༼ང་༽༄༅། །རབ་ཏུ་བྱུང་བ་རྣམས་ཀྱི་བསླབ་བྱ་ཉམས་སུ་བླང་བའི་ཆོས་འདུལ་བ་རྒྱ་མཚོའི་སྙིང་པོ་ཞེས་བྱ་བ་བཞུགས་སོ།། དགེ་སློང་གི་བསླབ་བྱ་གསལ་བར་སྟོན་པ་འདུལ་བ་རྒྱ་མཚོའི་སྙིང་པོ་ཞེས་བྱ་བ། ཐམས་ཅད་མཁྱེན་པ་ལ་ཕྱག་འཚལ་ལོ། །ཟབ་ཡངས་ཡེ་ཤེས་རྒྱ་མཚོར་སྐྱེ་བ་བརྙེས། །ཡོན་ཏན་རིན་ཆེན་གླིང་ལ་དབང་འབྱོར་ཞིང་། །རྣམ་དཀར་མཛད་པའི་གདེངས་ཀ་མངོན་མཐོ་བ། །ལྷ་མིའི་སྟོན་པ་གདེངས་ཅན་དབང་པོར་འདུད། །ལེགས་གསུང་སྡུད་པོ་མཆོད་འོས་ཉེ་བ་འཁོར། །ལེགས་པར་བསྙེན་པའི་མཁན་པོ་སྒྲ་ཅན་འཛིན། །ལེགས་ལམ་འདོམས་མཛད་འཕགས་པ་ཡོན་ཏན་འོད། །ཆོས་འདུལ་སྲོག་ཤིང་གསུམ་ལའང་ཕྱག་བགྱིས་ནས། །རྣམ་དཀར་ཚུལ་ཁྲིམས་ཇི་ལྟར་ཐོབ་པ་དང་། །ཚུལ་བཞིན་བསྲུང་དང་ཉམས་པ་གསོ་བའི་ཚུལ། །ཆོས་འདུལ་རྒྱ་མཚོའི་སྙིང་པོ་མདོར་བསྡུས་པ། །དོན་གཉེར་རེ་བ་བསྐང་ཕྱིར་བཤད་པར་བྱ། །སྐལ་བ་དང་ལྡན་པའི་གང་ཟག་བདག་ལེགས་སུ་འདོད་པ་དག་གིས་འཁོར་བའི་སྡུག་བསྔལ་མཐའ་དག་སྤངས་ནས་རྣམ་པར་གྲོལ་བའི་གོ་འཕང་ཐོབ་པར་བྱ་དགོས་ལ། དེ་ལ་ཡང་ཟག་པ་མེད་པའི་ཤེས་རབ་ཀྱིས་ཉོན་མོངས་པ་བག་ཆགས་དང་བཅས་པ་སྤང་དགོས། ཤེས་རབ་དེ་ཡང་ཏིང་ངེ་འཛིན་གྱི་ཆུ་གཙང་མ་ལ་བརྟེན། དེ་ལ་ཚུལ་ཁྲིམས་རྣམ་པར་དག་པའི་སྣོད་གཙང་མ་དགོས་པས། བསླབ་པ་གསུམ་པོ་ནི་རྣམ་པར་གྲོལ་བའི་ལམ་གྱི་གཙོ་བོ་ཡིན་ཏེ། ལུང་སྨན་གྱི་གཞི་ལས། དགེ་སློང་དག་ཚུལ་ཁྲིམས་གོམས་པར་བྱས་ན་ཏིང་ངེ་འཛིན་ཡུན་རིང་དུ་གནས་པར་འགྱུར་རོ། །ཏིང་ངེ་འཛིན་གོམས་པར་བྱས་ན་ཤེས་རབ་ཡུན་རིང་དུ་གནས་པར་འགྱུར་རོ། །ཤེས་རབ་གོམས་པར་བྱས་ན་འདི་ལྟ་སྟེ། འདོད་ཆགས་དང་། ཞེ་སྡང་དང་། གཏི་མུག་ལས་སེམས་ཡང་དག་པ་ཁོ་ནར་རྣམ་པར་གྲོལ་བར་འགྱུར་རོ། །ཞེས་བཤད་པས་སོ། །ཚུལ་ཁྲིམས་རྣམ་པ་དག་པ་དེ་ཡང་ངེས་འབྱུང་གི་བསམ་པས་ཀུན་ནས་བསླངས་པའི་སོ་སོར་ཐར་པ་རིས་བདུན་ཡིན་ལ། དེ་རྣམས་ཀྱི་མཆོག་ཏུ་གྱུར་པ་ནི་དགེ་སློང་གི་སྡོམ་པ་ཡིན་པས་དེའི་བསླབ་བྱ་གསལ་བར་བཤད་པ་ལ། དོན་བཞི་སྟེ། མ་ཐོབ་པ་ཐོབ་པར་བྱེད་པའི་ཆོ་ག ཐོབ་པ་མི་ཉམས་པར་བསྲུང་བའི་ཚུལ། ཉམས་ན་ཕྱིར་བཅོས་པའི་ཚུལ། དེ་དག་གི་དོན་གྱི་འབྲེལ་བརྩི་བའོ། །དང་པོ་ལ་གཉིས་ཏེ། གང་ཟག་སྐལ་ལྡན་གྱི་དབང་དུ་བྱས་པ་སྔོན་གྱི་ཆོ་ག ཐུན་མོང་གི་དབང་དུ་བྱས་པ་ད་ལྟར་གྱི་ཆོ་གའོ། །དང་པོ་ལའང་གསོལ་བཞིའི་ལས་ལ་མི་ལྟོས་པའི་སྔོན་ཆོག་དང་། དེ་ལ་ལྟོས་པའི་སྔོན་ཆོག་གཉིས་ལས། དང་པོ་ནི་རང་བྱུང་དང་། ཡེ་ཤེས་ཁོང་དུ་ཆུད་པ་དང་། ཚུར་ཤོག་སོགས་ཡིན་ལ། ཕྱི་མ་ནི་ལུང་གཞི་དང་། མདོ་རྩ་དང་། ཀརྨ་ཤ་ཏམ་ལས་གསུངས་པའི་གསོལ་བཞིའི་ལས་ཀྱི་ཅིག་ཅར་རབ་ཏུ་བྱུང་བ་དང་། བསྙེན་པར་རྫོགས་པ་སྒྲུབ་པར་བྱེད་པའི་ཆོ་ག་དེ་ཉིད་དོ། །གཉིས་པ་ལ། སྐྱེ་ལ་ཉེས་བཅས་ཀྱི་དབང་དུ་བྱས་ན་ཚིགས་སྔ་མ་གཉིས་སྔོན་དུ་མ་སོང་བ་ལ་ཡང་སྐྱེ་ཞིང་། ཉེས་མེད་ཕུན་ཚོགས་ཀྱི་དབང་དུ་བྱས་ན་ཚིགས་སྔ་མ་གཉིས་རིམ་ཅན་དུ་བླངས་པ་མ་ཉམས་པའི་སྟེང་དུ། མངོན་གྱུར་བཅུའི་སྒོ་ནས་བསྙེན་པར་རྫོགས་པའི་སྡོམ་པ་བསྒྲུབ་པར་བྱ་དགོས་ཏེ། ལས་ཀྱི་ཆོ་ག་དག་ལས་ཤེས་པར་བྱའོ། །གཉིས་པ་ཐོབ་པ་མི་ཉམས་པར་བསྲུང་བའི་ཚུལ་ལ་ལྔ་སྟེ། ཕྱིའི་རྐྱེན་གང་ཟག་གཞན་ལ་བརྟེན་ནས་བསྲུང་བ་དང་། ནང་གི་ཉེར་ལེན་རང་གི་བསམ་པ་ཕུན་སུམ་ཚོགས་པའི་སྒོ་ནས་བསྲུང་བ་དང་། སྤང་བྱ་མི་མཐུན་ཕྱོགས་ངོ་ཤེས་པའི་སྒོ་ནས་བསྲུང་བ་དང་། དགེ་བ་ཉམས་སུ་ལེན་པ་བསླབ་པ་ཡོངས་སྦྱོང་གི་སྒོ་ནས་བསྲུང་བ་དང་། བདེ་བར་གནས་པའི་རྐྱེན་བསྟེན་པའི་སྒོ་ནས་བསྲུང་བའོ། །དང་པོ་ལ་བདུན་ཏེ། ཡུལ་གང་ལ་གནས་སུ་གཟུང་བ། གང་ཟག་གང་གིས་གཟུང་བ། བསམ་པ་ཅི་ལྟ་བུས་གཟུང་བ། ཡུན་ཅི་སྲིད་དུ་གཟུང་བ། ཆོ་ག་གང་གིས་འཛིན་ཅིང་བྱ་བ་ཞུ་བ། དགོས་པ་གང་གི་ཕྱིར་འཛིན་པ། གནས་འཇིག་པའི་རྒྱུ་སྤོང་ཞིང་ཆད་པ་བཅད་པས་ཕྱིར་བཅོས་པའི་ཐབས་སོ། །དང་པོ་ནི། གནས་ཀྱི་བླ་མའི་མཚན་ཉིད་ནི། འདུལ་བ་སུམ་བརྒྱ་པ་ལས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས། །ནད་པ་སྙིང་བརྩེ་འཁོར་ནི་དག་པ་དང་། །ཆོས་དང་ཟང་ཟིང་ཕན་འདོགས་ཀྱིས་བརྩོན་པ། །དུས་སུ་འདོམས་པ་དེ་དག་བླ་མར་བསྔགས། །ཞེས་གསུངས་ཏེ། ཚུལ་ཁྲིམས་ལྡན་པ་ནི་བསྙེན་པར་རྫོགས་ནས་ལོ་བཅུ་བར་མ་ཆད་དུ་ལོན་པ་སྟེ། དེའི་ཁྱད་པར་གྱི་ཆོས་ལྟ་བ་དང་མཚན་མཐུན་པ། ཐ་སྙད་གསུམ་དང་ལྡན་པ། བྱེ་བ་ན་ཆོས་མ་ཡིན་པའི་ཕྱོགས་སུ་མ་སོང་བ། ས་རང་བཞིན་དུ་གནས་པ་རྣམས་ཀྱང་དགོས། འདུལ་བའི་ཆོ་ག་ཤེས་པ་ནི་ལྔ་ཕྲུགས་ཀྱི་གཙོ་བོ་སྟེ་ལྔ་ཕྲུགས་སུ་སྦྱར་བ་ཉི་ཤུ་རྩ་གཅིག་གང་རུང་དང་ལྡན་པ་དགོས་སོ། །དེ་ཡང་ལུང་བར་སྡོམ་ལས། ལོ་བཅུ་འཛིན་དང་མཁས་པ་དང་། །རིག་དང་གསལ་དང་འཛིན་འཇུག་དང་། །སློབ་དང་སློབ་འཇུག་རྣམ་པ་གཉིས། །ཕུན་སུམ་ཚོགས་གཉིས་རྣམ་པ་གསུམ། །སློབ་དང་མི་སློབ་བྱུང་ཤེས་དང་། །གནས་འཆའ་འཆར་འཇུག་ལྟུང་ཤེས་སོ། །ཞེས་ཏེ་གཞུང་གི་སྟེང་དུ་རྟོགས་པར་བྱའོ། །ནད་པ་སྙིང་བརྩེ་སོགས་ནི་འཁོར་ལ་ཕན་འདོགས་པ་སྟེ། མདོར་བསྡུ་ན། མདོ་རྩར། ཚུལ་ཁྲིམས་དང་། ཤེས་པ་དང་། འཁོར་ལ་ཕན་འདོགས་པ་གསུམ་དུ་གསུངས་ཏེ། དེ་ལྟ་བུ་གནས་ཀྱི་སློབ་དཔོན་དུ་གཟུང་ངོ་། །གཉིས་པ་ནི། སུམ་བརྒྱ་པ་ལས། བླ་མ་ལ་གུས་ཚུལ་ཁྲིམས་ཡོངས་དག་དང་། །བསམ་གཏན་དང་ནི་འདོན་ལ་རྟག་བརྩོན་དང་། །གྲིམ་ཞིང་དུལ་ལ་བཟོད་དང་ལྡན་པ་ནི། །སྡོམ་བརྩོན་གནས་པའི་ཆོས་ལྡན་ཤེས་པར་བྱ། །ཞེས་གསུངས་པ་ནི། སློབ་མ་ཕུན་སུམ་ཚོགས་པའི་ཁྱད་པར་ཡིན་ལ། ངེས་པར་དགོས་པ་ནི། རབ་ཏུ་བྱུང་བ་སྡེ་ལྔའི་སྡོམ་པ་གསོ་རུང་ཡན་ཆད་དང་ལྡན་པ། མཚན་དང་ལྟ་བ་མཐུན་པ། ཐ་སྙད་གསུམ་དང་ལྡན་པ། ལུས་ཐ་མལ་པར་གནས་པ། གནས་ནས་ཕྱུང་བ་མ་ཡིན་པ། ལས་དང་པོ་པ་མ་ཡིན་པ། ཆོས་གཉིས་ལྡན་མ་ཡིན་པའོ། །གསུམ་པ་ནི། མྱ་ངན་ལས་འདས་པའི་བསམ་པ་བརྟན་པོས་གནས་སུ་འཛིན་ནོ། །བཞི་པ་ནི། ཇི་སྲིད་འཚོའི་བར་རམ། རང་ཉིད་བསྙེན་པར་རྫོགས་ནས་ལོ་བཅུ་བར་མ་ཆད་དུ་ལོན་པ་དང་། ལྔ་ཕྲུགས་སུ་སྦྱོར་བ་ཉི་ཤུ་རྩ་གཅིག་གང་རུང་དང་ལྡན་པ་སྟེ། ཆོས་གཉིས་ལྡན་དུ་མ་གྱུར་གྱི་བར་དུ་གནས་སུ་འཛིན་ནོ། །ལྔ་པ་ལ་སྦྱོར་བ། དངོས་གཞི། རྗེས་གསུམ། དང་པོ་ནི། དྲི་བ་ལ་སོགས་པས་གནས་ཀྱི་འོས་ཡིན་མིན་བརྟག་སྟེ། སྔར་བཤད་པའི་གནས་དེ་ལྟ་བུ་བ་ལ་བསླབ་པ་རྒན་ན་གུས་པས་ཕྱག་གསུམ་བྱས་ནས་གནས་ཀྱི་བླ་མའི་ཞབས་མཐིལ་གཉིས་ལ། རང་གི་ལག་མཐིལ་གཉིས་ཀྱིས་བཅངས་ཏེ་ཙོག་ཙོག་པུར་འདུག་ནས་སོ། །གཞོན་ན་ཕྱག་བྱ་མི་དགོས་པར་བཤད། སྤྱོད་ལམ་གཞན་འདྲའོ། །གཉིས་པ་ནི། སྔར་ཆོས་འབྲེལ་མེད་ན། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ། བཙུན་པ་ལ་གནས་སུ་གསོལ་གྱི། བཙུན་པ་བདག་གི་གནས་མཛད་དུ་གསོལ། བཙུན་པ་ལ་གནས་ནས་བདག་མཆི་བར་བགྱིའོ། །ཞེས་ལན་གསུམ་བརྗོད། གསུམ་པ་མཇུག་ནི། ཡུལ་གྱིས་ཐབས་ཡིན་ནོ། །གཟུང་བ་པོས་ལེགས་སོ་ཞེས་བརྗོད་དོ། །ཆོས་འབྲེལ་ཡོད་ན། སློབ་དཔོན་དགོངས་སུ་གསོལ་ཞེས་བརྗོད། མཁན་པོ་ལ་ནི་ཆོ་གའི་སྒོ་ནས་བཟུང་བ་མི་དགོས་ལ་བྱ་བ་ཞུ་བས་ཆོག་གོ །བྱ་བ་ཞུ་བའི་ཚུལ་ནི་དམིགས་བསལ་མ་གཏོགས་ཉིན་ཞག་ཕྲུགས་གཅིག་གིས་ལུས་ངག་གི་རྩོམ་པ་ཅི་བྱེད་གནས་ཀྱི་བླ་མ་དེ་ལ་ཞུས་པས་ངོ་ཚ་ཁྲེལ་ཡོད་ཀྱི་བསམ་པ་གོང་ནས་གོང་དུ་འཕེལ་བར་བྱེད་པའི་ཐབས་ཁྱད་པར་ཅན་ཡིན་ཏེ། དེའི་སྦྱོར་བ་ནི་གནས་ཀྱི་བླ་མ་ལ་ཕྱག་གསུམ་བྱ། ཙོག་ཙོག་པུར་འདུག་ནས་དངོས་གཞི་སློབ་དཔོན་ནམ་མཁན་པོ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་དགུང་དང་གདུགས་ཀྱི་རིམ་པ་ལ་འཚལ་མ་འཚལ་བ་དང་། ཆོས་ཁུམས་པ་དང་། ཞབས་ཏོག་བགྱིད་པ་དང་། ཕྱིས་མལ་འཆའ་བ་དང་། ཕྱིས་ཉལ་བ་དང་། སྲོད་དང་ཐོ་རངས་དགེ་བའི་སྦྱོར་བ་རྔོ་ཐོགས་ཚད་བྱེད་པ་དང་། གཞན་ཡང་བགྱིད་པར་འོས་པ་མཐའ་དག་བགྱིད་པར་ཞུ་འཚལ། ཞེས་ལན་གཅིག་བརྗོད། འཇུག་ཡུལ་གྱིས་བག་དང་ལྡན་པར་མཛོད་ཅིག་ཅེས་བྱས་པའི་རྗེས་ལ། སྤྱོད་ལམ་ལ་བློ་བཟེ་བར་བྱས་ཏེ། བུ་དང་ཕའི་འདུ་ཤེས་ཀྱིས་མཚམས་ནང་གཅིག་ཏུ་གནས་པར་བྱའོ། །དེས་ནི་ཉིན་ཞག་ཕྲུགས་གཅིག་གི་བྱ་བ་ཉམས་སུ་ལེན་ཚུལ་བསྟན་ལ། གནས་དང་སློབ་མ་ལྷན་ཅིག་གནས་གཅིག་ན་ཡོད་ན། སྔ་དྲོ། ཕྱི་དྲོ། མཚན་མོ་སྟེ་དུས་གསུམ་གྱི་ཡང་བྱ་བ་ཞུ། རྒྱང་གྲགས་གཅིག་གིས་བར་དུ་ཆོད་པ་ལ་ཉིན་རེ་ལ་ལན་རེ། རྒྱང་གྲགས་ལྔས་བར་དུ་ཆོད་ན་ཞག་ལྔའམ་དྲུག དཔག་ཚད་ཕྱེད་དང་གསུམ་གྱིས་བར་དུ་ཆོད་ན་ཟླ་བ་ཕྱེད་ཀྱི་བྱ་བ་ཞུ་ཚུལ་ཡང་ཤེས་པར་བྱའོ། །དམིགས་བསལ་ནི་དབྱར་གྱི་གཙོ་བོ་ཟླ་བ་གཉིས་ཁས་བླངས་ཟིན་ལ་བབ་པ་ན་གནས་ཀྱི་སློབ་དཔོན་ཚེའི་དུས་བྱས་པ་དང་། གནས་ཕྱུང་ལྟ་བུ་ཆད་པའི་བྱ་བ་དང་ལྡན་ན་གནས་མེད་ཀྱང་ཉེས་པ་མེད་ལ། གཞན་གྱི་ཚེ་གནས་ཚོལ་བ་ལ་ཞུགས་པ་ན་ཞག་ལྔའམ་དྲུག་གི་བར་དུ་དང་། གློ་བུར་དུ་འོངས་པའི་ཉི་མ་དང་པོ་ལ་ཡང་གནས་མེད་པ་ལ་ཉེས་པ་མེད་དོ། །རབ་ཏུ་བྱུང་བ་སྡེ་གཞན་ཡིན་ན། བདག་དགེ་སློང་མིང་འདི་ཞེས་བགྱི་བའི་སྐབས་ཀྱི་དགེ་སློང་གི་འདོན་པ་གཞན་ལ་སྒྱུར་ཚུལ་ཡང་ཤེས་པར་བྱའོ། །དྲུག་པ་ནི། གནས་མེད་ཀྱི་ཉེས་པ་འགོག་ཅིང་ཚུལ་ཁྲིམས་ཕུན་སུམ་ཚོགས་པར་བྱ་བའི་དགོས་པ་ཡོད་དོ། །བདུན་པ་ནི། གཉིས་ཀ་ལ་མི་ལྟོས་པ་སྐྱེ་བ་སོགས་གསོལ་བ་བཏབ་པ་འཇིག་པའི་རྒྱུ་དང་། གནས་དང་མཚམས་ཐ་དད་དུ་གྱུར་པ་སོགས་བྱ་བ་འཇིག་པའི་རྒྱུ་སྤངས་ནས། གནས་ཀྱི་བླ་མ་མཚན་ཉིད་དང་ལྡན་པ་ལ་བརྟེན་ཏེ། བྱ་བ་ཐམས་ཅད་དེའི་གསུང་བཞིན་བསྒྲུབས་པས་ཉེས་ལྟུང་གིས་རྒྱུད་ལ་མ་གོས་པར་བྱའོ། །གལ་ཏེ་ཡུལ་ཉེ་བར་གྱུར་པའི་སྟོབས་ཀྱིས་ཉེས་པར་སྤྱོད་པའི་ཆོས་གང་ཞིག་གིས་རྒྱུད་ལ་གོས་ན། གང་ལ་གང་འོས་ཀྱིས་ཕྱིར་བཅོས་བྱེད་དགོས་པ་ལས་ཕྱིར་བཅོས་མི་བྱེད་པར་འཇོག་ན་གནས་ཀྱི་བླ་མ་དེས་བསམ་པ་འཇམ་པོ་ཕན་སེམས་ཀྱིས་སྦྱོར་བ་རྩུབ་པོ་ཆོས་དང་ཟང་ཟིང་མཐའ་དག་གིས་བསྐྲད་པའི་ལས་བྱས་ནས་ཉེས་སྤྱོད་སྤོང་དུ་འཇུག་པར་བྱའོ། །གཉིས་པ་ནང་གི་ཉེར་ལེན་བསམ་པ་ཕུན་སུམ་ཚོགས་པའི་སྒོ་ནས་བསྲུང་བ་ནི། རང་ཉིད་རིགས་དང་། ཡོན་ཏན་དང་། རྟགས་དང་། ཆ་ལུགས་འདི་ལྟ་བུ་དང་ལྡན་པས་ཉེས་སྤྱོད་ལ་འཇུག་པ་མི་རུང་སྙམ་པ་དང་། མཁན་སློབ་དང་། གྲོགས་ཚངས་པ་མཚུངས་པར་སྤྱོད་པ་སོགས་ཀྱིས་ཁྲེལ་བར་འགྱུར་བས་ཉེས་སྤྱོད་ལ་འཇུག་པ་མི་རུང་ངོ་སྙམ་པའི་ངོ་ཚ་ཤེས་པ་དང་། ཁྲེལ་ཡོད་ཁྱད་པར་ཅན་དང་། ལུས་ངག་གི་བྱ་བ་གང་དང་གང་བྱེད་པ་ལ་འདི་བྱ་རུང་ངམ་མི་རུང་སྙམ་དུ་དང་པོར་སོ་སོར་རྟོག་པ་དང་། བྱ་བ་རྩོམ་པའི་ཚེ་ཉིད་ན། འདི་རུང་བར་འདུག་གམ་མི་རུང་བར་འདུག་སྙམ་དུ་འཕྲལ་ལ་རྟོགས་པའི་ཤེས་བཞིན་དང་། དེ་དག་གི་དམིགས་རྣམ་མི་བརྗེད་པར་དྲན་པའི་སྒོ་ནས་བསྲུང་དགོས་ཏེ། མདོ་རྩར། ལྟུང་བའི་སྒོར་གྱུར་པའི་འཇུག་པ་ཐམས་ཅད་ལ་དྲན་པས་བསྒྲུབ་པར་བྱའོ་ཞེས་བཤད་དོ། །སྤངས་བྱ་ཉོན་མོངས་པ་དྲག་ལ་ཡུན་རིང་དུ་སྐྱེས་པའི་དུས་སུ་གཉེན་པོ་ཡང་དྲག་ལ་ཡུན་རིང་བའི་བག་ཡོད་བརྟན་པ་དགོས་ཏེ། སོ་སོར་ཐར་པའི་མདོ་ལས། ཚེ་དང་ལྡན་པ་དག་བག་ཡོད་པས་རྣལ་འབྱོར་དུ་བྱའོ། །ཞེས་གསུངས་སོ། །དེས་ན་བསླབ་པའི་སོ་མཁར་བསྲུང་བ་ལ་སོ་བ་དང་འདྲ་བའི་ཤེས་བཞིན་གྱིས་རང་གི་རྒྱུད་ལ་བྱ་ར་བྱས་ནས་སྤངས་བྱ་ཉོན་མོངས་པའི་དགྲ་ཤེས་རྒྱུད་ལ་འཇུག་པ་འདུག་གམ་མི་འདུག་བརྟག འདུག་ན་དྲན་པ་སྒོ་བ་ལྟ་བུའི་བརྩོན་འགྲུས་ཅན་གཅིག་གིས་ནང་དུ་འཇུག་ཏུ་མི་སྟེར། དེས་མ་བཟློག་ན་དཔའ་བོ་དང་མཚུངས་པའི་བག་ཡོད་ཀྱི་གཉེན་པོས་མཚོན་ཐོགས་ནས་བཟློག་པས་བསླབ་པའི་སོ་མཁར་མ་ཤོར་བ་བྱས་ན་ཤེས་རྒྱུད་དེ་དུས་སམ་གནས་སྐབས་ཐམས་ཅད་བདེ་བར་ནུས་པ་ཡིན་ནོ། །གསུམ་པ་སྤང་བྱ་མི་མཐུན་པའི་ཕྱོགས་ངོ་ཤེས་པའི་སྒོ་ནས་བསྲུང་བ་ལ། མི་མཐུན་པའི་ཕྱོགས་ནི་གཉིས་ཏེ། སྡོམ་པ་སྤྱི་དང་འགལ་བའི་མི་མཐུན་ཕྱོགས་དང་། སོ་སོ་དང་འགལ་བའི་མི་མཐུན་ཕྱོགས་སོ། །དང་པོ་ནི། རྒྱུད་ལ་ཡོད་པའི་གཉེན་པོ་ཀུན་གཏོང་། མཐའ་དག་གཏོང་། མ་ལུས་པ་གཏོང་བར་བྱེད་པའི་རྒྱུ་ནི། གྲུབ་པའི་མཐའ་ལས། བསླབ་པ་ཕུལ་དང་ཤི་འཕོས་དང་། །མཚན་གཉིས་དག་ནི་བྱུང་བ་དང་། །རྩ་བ་ཆད་དང་མཚན་འདས་ལས། །སོ་སོར་ཐར་པའི་འདུལ་བ་གཏོང་། །ཞེས་པ་དང་། མདོ་རྩ་བ་ནས། ཤེས་ན་ནི་དེ་ཞིག་གོ་ཞེས་ལོ་ཉི་ཤུ་མ་ལོན་པ་ལ་མ་ལོན་པར་ཤེས་པས་སྡོམ་པ་གཏོང་བ་དང་། དང་པོ་གཉིས་ལ་ནི་མི་ཉམས་སོ་ཞེས་པའི་ཤུགས་ཀྱིས་མཚན་གཉིས་ལན་གསུམ་གྱུར་པས་སྡོམ་པ་གཏོང་ཡང་དགེ་སློབ་མའི་གཉེན་པོ་སྡོམ་པར་འདོད་པ་ལྟར་ན། བརྟེན་པའི་ཕྱིར་ཁས་བླངས་པས་གཏོང་བ་རྣམས། སྡོམ་པའི་གཏོང་རྒྱུ་ཐུན་མོང་བ་ཡིན་ཏེ། གྲུབ་མཐའ་ཐམས་ཅད་ཀྱིས་སྡོམ་པའི་གཏོང་རྒྱུར་འདོད་པའི་ཕྱིར་རོ། །འགའ་ཞིག་གིས། རྩ་བའི་ལྟུང་བ་བྱུང་བ། དམ་ཆོས་ནུབ་པ་གཉིས་ནི་གཏོང་རྒྱུ་ཐུན་མོང་བ་འདོད་པ་མི་འཐད་དེ། འགའ་ཞིག་གིས་སྡོམ་པའི་གཏོང་རྒྱུར་འདོད་ཀྱང་། འགའ་ཞིག་གིས་མི་འདོད་པའི་ཕྱིར་རོ། །དེ་དག་གི་ནང་ནས་བསླབ་པ་འབུལ་བ་ནི་ཡུལ་ཐ་སྙད་དང་ལྡན་པ་ལ། རང་གི་བསླབ་པ་འབུལ་འདོད་ཀྱི་ཀུན་སློང་གིས་ཀུན་ནས་བསླངས་ནས་ལུས་ངག་གི་རིག་བྱེད་ཀྱིས་ཕུལ་བ་ཡུལ་གྱིས་དོན་གོ་ན་སྡོམ་པ་གཏོང་བ་ཡིན་ཏེ། གྲུབ་པའི་མཐའ་ལས། བཏང་བ་བློ་ཡིས་བཏང་བ་ཡིན། །གོ་བ་བྱེད་པ་ཐམས་ཅད་ཀྱིས། །བརྡ་ཕྲད་མི་ལ་གོ་བྱེད་ནའོ། །ཞེས་བཤད། དེ་ལ་རྒྱུད་ལ་ཕམ་པས་མི་གོས་པའི་དགོས་པ་ཡོད་ཀྱང་གཉེན་པོ་བརྟེན་ནུས་སུ་བྱུང་ན་མི་མཐུན་པའི་ཕྱོགས་སུ་ངོ་ཤེས་པར་བྱས་ནས་མི་འབུལ་བ་གལ་ཆེ་སྟེ། མདོ་དྲི་མ་མེད་པ་ལས། སྡོམ་པ་ལན་གཅིག་ཕུལ་ན་སྐྱེ་བ་ལྔ་བརྒྱར་མི་ལུས་སུ་བརྒྱུད་ནས་སྡོམ་པ་བླངས་ཀྱང་ལན་དེ་སྙེད་དུ་འབུལ་དགོས་པར་བཤད་པས་སོ། །གཉིས་པ་ལ་གཉིས་ཏེ། སྡེ་ལྔ་སྤྱིའི་དོན་དང་། སོ་སོའི་མཚན་ཉིད་དོ། །དང་པོ་ལ་དོན་བཅུ་སྟེ། ལྟུང་བ་རྣམས་ཀྱི་དབྱེ་བ། བསྡུ་བ། གྲངས་ངེས་པ། གོ་རིམ་ངེས་པ། མིང་གི་དོན། མཚན་ཉིད། བསླབ་པ་བཅས་པའི་ཕན་ཡོན། དེ་དག་ལས་འདས་ཤིང་འགལ་ན་ཅིར་འགྱུར་དང་བཅས་པ། བསྲུངས་པའི་ཕན་ཡོན། མ་བསྲུངས་པའི་ཉེས་དམིགས་སོ། །དང་པོ་ལ་གཉིས་ཏེ། བསླབ་པའི་སྡོམ་པའི་གཞིའི་སྒོ་ནས་དབྱེ་བ་དང་། བསླབ་པ་བཅས་པའི་སྡོམ་པའི་སྒོ་ནས་དབྱེ་བའོ། །དང་པོ་ནི། མཛོད་ལས། སྤངས་བྱ་ལྔ་བརྒྱད་བཅུ་དང་ནི། །ཐམས་ཅད་སྤོང་བར་མནོས་པ་ལས། །དགེ་བསྙེན་དང་ནི་བསྙེན་གནས་དང་། །དགེ་ཚུལ་ཆེད་དང་དགེ་སློང་ཉིད། །ཅེས་གསུངས་པ་ལྟར་རོ། །གཉིས་པ་ནི། ངོ་བོ་ཉིད་ཙམ་གྱི་སྒོ་ནས་དབྱེ་ན་དཔག་ཏུ་མེད་ལ། དགེ་སློང་ཕ་མའི་བྱེ་བྲག་གིས་དབྱེ་ན་ཉིས་བརྒྱ་ལྔ་བཅུ་རྩ་གསུམ་དང་། སུམ་བརྒྱ་དྲུག་ཅུ་རྩ་བཞིའོ། །གཉིས་པ་བསྡུ་བ་ནི། གཞི་དང་སྐྱེད་པ་དང་ནི་འབྱུང་བའི་སྒོ། །བྱ་བ་དང་ནི་བྱེད་པར་འགྱུར་བའི་རྒྱུ། །གནས་སྐབས་ངོ་བོ་རིགས་དང་སྡེ་ཚན་ཏེ། །འདི་དག་བསྡུ་བའི་ཚིགས་སུ་བཅད་པ་ཡིན། །ཅེས་འབྱུང་བས། མི་ཚངས་སྤྱོད་ལྟ་བུ་གཞི་སེམས་ཅན་ལ་བརྟེན་པ་དང་། ས་རྐོ་མེ་རེག་ལ་སོགས་སེམས་ཅན་མ་ཡིན་པ་ལ་བརྟེན་པ་གཉིས་ཡིན། སེམས་ཅན་ལ་བརྟེན་ནས་སྐྱེད་པ་ལའང་མི་ཚངས་སྤྱོད་ཁུ་བ་འབྱིན་པ་ལྟ་བུ་སེམས་ཅན་སྤྱི་ཙམ་ལ་བརྟེན་ནས་བསྐྱེད་པ་དང་། མི་ཆོས་བླ་མའི་རྫུན་སྨྲ་ལ་སོགས་པ་བྱེ་བྲག་ལ་བརྟེན་ནས་སྐྱེད་པ་གཉིས་ཡིན། སེམས་ཅན་མ་ཡིན་པ་ལ་བརྟེན་ནས་བསྐྱེད་པ་ལ། འབྱུང་བ་ལ་བརྟེན་ནས་སྐྱེད་པ་ལ་ས་རྐོ། མེ་རེག ཆུ་ལ་རྩེ་བའི་ལྟུང་བྱེད་དང་། རྫི་ཕྱོགས་དང་རྫི་ཕྱོགས་མ་ཡིན་པར་སྡོད་པའི་སྦོམ་པོ་དང་ཉེས་བྱས་རྣམས་ཡིན། འབྱུང་འགྱུར་ལ་བརྟེན་ནས་སྐྱེད་པ་ལ། རྒྱུའི་རང་བཞིན་ཁ་ན་མ་ཐོ་བ་ལ་བརྟེན་ནས་སྐྱེད་པ་དང་། དེ་ལས་གཞན་པ་ལ་བརྟེན་ནས་སྐྱེད་པ་གཉིས་ཡིན། དང་པོ་ནི། སྐུར་འདེབས་ཀྱི་ལྟུང་བ་རྣམས་ཡིན་ལ། དེ་ལས་གཞན་པ་ལ་བརྟེན་ནས་སྐྱེད་པ་ལ། ལོངས་སྤྱོད་ནོར་ལ་བརྟེན་ནས་སྐྱེད་པ་དང་། དེ་ལས་གཞན་པ་ལ་བརྟེན་ནས་སྐྱེད་པ་གཉིས་ཡིན། དང་པོ་ནི། གསེར་དངུལ་ལ་རེག་པའི་སྤང་བ་ལ་སོགས་པ་ཡིན་ལ། གཉིས་པ་ནི། ཟས་གོས་གནས་མལ་སྣོད་སྤྱད་བཞི་ལ་བརྟེན་ནས་སྐྱེད་པའི་ལྟུང་བ་རྣམས་ཡིན་ནོ། །བྱེད་པ་ལ་རང་ཁོ་ནའི་བྱེད་པ་ཅན། བཅོལ་ཡང་རྫོགས་པའི་བྱེད་པ་ཅན་གཉིས་ཡིན། དང་པོ་ནི། མི་ཚངས་སྤྱོད་དང་རྫུན་སྨྲའི་ཕམ་པ་སོགས་ཡིན་ལ། གཉིས་པ་ནི། སྲོག་གཅོད་མ་བྱིན་ལེན་གྱི་ཕམ་པ་ལྟ་བུ་ཡིན་ནོ། །ལྟུང་བ་འབྱུང་བའི་སྒོ་ནི་དངོས་གཞི་སྐྱེད་པ་ལུས་ངག་གཉིས་སོ། །བྱ་བ་ལ་བྱ་བའི་རྒྱུ་མི་བྱེད་པའི་ཕྱིར་སྦྱོར་བ་མེད་པའི་ལྟུང་བ་དང་། མི་བྱ་བའི་རྒྱུ་བྱེད་པའི་ཕྱིར་སྦྱོར་བ་དང་བཅས་པའི་ལྟུང་བའི་རིགས་གཉིས་ཡིན། དང་པོ་ནི། འཆང་སྤང་ལྟ་བུ་ཡིན་ལ། གཉིས་པ་ནི། སྲོག་གཅོད། མ་བྱིན་ལེན་ལ་སོགས་པའོ། །ལྟུང་བ་འབྱུང་བའི་རྒྱུ་ནི་བཞི་སྟེ། མི་ཤེས་པ་དང་བག་མེད་དང་། །ཉོན་མོངས་མང་དང་མ་གུས་པའོ། །ཞེས་བཤད། ལྟུང་བ་འབྱུང་བའི་གནས་སྐབས་ཀྱང་བཞི་སྟེ། སེམས་བསྐྱེད་པ་དང་། སྦྱོར་བའི་སྦྱོར་བ་དང་། སྦྱོར་བ་དང་། དངོས་གཞིའོ། །ངོ་བོའི་སྒོ་ནས་རང་བཞིན་དང་འབྲེལ་བ་དང་། བཅས་པ་དང་འབྲེལ་བ་གཉིས་ལས། དང་པོ་ནི། དུག་གསུམ་གྱིས་ཀུན་ནས་བསླངས་ཤིང་རྟེན་བྱེ་བྲག་མེད་པ་ལ་བཀག་པ་སྲོག་གཅོད་ལྟ་བུའོ། །གཉིས་པ་ནི། བསམ་པ་ཉོན་མོངས་ཅན་མ་ཡིན་པས་ཀྱང་བསྐྱེད་པར་ནུས་པ་ཕྱི་དྲོའི་ཁ་ཟས་ཀྱི་ལྟུང་བྱེད་ལྟ་བུའོ། །ལྟུང་བའི་རིགས་ལ་གཉིས་ཏེ། གནང་ལ་ཚད་བཟུང་དང་འབྲེལ་པ་དང་། མ་གནང་ལ་ཚད་བཟུང་དང་འབྲེལ་པའོ། །ཡང་ན་འཕེན་པས་འགྲུབ་པ་དང་། མི་འགྲུབ་པའི་རིགས་གཉིས་སམ། དངོས་པོ་གཙོ་བོ་དང་། འདུ་ཤེས་གཙོ་བོའི་རིགས་གཉིས་སུ་ཡོད་དོ། །སྡེ་ཚན་གྱི་སྒོ་ནས་བསྡུ་ན་ཕམ་པའི་སྡེ་ལ་སོགས་པ་ལྔར་འདུས་སོ། །གསུམ་པ་གྲངས་ངེས་ནི། དངོས་གཞི་ཆད་པའི་བྱེ་བྲག་མི་འདྲ་བ་ལྔ་ལ་ལྟོས་ནས་ལྔར་གྲངས་ངེས་སོ། །ཡང་ན་བྱེད་ལས་མི་འདྲ་བ་ལྔ་ཡོད་པས་ལྔར་གྲངས་ངེས་སོ། །བཞི་པ་གོ་རིམ་ངེས་པ་ནི། སྤྱིར་སྡེ་ལྔའི་གོ་རིམ་ནི་ལྕི་ཡང་གི་གོ་རིམ་ཡིན་ལ། ཕམ་པ་བཞིའི་གོ་རིམ་ནི། བྱུང་ཞིང་བཅས་པའི་གོ་རིམ་ཡིན་ཞིང་། ལྷག་མ་སྡེ་བཞི་སོ་སོའི་གོ་རིམ་ནི། ཆེད་དུ་བསྒྲིགས་པའི་གོ་རིམ་ཀྱང་ཡིན་ནོ། །ལྔ་པ་མིང་གི་དོན་ནི། ཅིའི་ཕྱིར་ཕམ་པ་ཞེས་བྱ་ཞེ་ན། དམ་པའི་ཆོས་ཀྱི་སྲས་པོ་ལས་ཉམས་པར་བྱེད། ཉོན་མོངས་པ་རྒྱལ་བར་བྱེད། གཉེན་པོ་ཕམ་པར་བྱེད་པའི་དོན་གྱིས་ན་ཕམ་པ། དགེ་འདུན་ཆོ་ག་ཁྱད་པར་ཅན་ལ་བརྟེན་ནས་ཕྱིར་བཅོས་པར་བྱ་བའི་ལྷག་མ་དང་བཅས་པའི་དོན་གྱིས་ན་ལྷག་མ། དངོས་པོ་དེ་ཉིད་ཞག་གཅིག་སྤོང་ཞིང་བྲལ་བ་སྔོན་དུ་གཏོང་དགོས་པས་ན་སྤང་བ། མ་བཤགས་ན་ངན་སོང་དུ་ལྟུང་བར་བྱེད་པས་ན་ལྟུང་བྱེད། མཐོལ་བ་ལ་བཤགས་པའི་མིང་གིས་བཏགས་ནས་སོ་སོར་མཐོལ་དགོས་པས་ན་སོ་སོར་བཤགས་པ། མི་འབྱུང་བ་ལ་བསླབ་ཅིང་གོམས་པར་བྱ་བས་ན་བསླབ་བྱ་ཉེས་བྱས་སོ། །དྲུག་པ་ལྟུང་བའི་མཚན་ཉིད་ལ་ལྟུང་བ་སྤྱིའི་མཚན་ཉིད། སྡེ་ལྔ་སོ་སོའི་མཚན་ཉིད་གཉིས་ལས་དང་པོ་ནི། རང་བྱུང་གི་སྟོན་པས་བཅས་པ་ལས་འདས་པའི་ཁ་ན་མ་ཐོ་བ་གཉིས་པ་ནི། ཕམ་པའི་མཚན་ཉིད་བསྙེན་པར་རྫོགས་པའི་རྒྱུད་ཀྱི་དངོས་གཞིའི་ལྟུང་བ་གང་ཞིག ཁྱོད་ཀྱི་དག་བྱེད་ཆད་པའི་བསླབ་པ་ལ་ལྟོས་པའི་རིགས་ཡིན་པ། འོད་ལྡན་དུ། དེ་རླག་འགྱུར་ཞེས་བྱ་བ་ནི། །དགེ་ཚུལ་ལ་ཡང་ཕམ་པ་སྟེ། །ཞེས་བཤད་དོ་ཞེ་ན། ཕམ་པ་དང་བྱེད་ལས་འདྲ་བའི་སྒོ་ནས་དེར་བཤད་པ་ཡིན་ནོ། །དགེ་འདུན་ལྷག་མའི་གང་ཞིག་འདྲ། ངོ་བོའི་ཆ་ནས་དབྱུང་བས་ཁྱོད་ལས་སློང་དུ་རུང་བའི་རིགས་ཡིན་པ། ཡང་ན་གང་ཞིག་ངོ་བོའི་ཆ་ནས་ཕམ་པ་ལས་ཡང་ཞིང་སྤང་བ་སོགས་ལས་ལྕི་བའི་རིགས་ཡིན་པ། མན་ཆད་ཀྱང་ཚུལ་དེ་དག་ལས་དཔག་པར་བྱའོ། །ཁ་ཅིག་ཕམ་པའི་མཚན་ཉིད། བསྙེན་པར་རྫོགས་པའི་རྒྱུད་དང་འགལ་བ་ངོ་བོའི་ཆ་ནས་ལྷག་མ་མན་ཆད་ལས་ཆད་པའི་ལས་ལྕི་རུ་རུང་བ་ཞེས་བཞེད་དོ། །བདུན་པ་བསླབ་པ་བཅས་པའི་ཕན་ཡོན་ནི། སྟོན་པ་ཆོས་ཀྱི་རྗེས་བསླབ་པ་རེ་རེ་བཅས་པའི་སྐབས་སུ་ཡང་ཕན་ཡོན་བཅུ་བཅུ་གཟིགས་ནས་བཅས་ཏེ་དགེ་འདུན་བསྡུ་བར་བྱ་བའི་ཕྱིར་དང་། དགེ་འདུན་ལེགས་པར་གནས་པར་བྱ་བའི་ཕྱིར་དང་། དགེ་འདུན་བདེ་བར་གནས་པར་བྱ་བའི་ཕྱིར་དང་། གནོང་མི་ཁུར་བའི་གང་ཟག་རྣམས་ཚར་བཅད་པར་བྱ་བའི་ཕྱིར་དང་། ངོ་ཚ་ཤེས་པ་རྣམས་བདེ་བར་གནས་པར་བྱ་བའི་ཕྱིར་དང་། མངོན་པར་མ་དད་པ་རྣམས་དད་པར་བྱ་བའི་ཕྱིར་དང་། མངོན་པར་དད་པ་རྣམས་ཕྱིར་ཞིང་འབྱུང་བར་བྱ་བའི་ཕྱིར་དང་། ཚེ་འདིའི་ཟག་པ་རྣམས་བསྡམ་པར་བྱ་བའི་ཕྱིར་དང་། ཚེ་རབས་ཕྱི་མའི་ཟག་པ་རྣམས་བཟློག་པར་བྱ་བའི་ཕྱིར་དང་། ངའི་ཚངས་པར་སྤྱོད་པ་སྐྱེ་བོ་མང་པོ་ལ་ཕན་པ་དང་ཡངས་པར་འགྱུར་བ་དང་ལྷ་དང་མིའི་བར་དག་ལ་རབ་ཏུ་བསྟན་པ་ཡུན་རིང་དུ་གནས་པར་འགྱུར་བ་ལ་གཟིགས་ཏེ། ཡུལ་དང་། གང་ཟག་དང་། ཉོན་མོངས་པ་དང་། ཉེས་པ་བཞི་ལ་བརྟེན་ནས་བསླབ་པ་བཅའ་བ་མཛད་དོ། །དེ་དག་གི་དོན་ནི། དང་པོ་རིགས་བཞི་པོ་བསྡུ་བའི་ཆེད་དོ། །གཉིས་པ་འདོད་པ་སྤོང་ཞིང་ཆོས་བསྟན་པའི་རྗེས་སུ་འཇུག་པས་སོ། །གསུམ་པ་བདག་ཉིད་ངལ་བའི་རྗེས་སུ་བརྩོན་པའི་མཐའ་རྣམ་པར་སྤངས་པའོ། །བཞི་པ་ནན་བཏུར་བྱས་པས་སོ། །ལྔ་པ་འགྱོད་པ་སེལ་བས་སོ། །དྲུག་པ་ཡོ་བྱད་རྐྱེན་དུ་འབབ་པ་དག་ཡོད་པས་སོ། །བདུན་པ་ཞུགས་པ་དག་ཡོངས་སུ་སྨིན་པར་བྱ་བའི་ཕྱིར་རོ། །བརྒྱད་པ་ཀུན་དཀྲིས་མགོ་གནོན་པས་སོ། །དགུ་པ་བག་ལ་ཉལ་སྤོང་བས་སོ། །བཅུ་པ་བསྟན་པ་རྒྱུན་མི་ཆད་པར་འགྱུར་བས་ཏེ། ཐོབ་པ་བདེ་བར་གནས་པ་དང་། མ་ཐོབ་པ་བདེ་བར་འཇུག་པའི་ཕྱིར་རོ། །བརྒྱད་པ་དེ་དག་ལས་འདས་ཤིང་འགལ་ན་ཅི་འགྱུར་ནི། ལྟུང་བ་སྡེ་ལྔའི་ཅི་རིགས་པར་འགྱུར། དེའི་དོན་ཡང་ཚེ་འདིར་ལས་ལ་སྒྲིབ། ལམ་ལ་སྒྲིབ་སྟེ། བཙུན་པ་ལྟུང་བས་སྒྲིབ་པ་ལགས་སམ། མ་སྒྲིབ་པ་ལགས། ཉེ་བ་འཁོར་ལྟུང་བས་ནི་སྒྲིབ་པ་ལགས་སོ་ཞེས་བཤད་པས་སོ། །གཞན་གྱི་འཕྱ་བའི་དགག་བྱ་ཡོད་པ་ཡིན་ཏེ། ཁ་ཟེར། འཕྱར་ཀ་གཏོང་། སྨོད་པར་བྱེད་པ་ལ་བརྟེན་ནས་ཞེས་བཤད་པས་སོ། །བྱེ་བྲག་ཏུ་རྩ་བའི་ལྟུང་བ་ལས་འདས་ཞིང་འགལ་ན་གཉེན་པོ་གསོར་མེད། ཕྱིན་ཆད་བླངས་ཀྱང་མི་སྐྱེ། སྡིག་པ་དང་ལྟུང་བ་བཤགས་ཀྱང་མི་འདག་པའི་བྱེད་ལས་དང་ལྡན་པར་འགྱུར་ཏེ། ཉམས་པ་ཞེས་བྱ་བ་ནི་གསོར་མི་རུང་བ་ཅན་དུ་ཉམས་པ་སྟེ་ཞེས་དང་། དེའི་དགེ་སྦྱོང་གི་ཚུལ་ཕྱིར་བླང་དུ་མེད་ཅེས་བཤད་པས་སོ། །འཆབ་སེམས་མ་སྐྱེས་ན་བསླབ་པ་སྤྱད་ན་འདག་ལ། དག་ན་དག་པའི་ཕན་ཡོན་ཐོབ་པའི་བྱེད་ལས་དང་ལྡན་པར་འགྱུར་ཏེ། དགའ་བྱེད་ཀྱིས་བསླབ་པ་སྤྱད་པས་དགྲ་བཅོམ་པའི་འབྲས་བུ་ཐོབ་པར་བཤད་པས་སོ། །དགུ་པ་བསྲུངས་པའི་ཕན་ཡོན་ནི་རྣམ་པ་བཅུ་སྟེ། འགྱོད་པ་མེད་པའི་རིམ་གྱིས་མཆོག་ཏུ་དགའ་བ་སྔོན་དུ་འགྲོ་བའི་ཆོས་ཐོབ་པར་འགྱུར་བ་དང་། འགྱོད་པ་མེད་པ་འཆི་བའི་དུས་བྱེད་པར་དང་། ཕྱོགས་བཅུར་སྙན་པའི་སྒྲ་གྲགས་པར་དང་། བདེ་བར་གཉིད་ལོག་ཅིང་བདེ་བར་སད་པར་དང་། གཉིད་ལོག་པ་ན་ལྷ་རྣམས་ཀྱིས་བསྲུང་བར་དང་། གཞན་ལས་སྡིགས་པའི་བག་ཚ་བ་དང་འཇིགས་པ་དང་དངངས་པ་མེད་པར་དང་། དགྲ་བོ་རྣམས་ཀྱིས་གླགས་ཤིག་རྙེད་ན་ཡང་ཚུལ་ཁྲིམས་རྣམ་པར་དག་པའི་དབང་གིས་དེ་དག་བསྲུང་བ་ལ་སོགས་པས་ཕན་འདོགས་པར་དང་། གནོད་སྦྱིན་དང་མི་མ་ཡིན་པ་དང་། གདུག་པ་གཉུག་མར་གནས་པ་རྣམས་ཀྱིས་གླགས་ཤིག་རྙེད་ན་ཡང་ཚུལ་ཁྲིམས་རྣམ་པར་དག་པའི་དབང་གིས་དེ་དག་བསྲུང་བ་ལ་སོགས་པས་ཕན་འདོགས་པར་དང་། གཞན་ལས་ཆོས་གོས་ལ་སོགས་པ་ཚེགས་ཆུང་ངུས་ཐོབ་པར་དང་། གང་དུ་སྐྱེ་བ་འདོད་པ་ལ་སོགས་པའི་སྨོན་ལམ་ཡང་དག་པར་འགྲུབ་པར་འགྱུར་བའོ། །དེ་ལ་དང་པོ་དགུ་ནི་མཐོང་བའི་ཕན་ཡོན་དང་། ཕྱི་མ་ནི་མ་མཐོང་བའི་ཕན་ཡོན་ཏེ། འདི་དག་ནི་ས་སྡེ་དང་། བམ་ལྔར་བཤད་པའོ། །གཞན་ཡང་གཞི་དང་། རྣམ་འབྱེད་དུ་རབ་ཏུ་བྱུང་བའི་ཕན་ཡོན་ལྔ་བཤད་པ་དང་། སློབ་དཔོན་ཆོས་ཀྱི་ཚོང་དཔོན་གྱིས་འདུལ་བའི་བསྟོད་པ་ལས་ཇི་སྐད་བཤད་པ་དང་། འཆར་ཀ་གཟེངས་བསྟོད་པའི་སྐབས་ལ་སོགས་པར་ཡང་ཤེས་པར་བྱའོ། །བཅུ་པ་མ་བསྲུངས་པའི་ཉེས་དམིགས་ནི། སྟོན་པས་སྨོད་པ་དང་། ལྷས་དང་། མཁན་སློབ་ལ་སོགས་པ་གྲོགས་དམ་པ་དང་། བདག་ཉིད་ཀྱིས་དང་། དེས་མ་སྨད་ཀྱང་ཆོས་ཉིད་ཀྱིས་དང་། དམ་པའི་ཆོས་མ་ཐོབ་པ་ཐོབ་པར་མི་འགྱུར་བ་དང་། ཐོས་པ་བརྗེད་པ་དང་། མ་རྟོགས་པ་མི་རྟོགས་པ་དང་། ཕྱོགས་དང་ཕྱོགས་མཚམས་སུ་སྡིག་པའི་སྒྲ་གྲགས་པ་དང་། འགྱོད་པ་དང་བཅས་ཏེ་འཆི་བར་འགྱུར་བ་དང་། ངན་སོང་གསུམ་དུ་སྐྱེ་བ་ལ་སོགས་པ་དུ་མ་ཡོད་དོ། །གཉིས་པ་སྡེ་ལྔ་སོ་སོའི་མཚན་ཉིད་ལ་གཉིས་ཏེ། ཡན་ལག་སྤྱིར་བསྟན་པ་དང་། སོ་སོར་བཤད་པའོ། །དང་པོ་ལ་རྟེན་གྱི་ཡན་ལག་ནི། དགེ་སློང་གི་སྡོམ་པ་གསོ་རུང་ཡན་ཆད་དང་ལྡན་པ་དང་། བསླབ་པ་བཅས་པ་དང་འབྲེལ་བ་དང་། ཤེས་པ་རང་བཞིན་དུ་གནས་པ་གསུམ་ནི་ཐམས་ཅད་ཀྱི་ཐུན་མོང་གི་ཡན་ལག་ཡིན་ལ། གཟུགས་གཞན་དུ་མ་སྒྱུར་བ་དང་། མི་སྣང་བར་མ་བྱས་པ་དང་། མཚན་མ་གྱུར་པ་གསུམ་ནི་འགའ་ཞིག་གི་ཡན་ལག་ཡིན་ནོ། །བཅས་པའི་ཡན་ལག་ལ། བསླབ་པ་འཆའ་བའི་བསྙད་ཀ་གླེང་གཞི་དང་། བཅས་པ་འཇོག་པའི་རྒྱུ་མཚན་དགག་བྱ་དང་། ལྟུང་བའི་རྒྱུ་ཚོགས་ཡན་ལག་རྩི་བ་དང་གསུམ་ལས། དང་པོ་ནི། ཡུལ་དང་། དུས་དང་། གང་ཟག་དང་། ཉོན་མོངས་པ་དང་། ཉེས་པ་ལ་བརྟེན་ནས་སྟོན་པ་ཆོས་ཀྱི་རྗེས་བཅས་པ་མཛད་པའོ། །གཉིས་པ་ནི། མཐོང་བའི་ཆོས་ཀྱི་ཉེས་དམིགས། ལུས་དང་། སྲོག་དང་། ཚངས་པར་སྤྱོད་པ་དང་། དགེ་སྦྱོང་ཚུལ་དང་། ལོངས་སྤྱོད་དང་། བསོད་ནམས་ཀྱི་བར་ཆད་དང་། གཞན་མ་དད་པ་ལ་སོགས་པའོ། །མ་མཐོང་བའི་ཆོས་ཀྱི་ཉེས་དམིགས་ནི། མཛོད་ལས། ཐམས་ཅད་བདག་པོ་རྒྱུ་མཐུན་དང་། །རྣམ་སྨིན་འབྲས་བུ་འབྱིན་པར་འདོད། །ཅེས་པ་ལྟར་རོ། །གསུམ་པ་ལ་བཞི་སྟེ། གཞིའི་ཡན་ལག བསམ་པའི། སྦྱོར་བའི། མཐར་ཐུག་གི་ཡན་ལག་གོ །གཉིས་པ་སོ་སོར་བཤད་པ་ལ་ལྔ་སྟེ། གཅོད་པར་བྱེད་པ་ཕམ་པའི་སྡེ། གསོ་བ་དགེ་འདུན་ལ་རག་ལས་པ་དགེ་འདུན་ལྷག་མའི་སྡེ། ལྟུང་བར་བྱེད་པ་ལྟུང་བྱེད་ཀྱི་སྡེ། སྨྲེ་སྔགས་འདོན་པའི་སྒོ་ནས་སོ་སོར་བཤགས་པར་བྱ་བའི་སྡེ། བསླབ་པར་བྱ་བ་ཉེས་བྱས་ཀྱི་སྡེའོ། །དང་པོ་ནི། སྡོམ་ལ། མི་ཚངས་སྤྱོད་དང་རྐུ་བ་དང་། །མི་ལ་བསད་པར་མི་བྱ་བ། །རྫུན་དུ་སྨྲ་དང་བཅས་པ་ཡི། །ཆོས་བཞི་འདིར་ནི་གསུངས་པ་ཡིན། །ཅེས་ཏེ། མི་ཚངས་སྤྱོད་ཅེས་པ་སྦྱོར་བའི་ཆ་སྡོམ་དུ་བླངས། རྟེན་གྱི་ཡན་ལག་ཐུན་མོང་གི་ཆོས་གསུམ་དང་ལྡན་པས། གཞིའི་ཡན་ལག་ལ་གསུམ་ལས། གང་ལ་རྩལ་བའི་ཡུལ་གྱི་ཡན་ལག་ནི། ལུས་ཕྱེད་དུ་ལོངས་པ་ཡན་ཆད་ཀྱི་རྨའི་སྒོ་གསུམ་གང་ཡང་རུང་བ་མ་ཉམས་པ་དང་། བགྲོད་པར་ནུས་པའོ། །དེ་ལ་རྩལ་བ་རྟེན་གྱི་ཡན་ལག་ནི། རང་རྒྱུད་དུ་གཏོགས་པའི་ནོར་བུ་ནད་མེད་པ་དང་། ལས་སུ་རུང་བའོ། །བསམ་པའི་ཡན་ལག་ལ་འདུ་ཤེས་འཁྲུལ་མ་འཁྲུལ་འདྲ། ཀུན་སློང་བདེ་བ་ཉམས་སུ་མྱོང་བར་འདོད་པའོ། །སྦྱོར་བ་རེག་ཅིང་རྩོལ་བར་ཞུགས་པའོ། །མཐར་ཐུག་དེའི་བདེ་བ་ཉམས་སུ་མྱོང་བའོ། །རྐུ་བ་དང་ཅེས་པ་སྦྱོར་བའི་ཆ་སྡོམ་དུ་བླངས། འདི་ལ་བཞི་ལས། གཞི་ལ། ཡུལ་ནི་མིའི་འགྲོ་བ་པ་བདག་ཉིད་ལས་རྫས་ཐ་དད་པའོ། །དངོས་པོ་ཁ་ཟས་སུ་བྱས་པ་མ་ཡིན་པ་དང་། རིན་ཐང་ཚང་བའོ། །དེ་ཡང་བརྐུ་བའི་གནས་དང་། དུས་དང་། བརྐུ་བྱ་དང་། རྐུ་བྱེད་ལ་ལྟོས་ནས་སྦྱོར་བ་གཅིག་གི་ནང་དུ་ཀརྴ་པ་ནི་བཞི་ཆར་ལོངས་པའོ། །དེས་ན་ཀརྴ་པ་ནིའི་བཞི་ཆ་རིན་ཐང་གི་གཙོ་བོ་ཡིན་ལ། དེ་ལ་མ་ཤ་ཀ་ལྔའི་ཚད་དུ་ཞུ་བར་གསུངས་པ་ནི་མ་ཤ་ཀ་ཉི་ཤུ་ལ་ཀརྴ་པ་ནི་གཅིག་ཏུ་བྱས་པའི་ཡུལ་དུས་ཀྱི་དབང་དུ་བྱས་པ་ཡིན་གྱི་གཞན་དུ་ནི་མ་ངེས་ཏེ། གཏམ་གྱི་གཞིར། བཙུན་པ་མ་ཤ་ཀ་གསུམ་བརྐུས་ན། ཕམ་པར་འགྱུར་བ་མཆིས་སམ། བཀའ་སྩལ་པ་ཡོད་དེ། གནས་གང་ན་མ་ཤ་ཀ་བཅུ་གཉིས་ལ་ཀརྴ་པ་ན་གཅིག་ཏུ་འགྱུར་བ་ནའོ། །མ་ཤ་ཀ་ལྔ་ལས་ལྷག་པ་བརྐུས་ན་ཕམ་པར་མི་འགྱུར་བ་མཆིས་སམ། བཀའ་སྩལ་པ་ཡོད་དེ། གང་ན་མ་ཤ་ཀ་བཞི་བཅུ་ལ་ཀརྴ་པ་ན་གཅིག་ཏུ་འགྱུར་བ་ན། ཞེས་གསུངས་སོ། །ཊཱིཀ་མཛད་པའི་དུས་སུ་ནི་པ་ན་བཞིས་རིན་ཐང་ཚང་བར་འགྱུར་བར་གསུངས་སོ། །པ་ན་བཞིའི་རྣམ་བཞག་མེད་པས་བོད་ཡུལ་ལྟ་བུར་དངོས་པོའི་ཚད་ཇི་ཙམ་ཡིན་ཞེ་ན། ཁ་ཅིག་ན་རེ། རྟ་རྒོད་མ་རེ་ཙམ་ཡིན་ཏེ། གསོད་པའི་ཆད་པ་དང་སྒོ་བསྟུན་པའི་ཕྱིར་དང་། དེ་ཙམ་གྱིས་དགག་བྱ་རྫོགས་པའི་ཕྱིར་གསུང་ངོ་། །ཁ་ཅིག་ནས་ཁལ་གཅིག་ཙམ་ཡིན་ཏེ། འོད་ལྡན་དུ་ཆུ་གཏོང་འགོག་གི་སྐབས་སུ། དེ་ལ་དཔེ་བྱས་པའི་ཕྱིར་གསུངས་སོ། །གཞན་དག་ནི་དེ་དག་གིས་དགག་བྱ་མི་ཁེགས་པའི་ཕྱིར་དང་། གསོད་པའི་ཆད་པ་ཁོ་ན་དང་བསྟུན་པའི་རྟགས་ཀྱང་མ་གྲུབ་སྟེ། ཆད་པས་གཅོད་པ་ཙམ་དང་བསྟུན་པའི་ཕྱིར་ཏེ། ཇི་ཙམ་མ་བྱིན་པར་བླངས་ན་གྱོད་ལ་བཀྲི་ཞིང་སྲོག་དང་བྲལ་བར་བྱེད་དྲིས་ཤིག་ཅེས་དང་། གསོད་དམ། འཆིང་ངམ། སྤྱུགས་ཀྱང་རུང་སྟེ། ཞེས་སོགས་གསུངས་པའི་ཕྱིར་རོ། །དེས་ན་འཇིག་རྟེན་ཕལ་གྱིས་རྐུས་པའི་ཐ་སྙད་དང་། ཆད་པས་གཅོད་པར་རིགས་པ་ཙམ་དུ་བྱེད་པ་ཡན་ཆད་ཡིན་པར་རིགས་ཏེ། ལུང་དུ། ཇི་ཙམ་མ་བྱིན་པར་བླངས་ན་དེ་རྒྱལ་པོའམ་བློན་པོ་ཆེན་པོས་བཟུང་ནས་དེ་ལ་འདི་སྐད་ཅེས་ཀྱེ་མི་ཁྱོད་ནི་རྐུན་མའོ། །བྱིས་པའོ། །ཞེས་སོགས་གསུངས་པའི་ཕྱིར་རོ། །དེས་ན་སེ་བ་གསུམ་ཙམ་ལ་དངོས་པོ་ངེས་པར་ཚང་བ་ཡིན་ཏེ། དོན་བརྒྱད་མར། རྒྱ་གར་གྱི་རིན་ཐང་དང་སྦྱར་ན་དངུལ་ཞོ་གཅིག་ཙམ་རྐུས་ན་ཕས་ཕམ་པར་རྩིའོ། །ཞེས་གསུངས། ཡང་ཁ་ཅིག་གིས་ཞོའི་བརྒྱད་ཆ་གཅིག་བྱ་སྟེ། དེ་ཙམ་གྱིས་རིན་ཐང་ཚང་བར་བརྩིའོ་ཞེས་དང་། སློབ་ཕན་དུ་ནས་ཁལ་ཕྱེད་ལ་དངོས་པོ་ཚང་བར་བཤད་པ་དང་། ཤ་ན་རེ། དེང་སང་གི་དུས་དང་སྦྱར་ཏེ་རྒྱ་གར་ཡུལ་གྱི་མ་ཤ་ཀ་ལྔ་ལ་བོད་ཀྱི་དངུལ་གྱི་རིན་ཐང་དུ་བརྩིས་ན་དངུལ་ཞོའི་བརྒྱད་ཆ་གཅིག་ཡོད་དེ། བརྒྱད་ཆ་གཅིག་ཡན་ཆད་བརྐུས་ན་ཞེས་སོགས་གསུངས་པའི་ཕྱིར་དང་། རྙེད་པ་ཆུང་ངུ་ལ་ཡང་པ་ན་ལྔ་ལ་སོགས་པའོ། །ཞེས་དང་། དེའི་དོན་ཊཱི་ཀ་དག་གིས་བསབ་རིན་མེད་པར་གསུངས་པ་དང་། གོས་ལྕི་བ་བསྟེན་པའི་སྐབས་སུ་རིན་གྱིས་ལྕི་བ་ཀརྴ་པ་ན་ཉི་ཤུར་གསུངས་པ་དང་། བྱ་བ་ཕྲན་ཚེགས་དང་། དངོས་པོ་ཆུང་ངུའི་རིན་དུ་པ་ན་དང་། ཀརྴ་པ་ན་མང་པོ་སྦྱིན་པ་ལ་སོགས་པ་གསུངས་པའི་ཕྱིར་རོ། །དེས་ན་སྐྱེ་བོ་འགའ་ཞིག་ཉམས་རྐྱེན་མ་བྱས་ན་ལེགས་སོ་ཞེས་དམར་སྟོན་བཞེད་པ་དང་། རྗེ་བཙུན་གྲགས་པ་རྒྱལ་མཚན་གྱིས་ཀྱང་རིན་ཐང་གི་ཚད་འདི་ཙམ་ཞིག་ལ་བཞེད་པས་ཕྱོགས་འདི་ལ་གཟབ་འཚལ་ལོ། །བསམ་པ་ལ་གཉིས་ལས། འདུ་ཤེས་མ་འཁྲུལ་བ། ཀུན་སློང་ནི་གཞན་གྱི་ཡིན་ཏེ། མ་གནང་ཀྱང་བདག་ཉིད་ཀྱི་འཚོ་བའི་ཆེད་དུ་གཏན་དུ་དབྲལ་སྙམ་པའོ། །སྦྱོར་བ་ལུས་ངག་དུ་གྲུབ་ཅིང་མ་འཁྱོགས་པས་རྐུ་བར་བརྩམས་པའོ། །མཐར་ཐུག་གྲུབ་བློས་ཁྱད་པར་དུ་བྱས་པའི་གནས་སྤོས་སོ། །གསུངས་ཀྱང་གཏམ་པ་བརྣོག་པ་སོགས་གྲུབ་བློ་གཙོ་བོར་དགོས་པ་རྣམས་ལ་གྲུབ་བློ་དང་དཀོན་པ་ཕུད་པ་སོགས་གནས་སྤོས་གཙོ་བོར་དགོས་པ་རྣམས་ལ་གྲུབ་བློས་ཁྱད་པར་དུ་བྱས་པའི་གནས་སྤོས་པ་ཡིན་པར་མངོན་ནོ། །མི་ལ་གསོད་པར་མི་བྱ་ཞེས་པ་གཉེན་པོའི་ཆའོ། །འདི་ལ་བཞི་ལས། གཞི་ལ་མིའི་འགྲོ་བ་པ་ཡིན་པ་དང་བདག་ཉིད་ལས་རྒྱུད་ཐ་དད་པ་གཉིས། བསམ་པ་ལ་གཉིས་འདུ་ཤེས་སྤྱི་དང་བྱེ་བྲག་ལ་མ་འཁྲུལ་བ། སྦྱོར་བ་རང་ངམ་བསྐོས་པས་ལུས་ངག་ཏུ་གྲུབ་ཅིང་མ་འཁྱོགས་པར་གསོད་པར་རྩོམ་པའོ། །མཐར་ཐུག་དེའི་རྐྱེན་གྱིས་སྲོག་འགགས་པའོ། །རྫུན་དུ་སྨྲ་དང་བཅས་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་རྟེན་ཐུན་མོང་གི་ཡན་ལག་གསུམ་དང་ལྡན་ཅིང་གཟུགས་གཞན་དུ་མ་བསྒྱུར་བ་དང་མི་སྣང་བར་མ་བྱས་པའོ། །ཡུལ་ཐ་སྙད་ལྔ་ལྡན་བདག་ཉིད་ལས་རྒྱུད་ཐ་དད་གཟུགས་གཞན་དུ་བསྒྱུར་བ་དང་མི་སྣང་བར་བྱས་པ་མ་ཡིན་པའོ། །དངོས་པོ་མིའི་ཆོས་བླ་མའི་མཚན་ཉིད་ཅན་ནོ། །བསམ་པ་གཉིས་ལས། འདུ་ཤེས་འདྲ། ཀུན་སློང་འདུ་ཤེས་བསྒྱུར་ཏེ་སྨྲ་བར་འདོད་པའོ། །སྦྱོར་བ་ངག་མཚན་ཉིད་ལྔའམ་དྲུག་ལྡན་ནོ། །མཐར་ཐུག་དེའི་རྐྱེན་གྱིས་དོན་གོ་བའོ། །དེ་ལ་ཐ་སྙད་གསུམ་ནི་སྨྲ་ཤེས། དོན་གོ བསམ་པ་རང་བཞིན་དུ་གནས་པ། བཞི་པ་མི་ཡིན་པ། ལྔ་པ་ནི་མ་ནིང་དང་མཚན་གཉིས་པ་མ་ཡིན་པ་ཞེས་པ་ནི་འོག་ཏུ་ཡང་ཤེས་པར་བྱ་སྟེ་རབ་བྱུང་གི་སྟེང་དུ་ཐ་སྙད་བརྩི་ན་ཕྱི་མ་གཉིས་མི་དགོས་ཤིང་། ཡུལ་འགའ་ཞིག་ལ་ཐ་སྙད་ཕྱེད་དང་ལྔ་ལྡན་ཞེས་འབྱུང་བ་རྣམས་ལ་མ་ནིང་མ་ཡིན་པ་ཞེས་སྦྱར། མཚན་གཉིས་པ་ཡིན་པ་སྲིད་པའི་དབང་དུ་བྱས་སོ། །ངག་མཚན་ཉིད་ལྔའམ་དྲུག་ལྡན་ནི་རང་གི་དང་། ངག་དང་། བདག་ཉིད་དང་འབྲེལ་པ་དང་། བསམ་པའི་དོན་དང་། གསལ་པོར་དང་། མངོན་དུ་སྨྲས་པ་སྟེ། འོག་ཏུ་ངག་མཚན་ཉིད་དྲུག་ལྡན་ཞེས་པ་ཀུན་ལ་ཤེས་པར་བྱའོ། །གཉིས་པ་གསོ་བ་དགེ་འདུན་ལ་རག་ལས་པ་དགེ་འདུན་ལྷག་མའི་སྡེ་ནི། སྡོམ་ལ། ཁུ་བ་འཛིན་དང་འཁྲིག་ཚིག་བསྙེན་བཀུར་སྨྱན། །ཁང་པ་ཁང་ཆེན་དང་ནི་གཞི་མེད་དང་། །བག་ཙམ་དགེ་འདུན་དབྱེན་དང་དེར་རྗེས་ཕྱོགས། །ཁྱིམ་སུན་འབྱིན་དང་བཀའ་བློ་མི་བདེ་བའོ། །ཞེས་ཏེ། ཁུ་བ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་གང་དབྱུང་བ་རང་གི་ཁུ་བ་ཡིན་པ་དང་། དང་པོའི་གནས་ན་གནས་པ་དང་། ཐ་སྙད་བྱར་ཡོད་པའི་ཚད་དུ་ལོངས་པ། གང་ལ་དབྱུང་བ་སྐྱེས་པའི་ཡན་ལག་གི་རྣམ་པ་ཡིན་པ། གང་གིས་དབྱུང་བ་སེམས་ཅན་དུ་བགྲངས་པ་དང་དེའི་རྣམ་པར་གནས་པའོ། །བསམ་པའི་ཡན་ལག་ལ། འདུ་ཤེས་འཁྲུལ་མ་འཁྲུལ་འདྲ། ཀུན་སློང་ཁུ་བ་ཕྱུང་བའི་འདུན་པ་རྒྱུན་ལྡན་ནོ། །སྦྱོར་བ་རེག་ཅིང་བརྩལ་བར་ཞུགས་པ། མཐར་ཐུག་སྦུབས་སུ་འོངས་ཤིང་བདེ་བ་མྱོང་བའོ། །འཛིན་དང་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ། ཡུལ་མི་ཡི་བུད་མེད། ཤེས་པ་རང་བཞིན་དུ་གནས་པ། མཚན་དོན་བྱེད་ནུས་པ། ལུས་བསྟེན་རུང་མ་ཉམས་པ། རྨའི་སྒོ་གསུམ་ལས་གཞན། ལུས་དངོས་སམ། སྐྲའམ། དེ་དང་འབྲེལ་པའི་གོས་ཡིན་པའོ། །རེག་བྱེད་ནི་རང་གིས་ལུས་མ་ཉམས་པ་ཟག་བྱེད་ལས་གཞན་པ། མིག་ནས་པུས་མོའི་བར་ཡིན་པའོ། །བསམ་པ་ལ་གཉིས་ལས། འདུ་ཤེས་འདྲ། ཀུན་སློང་རེག་པ་ལས་བྱུང་བའི་བདེ་བ་ཉམས་སུ་མྱོང་བར་འདོད་པའི་ཀུན་ཏུ་འདོད་ཆགས་དང་ལྡན་པའོ། །སྦྱོར་བ་རེག་པར་རྩོམ་པ། མཐར་ཐུག་རེག་པ་ལས་བྱུང་བའི་བདེ་བ་མྱོང་བའོ། །འཁྲིག་ཚིག་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ། ཡུལ་མིའི་བུད་མེད། མཚན་དོན་བྱེད་ནུས་པ། ཐ་སྙད་བཞི་དང་ལྡན་པ། རྫུ་འཕྲུལ་མ་ཐོབ་པའོ། །གང་བརྗོད་པའི་དངོས་པོ་ཡུལ་དུས་དེར་འཁྲིག་པར་གྲགས་པའོ། །ཀུན་སློང་འཁྲིག་པ་སྨྲ་བ་ལས་བྱུང་བའི་བདེ་བ་ཉམས་སུ་མྱོང་བར་འདོད་པའི་སོགས་སོ། །སྦྱོར་བ་ངག་དྲུག་ལྡན་ནོ། །མཐར་ཐུག་ཡུལ་དེས་དོན་གོ་བའོ། །བསྙེན་བཀུར་ཅེས་པ་དངོས་པོའི་ཆའོ། །འདི་ལ་གཞི་འདྲ། དངོས་པོ་ཡུལ་དུས་དེར་འཁྲིག་པར་གྲགས་པས་བསྔགས་པའོ། །ཀུན་སློང་དེ་སྨྲས་པ་ལས་བྱུང་བའི་བདེ་བ་སོགས་སོ། །ཕྱི་མ་གཉིས་འདྲའོ། །སྨྱན་ཅེས་པ་སྦྱོར་བའམ་གླེང་གཞིའི་ཆའོ། །འདི་ལ་བཞི་ལས། གཞི་ལ་སྤྲད་བྱ་ནི་མཚན་དོན་བྱེད་ནུས་པ་ཐ་སྙད་བཞི་དང་ལྡན་པ། ལུས་བརྟེན་དུ་རུང་བ། མི་མཐུན་པར་གནས་པ། བདག་ཉིད་ལས་རྒྱུད་ཐ་དད་ཅིང་ནང་རྒྱུད་ཐ་དད་པའོ། །བདག་པོ་ལྟ་བུ་ལ་སྨྱན་བྱེད་ན་དེ་གཉིས་ཐ་སྙད་ལྔ་དང་ལྡན་པའོ། །ཀུན་སློང་ཕྲད་པའི་དོན་དུ་སྤྲད་བྱ་མི་མཐུན་པ་མཐུན་པར་བསྒྲུབ་པའི་ཕྱིར་ཕྲིན་གྱི་སྦྱོར་བ་གསུམ་བྱེད་པར་འདོད་པའོ། །སྦྱོར་བ་རང་ངམ་བསྐོས་པས་ཕྲིན་གསུམ་བྱེད་པའོ། །མཐར་ཐུག་དེ་གཉིས་ཀྱི་བསྟེན་བྱ་སྟེན་བྱེད་ཕྲད་པའོ། །ཁང་པ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ས་གཞི་དང་ཡོ་བྱད་བཙལ་བའམ། དེས་གནང་བ། གཞི་མ་དག་པ་དང་། མ་བསྟན་པའོ། །དེ་ལ་མ་དག་པ་ནི་གཞི་མི་རུང་བ་དང་། རྩོད་པ་དང་བཅས་པ་དང་། བརྩམ་དུ་མི་རུང་བ་གསུམ་ལས། དང་པོ་ནི། སྡིག་སྦྲུལ་སོགས་ཀྱི་གནས་དང་། གཉིས་པ་ནི་རྒྱལ་པོ་སོགས་ཀྱིས་བདག་ཏུ་བཟུང་བ་དང་། གསུམ་པ་ནི་ཕྱི་རོལ་འདོམ་གང་ཚུན་ཆད་དུ་ཆུ་ཀླུང་སོགས་དང་འདོམས་པའོ། །གང་བརྩིག་པར་བྱ་བ་ནི་གཅིག་གི་ཆེད་ཡིན་པ་ཁང་པའི་ནང་སྲིད་དུ་ཁྲུ་བཅོ་བརྒྱད་དང་། ཞེང་དུ་ཁྲུ་ཕྱེད་དང་བཅུ་གཅིག་གི་ཚད་ལས་ལྷག་པ། སྤྱོད་ལམ་བཞི་ཤོང་བ། སྔར་གཞན་གྱིས་བརྩམས་པ་མ་ཡིན་པའོ། །ཀུན་སློང་རྩིག་འདོད་རྒྱུན་མ་ཆད་པའོ། །སྦྱོར་བ་རང་ངམ་བསྐོས་པས་རྩིག་པར་ཞུགས་པའོ། །མཐར་ཐུག་སྐོར་བ་དང་བཀབ་ཟིན་པའོ། །ཁང་ཆེན་ཞེས་པ་དངོས་པོའི་ཆའོ། །འདིའི་ཡན་ལག་ལ་བཙལ་བ་དང་། ཚད་ལྷག་དང་། གཅིག་ཆེད་གསུམ་མི་སྦྱར་ཏེ། ཚོགས་ཀྱི་ཆེད་དུ་ཞེས་སྦྱར། གཞན་རྣམས་འདྲའོ། །ཁང་པ་དང་ཁང་ཆེན་གྱི་ཁྱད་པར་ནི་བདག་པོ་གང་ཟག་གི་ཆེད་དུ་དང་། དཀོན་མཆོག་གསུམ་གྱི་ཆེད་དུ་ཡིན་པའོ། །གཞི་མེད་ཅེས་པ་ཡུལ་གྱི་ཆའོ། །འདི་ལ་བཞི་ལས། གཞི་ནི་ཡུལ་བསྙེན་པར་རྫོགས་པའི་སྡོམ་པ་དང་ལྡན་པ། ཐ་སྙད་གསུམ་དང་ལྡན་པ། རྒྱུད་ཐ་དད་པའོ། །གོ་བྱའི་ཡུལ་ཐ་སྙད་ལྔ་དང་ལྡན་ཞིང་རྒྱུད་ཐ་དད་པའོ། །དངོས་པོ་ཕམ་པ་བཞིའམ་བརྒྱད་ལས་གང་ཡང་རུང་བའོ། །ཀུན་སློང་འདུ་ཤེས་སྒྱུར་བའི་དོན་ཅན་ཉམས་པར་འདུན་པས་སྐུར་བར་འདོད་པའོ། །སྦྱོར་བ་ཡུལ་དེའི་མིང་གིས་ངག་མཚན་ཉིད་དྲུག་ལྡན་གྱིས་སྐུར་བ་སྟེ་བདག་ཉིད་དང་འབྲེལ་པ་མ་གཏོགས་པའོ། །མཐར་ཐུག་ཡུལ་གྱིས་དོན་གོ་བའོ། །བག་ཙམ་ཞེས་པ་སྦྱོར་བའི་ཆའོ། །འདི་ལ་གཞི་དང་བསམ་པ་འདྲ། སྦྱོར་བ་མིང་ནས་སྨོས་ཞིང་། མིང་གཉིས་དངོས་སུ་མ་སྦྱར་བར་གཞན་ལ་གནས་པའི་མི་གསལ་བའི་ཚིག་གིས་སྨྲས་པའོ། །མཐར་ཐུག་སྐུར་པ་གདབ་པའི་ཡུལ་དེ་ཉིད་དམ་ཐ་སྙད་ལྔ་ལྡན་གྱིས་དོན་གོ་བའོ། །དགེ་འདུན་དབྱེན་ཅེས་པ་སྦྱོར་བའི་ཆ་སྡོམ་དུ་བླངས། འདི་ལ་བཞི་ལས། གཞི་ལ་གང་དབྱེ་བར་བྱ་བའི་དངོས་པོ་ནི་ཆོས་ལས་ཐ་དད་པའི་དངོས་པོ། གང་ཟག་གང་དབྱེ་བ་ནི་སོ་སོ་སྐྱེ་བོའི་དགེ་སློང་ཁ་སྐོང་བར་འོས་པ་གྲངས་བརྒྱད་དུ་ཚང་བ། མི་མཐུན་པ་མེད་པའོ། །དུས་དང་གནས་ནི། དང་པོ་མཐའ་སྐྱོན་ཟུང་གཅིག་གིས། །སྔ་རོལ་ཐུབ་པ་ནོངས་པ་དང་། །མཚམས་མ་བཅད་པ་དག་ཏུ་ཡང་། །འཁོར་ལོའི་དབྱེན་ནི་མི་འབྱུང་ངོ་། །ཞེས་པ་ལྟ་བུའོ། །འབྱེད་པ་པོ་ནི་སྡེ་སྣོད་གསུམ་ཤེས་པ། ཚུལ་ཁྲིམས་རྣམ་པར་དག་པ་དང་ལྡན་པའི་དགེ་སློང་ཁ་སྐོང་བའི་ཆོས་དང་ལྡན་པའོ། །བསམ་པ་ལ་འདུ་ཤེས་མ་འཁྲུལ་པ། ཀུན་སློང་བསམ་པ་ཐག་པ་ནས་ཆོས་ལས་ཐ་དད་པར་འབྱེད་པར་འདོད་པ་དང་། བརྗོད་པ་གསུམ་པའི་མཐར་མི་གཏོང་བར་འདོད་པ་རྒྱུན་མ་ཆད་པའོ། །སྦྱོར་བ་བཟློག་པར་བྱེད་པའི་རྐྱེན་མཚན་ཉིད་དང་ལྡན་པ་ལ་ཕྱིན་ཅི་ལོག་པར་ཞུགས་ཤིང་གཞི་དེ་ཉིད་སྒྲུབ་པར་བརྩོན་པའོ། །མཐར་ཐུག་ཟློག་བྱེད་ཀྱི་རྐྱེན་ལྔའི་མཐར་མི་གཏོང་བའོ། །རྐྱེན་ལྔ་ནི། བཞམས་ཏེ་བསྒོ་བ། གསོལ་བ། བརྗོད་པ་གསུམ་མོ། །དེར་རྗེས་ཕྱོགས་ཞེས་པ་སྦྱོར་བའི་ཆའོ། །འདི་ལ་རང་ཉིད་འཁོར་ལོའི་དབྱེན་བྱེད་པ་པོ་དངོས་མ་ཡིན་ཡང་དེའི་གྲོགས་བྱེད་པར་རྗེས་སུ་བསྒྲུབ་པའི་ཡིན་ལ། ཡན་ལག་གཞན་ཐམས་ཅད་སྔ་མ་བཞིན་ནོ། །ཁྱིམ་སུན་འབྱིན་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ནི་གང་ལ་སྐུར་པ་གདབ་པའི་ཡུལ་རང་སྐྲོད་པར་བྱེད་པའི་དགེ་འདུན་གྲངས་ཚང་བ། ཁ་སྐོང་གི་ཆོས་དང་ལྡན་པ། འགྲོ་བ་བཞི་དང་བྲལ་བ། ཆོས་ལྡན་གྱི་ལས་ཀྱིས་རང་སྐྲོད་པ་པོ་ཡིན་པའོ། །སྐུར་པ་དེ་གང་ལ་སྨྲ་བའི་ཡུལ་ནི་རང་སྐྲོད་པར་བྱེད་པའི་དགེ་སློང་གི་དགེ་འདུན་དེའམ། གཞན་ཡང་རུང་སྟེ་ཐ་སྙད་ལྔ་ལྡན་ནོ། །གང་གིས་སྐུར་བ་འདེབས་པར་བྱེད་པ་པོ་ནི་འགྲོ་བ་བཞི་ལས་གང་ཡང་རུང་བ་དང་ལྡན་པ། བཞམས་བསྒོ་བྱས་ལ་ཆགས་པ། བདག་ཉིད་བསྐྲད་པའོ། །བསམ་པ་ལ་འདུ་ཤེས་མ་འཁྲུལ་པ་དང་། བདེན་པའི་འདུ་ཤེས་བསྒྱུར་ནས་བརྫུན་པའི་འདུ་ཤེས་སོ། །ཀུན་སློང་རང་སྐྲོད་པའི་དགེ་འདུན་པ་བརྫུན་གྱི་སྒོ་ནས་སྐུར་བ་འདེབས་པར་འདོད་པ་རྒྱུན་མ་ཆད་པའོ། །སྦྱོར་བ་རང་སྐྲོད་པའི་དགེ་འདུན་ལ་བརྫུན་གྱི་སྒོ་ནས་སྐུར་པ་འདེབས་པ་དེ་ཉིད་བསྒྲུབ་པར་བརྩོན་པའོ། །མཐར་ཐུག་ཟློག་བྱེད་ཀྱི་རྐྱེན་ལྔའི་མཐར་མ་བཏང་ནའོ། །བཀའ་བློ་མི་བདེ་བ་ཞེས་པ་སྦྱོར་བའི་ཆའོ། །འདི་ལ་བཞི་ལས། བཟློག་པར་བྱ་བའི་ཡུལ་ནི་ཕྱོགས་བཅུ་ན་བཞུགས་པའི་དགེ་འདུན་བསྙེན་པར་རྫོགས་པའི་སྡོམ་པ་རྣམ་དག་དང་ལྡན་པ། ལྟ་བ་དང་མཚན་མཐུན་པ་ཐ་སྙད་གསུམ་དང་ལྡན་པའོ། །གོ་བར་བྱ་བའི་ཡུལ་ནི་ཇི་སྐད་བཤད་པའི་མཚན་ཉིད་དང་ལྡན་པའི་དགེ་སློང་བདག་ཉིད་ཀྱི་ཚུལ་ཁྲིམས་ལ་ཕྱིན་ཅི་མ་ལོག་པར་གླེང་པ་པོ་ཡིན་པའོ། །བདག་ཉིད་ནི་བཀའ་བློ་མི་བདེ་བའི་རང་བཞིན་དུ་གྱུར་པ་ལ་གླེང་དྲན་དང་བཞམས་བསྒོ་བྱས་ལ་ཆགས་པའོ། །བསམ་པ་ལ་འདུ་ཤེས་མ་འཁྲུལ་བ། ཀུན་སློང་བདག་ཉིད་ཀྱི་ཚུལ་ཁྲིམས་ལ་སུ་གང་གིས་ཀྱང་གླེང་བ་འགོག་པར་འདོད་པ་རྒྱུན་མ་ཆད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་དགེ་སློང་ཐམས་ཅད་ཀྱི་གླེང་བ་འགོག་པར་བརྩོན་པའོ། །མཐར་ཐུག་བཟློག་བྱེད་ཀྱི་རྐྱེན་ལྔའི་མཐར་མི་གཏོང་བའོ། །སོ་སོར་ཐར་པའི་མདོ་ལས། སྡོམ་ལ། དབེན་པ་སྐྱབས་ཡོད་འདུག་པ་འོ། །ཞེས་བུད་མེད་དང་བར་འདོམ་གང་གི་ནང་དུ་སྐྱེ་བོའི་རྒྱུན་ལུགས་ཀྱིས་དབེན་པ་དང་། རྩིག་པ་དང་། མུན་པ་སོགས་ཀྱི་སྐྱབས་ཡོད་པ་ན་འདུག་ན་ཕམ་པ་དང་། ལྷག་མ་དང་ལྟུང་བྱེད་གསུམ་གང་རུང་གཅིག་འབྱུང་ཉེ་ལ་འདི་འབྱུང་མ་ངེས་པ་དང་། བར་འདོམ་གང་གི་ཕྱི་རོལ་ན་དེ་གཉིས་གང་རུང་གཅིག་འབྱུང་དུ་ཉེ་ལ་འདི་འབྱུང་མ་ངེས་པ་གཉིས་བཤད་ཀྱང་མདོ་རྩར་དེ་གཉིས། དེ་གསུམ་གང་རུང་གི་ཕྱིར་བཅོས་ཀྱི་ཁོངས་སུ་གཏོགས་པ་ལ་དགོངས་ནས་ལོགས་སུ་མ་བཤད་དོ། །གསུམ་པ་ལྟུང་བྱེད་ཀྱི་སྡེ་ལ་གཉིས་ཏེ། ཞག་གི་ཆད་ལས་དང་འབྲེལ་པ་སྤང་བའི་ལྟུང་བྱེད་ཀྱི་སྡེ་དང་། བཤགས་པ་ཙམ་དང་འབྲེལ་པ་ལྟུང་བྱེད་འབའ་ཞིག་པའི་སྡེའོ། །དང་པོ་ལ། བཅུ་ཚན་གསུམ་ལས། བཅུ་ཚན་དང་པོ་ནི། སྡོམ་ལ། འཆང་བ་འབྲལ་བ་འཇོག་པ་དང་། །འཁྲུར་འཇུག་པ་དང་ལེན་པ་དང་། །སློང་དང་སྟོད་གཡོགས་སྨད་གཡོགས་བཅས། །རིན་ཐང་སོ་སོར་བསྐུར་བའོ། །ཞེས་ཏེ། འཆང་བ་ཞེས་པ་སྦྱོར་བའི་ཆ་སྡོམ་དུ་བླངས། འདི་ལ་བཞི་ལས། གཞི་ལ་དངོས་པོ་ནི་གོས་སུ་གྲུབ་པ་དང་། རྒྱུ་དང་དབྱིབས་དང་ཁ་དོག་གིས་རུང་བ་དང་། ཁྲུ་གང་གི་ཚད་དུ་ལོངས་པ་དང་། རང་དབང་བ་དང་གནས་སྐབས་དབང་བྱར་ཡོད་པ་དང་། བྱིན་གྱིས་བརླབ་པ་དང་མ་འབྲེལ་ལམ་འབྲེལ་ཀྱང་རྗེས་སུ་ཞུགས་པ་དང་བཅས་པ་དང་། ཟླ་བར་བཞག་པ་མིན་པའོ། །འདིར་སྲ་བརྐྱང་བཏིང་བ་མིན་པའོ། །ཀུན་སློང་འཆང་བར་འདོད་པའོ། །མཐར་ཐུག་ཞག་བཅུ་གཅིག་པའི་སྐྱ་རེངས་ཤར་བའོ། །འབྲལ་བ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་ཆོས་གོས་གསུམ་ལས་གང་ཡང་རུང་བ་རང་གི་བྱིན་རླབས་ཅན། རུང་བ་ཚད་ལྡན་དང་བདག་ཉིད་གནང་བ་ཐོབ་པ་དང་། སྲ་བརྐྱང་བཏིང་བ་དང་། དགོན་པ་བ་དང་། བར་ཆད་དང་ལྡན་པ་རྣམས་མ་ཡིན་པའོ། །གནས་ནི་དེའི་གནས་ཉེ་འཁོར་དང་བཅས་པ་ལས་གཞན་པའོ། །མཐར་ཐུག་ཞག་གཅིག་གི་མཚན་མོའི་མཐའ་འདས་པའོ། །འཇོག་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞག་བྱའི་དངོས་པོ་ནི་གོས་སུ་གྲུབ་པ་ཁྲུ་གང་ཡན་ཆད་པ། རང་དབང་བ་དབང་བྱར་ཡོད་པ་རེ་བའི་ཆོས་ལྔ་དང་ལྡན་པའོ། །བདག་ཉིད་བྱིན་གྱིས་བརླབ་པར་བྱ་བ་མེད་པ་དང་། སྲ་བརྐྱང་མ་བཏིང་བའོ། །ཀུན་སློང་འཆང་བར་འདོད་པའོ། །མཐར་ཐུག་སོ་གཅིག་པའི་སྐྱ་རེངས་ཤར་བའོ། །འཁྲུར་འཇུག་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ། ཡུལ་ནི་རྫོགས་པའི་སྡོམ་པ་དང་ལྡན་པ་ལྟ་བ་མཐུན་པ་མཚན་མི་མཐུན་པ་ཐ་སྙད་གསུམ་དང་ལྡན་པ། ལུས་བརྟེན་དུ་རུང་བ། ལུས་ཐ་མལ་པར་གནས་པ། རྫུ་འཕྲུལ་མ་ཐོབ་པ། ཉེ་དུ་མ་ཡིན་པ་སྟེ། བརྒྱད་ལྡན་ཏེ་དགེ་སློང་མས་སྐྱེད་པ་ཕལ་ཆེར་ལ་ཤེས་པར་བྱའོ། །དངོས་པོ་ཆོས་གོས་གསུམ་དང་གདིང་བ་ལས་གང་ཡང་རུང་བ་དང་། རུང་བ་ཚད་དང་ལྡན་པ། རང་གི་ཡིན་པ་བྱིན་གྱིས་བརླབས་པ། འཁྲུར་འཇུག་འོས་པ་སྔར་ཕྱེད་བྱས་པ་མ་ཡིན་པའོ། །ཀུན་སློང་འཁྲུ་བ་ལ་སོགས་པ་བྱེད་དུ་འཇུག་པར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་བྱ་བ་ཡོངས་སུ་རྫོགས་པའོ། །ལེན་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་མ་ཐུན་མོང་གི་ཆོས་བརྒྱད་ལྡན། རྫས་ཐ་དད་པ། དད་པ་ཅན་དང་སེམས་གཡེང་ཅན་གཉིས་མ་ཡིན་པའོ། །དངོས་པོ་གོས་དངོས་སུ་གྲུབ་པ། རུང་བ་ཚད་དུ་ལོངས་པ། དགེ་སློང་མ་དེའི་ཡིན་པའོ། །བདག་ཉིད་དགེ་འདུན་ལ་གོས་འབུལ་བ་ལེན་པ། གོས་བོར་བ། ཚིག་པ། བརླག་པ་བཞི་མ་ཡིན་པའོ། །ཀུན་སློང་རུང་མི་རུང་བརྗེ་པ་མ་ཡིན་པར་ལེན་པར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་ལེན་པར་བརྩོམ་པའོ། །མཐར་ཐུག་ལག་ཏུ་ཐོབ་པའོ། །སློང་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན་བདག་ཉིད་ལས་རྫས་ཐ་དད་པ་ཉེ་དུ་མ་ཡིན་པ་ལུས་ཐ་མལ་པར་གནས་པ་མ་སློང་བའི་སྔ་རོལ་དུ་སྟེར་བ་པོ་མ་ཡིན་པ་སྟེ་དྲུག་ལྡན་ནོ། །དངོས་པོ་གོས་དངོས་སུ་གྲུབ་པ་རུང་བ་ཚད་དང་ལྡན་པ་དང་ཁྱིམ་པ་དེ་ཉིད་ཀྱི་ཡིན་པའོ། །རྒྱུ་མཚན་ཡུལ་དངོས་པོ་གསུམ་པོ་དེ་འོག་མ་གསུམ་ལའང་སྦྱར་རོ། །བདག་ཉིད་སྲ་བརྐྱང་མ་བཏིང་བ་དང་། འཚོ་བའི་ཡོ་བྱད་ཚང་བའོ། །ཀུན་སློང་སློང་བར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་ལག་ཏུ་ཐོབ་པའོ། །སྟོད་གཡོགས་སྨད་གཡོགས་བཅས་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་བསླང་བའི་ཡུལ་ནི་གོང་དང་འདྲ་བ་ལ་སྦྱིན་བདག་གཅིག་གོ །རང་ཉིད་ནི་སློང་བར་རིགས་པའོ། །དངོས་པོ་ནི་སྔ་མ་དང་འདྲ་བ་ལ། སློང་དུ་གནང་བའི་ཚད་ལས་ལྷག་པའམ་སྦྱིན་པར་བྱ་བ་མི་སྦྱིན་པ་ཚད་དུ་ཆོག་པའོ། །བསམ་པ་ལ་འདུ་ཤེས་མ་འཁྲུལ་བ། ཀུན་སློང་རང་ཁོ་ནའི་དོན་དུ་ཚད་ལས་ལྷག་པ་སློང་བར་འདོད་པའམ། སྦྱིན་པར་བྱ་བ་མི་སྦྱིན་པར་འདོད་པའི་བསམ་པ་རྒྱུན་མ་ཆད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་ལྷག་པ་སློང་བར་རྩོམ་པའམ་སྦྱིན་པར་བྱ་བ་མི་སྦྱིན་པར་ཞུགས་པའོ། །མཐར་ཐུག་ལྷག་པོ་ཐོབ་པའི་སྦྱིན་པར་བྱ་བ་མི་སྦྱིན་པར་ཐག་བཅད་ནའོ། །དེ་ལ་སློང་བར་རིགས་པ་ནི་རང་ཉིད་ལ་ཡོ་བྱད་ཐམས་ཅད་སློང་བར་རིགས་ལ། དེ་བཞིན་དུ་སྣམ་སྦྱར་ལྟ་བུ་གང་མེད་པ་དེ་དང་དེ་སློང་བར་རིགས་སོ། །ཚད་ནི་ནོར་བདག་གཅིག་ལ་ཁྱིམ་པའི་སྟོད་གཡོགས་སྨད་གཡོགས་སམ་རབ་ཏུ་བྱུང་བའི་སྟོད་གཡོགས་སྨད་གཡོགས་ཀྱང་རུང་སྟེ་ཟུང་གཅིག་སློང་བར་བྱའོ། །ཁྱིམ་པའི་སྟོད་གཡོགས་སྨད་གཡོགས་ཆུང་ཚད་ཐོབ་ན་འབྲིང་ཚད་དུ་ཁ་བསྐང་བ་དང་། འབྲིང་ཚད་ཐོབ་ན་ཆེ་ཚད་དུ་ཁ་བསྐང་སློང་བར་མི་བྱ་ཞིང་། ལྷག་པ་ཐོབ་ན་ཡང་སྦྱིན་མི་དགོས་སོ། །རབ་ཏུ་བྱུང་བའི་ཆུང་ཚད་ཐོབ་ན་འབྲིང་ཚད་དུ་ཁ་བསྐང་བ་དང་། འབྲིང་ཚད་ཐོབ་ན་ཆེ་ཚད་དུ་ཁ་བསྐང་བ་བླང་བར་བྱ་ཞིང་། ཆེ་ཚད་ལས་ལྷག་པ་ཐོབ་ན་ཡང་སྦྱིན་པར་བྱའོ། །དེ་ལྟར་ན་འདི་ལ་ལྟུང་བ་འབྱུང་བའི་སྒོ་གསུམ་ཡོད་དེ། བདག་པོ་གཅིག་ལ་ཟུང་གཅིག་ལས་ལྷག་པ་བླངས་ན་ཉེས་བྱས། ཐོབ་ན་དངོས་གཞི། ཁྱིམ་པའི་སྟོད་གཡོགས་སྨད་གཡོགས་ཆུང་ཚད་འབྲིང་ཚད་ཐོབ་པ་ལས་ཁ་བསྐང་བ་བླངས་ན་ཉེས་བྱས། ཐོབ་ན་དངོས་གཞི། རབ་ཏུ་བྱུང་བའི་ཆེ་ཚད་ལས་ལྷག་པ་ཐོབ་པ་མི་སྦྱིན་པར་སེམས་ན་ཉེས་བྱས། ཐག་བཅད་ན་དངོས་གཞིའོ། །རིན་ཐང་ཞེས་པ་གླེང་གཞིའི་ཆའོ། །འདི་ལ་བཞི་ལས། གཞི་ལ་བདག་ཉིད་གནང་བའི་རྐྱེན་དང་མི་ལྡན་པ། ཡུལ་ཁྱིམ་པ་ཐུན་མོང་གི་ཆོས་ལྔ་ལྡན་དང་། ལྐོག་ཏུ་སྨོས་ཤིང་མངོན་སུམ་དུ་སྟོབ་པ་པོ་མ་ཡིན་པ། སྤུངས་ཆུང་བས་ཁྱད་པར་དུ་བྱས་པའི་ཆོས་བདུན་ལྡན་གྱིས་བདག་གིར་བྱས་པའི་གོས་རུང་བ་ཚད་ལྡན་ནོ། །བསམ་པ་ལ་གཉིས་ལས། འདུ་ཤེས་མ་འཁྲུལ་བ། ཀུན་སློང་རང་གི་དོན་དུ་དཔགས་པ་སྔ་ཚོམས་སུ་ལེན་པར་འདོད་པའི་བསམ་པའོ། །སྦྱོར་བ་དེ་ལེན་པ་ལ་ལུས་ངག་གིས་ཞུགས་པའོ། །མཐར་ཐུག་ལག་ཏུ་ཐོབ་པའོ། །སོ་སོ་ཞེས་པ་ཡུལ་གྱི་ཆའོ། །འདི་ལ་སྤུངས་ཆེ་བ་ཞེས་སྦྱར། གཞན་ཡན་ལག་ཐམས་ཅད་སྔ་མ་བཞིན་ནོ། །བསྐུར་བ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན། རྫས་ཐ་དད་པས་བདག་གིར་བྱས་པའི་རིན་བསྒྱུར་བ་ལས་གྲུབ་པའི་གོས་རུང་བ་ཚད་དང་ལྡན། ཕོ་ཉ་བ་ཆོས་བཞི་ལྡན་ལ་བསྐུར། དེས་ཞལ་ཏ་བ་ཆོས་བཞི་ལྡན་ལ་གཏད་པ་སྟེ། གསུམ་ཆར་ཡང་ནང་ཕན་ཚུན་དང་བདག་ཉིད་ལས་རྫས་ཐ་དད་པ་རེ་བ་མེད་པའི་ཚེ་སྦྲན་ན་སེམས་བསྡུ་བར་ཁས་མི་ལེན་པའོ། །བསམ་པ་ལ་གཉིས་ལས། འདུ་ཤེས་མ་འཁྲུལ་བ། ཀུན་སློང་རང་གི་དོན་དུ་བསྐུལ་བསྡད་ལྷག་པས་ལེན་པར་འདོད་པའམ། སེམས་བསྡུ་བར་ཁས་མི་ལེན་པ་ལས་ལེན་པར་འདོད་པའི་བསམ་པ་རྒྱུན་ལྡན་ནོ། །སྦྱོར་བ་བསྐུལ་བསྡད་དྲུག་ལས་ལྷག་པའམ་ཁས་མི་ལེན་པ་ལ་ལེན་པར་ཞུགས་པའོ། །མཐར་ཐུག་ལག་ཏུ་ཐོབ་པའོ། །བཅུ་ཚན་གཉིས་པ་ནི། སྡོམ་ལ། སྲིན་བལ་འབའ་ཞིག་ཆ་གཉིས་དང་། །དྲུག་དང་མཐོ་གང་ལམ་དང་ནི། །འཁྲུ་བ་དང་ནི་གསེར་དངུལ་ལེན། །མངོན་ཚན་ཅན་དང་ཉོ་ཚོང་ངོ་། །ཞེས་ཏེ། སྲིན་བལ་ཞེས་པ་དངོས་པོའི་ཆ་སྡོམ་དུ་བླངས། འདི་ལ་བཞི་ལས། གཞི་ལ། དངོས་པོ་ནི་སྲིན་བལ་ཡིན་པ་རུང་བ་ཚད་དང་ལྡན་པ་གསར་པ་ཡིན་པ་དམན་པ་དང་མ་འདྲེས་པ་རང་གི་ཡིན་པ། སྔར་གཞན་གྱིས་བཟོ་རྩོམ་མ་བྱས་པའོ། །གནས་ནི་སྲིན་བལ་རིན་ཆེ་བའི་གནས་ཡིན་པའོ། །ཀུན་སློང་སྟན་བྱེད་པར་འདོད་པའོ། །སྦྱོར་བ་རང་ངམ་གཞན་གྱིས་རྩོམ་པའོ། །མཐར་ཐུག་བཀོད་དེ་བཀྲམ་པ་ཡོངས་སུ་རྫོགས་པའོ། །འབའ་ཞིག་ཅེས་པ་དངོས་པོའི་ཆའོ། །འདི་ལ་སྲིན་བལ་གྱི་ཚབ་ཏུ་ལུག་གི་བལ་ནག་པོ་འབའ་ཞིག་སྦྱར། གཞན་འདྲའོ། །ཆ་གཉིས་ཞེས་པ་དངོས་པོའི་ཆའོ། །འདི་ལ་ཡང་སྲིན་བལ་གྱི་ཚབ་ཏུ། ལུག་གི་བལ་ནག་པོ་ཕྱེད་དང་། དཀར་པོ་དང་འཁོབ་བལ་ཕྱེད་ལས་ནག་པོ་སྲང་ཕྱེད་ཀྱིས་ལྷག་པ་ཞེས་སྦྱར། གཞན་འདྲའོ། །དྲུག་དང་ཞེས་པ་དུས་ཀྱི་ཆའོ། །འདི་ལ་བཞི་ལས། བརླིང་བའི་སྟན་གསར་པ་ཡིན་པ་དམན་པ་དང་མ་འདྲེས་པ། རང་གི་ཡིན་པ་སྔར་གཞན་གྱིས་བཟོ་རྩོམ་མ་བྱས་པའོ། །བདག་ཉིད་སྟན་གཞན་ཡོད་པའམ་རང་དགར་བཏང་བ། གནང་བ་མ་ཐོབ་པ། སྟན་སྔ་མ་བྱས་ནས་ལོ་དྲུག་མ་ལོན་པའོ། །ཀུན་སློང་སྟན་ཕྱི་མ་བྱེད་པར་འདོད་པའོ། །སྦྱོར་མཐའ་འདྲའོ། །མཐོ་གང་ཞེས་པ་ཚད་ཀྱི་ཆའོ། །འདི་ལ་བཞི་ལས། དངོས་པོ་ནི་གདིང་བ་གསར་པ་རང་གི་ཡིན་པ་རུང་བ་ཚད་ལྡན་ནོ། །བདག་ཉིད་གདིང་བ་རྙིང་པ་ལ་མཐུད་ཅིང་སྦྱར་བ་ཚུན་ཆད་ཀྱིས་བདེ་བར་གཤེགས་པའི་མཐོ་གང་གི་ཚད་ཡོད་བཞིན་དུ་དེས་མ་གླན་པའོ། །ཀུན་སློང་ལོངས་སྤྱོད་པར་འདོད་པའོ། །སྦྱོར་བ་ལོངས་སྤྱོད་པར་རྩོམ་པའོ། །མཐར་ཐུག་ལོངས་སྤྱོད་པའོ། །ལམ་དང་ཞེས་པ་བགྲོད་པར་བྱ་བའམ་གནས་ཀྱི་ཆའོ། །འདི་ལ་བཞི་ལས། གཞི་ལ་དངོས་པོ་བལ་རུང་བ་ཁུར་ཚད་དུ་ལོངས་པ་རང་དབང་བ། ངོ་མ་སྤོས་པའོ། །ལའམ་སའམ་ཆུ་ལ་བརྟེན་པ་རྒྱང་གྲགས་གཅིག་ཏུ་ལོངས་པའོ། །བདག་ཉིད་རྫུ་འཕྲུལ་དང་། སྤྲུལ་པའི་གནས་སྐབས་མ་ཡིན་པ། དུས་ཉི་མ་གཅིག་གི་དུས་ཡིན་པའོ། །ཀུན་སློང་ཁུར་ཏེ་འགྲོ་བར་འདོད་པ། སྦྱོར་བ་འགྲོ་བར་རྩོམ་པ། མཐར་ཐུག་རྒྱང་གྲགས་ལས་འདས་པའོ། །འཁྲུ་བ་དང་ནི་ཞེས་པ་བྱ་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་མ་ཆོས་བརྒྱད་ལྡན། དངོས་པོ་རང་གི་བལ་རུང་བ་ཚད་ལྡན། རྨེལ་བར་འོས་པ་རྨེལ་བ་ལ་སོགས་པའི་རྩོམ་པ་མ་བྱས་པ། ཀུན་སློང་རང་གི་དོན་དུ་རྨེལ་བ་འཆོལ་འདོད་ཀྱིས། སྦྱོར་བ་ངག་མཚན་ཉིད་དྲུག་ལྡན་གྱིས་བཅོལ་བ། མཐར་ཐུག་ཕྱོགས་ལས་བྱས་པའོ། །གསེར་དངུལ་ལེན་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ནི་རིན་པོ་ཆེ་བཀག་པ་དངོས་སམ་དེ་དང་འདྲ་བ་དང་། ཐ་སྙད་གདགས་སུ་རུང་བ་དང་། ཚད་དང་ལྡན་པ་རང་གི་ཡིན་པ་རུང་བ་མ་བྱས་པའོ། །ཀུན་སློང་བདག་གིར་བྱེད་འདོད་པའོ། །སྦྱོར་བ་རང་ངམ་བསྐོས་པས་རེག་པར་རྩོམ་པའོ། །མཐར་ཐུག་བདག་གིར་བྱས་པའོ། །མངོན་ཚན་ཅན་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ནི་ཁྱིམ་པ་ཐ་སྙད་ལྔ་ལྡན་རྫས་ཐ་དད་པ། ཉེ་དུ་མ་ཡིན་པའོ། །དངོས་པོ་པ་ནའམ་རིན་པོ་ཆེ་རང་དབང་བ། ཐ་སྙད་དུ་གདགས་སུ་རུང་བ་ཚད་དང་ལྡན་པའོ། །ཀུན་སློང་རྙེད་པར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་བསྐྱེད་པར་རྩོམ་པའོ། །མཐར་ཐུག་སྐྱེད་ཁྲུ་གང་དུ་ལོངས་པ་ཐོབ་པའོ། །ཉོ་ཚོང་ངོ་ཞེས་པ་སྦྱོར་བའི་ཆའོ། །འདི་ལ་དངོས་པོ་པ་ན་དང་རིན་པོ་ཆེ་ལ་སོགས་པ་ལས་གཞན་གཞལ་བར་བྱ་བ་འབྲུ་དང་གོས་ལ་སོགས་པ་སྦྱར། གཞན་འདྲའོ། །བཅུ་ཚན་གསུམ་པ་ནི། སྡོམ་ལ། ལྷུང་བཟེད་གཉིས་དང་ཐ་ག་གཉིས། །བྱིན་འཕྲོག་སྟོན་ཟླ་ཐ་ཆུང་དང་། །དགོན་པ་པ་དང་རས་ཆེན་དང་། །བསྔོས་པ་དང་ནི་གསོག་འཇོག་གོ །ཞེས་ཏེ། ལྷུང་བཟེད་གཉིས་ཞེས་པ་དངོས་པོའི་ཆའོ། །ལྷུང་བཟེད་དང་པོ་ལ་བཞི་ལས། གཞི་ལ་དངོས་པོ་ནི་རང་གི་ལྷུང་བཟེད་རུང་བ་ཚད་ལྡན་དབང་བྱར་ཡོད་པ། བྱིན་རླབས་དང་མ་འབྲེལ་བའམ་འབྲེལ་ཀྱང་རྗེས་སུ་ཞུགས་པ་དང་བཅས་པ་དང་། འབྲེལ་མེད་མ་ཡིན་པའོ། །ཀུན་སློང་རང་ཆེད་དུ་འཆང་བར་འདོད་པའོ། །སྦྱོར་བ་རང་ཆེད་དུ་འཆང་བའོ། །མཐར་ཐུག་ཞག་བཅུ་གཅིག་པའི་སྐྱ་རེངས་ཤར་བའོ། །ལྷུང་བཟེད་གཉིས་པ་ལ་བཞི་ལས། གཞི་ལ་ཡུལ་ཁྱིམ་པ་ཆོས་དྲུག་ལྡན། དངོས་པོ་ལྷུང་བཟེད་རུང་བ་ཚད་ལྡན་ཡུལ་དེ་ཉིད་ཀྱི་ཡིན་པའོ། །བདག་ཉིད་ལྷུང་བཟེད་རུང་བ་ཚད་ལྡན་ལོངས་སྤྱད་བཟོད་དབང་བྱར་ཡོད་པ། འབྲེལ་མེད་མིན་པ་ཡོད་པའོ། །ཀུན་སློང་སློང་བར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་ནོ། །མཐར་ཐུག་ལག་ཏུ་ཐོབ་པའོ། །ཐ་ག་གཉིས་ཞེས་པ་ཡུལ་གྱི་ཆའོ། །ཐ་ག་དང་པོ་ལ་བཞི་ལས། གཞི་ལ་ཡུལ་ཐ་ག་པ། ཁྱིམ་པ་ཆོས་དྲུག་ལྡན་ནོ། །གླ་བརྔན་ཅི་བདེར་སྟོབ་པ་པོ་མ་ཡིན་པའོ། །དངོས་པོ་གོས་ཀྱི་རྒྱུ་རུང་བ་ཚད་ལྡན་རང་དབང་བའོ། །ཀུན་སློང་རྐུ་སེམས་དང་ཡིད་གཅུགས་ལས་གཞན་པ་གླ་བརྔན་མེད་པར་ཐག་ཏུ་འཇུག་པར་འདོད་པའོ། །སྦྱོར་བ་རང་ངམ་བསྐོས་པས་ངག་བཞི་ལྡན་ནོ། །མཐར་ཐུག་གོས་གྲུབ་པའོ། །ཐ་ག་གཉིས་པ་ལ་བཞི་ལས། གཞི་ལ་ཡུལ་སྦྱིན་བདག་དང་ཐ་ག་པ་ཆོས་ལྔ་ལྡན་ནོ། །དངོས་པོ་གོས་ཀྱི་རྒྱུའི་དོག་པ་རུང་བ་ཚད་ལྡན། ཁྱིམ་པ་དེ་ཉིད་ཀྱི་ཡིན་པ་བཟོ་རྩོམ་མ་བྱས་པའོ། །རྟེན་སྦྱིན་བདག་དང་ཐ་ག་པས་མ་གནང་བའོ། །ཀུན་སློང་ཐ་ག་པ་བསྐྱེད་པར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་དོག་པ་ཟད་པའམ་བརྔན་པ་མ་བྱིན་པ་གང་རུང་གི་རྒྱུས་གོས་ཐོབ་པའོ། །བྱིན་འཕྲོག་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་རྫོགས་པའི་སྡོམ་པ་དང་ལྡན། ལྟ་བ། མཚན་མཐུན་པ། ཐ་སྙད་གསུམ་ལྡན། རྒྱུད་ཐ་དད། ལུས་ཐ་མལ་པར་གནས་པ་སྟེ་དྲུག་ལྡན་ནོ། །དངོས་པོ་དགེ་སློང་གི་ཡོ་བྱད་རུང་བ་ཚད་ལྡན་ཡུལ་དེར་དབང་བའོ། །ཀུན་སློང་རྐུ་སེམས་དང་ཡིད་གཅུགས་ལས་གཞན་པ་དང་། ཕན་སེམས་མེད་པར་གཏན་དུ་དབྲལ་འདོད་པའོ། །སྦྱོར་བ་རང་ངམ་བསྐོས་པས་ལུས་ངག་གང་ཡང་རུང་བས་འཕྲོག་པར་རྩོམ་པའོ། །མཐར་ཐུག་ཡུལ་གྱི་ལུས་ལས་བྲལ་བའམ་ཐོབ་པའོ། །སྟོན་ཟླ་ཐ་ཆུང་ཞེས་པ་དུས་ཀྱི་ཆ་སྡོམ་དུ་བླངས། བརྟད་པའི་སྤོང་བ་འདི་ལ་གསུམ་སྟེ། དབྱར་རྙེད་བདག་གིར་བྱས་པ་དང་། འགོད་སྔས་པ་དང་། འགོད་ཕྱིས་པའི་སྤང་ལྟུང་ངོ་། །དང་པོ་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན་རྫས་ཐ་དད་པའོ། །དངོས་པོ་ཟས་ལས་གཞན་པའི་དབྱར་རྙེད་རུང་བ་ཚད་ལྡན་ནོ། །བདག་ཉིད་དབྱར་ཁས་བླངས་པ་སྐལ་བ་ལེན་འདོད་པའོ། །དུས་དབྱར་གྱི་ནང་ཡིན་པ་བརྟད་པའི་དབང་གིས་མཐའི་ཞག་བཅུ་མ་ཡིན་པའོ། །བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་བདག་གིར་བྱེད་འདོད་པའོ། །སྦྱོར་བ་དེ་ལྟར་རྩོམ་པ། མཐར་ཐུག་རྙེད་པ་ཐོབ་པའོ། །གཉིས་པ་ལ་གཞན་རྣམས་གོང་དང་འདྲ་ཞིང་། མཐའི་ཞག་བཅུ་ཡིན་མིན་དང་བརྟད་པའི་དབང་ཡིན་མིན་འདྲ། སྔ་མ་ནི་དབྱར་རྙེད་འགོད་པའི་ཆོ་ག་མ་བྱས་པ་ཡིན་ལ་འདི་ནི་བྱས་པ་ཡིན་ནོ། །གསུམ་པ་ལ་བཞི་ལས། གཞི་ལ་དངོས་པོ་ཟས་ལས་གཞན་པའི་དབྱར་རྙེད་རུང་བ་ཚད་ལྡན་རང་གི་ཡིན་པའོ། །བདག་ཉིད་སྐལ་བ་ལེན་འདོད་པ་རྙེད་པ་དབང་བ། རྙེད་པ་སྦེད་པ་མ་བསྐོས་པ་སྦྱིན་བདག་གི་ཚིག་གིས་དབང་མེད་པ་མ་ཡིན་པའོ། །བསམ་པ་ལ་འདུ་ཤེས་མ་འཁྲུལ་ཞིང་ཀུན་སློང་གནང་བའི་དུས་ལས་འདས་ཏེ་འཆང་བར་འདོད་པའོ། །མཐར་ཐུག་གནང་བའི་དུས་ལས་འདས་པའི་སྐྱ་རེངས་ཤར་བའོ། །གནང་བའི་དུས་ནི་དགག་དབྱེའི་ཉིན་བར་རོ། །མདོ་རྩ་དང་སོ་ཐར་གོ་རིམ་མི་མཐུན་པ་ཅི་ཡིན་ཞེ་ན། །རས་ཆེན་དང་བརྟད་པ་གཉིས་དབྱར་ལ་བརྟེན་པར་འདྲ་བས་གཞི་དང་ཞུ་བར་དེ་ལྟར་བཤད་ལ་སོ་ཐར་དུ་སྡེབ་སྦྱོར་གྱི་དབང་གིས་སོ་ཞེས་སྔ་མ་དག་བཞེད་དོ། །དགོན་པ་པ་དང་ཞེས་པ་བདག་ཉིད་ཀྱི་ཆའོ། །འདི་ལ་བཞི་ལས། གཞི་ལ་དངོས་པོ་ཆོས་གོས་གསུམ་གང་ཡང་རུང་བ། རུང་བ་ཚད་ལྡན་རང་གིས་བྱིན་གྱིས་བརླབ་པ་ཡིན་པའོ། །བདག་ཉིད་མི་འབྲལ་བའི་གནང་བ་ཐོབ་པ་དང་སྲ་བརྐྱང་བཏིང་བ་དང་། བར་ཆད་དང་ལྡན་པ་གསུམ་པོ་མ་ཡིན་པ་དང་དགོན་པ་པ་ཡིན་པའོ། །གནས་ཆོས་གོས་ཡོད་པ་ལས་ཐ་དད་པའོ། །ཀུན་སློང་ཐ་དད་དུ་འདུག་པར་འདོད་པའོ། །སྦྱོར་བ་ཐ་དད་དུ་འདུག་པའོ། །མཐར་ཐུག་བདུན་པའི་སྐྱ་རེངས་ཤར་བའོ། །རས་ཆེན་ཞེས་པ་དངོས་པོའི་ཆའོ། །འདི་ལ་བཞག་ཕྱིས་དང་བཙལ་སྔས་གཉིས་ལས། དང་པོ་ལ་བཞི་ལས། གཞི་ལ་དངོས་པོ་རང་གི་རས་ཆེན་རུང་བ་ཚད་ལྡན་རྙིང་པ་མ་ཡིན་པའོ། །བདག་ཉིད་རས་ཆེན་སྦེད་པ་ལ་མ་གཏད་པའོ། །ཀུན་སློང་འཆང་བར་འདོད་པའོ། །སྦྱོར་བ་གནང་བའི་དུས་ལས་འདའ་བར་འཆང་བའོ། །མཐར་ཐུག་དབྱར་རྫོགས་པའི་འོག་ཟླ་བ་ཕྱེད་ཀྱི་མཚན་མོ་འདས་པའོ། །བཙལ་སྔས་ལ་བཞི་ལས། གཞི་ལ་གང་ལ་བཙལ་བའི་ཡུལ་ནི་ཁྱིམ་པ་ཆོས་དྲུག་ལྡན་ནོར་མི་གཅིག་པ། ལུས་ཐ་མལ་པར་གནས་པ་མ་བླངས་པའི་སྔ་རོལ་དུ་སྟེར་བ་པོ་མ་ཡིན་པའོ། །དངོས་པོ་དབྱར་གྱི་རས་ཆེན་རུང་བ་ཚད་ལྡན་ཁྱིམ་པ་དེ་ཉིད་ལ་དབང་བ་རྙང་རྙིང་མ་ཡིན་པའོ། །དུས་གནང་བའི་སྔ་རོལ་དུའོ། །བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་དུས་ཀྱི་སྔ་རོལ་དུ་ཚོལ་བར་འདོད་པ་རྒྱུན་མ་ཆད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་ཚོལ་བར་རྩོམ་པའོ། །མཐར་ཐུག་ལག་ཏུ་ཐོབ་པའོ། །བསྔོས་པ་ཞེས་པ་དངོས་པོའི་ཆའོ། །བསྔོས་པ་བསྒྱུར་བའི་སྤང་བ་འདི་ལ་བཞི་ལས། གཞི་ལ་དངོས་པོ་ནི་ཁ་ཟས་ལས་གཞན་པའི་རྙེད་པ་རུང་བ་ཚད་ལྡན་རྫོགས་པ་དྲུག་ལྡན་ནམ་དགེ་འདུན་ལ་བསྔོས་པའོ། །སྔོ་བ་པོའི་སྦྱིན་བདག་ནི་ཁྱིམ་པ་ཐ་སྙད་ལྔ་ལྡན་རང་དང་བསྔོས་པ་གཉིས་ལས་རྫས་ཐ་དད་པའོ། །བསམ་པ་ལ་འདུ་ཤེས་མ་འཁྲུལ་ཞིང་ཀུན་སློང་རྐུ་སེམས་དང་ཡིད་གཅུགས་ལས་གཞན་པས་རང་ལ་བསྒྱུར་བར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་རང་ཉིད་ལ་བསྒྱུར་བར་རྩོམ་པའོ། །མཐར་ཐུག་ལག་ཏུ་ཐོབ་པའོ། །གསོག་འཇོག་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་སྨན་རྣམ་པ་བཞི་གང་རུང་གི་ངོ་བོར་གྲུབ་པ་གནས་སྐབས་དབང་བྱར་ཡོད་པ། རང་ཉིད་ཟ་བའི་ཆེད་དུ་རང་ངམ་རང་དང་འདྲ་བས་བྱིན་ལེན་བྱས་ལ་མ་ཞིག་པ། སྨན་གོང་མ་གསུམ་ལ་བྱིན་གྱིས་བརླབས་པའམ་མ་བརླབས་ཀྱང་བརླབས་པའི་ཤན་རྗེས་སུ་འབྲེལ་བ་གང་རུང་ངོ་། །བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་རང་ཟ་བའི་དོན་དུ་དུས་ལས་འདས་པ་འཇོག་པར་འདོད་པ་རྒྱུན་མ་ཆད་པ། སྦྱོར་བ་དེ་ལྟ་བུ་རྩོམ་པ། མཐར་ཐུག་རང་རང་སོ་སོའི་དུས་ལས་འདས་པའོ། །སྤོང་བའི་ལྟུང་བྱེད་བཤད་ཟིན་ཏོ།། ༈ །།གཉིས་པ་བཤགས་པ་ཙམ་དང་འབྲེལ་བ་ལྟུང་བྱེད་འབའ་ཞིག་པའི་སྡེ་ལ། སྤྱི་སྡོམ་ལ། ཤེས་བཞིན་དང་ནི་ས་བོན་དང་། །མ་བསྐོས་པ་དང་ཡང་ཡང་དང་། །ཆུ་དང་ཁྱིམ་དང་བསམ་བཞིན་དང་། །འགྲོན་མང་རྐུན་མ་མཆོད་སྟོན་ནོ། །ཞེས་པ་ལྟར་བཅུ་ཚན་དགུ་ལས་བཅུ་ཚན་དང་པོ་ནི། །སྡོམ་ལ། །བརྫུན་སྐྱོན་དགེ་སློང་ཕྲ་མ་དང་། །སྐྱོ་སྔོགས་བྱེད་དང་སྟོན་པ་དང་། །འདོན་དང་གནས་ངན་ལེན་དང་ཆོས། །བཤེས་ངོར་བྱེད་དང་ཁྱད་དུ་གསོད། །ཅེས་ཏེ། རྫུན་ཞེས་པ་དངོས་པོའི་ཆ་སྡོམ་དུ་བླངས། ཤེས་བཞིན་གྱི་བརྫུན་སྨྲ་བའི་ལྟུང་བྱེད་ལ་བཞི་ལས། གཞི་ལ་གང་ལ་སྨྲ་བའི་ཡུལ་ནི་རང་ལས་རྒྱུད་ཐ་དད་པ་ཐ་སྙད་ལྔ་ལྡན་ནོ། །དངོས་པོ་ནི་བརྫུན་དུ་སྨྲ་བ་སྟེ་ཕམ་པ་ལྷག་མ་སྦོམ་པོ་ཉེས་བྱས་བཤེས་ངོར་འཕྱ་བ། ཟས་ཅུང་སྐུར་འདེབས་ཉེར་འཇོག་སྤོང་བ་ད་གདོད་ཀྱི་བརྫུན་དྲུག་ལས་གཞན་པའོ། །བསམ་པ་ལ་འདུ་ཤེས་བསྒྱུར་བ་དང་། ཀུན་སློང་སྨྲ་བར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་བརྫུན་དུ་སྨྲ་བ་རྩོམ་པའོ། །མཐར་ཐུག་ཡུལ་དེས་ཚིག་ཐོས་ཤིང་དོན་གོ་བའོ། །སྐྱོན་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་ནི་རྫོགས་པ་དྲུག་ལྡན་ནོ། །དངོས་པོ་ནི་ཡུལ་དུས་དེར་སྐྱོན་དུ་གྲགས་པའོ། །ཀུན་སློང་བརྗོད་པར་འདོད་པ་རྒྱུན་མ་ཆད་པའོ། །སྦྱོར་བ་འཇམ་པོ་དང་རྩུབ་པོ་གང་ཡིན་ཀྱང་རུང་ངག་ཚིག་དྲུག་ལྡན་ནོ། །མཐར་ཐུག་ཚིག་ཐོས་ཤིང་དོན་གོ་བའོ། །དགེ་སློང་ཕྲ་མ་ཞེས་པ་ཡུལ་དང་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ནི་རྫོགས་པ་ཆོས་དྲུག་ལྡན། གཉིས་ཡན་ཆད་རང་ལས་རྒྱུད་ཐ་དད་པའོ། །དངོས་པོ་ནི་ཡུལ་དུས་དེར་ཕན་ཚུན་སྐྱོན་དུ་གྲགས་པའོ། །བསམ་པ་ལ་འདུ་ཤེས་མ་འཁྲུལ་ཞིང་ཀུན་སློང་མི་མཛའ་བ་མཛར་མི་འཇུག་པ་དང་། མཛའ་བ་འབྱེད་པར་འདོད་པ་རྒྱུན་མ་ཆད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་དེ་ལྟར་རྩོམ་པའོ། །མཐར་ཐུག་བྱེ་ཡང་རུང་མ་བྱེ་ཡང་རུང་ཚིག་ཐོས་ཤིང་དོན་གོ་བའོ། །སྐྱོ་སྔོགས་བྱེད་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ནི་རྫོགས་པ་ཆོས་དྲུག་ལྡན། གཉིས་ཡན་ཆད་སྔར་རྩོད་པ་ལ་ཞུགས་ནས་ད་ལྟ་ཞི་བ། བདག་ཉིད་ལས་རྒྱུད་ཐ་དད་པའོ། །དངོས་པོ་ནི་རྩོད་པ་རྣམ་པ་བཞི་གང་རུང་ཆོས་ཕྱོགས་སུ་ལེགས་པར་ཞི་བར་བྱས་པའོ། །གོ་བྱའི་ཡུལ་ནི་ཡུལ་དེ་དག་དང་ཞི་བྱེད་དུ་གཏོགས་པ་རྣམས་ལའོ། །བདག་ཉིད་རྩོད་པ་ཞི་བྱེད་དུ་གཏོགས་པའོ། །བསམ་པ་ལ་འདུ་ཤེས་ནི་རྩོད་པ་དེ་དག་ཞི་བ་ལ་ཞི་བར་ཡིད་གཉིས་ཡན་ཆད་ཀྱི་འདུ་ཤེས་མ་འཁྲུལ་བའོ། །ཀུན་སློང་རྩོད་པ་ཞི་བ་སྤང་བར་འདོད་པའོ། །སྦྱོར་བ་ངག་མཚན་ཉིད་དྲུག་ལྡན་གྱིས་རྩོད་པ་སློང་བར་རྩོམ་པའོ། །མཐར་ཐུག་ཚིག་ཐོས་ཤིང་དོན་གོ་ནའོ། །སྟོན་པ་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ནི་བུད་མེད་ཐ་སྙད་བཞི་ལྡན་མཚན་གྱིས་དོན་བྱེད་ནུས་པའོ། །ཁྱིམ་པ་ཉེ་དུ་མ་ཡིན་པ་རྫུ་འཕྲུལ་དང་མི་ལྡན་ཞིང་ཉན་འདོད་པའོ། །དངོས་པོ་སངས་རྒྱས་སམ་ཉན་ཐོས་ཀྱིས་གསུངས་པའི་ཆོས་ཚད་ལྡན་ཡུལ་དེས་མི་ཤེས་པ། གནས་དང་དུས་གཅིག་པ་ཡོན་བཤད་པ་སོགས་མ་ཡིན་པའོ། །བདག་ཉིད་རིག་པའི་སྐྱེས་པ་དང་མི་ལྡན་པའོ། །ཀུན་སློང་སྟོན་པར་འདོད་པའོ། །སྦྱོར་བ་འདྲའོ། །མཐར་ཐུག་ཚིག་ལྔའམ་དྲུག་ལས་ལྷག་པའོ། །འདོན་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་མ་རྫོགས་པ་ཐ་སྙད་ལྔ་ལྡན་བསམ་པ་ཐག་པ་ནས་འདོན་པར་འདོད་པ། དངོས་པོ་འདྲའོ། །བདག་ཉིད་མཉམ་པོའམ་མཇུག་ཏུ་འདོན་འདོད་པའོ། །ཀུན་སློང་འདོན་པར་འདོད་པའོ། །སྦྱོར་བ་འདྲ། མཐར་ཐུག་བཏོན་པའོ། །གནས་ངན་ལེན་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་ལྔ་ལྡན། དངོས་པོ་ཕམ་ལྷག་གང་རུང་དང་དེ་ལས་བྱུང་བའོ། །གོ་བྱ་མ་རྫོགས་པ་ཐ་སྙད་ལྔ་ལྡན་ཕམ་ལྷག་མི་ཤེས་པ་བདག་ཉིད་གླེང་བར་བསྐོ་བ་དང་གསོལ་བ་མ་བྱས་པའོ། །ཀུན་སློང་གནས་ངན་ལེན་བརྗོད་པར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་དོན་གོ་བའོ། །ཆོས་ཞེས་པ་དངོས་པོའི་ཆའོ། །མི་ཆོས་བླ་མ་བདེན་པ་བརྗོད་པ་འདི་ལ་བཞི་ལས། གཞི་ལ་ཡུལ་མ་རྫོགས་པ་ཐ་སྙད་ལྔ་ལྡན། བདེན་པ་མ་མཐོང་བའོ། །དངོས་པོ་མིའི་ཆོས་བླ་མའི་མཚན་ཉིད་ཅན་རང་གིས་ཐོབ་པའོ། །ཀུན་སློང་དེ་བརྗོད་པར་འདོད་པའོ། །སྦྱོར་མཐའ་འདྲའོ། །བཤེས་ངོར་བྱེད་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་རྫོགས་པ་ཆོས་དྲུག་ལྡན་ནོ། །བསྔོ་ས་གང་ཟག་ཐ་སྙད་ལྔ་ལྡན་རང་དང་དེ་ལས་རྫས་ཐ་དད་པའོ། །དངོས་པོ་དགེ་འདུན་གྱིས་ཟས་མ་ཡིན་པའི་རྙེད་པ་རུང་བ་ཚད་ལྡན་ཡང་དག་པར་བསྔོས་པའོ། །བདག་ཉིད་མཐུན་ཏེ་རུང་བའི་ལས་དེ་ལ་གཏོགས་པའོ། །གོ་བྱ་ཐ་སྙད་ལྔ་ལྡན་རང་ལས་རྒྱུད་ཐ་དད་པའོ། །ཀུན་སློང་སྐུར་པར་འདོད་པའོ། །སྦྱོར་མཐའ་གཉིས་འདྲའོ། །ཁྱད་དུ་གསོད་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་འདུལ་བར་གཏོགས་པའི་བསླབ་པའི་གཞི་ཡིན་པའོ། །གོ་བྱ་དགེ་སློང་ཆོས་དྲུག་ལྡན་ནོ། །ཁ་ཅིག་གནས་དང་དུས་གསོ་སྦྱོང་གི་ཚེ་ཡིན་པ་དགོས་གསུང་ངོ་། །ཀུན་སློང་ཁྱད་དུ་གསོད་འདོད་པའོ། །སྦྱོར་མཐའ་གཉིས་འདྲའོ། །བཅུ་ཚན་གཉིས་པ་ནི། སྡོམ་ལ། ས་བོན་འཕྱ་བ་བསྒོ་བ་དང་། །ཁྲི་དང་གདིང་དང་སྐྲོད་པ་དང་། །ཕྱིས་སྣོན་འབྱུང་བ་འདེབས་པ་དང་། །རིམ་པ་གཉིས་སུ་རྩིག་པའོ། །ཞེས་ཏེ། །ས་བོན་ཅེས་པ་དངོས་པོའི་ཆ་སྡོམ་དུ་བླངས། འདི་ལ་བཞི་ལས། གཞི་ལ་དངོས་པོ་ས་བོན་སྐྱེ་བ་རང་གི་ཆོས་སུ་གྲུབ་པ་དང་། མ་ཉམས་པ་རུང་བར་མ་བྱས་པའོ། །བདག་ཉིད་རྫུ་འཕྲུལ་དང་སྤྲུལ་པའི་གནས་སྐབས་མ་ཡིན་པ། བར་ཆད་མི་ལྡན་པ་དོན་ཁྱད་པར་ཅན་བསྒྲུབ་པའི་གནས་སྐབས་མ་ཡིན་པའོ། །ཀུན་སློང་ཉམས་པར་འདུན་པ། སྦྱོར་བ་རང་ངམ་གཞན་གྱིས་རྩོམ་པ། མཐར་ཐུག་ཉམས་པར་གྱུར་པའོ། །འཕྱ་བ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ནི་རྫོགས་པ་དྲུག་ལྡན། དགེ་འདུན་གྱི་ཞལ་ཏ་ཚུལ་བཞིན་དུ་བྱས་ཟིན་པའམ་བྱེད་བཞིན་པ་གང་ཟག་བཅུ་གཉིས་ཀྱིས་བསྡུས་པ། བདག་ཉིད་ལ་གནས་མལ་སོགས་ལོག་པར་སྟོབ་པ་པོ་མ་ཡིན་པ་བདག་ཉིད་ངན་པའི་གྲངས་སུ་བགྲངས་པའོ། །དངོས་པོ་ནི་བདག་དང་འབྲེལ་པའི་དོན་གྱིས་འཕྱ་བ་སྟེ། ཁྱོད་ཀྱིས་བདག་ལ་གནས་མལ་ལོག་པར་བསྟབས་སོ་ཞེས་ངོར་འཕྱ་བ་དང་། གང་ཟག་འགའ་ཞིག་གིས་བདག་ལ་ལོག་པར་བསྟབས་སོ་ཞེས་ཟུར་གྱིས་བཞོག་འཕྱས་ཀྱིས་ཀྱང་རུང་ངོ་། །ཀུན་སློང་བརྫུན་གྱི་སྒོ་ནས་འཕྱ་བར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་དོན་གོ་བའོ། །གང་ཟག་བཅུ་གཉིས་ནི། གནས་མལ་ཟས་ལ་བསྒོ་བ་གཉིས། །ཐུག་པ་བག་འཚོས་འགྲིམ་པ་གཉིས། །ཕྲན་ཚེགས་འགྲིམ་པར་བྱེད་པ་དང་། །སྣོད་སྤྱད་འབྲུབ་དང་གོས་ཀྱིས་གཉིས། །དབྱར་གྱི་རས་ཆེན་སྦེད་དང་འགྱེད། །མངག་གཞུག་པ་དང་མཛེས་ཆོས་ཏེ། །ཞེས་པ་ལྟར་རོ། །བསྒོ་བ་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་ནི་རྫོགས་པ་དྲུག་ལྡན། བདག་ཉིད་ལ་ཆོས་དང་ལྡན་པ་བསྒོ་བ་པོ་ཡིན་པའོ། །བདག་ཉིད་ངན་པའི་གྲངས་སུ་བགྲངས་པའོ། །ཀུན་སློང་རྣ་ལ་གཟོན་པར་འདོད་པའོ། །སྦྱོར་མཐའ་འདྲའོ། །ཁྲི་དང་ཞེས་པ་དངོས་པོའི་ཆའོ། །གནས་མལ་གྱི་ལྟུང་བྱེད་འདི་ལ་བཞི་ལས། གཞི་ལ་གང་ལོག་པར་སྒྲུབ་པའི་དངོས་པོ་ནི་དགེ་འདུན་རྫོགས་པ་དྲུག་ལྡན་གྱི་གནས་མལ་རུང་བ་ཚད་དང་ལྡན་པ་ཆུད་ཟ་བའི་དགག་བྱ་ཡོད་པ། རང་ངམ་བསྐོས་པས་བཏིང་ངམ་སྤྱད་པའོ། །བདག་ཉིད་དང་བསྡུ་བ་ཁས་བླངས་སམ་བསྡུ་བའི་སྦྱོར་བ་མ་བྱས་པ་རྫུ་འཕྲུལ་དང་སྤྲུལ་པའི་གནས་སྐབས་མ་ཡིན་པ། དོན་ཁྱད་པར་ཅན་བསྒྲུབ་པའི་སྐབས་མ་ཡིན་པ་བར་ཆད་དང་མི་ལྡན་པའོ། །ཀུན་སློང་མལ་ཆ་མི་བསྡུ་བར་འདོད་པའོ། །སྦྱོར་བ་རང་དགར་ནང་དུ་འཇུག་པ་དང་འགྲོ་བར་རྩོམ་པའོ། །མཐར་ཐུག་འདོམ་བཞི་བཅུ་རྩ་དགུ་འདས་པའམ་ཕེན་ཕུན་དུ་གྱུར་པའོ། །ཕེན་ཕུན་ནི་གསུམ་སྟེ་རླུང་གིས་མགོ་མཇུག་བཟློག་པ་དང་། ཆར་པས་རིམ་པ་གཞན་དུ་སླེབ་པ་དང་། འབུ་སྲིན་གྱིས་རིམ་པ་གཞན་དུ་སླེབ་པའོ། །གདིང་དང་ཞེས་པ་དངོས་པོའམ་སྦྱོར་བའི་ཆའོ། །འདི་ལ་བཞི་ལས། གཞི་ལ་ལོག་པར་སྒྲུབ་པའི་གནས་ནི་དགེ་འདུན་མཚན་ཉིད་དང་ལྡན་པའི་གཙུག་ལག་ཁང་ཡིན་པ། གནས་ཀྱི་མཚན་ཉིད་དུ་གྲུབ་པ་སྤྱོད་ལམ་བཞིའི་སྣོད་ཡིན་པ། ཆུད་ཟ་བའི་དགག་བྱ་ཡོད་པའོ། །དངོས་པོ་ནི་རྩྭའམ་ལོ་མའི་གདིང་བ་ཚད་དང་ལྡན་པའོ། །བདག་ཉིད་དང་བསམ་པ་དང་སྦྱོར་བ་དང་མཐར་ཐུག་གོང་བཞིན་ནོ། །སྐྲོད་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གང་སྐྲོད་པར་བྱ་བ་རྫོགས་པ་དྲུག་ལྡན་རང་ལས་སྔ་བར་ཞུགས་པའོ། །གནས་དགེ་འདུན་གྱི་གཙུག་ལག་ཁང་མཚན་ཉིད་དང་ལྡན་པ་ནས་སོ། །ཀུན་སློང་ཕན་སེམས་མ་གཏོགས་པ་སྐྲོད་པར་འདོད་པའོ། །སྦྱོར་བ་རང་ངམ་བསྐོས་པས་སྐྲོད་པའོ། །མཐར་ཐུག་ཉེ་འཁོར་ལས་འདས་པའོ། །ཕྱིས་གནོན་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ནི་སྔར་དང་འདྲ། ཀུན་སློང་རང་དགར་ན་བ་དང་། འཇིགས་པའི་དབང་མ་གཏོགས་པར་ཕྱིས་གནོན་བྱེད་པར་འདོད་པ། སྦྱོར་བ་ལུས་ངག་གང་ཡང་རུང་བས་ཕྱིས་གནོན་བྱེད་པར་རྩོམ་པའོ། །མཐར་ཐུག་ཡུལ་དེས་དོན་གོ་བའོ། །འབྱུང་བ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་གང་ལ་ལོག་པར་སྒྲུབ་པའི་གནས་ནི་དགེ་འདུན་གྱི་གཙུག་ལག་ཁང་ཐོག་རྡོལ་བའི་ཉེན་ཡོད་པའོ། །དངོས་པོ་ནི་ཁྲིའི་རྩ་བ་ཕུར་བུ་ལྟར་རྣོ་བ་ཐོག་ལ་མི་གནོད་པའི་ཐབས་མ་བྱས་པའོ། །ཀུན་སློང་རང་དགར་ཁྲིའི་སྟེང་དུ་འདུག་པར་འདོད་པའོ། །སྦྱོར་བ་དེ་ལྟར་རྩོམ་པའོ། །མཐར་ཐུག་འདུག་ཙམ་ཉིད་ནའོ། །འདེབས་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དུད་འགྲོའི་སྐྱེ་གནས་སུ་གཏོགས་པ། ཐ་མལ་པའི་མིག་ལམ་དུ་སྣང་དུ་རུང་བ། རྩྭ་ཤིང་སོགས་གཞི་དང་བཅས་པའོ། །ཀུན་སློང་སེམས་ཅན་གྱི་སྲོག་ལ་ལྟོས་པ་མེད་པར་གཞན་དོན་དུ་འདེབས་པར་འདོད་པའོ། །སྦྱོར་བ་རང་ངམ་བསྐོས་པས་འདེབས་པར་ཞུགས་པའོ། །མཐར་ཐུག་རང་ཤི་བའི་སྔ་རོལ་དུ་སྲོག་ཆད་པའོ། །རིམ་པ་གཉིས་སུ་བརྩིགས་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གང་བརྩིགས་པའི་དངོས་པོ་ནི་གཙུག་ལག་ཁང་སྤྱོད་ལམ་བཞི་ཤོང་བ། ཕལ་ཆེར་གཡོགས་ཤིང་ཕལ་ཆེར་སྐོར་བ་ལ་སོགས་པ་གནས་ཀྱི་མཚན་ཉིད་དུ་གྲུབ་པ། འཇིག་པའི་རྟེན་དང་བཅས་པ་སྔར་བཟོ་རྩོམ་མ་བྱས་པའོ། །བདག་ཉིད་མི་འཇིག་པའི་ཐབས་མ་བྱས་པ་གཞན་གྱིས་དབང་མེད་དུ་མ་བསྐུལ་བའོ། །དུས་འཇིམ་པས་སྦྱར་བ་སོགས་མ་བྱས་ན་ཉི་མ་དུ་མ་བྱས་ན་ཉི་མ་གཅིག་གོ །ཀུན་སློང་ཕ་གུ་རིམ་པ་གསུམ་ལས་ལྷག་པར་རྩིག་པར་འདོད་པའོ། །སྦྱོར་བ་རང་ངམ་བསྐོས་པས་དེ་ལྟར་རྩོམ་པའོ། །མཐར་ཐུག་ཕ་གུ་རིམ་པ་བཞི་པའི་སྣ་ཚུན་ཆད་འཕྲོད་པ་ནའོ། །བཅུ་ཚན་གསུམ་པ་ནི། སྡོམ་ལ། མ་བསྐོས་ཉི་མ་ནུབ་པ་དང་། །ཟས་དང་ཆོས་གོས་གཉིས་དག་དང་། །དོན་མཐུན་གྲུ་དང་དབེན་པ་གཉིས། །དགེ་སློང་མ་ཡིས་སྦྱོར་བཅུག་པའོ། །ཞེས་ཏེ། མ་བསྐོས་ཞེས་པ་བདག་ཉིད་ཀྱི་ཆ་སྡོམ་དུ་བླངས། འདི་ལ་བཞི་ལས། གཞི་ལ་གང་ལ་སྟོན་པའི་ཡུལ་ནི་དགེ་སློང་མ་ཆོས་དགུ་ལྡན། བསམ་པ་ཐག་པ་ནས་ཉན་འདོད་པའོ། །དངོས་པོ་ལུང་གི་ཆོས་ཚད་དང་ལྡན་པའོ། །བདག་ཉིད་དགེ་སློང་མའི་སྟོན་པར་མ་བསྐོས་པའམ་བསྐོས་ཀྱང་ཡོན་ཏན་ཚང་བར་མི་ལྡན་པ། དགེ་འདུན་དུ་མ་ལོངས་པའི་ཚེ་གསོལ་བ་མ་བཏབ་པ། མིའི་ཆོས་བླ་མའི་མཐུ་དང་མི་ལྡན་པའོ། །ཀུན་སློང་ཆོས་སྟོན་པར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་དོན་གོ་བའོ། །ཉི་མ་ནུབ་པ་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་ཡུལ་དང་དངོས་པོ་སྔར་དང་འདྲ། ཁྱད་པར་ནི་གནས་འཇིགས་པ་དང་བཅས་པ་དུས་ཉི་མ་ནུབ་ནས་སྐྱ་རེངས་མ་ཤར་བ། མཚན་ཐོག་ཐག་ཏུ་སྟོན་པའི་སྐབས་མ་ཡིན་པའོ། །གཞན་གསུམ་སྔ་མ་དང་འདྲའོ། །ཟས་དང་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་ཟང་ཟིང་ཅུང་ཟད་ཙམ་གྱི་ཕྱིར་ཆོས་སྟོན་པ་མ་ཡིན་པའོ། །གོ་བྱ་ཐ་སྙད་ལྔ་ལྡན་ལུས་ཐ་མལ་པར་གནས་པ་རྒྱུད་ཐ་དད་པའོ། །ཀུན་སློང་བརྫུན་གྱི་སྒོ་ནས་སྐུར་བར་འདོད་པའོ། །སྦྱོར་མཐའ་འདྲའོ། །ཆོས་གོས་གཉིས་ཞེས་པ་དངོས་པོའི་ཆའོ། །དང་པོ་དགེ་སློང་མའི་གོས་བྱེད་པའི་ལྟུང་བྱེད་ལ་བཞི་ལས། གཞི་ལ་ཡུལ་དགེ་སློང་མ་བརྒྱད་ལྡན་ནོ། །དངོས་པོ་གོས་རུང་བ་ཚད་ལྡན་དགེ་སློང་མ་དེ་ཉིད་ཀྱི་ཡིན་པ་དང་། དེས་བདག་ལ་ངག་གིས་སྩལ་བ་སྔར་བཟོ་རྩོམ་མ་བྱས་པའོ། །ཀུན་སློང་བཟོ་བྱེད་འདོད་པའོ། །སྦྱོར་བ་རྩོམ་པ། མཐར་ཐུག་བཟོ་རྩོམ་རྫོགས་པའོ། །གཉིས་པ་དགེ་སློང་མ་ལ་གོས་སྦྱིན་པའི་ལྟུང་བྱེད་ལ་བཞི་ལས། གཞི་ལ་ཡུལ་དགེ་སློང་མ་ཆོས་བརྒྱད་ལྡན་དགེ་འདུན་ལ་གོས་འབུལ་བ་ལེན་པ་སོགས་ལྔ་མ་ཡིན་པས་རྫས་ཐ་དད་པའོ། །དངོས་པོ་གོས་རུང་བ་ཚད་ལྡན་རང་གི་ཡིན་པའོ། །བདག་ཉིད་དད་པ་ཅན་དང་སེམས་ཡེངས་ཅན་མ་ཡིན་པ་དང་རུང་མི་རུང་བརྗེ་བ་མ་ཡིན་པའོ། །ཀུན་སློང་སྟེར་བར་འདོད་པའོ། །སྦྱོར་བ་སྟེར་བར་རྩོམ་པའོ། །མཐར་ཐུག་དེས་ལག་ཏུ་ཐོབ་པའོ། །དོན་མཐུན་ཞེས་པ་གྲོགས་ཀྱི་ཆའོ། །འདི་ལ་བཞི་ལས། གཞི་ལ་ཉེ་དུ་མ་ཡིན་པ་འཇིགས་པའི་དབང་མ་གཏོགས་པ་དགེ་སློང་མ་ཆོས་བརྒྱད་ལྡན་བདག་ཉིད་ལ་ཕན་འདོགས་པ་མ་ཡིན་པ་དང་། འཐམས་པའོ། །ལམ་ས་ལ་བརྟེན་པ་རྒྱང་གྲགས་སུ་ལོངས་པ་འཇིགས་པ་དང་བཅས་པ་མ་ཡིན་པ། དུས་ཉི་མ་གཅིག་གི་དུས་ཡིན་པའོ། །ཀུན་སློང་ལམ་གཅིག་ལ་འགྲོ་བར་འདོད་པའོ། །སྦྱོར་བ་འགྲོ་བར་རྩོམ་པའོ། །མཐར་ཐུག་རྒྱང་གྲགས་ལས་འདས་པའོ། །གྲུ་དང་ཞེས་པ་དངོས་པོའི་ཆའོ། །འདི་ལ་ལམ་ལ་ཆུའི་ལམ་ཞེས་དང་། འགྲམ་གཉིས་འཇིགས་པ་དང་བཅས་པ་དང་ཐད་ཀར་ཞེས་སྦྱར་གཞན་འདྲའོ། །དབེན་པ་གཉིས་ཞེས་པ་གནས་ཀྱི་ཆའོ། །འདི་ལ་གཉིས་ལས། དང་པོ་བུད་མེད་དང་འདུག་པའི་ལྟུང་བྱེད་ལ་བཞི་ལས། གཞི་ལ་ཡུལ་བུད་མེད་ཀྱི་མཚན་དོན་བྱེད་ནུས་པ་ཐ་སྙད་ཕྱེད་དང་ལྔ་ལྡན་པ་ལུས་བསྟེན་དུ་རུང་བ་རྫུ་འཕྲུལ་མ་ཐོབ་པ་ཉེ་དུ་མིན་པ་གྲོགས་དང་མི་ལྡན་པ་ལུས་ཐ་མལ་པར་གནས་པ་བདག་ཉིད་ལ་ཕན་འདོགས་པ་མིན་པ་འདུག་པའི་སྤྱོད་ལམ་ཅན་ནོ། །གནས་ཕྱོགས་དབེན་པ་སྐྱབས་བཅས་འདོམ་གང་གི་ནང་ཡིན་པའོ། །བདག་ཉིད་ཀྱང་འདུག་པའོ། །ཀུན་སློང་འདུག་པར་འདོད་པའོ། །སྦྱོར་བ་རྩོམ་པ། མཐར་ཐུག་རྐུབ་ཙོས་ཙམ་ས་ལ་གཞག་པའོ། །གཉིས་པ་བུད་མེད་དང་ལྷན་ཅིག་འགྲེང་བའི་ལྟུང་བྱེད་ལ་སྦྱོར་བ་འགྲེང་བ་དང་། ཡུལ་དགེ་སློང་མ་ཞེས་སྦྱར། གཞན་འདྲའོ། །དགེ་སློང་མས་སྦྱོར་བཅུག་པ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན་རྫས་ཐ་དད་པའོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་མགྲོན་གཅིག་གི་ཚད་དུ་ལོངས་པ་སྦྱིན་བདག་དེ་ཉིད་ཀྱི་ཡིན་པ། བདག་ཉིད་ཀྱིས་ཡང་དག་པ་མ་ཡིན་པའི་ཡོན་ཏན་གྱིས་སྦྱོར་དུ་བཅུག་པ་ཡིན་པའོ། །སྦྱོར་བྱེད་དགེ་སློང་མ་ཆོས་བརྒྱད་ལྡན་ནོ། །བདག་ཉིད་མགྲོན་དུ་མ་བོས་སམ་བོས་ཀྱང་ལྷག་པའོ། །ཀུན་སློང་ཟ་བར་འདོད་པའོ། །སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའོ། །བཅུ་ཚན་བཞི་པ་ནི། སྡོམ་ལ། ཡང་ཡང་དང་ནི་འདུག་གནས་གཅིག །ཕྱེ་དང་བཅའ་དང་སྟོབ་པ་དང་། །འདུས་དང་དུས་མིན་གསོག་འཇོག་དང་། །ཁ་ནས་མིད་དང་བསོད་པ་ཉིད། །ཅེས་ཏེ། ཡང་ཡང་ཞེས་པ་དུས་ཀྱི་ཆ་སྡོམ་དུ་བླངས་པའོ། །འདི་ལ་བཞི་ལས། གཞི་ལ་ཡུལ་དེ་གཉིས་ཁྱིམ་པ་ཐ་སྙད་ལྔ་ལྡན་དེ་གཉིས་ཕན་ཚུན་དང་བདག་ཉིད་ལས་རྫས་ཐ་དད་པ་དང་། ནར་མར་སྦྱོར་བ་མིན་པ་བསམ་པ་ཐག་པས་འབོད་པ་པོ་ཡིན་པའོ། །ཟས་དེ་གཉིས་བཟའ་བ་ལྔའི་ཁོངས་སུ་གཏོགས་པ་རུང་བ། མགྲོན་བོས་ཀྱི་ཚད་དུ་ལོངས་པ་ཕན་ཚུན་ཁོངས་སུ་གཏོགས་པ་མིན་པ་ཕྱི་མ་ལ་རྙེད་པ་མེད་པའོ། །བདག་ཉིད་ན་བ་ལས་བྱས་པ་ལམ་དུ་ཞུགས་པ་སྲ་བརྐྱང་བཏིང་བ་བཞི་དང་། བདག་ཉིད་ཀྱི་ཕྱིར་མིན་པར་དགེ་འདུན་བོས་པ་མིན་པའོ། །དུས་མུ་གེའི་དུས་མ་ཡིན་པ་དང་ཉི་མ་གཅིག་ཡིན་པའོ། །ཀུན་སློང་སོགས་གསུམ་སྔ་མ་བཞིན་ནོ། །འདུག་གནས་གཅིག་ཅེས་པ་གནས་ཀྱི་ཆའོ། །འདི་ལ་བཞི། གཞི་ལ་གནས་དེའི་བདག་པོ་ཁྱིམ་པ་ཆོས་ལྔ་ལྡན་ནོ། །དེའི་མཆོད་གནས་སུ་མུ་སྟེགས་ཅན་ཐ་སྙད་གསུམ་ལྡན་བཞིར་ལོངས་པའོ། །གནས་གནས་ཀྱི་མཚན་ཉིད་དུ་གྲུབ་པ་ཡ་མཚན་ཅན་སྤྱིའི་གནས་མ་ཡིན་པའོ། །དངོས་པོ་སྔ་མ་དང་འདྲ་བར་མངོན་ཏེ། ཊཱི་བམ་དུ། བཙུན་པ་རེ་ཞིག་དགེ་སློང་གིས་བཟར་བགྱི་བ་མ་གཏོགས་པ་དེ་ལས་གཞན་པའི་བཅའ་བ་དང་བཏུང་བ་དང་གཞིབ་པ་དང་ལྡག་པ་དག་འཚལ་ན། ལྟུང་བ་ཅིར་འགྱུར་ཉེས་བྱས་སོ་ཞེས་གསུངས་པ་ཡིན་ནོ། །བཟའ་བ་ཞེས་པ་ནི་འབྲས་ཆན་ལ་སོགས་པ་ལྔ་ཡིན་ནོ་ཞེས་གསུངས་པའི་ཕྱིར་རོ། །ཞེས་དམར་སྟོན་བཞེད་ལ། བླ་མ་དག་དུས་རུང་། རུང་བ་ཚད་ལྡན་ཡིན་པར་གསུངས་སོ། །འདུག་གནས་པ་དེ་ཉིད་ཀྱི་ཡིན་པའོ། །རྟེན་ནད་པ་དང་སྟོབ་པ་མ་ཡིན་པ་དང་། ཞག་གཅིག་གནས་ཤིང་ཟན་གཅིག་ཟོས་པའོ། །གསུམ་འདྲའོ། །ཕྱེ་དང་ཞེས་པ་དངོས་པོའི་ཆའོ། །ལྷུང་བཟེད་དོ་གསུམ་ཙམ་ལས་ལྷག་པ་ལེན་པའི་ལྟུང་བྱེད་འདི་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན། ཡོངས་སུ་དཔགས་པ་དང་ཅི་བདེར་སྟོབ་པ་མ་ཡིན་པའོ། །དངོས་པོ་འདྲ་བ་ལས་བྲེ་ཕྱེད་དང་ལྔ་ལས་བྲེ་ཕྱེད་དང་། ཕུལ་ཕྱེད་དང་ལྔ་ཡན་ཆད་ལས་ལྷག་པ་སྟེ་གཡོས་སུ་བྱས་པའོ། །གནས་དེ་ལས་གཞན་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་མགུལ་དུ་མིད་པའོ། །བཅའ་དང་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན་ལྷག་པོར་མ་བྱས་ཤིང་དཀོན་ཟས་མ་ཡིན་པའོ། །བདག་ཉིད་སྤངས་པ་ཡོངས་རྫོགས་ཡིན་ཞིང་། ནད་པ་དང་མིད་པ་གཉིས་པ་མ་ཡིན་པའོ། །དུས་སྤངས་པ་ཉིན་མཚན་གྱི་དུས་ཡིན་པ་དང་། མུ་གེའི་དུས་མ་ཡིན་པའོ། །ཀུན་སློང་ཟ་བར་འདོད་པ། སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའོ། །སྟོབ་པ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན། སྤངས་པ་ཡོངས་རྫོགས་ནད་པ་མ་ཡིན་པའོ། །དངོས་པོ་དང་དུས་འདྲའོ། །ཀུན་སློང་སྟོབ་པར་འདོད་པ། སྦྱོར་བ་ངག་དྲུག་ལྡན། མཐར་ཐུག་དོན་གོ་བའོ། །འདུས་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གནས་ནི་མཚམས་ནང་ཡིན་པ་དང་། གཞན་དགེ་འདུན་དུ་ལོངས་པ་ཡོད་པའོ། །ཡུལ་ནི་དགེ་སློང་ཆོས་ལྔ་ལྡན་གསུམ་ཡན་ཆད་དུ་ལོངས་པའོ། །ཅིག་ཆར་དང་ལྷན་ཅིག་ཏུ་ཟ་བ་པོ་ཡིན་པའོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན། མུ་གེ་དང་དུས་སྟོན་ཆེན་པོའི་ཟས་ལས་གཞན་པ་དང་ཟས་གཅིག་པ་མ་ཡིན་པའོ། །བདག་ཉིད་ན་བ་དང་ལས་བྱས་པ་དང་ལམ་དུ་ཞུགས་པ་དང་སྲ་བརྐྱང་བཏིང་བ་བཞི་མ་ཡིན་པའོ། །ཀུན་སློང་ཟ་བར་འདོད་པ་དང་། སྦྱོར་བ་ཟ་བར་རྩོམ་པའོ། །མཐར་ཐུག་མགུལ་དུ་མིད་པའོ། །དུས་མིན་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་གང་ཟ་བར་བྱ་བའི་དངོས་པོ་ནི་དུས་རུང་གི་ཁ་ཟས་རུང་བ་ཚད་དང་ལྡན་པ། མིད་པ་གཉིས་ཀྱི་སྒྲེགས་པ་བཞི་ཕན་ཆད་མ་ཡིན་པའོ། །དུས་ནི་རང་གླིང་གི་ཉི་མ་ཕྱེད་ཡོལ་ནས་ཉི་མ་མ་ཤར་བའི་བར་མུ་གེའམ་མུ་གེ་དང་འདྲ་བའི་དུས་མ་ཡིན་པའོ། །བདག་ཉིད་དེས་ཕན་པའི་ནད་ཅན་མ་ཡིན་པའོ། །ཀུན་སློང་ཟ་བར་འདོད་པ་རྒྱུན་མ་ཆད་པ། སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའོ། །གསོག་འཇོག་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་བཟའ་བར་བྱ་བའི་དངོས་པོ་ནི་སྨན་རྣམ་པ་བཞི་ལས་གང་རུང་གི་ངོ་བོར་ཡོངས་སུ་གྲུབ་པ། ཆོ་གའི་སྒོ་ནས་མི་རུང་བ། གཞི་གཞན་གྱི་རུང་བ་ཚད་དང་ལྡན་པ། རང་ངམ་རང་དང་འདྲ་བས་གསོག་འཇོག་མཚན་ཉིད་པར་གྱུར་པ་མ་ཞིག་པའོ། །དུས་མུ་གེའམ་མུ་གེ་དང་འདྲ་བ་མ་ཡིན་པའོ། །བདག་ཉིད་ནད་པ་མ་ཡིན་པའོ། །བསམ་པ་ལ་འདུ་ཤེས་མ་འཁྲུལ་ཞིང་ཀུན་སློང་གསོག་འཇོག་ཏུ་གྱུར་པ་ཟ་བར་འདོད་པ་རྒྱུན་མ་ཆད་པའོ། །སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའོ། །ཁ་ནས་མིད་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་ཆུ་དང་སོ་ཤིང་ལས་གཞན་པ་དང་། བྱིན་ལེན་དང་མ་འབྲེལ་བ་དང་། མགུལ་དུ་མིད་པ་མངོན་པའོ། །བདག་ཉིད་ནད་པ་དང་ཟན་ཆད་པ་མ་ཡིན་པའོ། །གནས་ནི་སྒྲ་མི་སྙན་ནམ་དེ་དང་འདྲ་བ་མ་ཡིན་པའོ། །ཀུན་སློང་ཟ་བར་འདོད་པའོ། །སྦྱོར་བ་ཟ་བར་རྩོམ་པའོ། །མཐར་ཐུག་མགུལ་དུ་མིད་པའོ། །བསོད་པ་ཉིད་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་ཡུལ་དུས་དེར་ཟས་བསོད་པར་གྲགས་པ། རུང་བ་ཚད་དང་ལྡན་པ་སྦྱིན་བདག་དེ་ཉིད་ཀྱི་ཡིན་པའོ། །ཡུལ་ཁྱིམ་པ་ཐ་སྙད་ལྔ་ལྡན་ཉེ་དུ་མ་ཡིན་པ་རྫས་ཐ་དད། མ་བླངས་པར་སྟེར་བ་པོ་མ་ཡིན་པ་ལུས་ཐ་མལ་པར་གནས་པ་སྟེ་ཆོས་དྲུག་ལྡན་ནོ། །བདག་ཉིད་ནད་པ་དང་ཅི་བདེར་བསྟབས་པ་མ་ཡིན་པའོ། །ཀུན་སློང་བླངས་ཏེ་ཟ་བར་འདོད་པའོ། །སྦྱོར་བ་རང་གི་ངག་ཏུ་བདག་ཉིད་དང་འབྲེལ་བར་བསམ་པའི་དོན་གསལ་པོར་མངོན་སུམ་དུ་སྨྲས་པ་སྟེ་དྲུག་ལྡན་ནོ། །མཐར་ཐུག་མགུལ་དུ་མིད་པའོ།། ༈ །།བཅུ་ཚན་ལྔ་པ་ནི། སྡོམ་ལ། སྲོག་ཆགས་བཅས་དང་ཉལ་སར་འདུག །འགྲེང་དང་གཅེར་བུ་དམག་དང་ནི། །ཞག་གཉིས་བཤམ་དཀྲུགས་འགྲོ་བ་དང་། །བརྡེག་དང་གཟས་དང་གནས་ངན་ལེན། །ཞེས་ཏེ། སྲོག་ཆགས་བཅས་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་སྔར་འདེབས་པའི་ལྟུང་བ་དང་འདྲ་བ་ལས། འདི་རང་ཆེད་ཅེས་སྦྱར། གཞན་གསུམ་པོ་འདྲའོ། །ཉལ་སར་འདུག་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གནས་གཞན་ཡིན་པ། གེགས་བྱེད་གཞན་མེད་པ་མངོན་སུམ་ཡིན་པའོ། །རྣམ་ཊཱིཀ་ལས་འདོམ་གང་གི་ནང་ཡིན་པར་བཤད་དོ། །བདག་ཉིད་བར་ཆད་མི་ལྡན་པ་དང་འདུག་པའོ། །ཡུལ་ནི་སྐྱེས་པ་དང་བུད་མེད་ཁྱིམ་པ་ཐ་སྙད་ཕྱེད་དང་ལྔ་དང་ལྡན་པ། ལུས་བརྟེན་དུ་རུང་བ་རྫུ་འཕྲུལ་མ་ཐོབ་པ་སྐྲོད་པ་ལ་ཞུགས་པའམ་ཕྱོགས་པའོ། །ཀུན་སློང་རྣག་པས་འདུག་པར་འདོད་པའོ། །སྦྱོར་བ་འདུག་པར་རྩོམ་པ། མཐར་ཐུག་འདུག་པ་རྫོགས་ཤིང་ཚོར་བའོ། །འགྲེང་དང་ཅེས་པ་སྦྱོར་བའི་ཆའོ། །འདི་ལ་ཡང་གནས་དབེན་པ་དང་བདག་ཉིད་འགྲེང་བ་ཞེས་སྦྱར། གཞན་འདྲའོ། །གཅེར་བུ་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་མུ་སྟེགས་ཅན་གྱི་བསླབ་པ་ཅན་ཐ་སྙད་གསུམ་དང་ལྡན་པ། རྫས་ཐ་དད་པ་དང་། ཉེ་དུ་ནད་པ་རབ་ཏུ་འབྱུང་བར་འདོད་པ་འདི་པ་ལ་འཚོ་བ་ལྟོས་པ་བཞི་མ་ཡིན་པའོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན་རང་གི་ཡིན་པ་དམན་པ་མ་ཡིན་པའོ། །ཀུན་སློང་སྡིག་ལྟ་དང་བྲལ་འདོད་མ་ཡིན་པར་སྟེར་བར་འདོད་པ། སྦྱོར་བ་དེ་རྩོམ་པ། མཐར་ཐུག་དེས་ཐོབ་པའོ། །དམག་དང་ཅེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་ནི་ཁྱིམ་པ་སྐྱེས་པ་ཐ་སྙད་ལྔ་ལྡན་དམག་གི་མཚན་ཉིད་དུ་གྲུབ་པ་གཡུལ་སྤྲོད་པའི་ཕྱིར་ཆས་པ་ཡིན་པའོ། །བདག་ཉིད་རྐྱེན་དགོས་དང་མི་ལྡན་ཞིང་དེ་ན་གནས་པའི་དོན་ཅན་མ་ཡིན་པའོ། །ཀུན་སློང་ལྟ་བར་འདོད་པའོ། །སྦྱོར་བ་རྩོམ་པ། མཐར་ཐུག་ཉེ་འཁོར་ལས་འདས་ཏེ་མཐོང་བའོ། །ཞག་གཉིས་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་གནས་ནི་དམག་ཆས་པ་མ་གཏོགས་པ་བཞི་ལྡན་གནས་པའོ། །བདག་ཉིད་དེར་འདུག་དགོས་པའི་རྐྱེན་དགོས་མེད་པའོ། །ཀུན་སློང་འདུག་པར་འདོད་པ། སྦྱོར་བ་རྩོམ་པ། མཐར་ཐུག་དགོས་པ་མེད་པའི་ཞག་ལས་འདས་ནས་ཕྱི་དེ་ཉིན་གྱི་སྐྱ་རེངས་ཤར་བའོ། །བཤམ་དཀྲུགས་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གང་བཤམ་པ་དཀྲུགས་པའི་དམག་ནི་ལྟ་སྐབས་བཞིན་ནོ། །བདག་ཉིད་དམག་གི་ནང་ན་འདུག་པ་ཡིན་པའོ། །ཀུན་སློང་རང་དགར་རེག་པ་དང་ལྟ་བ་དང་ཕན་ཚུན་དཀྲུགས་པར་འདོད་པ་རྒྱུན་མ་ཆད་པའོ། །སྦྱོར་བ་དེ་ལྟར་རྩོམ་པའོ། །མཐར་ཐུག་དེའི་བྱ་བ་རྫོགས་པའོ། །བརྡེག་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་ནོ། །ཀུན་སློང་གསོད་སེམས་ལས་གཞན་པའི་རྙོག་པ་ཅན་གྱི་སེམས་ཀྱིས་བརྡེག་པར་འདོད་པའོ། །སྦྱོར་བ་རྩོམ་པ། མཐར་ཐུག་ལུས་ལ་རེག་པའོ། །གཟས་དང་ཅེས་པ་སྦྱོར་བའི་ཆའོ། །འདི་ལ་བརྡེག་པའི་ཚབ་ཏུ་བརྡེག་པར་གཟས་པ་ཞེས་པ་དང་། ལུས་ལ་རེག་པའི་ཚབ་ཏུ་གཟས་པ་རྫོགས་པ་ཞེས་སྦྱར། གཞན་འདྲའོ། །གནས་ངན་ལེན་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་རྫོགས་པའི་སྡོམ་པ་དང་ལྡན་པ། ལྟ་བ་དང་མཚན་མཐུན་པ། ཐ་སྙད་གསུམ་དང་ལྡན་པ། རྒྱུད་ཐ་དད་པ་ལུས་ཐ་མལ་པར་གནས་པ་སྟེ་ཆོས་དྲུག་ལྡན་ནོ། །དངོས་པོ་ཕམ་ལྷག་གང་རུང་ཡུལ་དེ་ལ་བྱུང་བའོ། །གནས་མཚམས་ནང་ན་མཐོལ་ཡུལ་མཚན་ཉིད་པ་ཡོད་པའོ། །ཀུན་སློང་རྐྱེན་དགོས་ལ་ལྟོས་པ་མེད་པར་འཆབ་པར་འདོད་པའོ། །མཐའ་མཚན་མོ་འདས་པའོ། །བཅུ་ཚན་དྲུག་པ་ནི། སྡོམ་ལ། བདེ་དང་མེ་དང་འདུན་པ་དང་། །བསྙེན་པར་མ་རྫོགས་ཆོས་གཏམ་སྨྲ། །དགེ་ཚུལ་ཁ་དོག་བསྒྱུར་བ་དང་། །རིན་པོ་ཆེ་དང་ཚ་བའི་དུས། །ཞེས་ཏེ། བདེ་དང་ཞེས་པ་གླེང་གཞིའི་ཆའོ། །འདི་ལ་བཞི་ལས། གཞི་ལ་སྦྱིན་བདག་ཁྱིམ་པ་ཐ་སྙད་ལྔ་ལྡན། རང་དང་ཡུལ་དེ་གཉིས་ཀ་ལས་རྫས་ཐ་དད་པའོ། །ཡུལ་དགེ་སློང་ཆོས་དྲུག་ལྡན་ནོ། །དངོས་པོ་དུས་རུང་གི་བཟའ་བའམ་བཅའ་བ་རུང་བ་ཚད་ལྡན་ཡུལ་དེ་ལ་བསྔོས་པའོ། །ཀུན་སློང་ནད་ཀྱི་གཉེན་པོའི་དོན་མ་གཏོགས་པར་ཆེད་དུ་བསམས་ཏེ་སྦྱིན་པ་པོ་ཟན་གཅོད་དུ་འཇུག་འདོད་པའོ། །སྦྱོར་བ་རང་གི་ངག་ཏུ་བདག་ཉིད་དང་འབྲེལ་བར་བསམ་པའི་དོན་གསལ་པོར་མངོན་སུམ་དུ་སྨྲས་པ་སྟེ་དྲུག་ལྡན་ནོ། །མཐར་ཐུག་ཡུལ་དེས་དོན་གོ་བའོ། །མེ་དང་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་མེ་ཡིན་པ་ཚད་དང་ལྡན་པ། མེ་མར་མུར་དང་མེ་ལྕེ་ལས་གཞན་པའོ། །བདག་ཉིད་ནད་པ་མ་ཡིན་པའོ། །ཀུན་སློང་རེག་པར་འདོད་པའོ། །སྦྱོར་བ་རང་ངམ་བསྐོས་པས་རེག་པ་རྩོམ་པའོ། །མཐར་ཐུག་རེག་པའོ། །འདུན་པ་དང་ཅེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་དགེ་འདུན་མཚན་ཉིད་དང་ལྡན་པའི་ལས་མཚན་ཉིད་དང་ལྡན་པ་དགེ་སློང་གི་ཆེད་དུ་བྱས་པ་ལས་ཆགས་པའོ། །བདག་ཉིད་འདུན་པ་ཕུལ་ཟིན་པའོ། །གོ་བྱ་དང་དགེ་སློང་ཆོས་དྲུག་ལྡན། འདུན་པ་ལེན་པ་པོ་ཡིན་པའོ། །ཀུན་སློང་འདུན་པ་བསྒྱུར་བར་འདོད་པའོ། །སྦྱོར་བ་ངག་དྲུག་ལྡན་ནོ། །མཐར་ཐུག་དོན་གོ་བའོ། །བསྙེན་པར་མ་རྫོགས་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་ངོ་བོའི་རྣམ་གྲངས་ཀྱི་སྒོ་ནས་མ་རྫོགས་པ་ཐ་སྙད་ལྔ་དང་ལྡན་པའོ། །བདག་ཉིད་ནད་པ་དང་ནད་གཡོག་དང་རྨྱ་བ་དང་། དབྱར་ཟླ་བ་གཉིས་ལ་བབ་པའི་ཚེ་སྡིག་ཅན་ཉེ་བར་གནས་པ་རྣམས་མ་ཡིན་པ་དང་། ཡུལ་རྟེན་གཉིས་ཀ་ཉལ་ཞིང་གཉིད་ལོག་པའི་སྤྱོད་ལམ་ཅན་ཡིན་པའོ། །དུས་མཚན་མོའི་དུས་ཡིན་པའོ། །གནས་མཚན་ཉིད་དུ་གྲུབ་པ་དང་གཅིག་པའོ། །ཀུན་སློང་ཉལ་བར་འདོད་པའོ། །སྦྱོར་བ་ཉལ་བར་རྩོམ་པ། མཐར་ཐུག་མཚན་མོ་གསུམ་པའི་མཐའ་ལའོ། །ཆོས་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དགེ་སློང་ཆོས་དྲུག་ལྡན་ནོ། །དངོས་པོ་ཆོས་ལས་ཕྱིན་ཅི་ལོག་གི་ཚིག་གོ །རྐྱེན་གསོལ་བཞིའི་ལས་མཚན་ཉིད་པའོ། །ཀུན་སློང་སྡིག་ལྟ་མི་གཏོང་བར་འདོད་པ། སྦྱོར་བ་རྩོམ་པ། མཐར་ཐུག་བརྗོད་པ་གསུམ་ལས་འདས་པའོ། །གཏམ་སྨྲ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ལྟ་བ་མཐུན་པ་མ་གཏོགས་པ་ལྔ་ལྡན། སྤངས་པ་ཕྱིར་བཅོས་མ་བྱས་པའོ། །བདག་ཉིད་གནས་ཕྱུང་མ་ཡིན་པའོ། །ཀུན་སློང་ནད་པ་དང་ལྟ་བ་དང་དབྲལ་བར་འདོད་པ་མ་ཡིན་པའོ། །སྦྱོར་བ་རྗེས་སུ་ཕྱོགས་པར་རྩོམ་པའོ། །མཐར་ཐུག་ལུང་དབོག་པ་ལ་སོགས་པ་གང་རུང་བྱས་པའོ། །དགེ་ཚུལ་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་དགེ་ཚུལ་བསྙིལ་བ་ཞེས་སྦྱར། གཞན་འདྲའོ། །ཁ་དོག་བསྒྱུར་བ་ཞེས་པ་གཉེན་པོའི་ཆའོ། །འདི་ལ་བཞི་ལས། གཞི་ལ་དངོས་པོ་རང་གི་ཡིན་པའི་གོས་རུང་བ་ཚད་དང་ལྡན་པ་ཁ་མ་བསྒྱུར་བ་རུང་བས་སྟེང་གཡོགས་པ་མིན་པ་ཆུ་ཚགས་ལས་གཞན་པའོ། །བདག་ཉིད་གནང་བ་མ་བྱིན་པའོ། །ཀུན་སློང་ལོངས་སྤྱོད་པར་འདོད་པའོ། །སྦྱོར་བ་རྩོམ་པའོ། །མཐར་ཐུག་བྱེད་པའོ། །རིན་པོ་ཆེ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་རིན་པོ་ཆེའམ་དེར་སྨོས་པ་ཡིན་པ་རུང་བར་གྱུར་པ་རིན་པོ་ཆེའི་ཆ་ནས་གཞན་དབང་བ། ཆུད་ཟ་བ་དང་སྦྱིན་བདག་བསོད་ནམས་འདོད་པས་བསྟབས་པ་དང་། མི་མིན་གྱི་གནས་སུ་དེའི་བསོད་ནམས་ཀྱིས་བྱུང་བ་མིན་པའོ། །བདག་ཉིད་རྫུ་འཕྲུལ་དང་སྤྲུལ་པའི་གནས་སྐབས་དང་བར་ཆད་ཅན་དང་། དོན་ཁྱད་པར་ཅན་བསྒྲུབ་པ་དང་ཆོས་འཆད་པའི་སྐབས་མ་ཡིན་པའོ། །ཀུན་སློང་རྒོད་བག་གིས་རེག་པར་འདོད་པ། སྦྱོར་བ་རང་ངམ་གཞན་གྱིས་རྩོམ་པ། མཐར་ཐུག་རེག་པའོ། །ཚ་བའི་དུས་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་དུས་ཟླ་བ་ཕྱེད་དང་གསུམ་དང་། ཟླ་བ་ཕྱེད་ཕྱེད་ཅིང་གནང་བའི་དུས་མ་ཡིན་པ་དང་། བདག་ཉིད་ནད་པ་ལས་བྱས་ལམ་ཞུགས་དྲི་རླུང་ཆར་བསྲོ་ཁང་སྐྲ་མཁར་ལེན། སྒོག་པ་རོ་རེག་ཕྱག་དར་བྱས་པ་རྣམས་མིན་པ། ལུས་དངོས་ཡིན་པའོ། །དངོས་པོ་ཆུ་ཡིན་པའོ། །གནས་ཨསྨ་པ་རན་ཏའམ་དེ་དང་འདྲ་བ་མ་ཡིན་པའོ། །ཀུན་སློང་ཁྲུས་བྱེད་པར་འདོད་པ། སྦྱོར་བ་རྩོམ་པ། མཐར་ཐུག་ལུས་ཕྱེད་ཙམ་དུ་སོན་པའོ། །བཅུ་ཚན་བདུན་པ་ནི། སྡོམ་ལ། དུད་འགྲོ་འགྱོད་པ་སོར་མོ་དང་། །རྩེ་དང་ལྷན་ཅིག་སྔངས་བྱེད་དང་། །སྦེད་དང་གདིང་མེད་གཞི་མེད་དང་། །སྐྱེས་པ་མེད་པར་ལམ་འགྲོ་བའོ། །ཞེས་ཏེ། དུད་འགྲོ་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་འཇིག་རྟེན་ན་གྲགས་པའི་དུད་འགྲོ་ཡིན་པ། ཐ་མལ་པའི་མིག་ལམ་དུ་སྣང་དུ་རུང་བའོ། །ཀུན་སློང་ཆེད་དུ་བསམ་ནས་གསོད་པར་འདོད་པའོ། །སྦྱོར་མཐའ་གཉིས་འདེབས་སྤྱོད་ཀྱི་སྐབས་བཞིན་ནོ། །འགྱོད་པ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་ནོ། །དངོས་པོ་དགེ་སློང་མ་ཡིན་པའི་དོན་ཅན་ཡིན་པའོ། །ཀུན་སློང་འགྱོད་པ་བསྐྱེད་པར་འདོད་པའོ། །སྦྱོར་བ་ངག་དྲུག་ལྡན། མཐར་ཐུག་དོན་གོ་བའོ། །སོར་མོ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་ལུས་མ་ཉམས་པའོ། །ཀུན་སློང་ནི་གཡའ་བར་བྱ་བའི་བསམ་པ། སྦྱོར་བ་རྩོམ་པ། མཐར་ཐུག་རེག་པའོ། །རྩེད་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་ཆུ་ཡིན་པ་ལུས་ཕྱེད་ཙམ་ནུབ་པའི་ཚད་དུ་ལོངས་པའོ། །ཀུན་སློང་རྒོད་བག་གིས་དགའ་བ་ཉམས་སུ་མྱོང་བར་འདོད་པའོ། །སྦྱོར་བ་རང་ངམ་བསྐོས་པས་རྩེ་བར་རྩོམ་པ། མཐར་ཐུག་རྩེས་པའོ། །ལྷན་ཅིག་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གནས་ཀྱི་མཚན་ཉིད་དུ་གྲུབ་པ་དང་གཅིག་པའོ། །ཡུལ་བུད་མེད་ཀྱི་མཚན་དོན་བྱེད་ནུས་པ་ཐ་སྙད་ལྔ་དང་ལྡན་པའོ། །ལུས་བརྟེན་དུ་རུང་བ། རྫུ་འཕྲུལ་ཐོབ་པ། ཉེ་དུ་དང་། ཕན་འདོགས་པ། སྲུང་མ་དང་ལྡན་པ་བཞི་མ་ཡིན་པ། ཉལ་ཞིང་གཉིད་ལོག་པའི་སྤྱོད་ལམ་ཅན་ཡིན་པའོ། །དུས་མཚན་མོ་ཡིན་པའོ། །བདག་ཉིད་གྲོགས་དང་མི་ལྡན་པ་དང་ཉལ་ཞིང་གཉིད་ལོག་པའོ། །ཀུན་སློང་ལྷན་ཅིག་ཉལ་བར་འདོད་པ། སྦྱོར་བ་རྩོམ་པ། མཐར་ཐུག་མཚན་མོ་འདས་པའོ། །སྔངས་བྱེད་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་ནོ། །དངོས་པོ་འཇིགས་པའི་རྒྱུ་ཡིད་དུ་མི་འོང་བའོ། །ཀུན་སློང་སྐྱོ་བ་བསྐྱེད་པའི་དོན་མ་གཏོགས་པར་སྔངས་བར་འདོད་པའོ། །སྦྱོར་བ་རང་ངམ་བསྐོས་པས་ངག་དྲུག་ལྡན་ནོ། །མཐར་ཐུག་དོན་གོ་བའོ། །སྦེད་དང་ཅེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་རབ་ཏུ་བྱུང་བ་སྡེ་ལྔ་གང་རུང་། ལྟ་བ་མཐུན་པ་ཐ་སྙད་གསུམ་ལྡན་རྒྱུད་ཐ་དད་པའོ། །དངོས་པོ་དགེ་སྦྱོང་གི་ཡོ་བྱད་རུང་བ་ཚད་ལྡན་དེ་ཉིད་དབང་བའོ། །ཀུན་སློང་རྐུ་སེམས་དང་ཕན་འདོགས་མ་གཏོགས་པ་སྦེད་པར་འདོད་པ། སྦྱོར་བ་རང་ངམ་བསྐོས་པས་རྩོམ་པ། མཐར་ཐུག་སྦས་མ་ཐག་ཏུ་ལྟུང་ཞེས་ཁྱད་པར་སྒྲོགས་ཟེར་རོ། །གདེང་མེད་ཅེས་པ་བསམ་པའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་གཞི་དེས་མི་དགའ་བའོ། །དངོས་པོ་གོས་རུང་བ་ཚད་ལྡན་རང་གི་ཕྱིར་བླང་བ་མེད་པར་བྱིན་པའོ། །ཀུན་སློང་རྐུ་སེམས་དང་ཡིད་གཅུགས་ལས་གཞན་རང་གི་བྱིན་པའི་བསམ་པས་ལོངས་སྤྱོད་འདོད་པའོ། །སྦྱོར་བ་རྩོམ་པ། མཐར་ཐུག་ལོངས་སྤྱོད་པའོ། །གཞི་མེད་ཅེས་པ་ཡུལ་གྱི་ཆའོ། །འདི་ལ་རྒྱུ་མཚན་སོགས་གཞི་མེད་ཀྱི་དགེ་འདུན་ལྷག་མ་དང་འདྲ་བ་ལས་དངོས་པོ་དགེ་འདུན་ལྷག་མ་ཞེས་སྦྱར་རོ། །སྐྱེས་པ་མེད་པར་ལམ་འགྲོ་བ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་བུད་མེད་ཁྱིམ་པ་མོ་ལུས་བསྟེན་རུང་ཐ་སྙད་ཕྱེད་དང་ལྔ་ལྡན། རྫུ་འཕྲུལ་ཐོབ་པ་ཉེ་དུ་ཕན་འདོགས་པ་གསུམ་མ་ཡིན་པའོ། །བདག་ཉིད་གྲོགས་དང་མི་ལྡན་པའོ། །ལམ་སའམ་ཆུ་ལ་བརྟེན་པ་རྒྱང་གྲགས་སུ་ལོངས་པའོ། །དུས་ཉི་མ་གཅིག་ཡིན་པའོ། །ཀུན་སློང་རང་དགར་འགྲོ་བར་འདོད་པ་རྩོམ་པ། སྦྱོར་བ་རྩོམ་པ། མཐར་ཐུག་རྒྱང་གྲགས་ལས་འདས་པའོ། །བཅུ་ཚན་བརྒྱད་པ་ནི། སྡོམ་ལ། རྐུ་དང་ཉི་ཤུ་མ་ལོན་དང་། །རྐོ་དང་མགྲོན་དང་བསླབ་པ་དང་། །འཐབ་དང་མི་སྨྲར་འགྲོ་བ་དང་། །མ་གུས་ཆང་འཐུང་དུས་མིན་པའོ། །ཞེས་ཏེ། རྐུ་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་ཁྱིམ་པ་སྐྱེས་པ་ཐ་སྙད་ལྔ་ལྡན། རྐུ་མའམ་ཤོ་གམ་འདྲལ་བའི་ཚོང་པ་ཡིན་པ་ཕན་འདོགས་པ་པོ་མ་ཡིན་པའོ། །ལམ་ལ་སོགས་པ་སྔ་མ་བཞིན་ནོ། །ཉི་ཤུ་མ་ལོན་ཞེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་དངོས་པོ་དང་རྟགས་དང་བསམ་པ་དང་སྡོམ་པ་སྐྱེ་བའི་རྟེན་དུ་མ་གྱུར་པ་དང་། སྐྱེ་བའི་བར་ཆད་གཞན་དང་མི་ལྡན་པའོ། །བདག་ཉིད་མཁན་པོ་བྱེད་པ་ཡིན་པའོ། །ཀུན་སློང་བསྙེན་པར་རྫོགས་པར་བྱེད་འདོད་པ། སྦྱོར་བ་རྩོམ་པ། མཐར་ཐུག་བརྗོད་པ་གསུམ་པ་རྫོགས་པའོ། །རྐོ་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་ས་ཡིན་པ་སྲ་བ་དང་འབྲེལ་བ། སོར་བཞི་ཡན་ཆད་དུ་ཚད་དུ་ལོངས་པ་འཐས་པར་གནས་པའོ། །བདག་ཉིད་རྫུ་འཕྲུལ་གྱི་སྐབས་དང་། བར་ཆད་དང་ལྡན་པ་དང་། དོན་ཁྱད་པར་ཅན་བསྒྲུབ་པའི་གནས་སྐབས་གསུམ་མ་ཡིན་པའོ། །ཀུན་སློང་རྐོ་བར་འདོད་པའོ། །སྦྱོར་བ་རང་ངམ་བསྐོས་པས་རྩོམ་པའོ། །མཐར་ཐུག་སོར་བཞི་ཙམ་ལས་ཕྲལ་བའོ། །མགྲོན་དང་ཅེས་པ་ཡུལ་གྱི་ཆའོ། །འདི་ལ་བཞི་ལས། གཞི་ལ་ཡུལ་ཁྱིམ་པ་ཆོས་ལྔ་ལྡན་ནོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན་སྦྱིན་པ་པོ་དེ་ཉིད་ཀྱིས་ཡིན་པའོ། །བདག་ཉིད་མགྲོན་དུ་བོས་པ་དང་། ཕྱིས་མ་བོས་པ་དང་། ནད་པ་མ་ཡིན་པའོ། །དུས་ནི་བཤམ་པ་རྫོགས་པའི་འོག་ཡིན་པའོ། །ཀུན་སློང་རིང་དུ་འདུག་སྟེ་ཟ་བར་འདོད་པའོ། །སྦྱོར་བ་རྩོམ་པ། མཐར་ཐུག་མགུལ་དུ་མིད་པའོ། །བསླབ་པ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་འདུལ་བའི་བྱ་བ་མངོན་པར་ཤེས་པ་དང་། བསླབ་པ་ལ་ཉེ་བར་འཇོག་པ་པོ་ཡིན་པའོ། །དངོས་པོ་འདུལ་བར་གཏོགས་པའི་བསླབ་པ་ཡིན་པའོ། །ཀུན་སློང་སྤོང་བའི་ཚིག་སྨྲ་བར་འདོད་པའོ། །སྦྱོར་བ་ངག་དྲུག་ལྡན་གྱིས་མི་ཤེས་པ་ཉིད་སྒྲོགས་པའོ། །མཐར་ཐུག་དོན་གོ་བའོ། །འཐབ་དང་ཅེས་པ་ཡུལ་དང་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་དགེ་སློང་ཆོས་དྲུག་ལྡན་བདག་ཉིད་དང་རྩོད་པའི་ཕྱིར་གྲོས་བྱེད་པ་པོ་གཉིས་ཡན་ཆད་ཡིན་པའོ། །དངོས་པོ་བདག་ཉིད་དང་རྩོད་པའི་རྩོད་པ་བཞི་པོ་གང་རུང་ཡིན་པའོ། །ཀུན་སློང་ཞི་བར་འདོད་པ་མིན་པར་ཉན་རྣ་བྱེད་འདོད་པའོ། །སྦྱོར་བ་རྩོམ་པའོ། །མཐར་ཐུག་ཚིག་ཐོས་ཤིང་དོན་གོ་བའོ། །མི་སྨྲ་འགྲོ་བ་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་གནས་ནི་ལས་ཆོས་ལྡན་གསོལ་བ་མ་ཟིན་པ་བྱེད་བཞིན་པའོ། །བདག་ཉིད་ལས་དེར་ཐོས་པའི་ཉེ་འཁོར་དུ་འདུས་ཤིང་དགེ་སློང་འཁོད་པ་ལ་མ་སྨྲས་པ། བར་ཆད་དང་མི་ལྡན་པའོ། །ཀུན་སློང་འགྲོ་བར་འདོད་པའོ། །སྦྱོར་བ་རྩོམ་པ། མཐར་ཐུག་ཐོས་པའི་ཉེ་འཁོར་ལས་འདས་པའོ། །མ་གུས་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་ཡུལ་སངས་རྒྱས་སམ་དགེ་འདུན་ནམ་དེའི་ཐ་སྙད་པ་ཡིན་པ་དང་། དངོས་པོ་ཆོས་ལྡན་གྱིས་བསྒོ་བའམ་དེ་དང་འདྲ་བ་ཡིན་པའོ། །བདག་ཉིད་ཤད་སྦྱང་མ་བྱས་པའོ། །ཀུན་སློང་མ་གུས་པས་བཟློག་སྟེ་འགལ་བར་བྱེད་འདོད་པ། སྦྱོར་བ་འགལ་བར་རྩོམ་པ། མཐར་ཐུག་འགལ་བ་རྫོགས་པའོ། །ཆང་འཐུང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་སྦྱར་ཆང་བཅོས་ཆང་གཉིས་ལས་གང་ཡང་རུང་བ་དང་། འཁྲུལ་པ་བསྐྱེད་པའི་ནུས་པ་དང་ལྡན་པ་ཚད་ལོངས་པའོ། །ཀུན་སློང་འཐུང་བར་འདོད་པ། སྦྱོར་བ་རྩོམ་པ། མཐར་ཐུག་མགུལ་དུ་མིད་པའོ། །དུས་མིན་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་གང་དུ་འགྲོ་བའི་གནས་ནི་གནས་ཀྱི་མཚན་ཉིད་གྲུབ་པ། འབྱུང་འཇུག་ལ་ཁྱིམ་པ་དབང་ཆེ་བ། བདག་པོ་ཁྱིམ་པ་ཐ་སྙད་ལྔ་ལྡན་གྲོང་པའི་ཆོས་སྤྱོད་པའོ། །གང་ནས་འགྲོ་བ་མཚམས་ནང་དང་སྨྲ་ཡུལ་ཡོད་པའོ། །བདག་ཉིད་རྫུ་འཕྲུལ་དང་སྤྲུལ་པའི་གནས་སྐབས་མ་ཡིན་པ་དང་བར་ཆད་དང་མི་ལྡན་པ། དོན་ཁྱད་པར་ཅན་སྒྲུབ་པའི་གནས་སྐབས་མ་ཡིན་པ་དང་། ཡུལ་ལ་མ་སྨྲས་པའོ། །དུས་ཕྱི་དྲོ་ཡིན་པའོ། །ཀུན་སློང་འགྲོ་བར་འདོད་པ། སྦྱོར་བ་རྩོམ་པ། མཐར་ཐུག་སྒོ་གཏན་ནམ་ཉེ་འཁོར་ལས་འདས་པའོ། །བཅུ་ཚན་དགུ་པ་ནི། སྡོམ་ལ། ཟས་བཅས་སྐྱ་རེངས་ད་གདོད་དང་། །ཁབ་རལ་དང་ནི་ཁྲི་རྐང་དང་། །བརྡལ་དང་གདིང་དང་གཡན་པ་དང་། །རས་ཆེན་བདེ་གཤེགས་ཆོས་གོས་སོ། །ཞེས་ཏེ། ཟས་བཅས་ཞེས་པ་གནས་ཀྱི་ཆ་སྡོམ་དུ་བླངས་པའོ། །དང་པོ་ལ་ཕྱི་དྲོ་གྲོང་རྒྱུ་དང་སྔ་དྲོ་གྲོང་རྒྱུ་གཉིས་ལས། དང་པོ་ལ་བཞི་ལས། གཞི་ལ་བདག་ཉིད་སྔར་གྲོང་གསུམ་རྒྱུས་པ་དང་། དུས་ཉི་མ་གཅིག་ཡིན་པ་ཞེས་སྦྱར། གསུམ་ལ་ཁྱིམ་པ་ཞེས་སྦྱར། གཞན་སྔ་མ་བཞིན་ནོ། །གཉིས་པ་ལ་བཞི་ལས། གཞི་ལ་གང་ནས་འགྲོ་བའི་གནས་ནི་སྦྱིན་བདག་ཆོས་གསུམ་ལྡན་གྱི། ཟས་ཆོས་བཞི་ལྡན་ལ་མཆོད་གནས་ཆོས་བདུན་ལྡན་ཞབས་ནས་འདེགས་པའི་གནས་ཡིན་པའོ། །སྦྱིན་བདག་ཁྱིམ་པ་ཐ་སྙད་ལྔ་ལྡན་རང་དང་དགེ་འདུན་གཉིས་ཀ་ལས་རྫས་ཐ་དད་པའོ། །ཟ་བ་ནི་དུས་རུང་གི་བཟའ་བའམ་བཅའ་བ་རུང་བ་ཚད་ལྡན་བསམ་པ་ཐག་པས་བསྔོས་པའོ། །མཆོད་གནས་ནི་དགེ་སློང་ཆོས་ལྔ་ལྡན་བཞིར་ལོངས་ཤིང་རང་གི་ཚིག་གིས་བོས་པའོ། །རང་གང་དུ་འགྲོ་བའི་གནས་སྔ་མ་བཞིན་ནོ། །བདག་ཉིད་འདྲ་བ་ལས་བྲིམ་པ་ཡོལ་བར་མ་བྱེད་ཅིག་ཅེས་མ་བསྒོས་པའོ། །དུས་ཉི་མ་གཅིག་དང་སྔ་དྲོ་ཡིན་པའོ། །གསུམ་འདྲའོ། །སྐྱ་རེངས་ཞེས་པ་དུས་ཀྱི་ཆའོ། །འདི་ལ་བཞི་ལས། གཞི་ལ་གནས་རྒྱལ་པོའམ་དེའི་བཙུན་མོ་ཡིན་པ་དང་། དུས་འོད་དམར་ནུབ་ནས་སྐྱ་རེངས་མ་ཤར་བའི་དུས་ཡིན་པ་སྦྱར། གཞན་ལྔ་མ་བཞིན་ནོ། །ད་གདོད་ཅེས་པ་གླེང་གཞིའི་ཆའོ། །འདི་ལ་བཞི་ལས། གཞི་ལ་དངོས་པོ་སོ་སོ་ཐར་པར་གཏོགས་པའི་བསླབ་པའི་གཞི་ཡིན་པའོ། །བདག་ཉིད་གསོ་སྦྱོང་གི་ལས་ལན་གཉིས་ཉམས་སུ་མྱོང་ཞིང་ཡིད་རྨོངས་པ་མ་ཡིན་པ། གནས་དུས་གསོ་སྦྱོང་གི་ཚེ་ཡིན་པའོ། །ཀུན་སློང་བཞད་གད་ཡིན་ཀྱང་རུང་ཁྱད་དུ་གསོད་འདོད་པ། སྦྱོར་བ་འདི་ཡང་འདིའི་ནང་དུ་གཏོགས་པ་གཟོད་ཤེས་པའི་ཚིག་དྲུག་ལྡན་ནོ། །མཐར་ཐུག་དོན་གོ་བའོ། །ཁབ་རལ་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་ཁབ་རལ་གྱི་རྒྱུ་རུང་བ་སོར་བཞི་ཡན་ཆད་དུ་ལོངས་པ་རང་གི་ཡིན་པ། སྔར་བཟོ་རྩོམ་མ་བྱས་པའོ། །ཀུན་སློང་བྱེད་འདོད་པ། སྦྱོར་བ་རང་ངམ་བསྐོས་པས་རྩོམ་པ། མཐར་ཐུག་ཟིན་པའོ། །ཁྲི་རྐང་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་དངོས་པོ་དགེ་འདུན་མཚན་ཉིད་པའི་ཁྲི་རྐང་གི་རྒྱུ་རུང་བ་བུ་གར་གཞུག་པ་མ་གཏོགས་པ་ཁྲུ་གང་ལས་སོར་ཕྱེད་ཡན་ཆད་ཀྱིས་ལྷག་པའི་ཚད་ལོངས་པ་སྔར་བཟོ་རྩོམ་མ་བྱས་པའོ། །གསུམ་འདྲའོ། །བརྡལ་དང་ཞེས་པ་སྦྱོར་བའི་ཆའོ། །འདི་ལ་བཞི་ལས། གཞི་ལ་དངོས་པོ་དགེ་འདུན་མཚན་ཉིད་པའི་གནས་མལ་རུང་བ་ཚད་ལྡན་ནོ། །གོས་པར་བྱེད་པ་ལུས་སམ་གནས་མལ་ལ་གནོད་པའི་ཤིང་བལ་ཡིན་པའོ། །བར་པ་གཉིས་འདྲ་ལ། མཐར་ཐུག་སུམ་ཆ་ཙམ་བགོས་པའོ། །གདིང་དང་གཡན་པ་དང་རས་ཆེན་ཞེས་པ་རྣམས་དངོས་པོའི་ཆའོ། །གདིང་བ་ལས་གྱུར་པ་ལ་བཞི་ལས། གཞི་ལ་དངོས་པོ་གདིང་བའི་རྒྱུ་རུང་བ་ཚད་ལྡན་རང་དབང་བ། རྙིང་པ་དང་སྔར་གཞན་གྱིས་བཟོ་རྩོམ་བྱས་པ་གཉིས་མ་ཡིན་པའོ། །ཀུན་སློང་ཚད་ལས་ལྷག་པར་བྱེད་འདོད་པ། སྦྱོར་བ་རང་ངམ་བསྐོས་པས་རྩོམ་པ། མཐར་ཐུག་ཟིན་པའོ། །གཡན་པ་དགབ་པ་དང་རས་ཆེན་ལ་ཡང་རང་རང་གི་རྒྱུ་རུང་བ་ཚད་ལྡན་སོགས་སྔ་མ་བཞིན་སྦྱར་རོ། །གདིང་བའི་ཚད་ནི་སྲིད་དུ་ཁྲུ་གསུམ་མོ། །མི་ཆོག་ན་ཕྱེད་དང་ལྔ་མན་ཆད་དོ། །ཞེང་དུ་ཁྲུ་དོ་དང་སོར་དྲུག་གོ །གཡན་པ་དགབ་པའི་ཚད་ནི་སྲིད་དུ་ཁྲུ་དྲུག་དང་། ཞེང་དུ་ཁྲུ་གསུམ་མོ། །རས་ཆེན་གྱི་ཚད་ནི་སྲིད་དུ་ཁྲུ་དགུ་དང་། ཞེང་དུ་ཁྲུ་གསུམ་དང་སོར་བཅོ་བརྒྱད་དོ། །འདི་གསུམ་གྱི་ཁྲུ་ནི་བདེ་བར་གཤེགས་པའི་མཐོ་གང་གི་སུམ་གཉིས་ལ་བཤད་དོ། །བདེ་གཤེགས་ཆོས་གོས་ཞེས་པ་དངོས་པོའི་ཆའོ། །འདི་ལ་བཞི་ལས། གཞི་ལ་གང་བཟོ་བའི་དངོས་པོ་ནི་ཆོས་གོས་རྣམ་པ་གསུམ་ལས་གང་ཡང་རུང་བའོ། །བདེ་བར་གཤེགས་པའི་ཆོས་གོས་ཀྱི་ཚད་དམ་དེ་ལས་ལྷག་པ། རང་གི་ཡིན་པ། སྔར་བཟོ་རྩོམ་མ་བྱས་པའོ། །བདག་ཉིད་བདེ་བར་གཤེགས་པའི་ལུས་ཙམ་མེད་པའོ། །གསུམ་འདྲའོ། །བདེ་བར་གཤེགས་པའི་ཆོས་གོས་ཀྱི་ཚད་ནི་བདེ་བར་གཤེགས་པའི་རང་གི་ཁྲུས་གཞལ་བའི་ཆོས་གོས་སྤྱི་དང་འདྲའོ། །ལྟུང་བྱེད་འབའ་ཞིག་ཏུ་གྱུར་པ་རྣམས་བཤད་ཟིན་ཏོ།། ༈ །།བཞི་པ་སོ་སོར་བཤགས་པར་བྱ་བའི་སྡེ་ནི། སྡོམ་ལ། གྲོང་དང་ཁྱིམ་གཞན་ཉིད་དང་ནི། །བསླབ་པ་རྣམས་དང་དགོན་པ་དག །སངས་རྒྱས་ཕན་པར་མཛད་པ་ཡིས། །སོ་སོར་བཤགས་པར་བྱ་བ་གསུངས། །ཞེས་ཏེ། བསླབ་པ་རྣམས་ཞེས་པ་དངོས་པོའི་ཆ། གཞན་གསུམ་གནས་ཀྱི་ཆའོ། །དང་པོ་དགེ་སློང་མ་ལས་ཟས་ལེན་པའི་སོར་བཤགས་ལ་བཞི་ལས། གཞི་ལ་ཡུལ་དགེ་སློང་མ་ཆོས་བརྒྱད་ལྡན། གྲོང་ངམ་གྲོང་གི་ཉེ་འཁོར་རམ། ལམ་པོ་ཆེ་དང་གསུམ་གང་རུང་ན་འདུག་པའོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན་དགེ་སློང་མ་དེ་ཉིད་ཀྱིས་མི་འགྲིམ་པའི་རྣམ་པས་ཕུལ་བའོ། །བདག་ཉིད་ཀྱང་གནས་གསུམ་པོ་གང་རུང་ན་འདུག་པའོ། །ཀུན་སློང་ལེན་པར་འདོད་པ། སྦྱོར་བ་དངོས་སུ་ལེན་པར་རྩོམ་པ། མཐར་ཐུག་ཟོས་པར་གྱུར་པའོ། །གཉིས་པ་གྲལ་རིམ་དུ་མ་ཕེབས་པར་ཟ་བའི་སོར་བཤགས་ལ་བཞི་ལས། གཞི་ལ་ཁྱིམ་པ་ཐ་སྙད་ལྔ་ལྡན་ཉེ་དུ་མ་ཡིན་པ། རང་ངམ་དགེ་སློང་མ་གཉིས་ལས་རྫས་ཐ་དད་པའོ། །དངོས་པོ་དུས་སུ་རུང་བའི་བཟའ་བའམ་བཅའ་བ་རུང་བ་ཚད་ལྡན་ནོ། །བསྐོ་ཤོམ་བྱེད་པ་དགེ་སློང་མ་བདུན་ལྡན་ཚིག་གདགས་སུ་རུང་བ་ན་འདུག་པ་དང་བསྐོ་ཤོམ་བྱེད་པ་ལ་ཞུགས་པ་དང་། གང་ཡང་རུང་བས་མ་བསྐོ་བའོ། །གྲོགས་དགེ་སློང་དྲུག་ལྡན་རང་དང་གསུམ་མན་ཆད་དོ། །བདག་ཉིད་དེའི་ཚིག་གིས་སམ་དེའི་ཉེ་དུས་བོས་པ་མ་ཡིན་པའོ། །ཀུན་སློང་ལེན་པར་འདོད་པ། སྦྱོར་བ་རང་ངམ་བསྐོས་པས་བླངས་ཏེ་རྩོམ་པ། མཐར་ཐུག་མགུལ་དུ་མིད་པའོ། །གསུམ་པ་བསླབ་པ་དྲལ་ཏེ་ཁྱིམ་དུ་འཇུག་པའི་སོར་བཤགས་ལ་བཞི་ལས། གཞི་ལ་ཡུལ་ཁྱིམ་པ་བསླབ་པའི་སྡོམ་པ་བྱིན་པ་དང་འབྲེལ་པ་རྫས་ཐ་དད་པའོ། །དངོས་པོ་དུས་སུ་རུང་བའི་བཅའ་བའམ་བཟའ་བ་རུང་བ་ཚད་ལྡན་དེ་ཉིད་ཀྱི་ཡིན་པ། ལ་ཕུག་ལ་སོགས་པ་མོད་པ་མ་ཡིན་པའོ། །བདག་ཉིད་སྡོམ་པ་བྱིན་པའི་མདུན་དུ་མགྲོན་དུ་བོས་པ་མ་ཡིན་པའོ། །གསུམ་འདྲའོ། །བཞི་པ་ནགས་མ་བརྟགས་པར་ཟས་ཟ་བའི་སོར་བཤགས་ལ་བཞི་ལས། གཞི་ལ་ཡུལ་ཁྱིམ་པ་ཐ་སྙད་ལྔ་ལྡན་རྫས་ཐ་དད་པའོ། །དངོས་པོ་འདྲའོ། །གནས་གྲོང་ངམ་གཙུག་ལག་ཁང་ནས་རྒྱང་གྲགས་ཀྱི་ཕྱི་རོལ་ཡིན་པ་འཇིགས་པ་དང་བཅས་པའོ། །བདག་ཉིད་དགོན་པ་བ་མ་ཡིན་པ། རང་གཞན་གྱིས་མ་བསྲུངས་པའོ། །བསམ་པ་ལ་གཉིས་ལས། འདུ་ཤེས་སྤྱི་དང་བྱེ་བྲག་ལ་མ་འཁྲུལ་བ། ཀུན་སློང་བླངས་ཏེ་ཟ་བར་འདོད་པའོ། །སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པ་རྫོགས་པའོ། །སོ་སོར་བཤགས་པའི་སྡེ་རྣམས་བཤད་ཟིན་ཏོ། །སྡེ་བཞི་པོ་འདི་དག་གི་ཡན་ལག་བརྩིས་པ་རྣམས་ནི་དམར་སྟོན་གྱི་ལུགས་སུ་བགྱིས་སོ།། །།ལྔ་པ་བསླབ་པར་བྱ་བ་ཉེས་བྱས་ཀྱི་སྡེ་ལ་དགུ་སྟེ། གོས་བགོ་བའི་སྡེ། སྤྱོད་ཡུལ་དུ་འགྲོ་བའི་སྡེ། སྟན་ལ་འདུག་པའི་སྡེ། ཟས་བླང་བའི་སྡེ། ཟས་ཟ་བའི་སྡེ། ལྷུང་བཟེད་ལ་སྤྱོད་པའི་སྡེ། ཆོས་བསྟན་པའི་སྡེ། སྒྲུབ་པའི་ཚུལ་ལས་གྱུར་པའི་སྡེ། རྒྱུ་བ་དགག་པའི་སྡེའོ། །དང་པོ་ནི། སྡོམ་ལ། ཤམ་ཐབས་ལ་ཡང་རྣམ་པ་བདུན། །སྟོད་གཡོགས་ལ་ཡང་རྣམ་པ་གསུམ། །ཅེས་ཏེ། ནམ་ལངས་པའི་ཚེ་ཤམ་ཐབས་ཀྱི་གཟན་ཕུད་དེ་བཞག ཤམ་ཐབས་གོན་པར་བྱའོ། །དེ་ལ་རྣམ་པ་བདུན་ཏེ། ཤམ་ཐབས་ཟླུམ་པོར་བགོ་བར་བྱའོ། །ཧ་ཅང་རྩིངས་པ་མ་ཡིན་པ་དང་། ཧ་ཅང་འཇོལ་བ་མ་ཡིན་པ་དང་། གྲྭ་གླང་པོ་ཆེའི་སྣ་ལྟར་ནར་བ་མ་ཡིན་པ་དང་། གོང་དུ་མ་ལྟེབ་པ་དང་། ཕུར་མ་ལྟར་འདུག་པ་མ་ཡིན་པ་དང་། སྦྲུལ་མགོའི་གདེངས་ཀ་ལྟར་ཕྱིར་བྱུང་བ་མ་ཡིན་པའི་ཚུལ་གྱིས་བགོ་བ་ལ་བསླབ་པར་བྱའོ། །དེ་བཞིན་དུ་སྟོད་གཡོགས་ཀྱང་ཟླུམ་པོར་བགོ་བ་དང་། ཧ་ཅང་རྩིངས་པ་མ་ཡིན་པ་དང་། ཧ་ཅང་འཇོལ་བ་མ་ཡིན་པར་བགོ་བ་ལ་བསླབ་པར་བྱའོ། །གཉིས་པ་ནི། སྡོམ་ལ། ཤིན་ཏུ་བསྡམས་ལ་སོགས་པ་ལྔ། །མགོ་གཡོགས་ལ་སོགས་རྣམ་པ་ལྔ། །མཆོང་ལ་སོགས་པ་རྣམ་པ་ལྔ། །ལུས་ལ་སོགས་པ་རྣམ་པ་ལྔ། །ཞེས་ཏེ། ཤིན་ཏུ་བསྡམས་ཤིང་ཁྱིམ་གཞན་དུ་འགྲོ་བར་བྱའོ། །ལེགས་པར་བགོས་པ་དང་། སྒྲ་བསྐྱུངས་པ་དང་། མིག་མི་ཡེངས་པ་དང་། གཉའ་ཤིང་གང་ཙམ་དུ་ལྟ་ཞིང་འགྲོ་བར་བྱའོ། །གཞན་ཡང་མགོ་གོས་ལ་སོགས་པ་མི་གཡོགས་པ་དང་། གོས་པུས་གོང་དུ་མི་རྫེ་བ་དང་། ཕྲག་པ་ལ་མི་གཟར་བ་དང་། ལག་པ་གཉའ་གོང་དུ་མི་བསྣོལ་བ་དང་། ལྟག་པར་མི་བསྣོལ་བའི་ཚུལ་གྱིས་འགྲོ་བར་བྱའོ། །གཞན་ཡང་མི་མཆོངས་པ་དང་། མི་བརྒྱང་པ་དང་། ཙོག་པུས་མ་ཡིན་པ་དང་། བྲང་ས་ལ་བཙུགས་པ་མ་ཡིན་པ་དང་། དཀུར་མི་བརྟེན་པའི་ཚུལ་གྱིས་འགྲོ་བར་བྱའོ། །གཞན་ཡང་ལུས་མི་བསྒྱུར་བ་དང་། ལག་པ་མི་གཡུག་པ་དང་། མགོ་མི་བསྒྱུར་བ་དང་། ཕན་ཚུན་ཕྲག་པ་མི་སྦྲེལ་བ་དང་། ལག་པ་མི་སྦྲེལ་བའི་ཚུལ་གྱིས་འགྲོ་བར་བྱའོ། །གསུམ་པ་ནི། འདུག་པར་བྱ་བ་དགུ་དག་དང་། །ཅེས་ཏེ། གང་དུ་ཕྱིན་པ་དེར་འདིར་འདུག་ཅིག་ཅེས་མ་བསྒོ་བར་སྟན་ལ་འདུག་པར་མི་བྱའོ། །བརྟག་དཔྱད་མ་བྱས་པར་འདུག་པར་མི་བྱའོ། །ལུས་ཐམས་ཅད་ཀྱི་ལྗིད་ཀྱིས་ཕབ་སྟེ་འདུག་པར་མི་བྱའོ། །རྐང་པ་གཉིས་མི་སྣོལ་བ་དང་། བརླ་གཉིས་མི་སྣོལ་བ་དང་། ལོང་བུའི་སྟེང་དུ་ལོང་བུ་མི་གཞག་པ་དང་། རྐང་པ་ཁྲིའི་འོག་ཏུ་མི་དགུག་པ་དང་། རྐང་པ་གཉིས་མི་བསྒྲད་པ་དང་། འདོམས་མི་སྣང་བར་འདུག་པར་བྱའོ། །ལག་པས་འགྲམ་པ་ལ་མི་བརྟེན་པ་དང་། སྟན་ཐབས་མི་བསྐུར་བ་གཉིས་ནི་སློབ་དཔོན་ཡོན་ཏན་འོད་ཀྱིས་རུང་མཐུན་དུ་སྦྱར་ནས་གསུངས་པའོ། །བཞི་པ་ནི། བྱིན་ལེན་བྱ་བ་བརྒྱད་རྣམས་སོ། །ཞེས་ཏེ། དེ་ལྟར་སྟན་ལ་འདུག་ནས་ཟས་བླངས་པའི་ཚེ་ཐམས་ཅད་དུ་ཟས་ལེགས་པར་བླང་བར་བྱའོ། །མུ་དང་ཁད་ཆད་དུ་མ་ཡིན་པ་དང་། ཚོད་མ་དང་མཉམ་པ་མ་ཡིན་པར་བླང་བར་བྱའོ། །མཐར་ཆགས་སུ་དང་། ལྷུང་བཟེད་ལ་ལྟ་ཞིང་དང་། བཟའ་བ་དང་བཅའ་བ་མ་བྱུང་བར་ལྷུང་བཟེད་མི་བཟེད་པ་དང་། ཡང་འདོད་པའི་ཕྱིར་འབྲས་ཆན་གྱིས་ཚོད་མ་མི་དགབ། ཚོད་མས་འབྲས་ཆན་མི་དགབ་པ་དང་། ཟས་ཀྱི་སྟེང་དུ་སྣོད་མི་གཟུང་བར་བླང་བར་བྱའོ། །ལྔ་པ་ནི། སྡོམ་ལ། ཟས་ལ་ལེགས་པར་བྱ་བ་དྲུག །ཙུག་ཙུག་ལ་སོགས་རྣམ་པ་ལྔ། །འབྲུ་ནས་ཐ་དད་བྱེད་པ་ལྔ། །ལག་པ་ལྡག་ལ་སོགས་པ་ལྔ། །འཕྱ་ལ་སོགས་པ་རྣམ་པ་བཞི། །ཞེས་ཏེ། དེ་ལྟར་ཟས་བླངས་ནས་ཟ་བའི་ཚེ་ལེགས་པར་ཟས་བཟའ་བར་བྱའོ། །ཁམ་ཧ་ཅང་ཆེ་བ་མ་ཡིན་པ་དང་། ཧ་ཅང་ཆུང་བ་མ་ཡིན་པ་དང་། ཁམ་རན་པ་དང་། ཁམ་མ་བཟས་པར་ཁ་མི་གདངས་པ་དང་། ཁ་ཁམ་གྱིས་བཀང་སྟེ་མི་སྨྲ་བའི་ཚུལ་དུ་བཟའ་བར་བྱའོ། །གཞན་ཡང་ཙུག་ཙུག་མི་བྱའོ། །ཅག་ཅག་མི་བྱའོ། །ཧུ་ཧུ་མི་བྱའོ། །ཕུ་ཕུ་མི་བྱའོ། །ལྕེ་ཕྱུང་སྟེ་ཟས་མི་ཟའོ། །གཞན་ཡང་འབྲུ་རེ་རེ་ནས་བླངས་ཏེ་མི་ཟའོ། །ཟས་ལ་འཕྱས་མི་གདགས་སོ། །མཁུར་བ་མི་སྤོའོ། །རྐན་མི་ཏོག་གོ །ཁམ་འཕྲོར་མི་གཅད་དོ། །གཞན་ཡང་ལག་པ་མི་ལྡག་གོ །ལྷུང་བཟེད་སོགས་མཛུབ་མོ་དང་ལྕེས་མི་བྱོག་གོ །ཟས་ཀྱིས་སྦགས་པའི་ལག་པ་མི་སྤྲུག་གོ །ལྷུང་བཟེད་མི་སྐྱོམ་མོ། །ཟས་ལ་མཆོད་རྟེན་འདྲ་བར་བྱས་ཏེ་མི་གཞོམ་མོ། །གཞན་ཡང་གཞན་གྱི་ལྷུང་བཟེད་སོགས་ལ་འཕྱས་གདགས་པར་བྱ་བའི་ཕྱིར་མི་བལྟའོ། །ལག་པ་སྦགས་པས་ཆུ་སྣོད་སོགས་གཙང་མ་ལ་མི་གཟུང་ངོ་། །དྲུང་ན་འདུག་པའི་དགེ་སློང་ལ་ཟས་དང་འབགས་པའི་ཆུས་མི་གཏོར་རོ། །ཁྱིམ་པ་ལ་མ་དྲིས་པར་ཁྲུས་ཆུ་གར་བབ་བབ་ཏུ་དབོ་བར་མི་བྱའོ། །དྲུག་པ་ནི། ལྷུང་བཟེད་ལ་ཡང་རྣམ་པ་བཅུ། །ཞེས་ཏེ། ཟས་ཟ་བའི་མཇུག་ཏུ་ལྷུང་བཟེད་ཀྱི་ནང་དུ་ཟས་ཀྱི་ལྷག་མ་བླུགས་ཏེ་མི་དོར་རོ། །ལྷུང་བཟེད་ལན་གསུམ་བཀྲུས་པའི་ནང་དུ་ཆུ་གཙང་མ་ལ་གཙུག་ལག་གི་ཚིགས་སུ་བཅད་པ་དག་གིས་བརྗོད་པར་བྱ་སྟེ་སྦྱིན་པར་བྱའོ། །འདི་གཉིས་སྡོམ་གྱིས་མ་བསྡུས་ལ། བསྡུས་པ་ནི་འོག་གཞི་མེད་པའི་ས་དང་། གད་ཁ་དང་། གཡང་ས་དང་། དཀན་གཟར་པོར་ལྷུང་བཟེད་མི་གཞག་གོ །གད་ཁ་སོགས་གསུམ་དུ་མི་བཀྲུའོ། །འབབ་ཆུ་དྲག་པོའི་རྒྱུན་ལས་བཟློག་སྟེ་མི་བཀྲུའོ། །ལམ་གྱི་གཞི་མདོར་མི་བཀྲུའོ། །བདུན་པ་ནི། སྡོམ་ལ། འགྲེང་བར་བྱེད་པ་ལ་སོགས་ལྔ། །མགོ་གཡོག་ལ་སོགས་རྣམ་པ་ལྔ། །དོ་ཀེར་ཅན་ལ་སོགས་པ་ལྔ། །གླང་ཆེན་ལ་སོགས་ཞོན་པ་ལྔ། །ལག་ན་འཁར་བ་ལ་སོགས་དྲུག །ཅེས་ཏེ། དེ་ལྟར་ཟས་ཀྱི་བྱ་བ་རྫོགས་པའི་མཇུག་ཏུ། སྦྱིན་པ་བཤད་པ་དང་། ཡོན་བཤད་པ་བྱ་དགོས་སོ། །དེའི་ཚུལ་ནི། ཉན་པ་པོ་འདུག་པ་ལ་འཆད་པ་པོས་འགྲེངས་ཏེ་ཆོས་མི་བཤད་དོ། །ཉལ་བ་ལ་འདུག་སྟེ་མི་བཤད་དོ། །གདན་མཐོན་པོ་དང་བཟང་པོ་ལ་འདུག་པ་ལ་དམའ་བ་དང་ངན་པར་འདུག་སྟེ་མི་བཤད་དོ། །མདུན་དུ་འགྲོ་བ་ལ་ཕྱི་ནས་འགྲོ་ཞིང་མི་བཤད་དོ། །ལམ་གྱི་དབུས་ནས་འགྲོ་བ་ལ་ཟུར་ནས་འགྲོ་ཞིང་མི་བཤད་དོ། །གཞན་ཡང་མགོ་གཡོགས་པ་དང་གོས་བརྫེས་པ་དང་། ཕྲག་པ་ལ་གཟར་བ་དང་། ལག་པ་གཉའ་གོང་དུ་བསྣོལ་བ་དང་། ལྟག་པར་བསྣོལ་བ་ལ་ཆོས་མི་བཤད་དོ། །གཞན་ཡང་མགོ་དོ་ཀེར་ཅན་ཏེ་ཐོར་ཅོག་ཅན་དང་། ཞྭ་གྱོན་པ་དང་། ཅོད་པཎ་ཅན་དང་། ཕྲེང་བ་ཅན་དང་ཐོད་དཀྲིས་པ་རྣམས་ལ་ཆོས་མི་འཆད་དོ། །གཞན་ཡང་གླང་པོ་ཆེ་དང་། རྟ་ཞོན་པ་དང་། ཁྱོགས་དང་། བཞོན་པའི་སྟེང་ན་འདུག་པ་དང་། མཆིལ་ལྷྭམ་གོན་པ་རྣམས་ལ་ཆོས་མི་བཤད་དོ། །གཞན་ཡང་ལག་ན་འཁར་བ་དང་། གདུགས་དང་། མཚོན་ཆ་དང་། རལ་གྲི་དང་། དགྲ་ཆ་ཐོགས་པ་དང་། གོ་གྱོན་པ་ལ་ཆོས་མི་བཤད་དོ། །བརྒྱད་པ་སྒྲུབ་པའི་ཚུལ་ལས་གྱུར་པའི་སྡེ་དང་། དགུ་པ་རྒྱུ་བ་དགག་པའི་སྡེ་གཉིས་ནི། ན་བ་རྣམ་པ་བརྒྱད་རྣམས་སོ། །ཞེས་ཏེ། དེ་ལྟར་ཟས་ཟོས་ཟིན་པའི་རྗེས་སུ་ཟས་ཀྱི་རྒྱུ་མཐུན་ཟག་པ་འདོར་བའི་ཚུལ་ནི། འགྲེངས་ཏེ་བཤང་གཅི་མི་བྱ། ཆུའི་ནང་དུ་མི་བྱ། བྱས་ཟིན་མི་དོར་རོ། །དེ་བཞིན་དུ་སྣབས་དང་། སྐྱུགས་པ་དང་། རླུགས་པ་དང་། ལུད་པ་རྣམས་ཆུའི་ནང་དུ་མི་བྱ། བྱས་ཟིན་མི་དོར་རོ། །རྩྭ་སྔོན་ཡོད་པའི་ཕྱོགས་སུ་དེ་དག་མི་བྱ། མི་དོར་རོ། །ཕྱོགས་ཐམས་ཅད་དུ་རྩྭ་སྔོན་གྱིས་ཁྱབ་ན་ལྟུང་བ་མེད་དོ། །དེ་དག་ནི་སྒྲུབ་པའི་ཚུལ་ལས་གྱུར་པའི་སྡེའོ། །རྒྱུ་བ་དགག་པའི་སྡེ་ནི། གནོད་པ་བྱུང་བ་རྣམས་མ་གཏོགས་ཤིང་ལ་སོགས་པ་ལ། མི་གོང་ཙམ་མཐོར་མི་འཛེག་གོ །མདོར་ན་རབ་ཏུ་བྱུང་བ་རྣམས་ཀྱིས་འགྲོ་འཆག་ཉལ་འདུག་པའི་སྤྱོད་ལམ་ཐམས་ཅད་བག་ཡོད་པར་བྱ་ཞིང་གཞན་གྱིས་མ་དད་པའི་དམིགས་རྐྱེན་མི་བྱའོ། །དགོངས་མོའི་དུས་སུ་ཡང་ཀློག་པ་ཐོས་བསམ་མམ། སྒྲུབ་པ་བསམ་གཏན་གང་རུང་ལ་འབད་པར་བྱའོ། །ནམ་གྱི་སུམ་ཆ་སོང་ནས་གཙུག་ལག་ཁང་གི་ཕྱི་རོལ་དུ་རྐང་པ་བཀྲུས་ཏེ། ལུས་དང་། སེམས་དང་། གོས་མ་འཕྱར་བས་ཉལ་བར་བྱའོ། །ལུས་མ་འཕྱར་བ་ནི་གཞོགས་གཡས་པ་ས་ལ་ཕབ་སྟེ་ལག་པ་གཡོན་པ་བརླའི་སྟེང་དུ་བཞག གཡས་པས་འགྲམ་པ་བརྟེན། པུས་མོ་སྙིང་གར་སླེབ་པར་དགུག འདོད་པའི་ཕྱོགས་སུ་མགོ་བོ་སྟན་ཏེ་ཉལ་བར་བྱའོ། །སེམས་མ་འཕྱར་བ་ནི་མྱུར་དུ་ལངས་ཏེ་དགེ་སྦྱོར་བྱའོ་སྙམ་པ་དང་། སྣང་བ་སྐྱ་འོལ་ཡིད་ལ་བྱ་བ་དང་། འཆི་བ་མི་རྟག་པ་དང་། འཁོར་བའི་ཉེས་དམིགས་དང་། དཀོན་མཆོག་གི་ཡོན་ཏན་བསམ་པ་སོགས་དགེ་བའི་སེམས་ཀྱིས་ཉལ་བར་བྱའོ། །གོས་མ་འཕྱར་བ་ནི། ཤམ་ཐབས་ཕུད། ཤམ་ཐབས་ཀྱི་གཟན་བགོས། སྣམ་སྦྱར་དང་བླ་གོས་རིམ་པ་མང་དུ་ལྟེབ་ནས་སྔས་སུ་བཅུག རུང་བའི་སྟན་ལ་ཉལ་བར་བྱའོ། །དགེ་སློང་གི་ལྟུང་བ་སྡེ་ལྔ་དང་། དེ་དག་སྤོང་བའི་གཉེན་པོ་རྣམས་བཤད་ཟིན་ཏོ། །དགེ་སློང་མའི་བསླབ་པ་ནི། མཐའ་བརྒྱད་དགེ་འདུན་ལྷག་མ་ཉི་ཤུ་དང་། །དེ་བཞིན་སྤོང་བ་སུམ་ཅུ་རྩ་གསུམ་དང་། །ལྟུང་བྱེད་འབའ་ཞིག་བརྒྱ་དང་བརྒྱད་ཅུ་དང་། །སོ་སོར་བཤགས་པར་བྱ་བ་བཅུ་གཅིག་དང་། །བསླབ་པའི་ཕྲེང་བ་ལྷག་མར་བཅས་པ་སྟེ། །ཞི་བར་བྱེད་པ་དགེ་སློང་ཕ་དང་མཐུན། །ཅེས་ལྟུང་བ་སུམ་བརྒྱ་དྲུག་ཅུ་རྩ་གཉིས་གསུངས་ཏེ་གཞན་དུ་ཤེས་པར་བྱའོ། །བསླབ་པའི་མི་མཐུན་ཕྱོགས་ངོ་ཤེས་པའི་སྒོ་ནས་བསྲུང་བ་བསྟན་ཟིན་ཏོ།། ༈ །།བཞི་པ་བསླབ་པ་ཡོངས་སུ་སྦྱོང་བའི་སྒོ་ནས་བསྲུང་བ་ལ་གསུམ་སྟེ། དུས་ཅིག་ཆར་བ་དང་འབྲེལ་བ་གསོ་སྦྱོང་། དགག་དབྱེའི་རྒྱུ་དབྱར་གནས། དུས་རེས་འགའ་བ་དང་འབྲེལ་པ་དགག་དབྱེའི་སྒོ་ནས་བསྲུང་བའོ། །དང་པོ་ནི། བསླབ་པ་གསུམ་གསོ་ཞིང་མི་མཐུན་ཕྱོགས་སྦྱོང་བར་བྱེད་པས་ན་གསོ་སྦྱོང་སྟེ། ཀརྨ་ཤ་ཏམ་ལས། གསོ་སྦྱོང་ཞེས་བྱ་བ་ནི། བསླབ་པ་གསུམ་པོ་དག་གསོ་ཞིང་སྦྱོང་བར་བྱེད་པ་སྟེ་ཞེས་གསུངས་པས་དབྱེ་ན་བསླབ་པ་གཞན་གཉིས་གསོ་ཞིང་སྦྱོང་བར་བྱེད་པ་ཞི་གནས་ཀྱི་གསོ་སྦྱོང་དང་། ཚུལ་ཁྲིམས་ཀྱི་བསླབ་པ་གསོ་ཞིང་སྦྱོང་བར་བྱེད་པ་མཐུན་པའི་གསོ་སྦྱོང་གཉིས་ལས། དང་པོ་ནི། སྤོང་ཁང་མཚན་ཉིད་དང་ལྡན་པ། ཞལ་ཏ་བ་དང་བཅས་པར་དགེ་སློང་བསམ་གཏན་པས་འདུག་སྟེ། ཞི་གནས་ལྷག་མཐོང་ཟུང་སྦྲེལ་གྱི་སེམས་དང་སེམས་ལས་བྱུང་བའི་ཏིང་ངེ་འཛིན་བསྒོམས་པས་ལྟུང་བའི་རྒྱུ་ཉོན་མོངས་པ་དང་རྣམ་པར་རྟོག་པ་སྤངས་པ་ལས་རྒྱུད་ལ་ལྟུང་བས་མི་གོས་ཤིང་ཚུལ་ཁྲིམས་རྣམ་པར་དག་པར་འགྱུར། དེ་ལ་བརྟེན་ནས་སེམས་དང་ཤེས་རབ་ཀྱི་བསླབ་པ་གོང་ནས་གོང་དུ་འཕེལ་བར་བྱེད་པའི་ཐབས་ཤིག་ཡིན་ཏེ། གཞན་དུ་སྟོན་ཏོ། །གཉིས་པ་མཐུན་པའི་གསོ་སྦྱོང་ལ་སྤྱིར་བསྟན་པ་དང་། སྐབས་སུ་བབ་པ་བྱེ་བྲག་ཏུ་བཤད་པ་གཉིས་ལས། དང་པོ་ནི། ཀརྨ་ཤ་ཏམ་ལས། མཐུན་པའི་གསོ་སྦྱོང་ནི་རྣམ་པ་ལྔ་སྟེ། བཅུ་བཞི་པ་དང་། བཅོ་ལྔ་པ་དང་། བཀྲ་ཤིས་ཀྱི་གསོ་སྦྱོང་དང་། གནོད་པ་དབྱུང་བའི་གསོ་སྦྱོང་དང་། བསྡུམ་པའི་གསོ་སྦྱོང་ངོ་ཞེས་སོ། །དེ་ལ་བཅུ་བཞི་པ་དང་། བཅོ་ལྔ་པ་གཉིས་འོག་ཏུ་བསྟན་ལ། བཀྲ་ཤིས་ཀྱི་གསོ་སྦྱོང་ནི། ཧུ་ལུ་ཧུ་ལུ་ཡི་རང་དང་། །ཀུན་སྤྱོད་སྣོད་དང་ལན་ཚྭ་དང་། །ལམ་དང་སོར་གཉིས་དཀྲུགས་དང་གདིང་། །གསེར་གྱི་རུང་བ་བྱས་པ་ནི། །འདི་དག་རུང་མིན་གཞི་བཅུ་ཡིན། །ཞེས་རུང་བ་མ་ཡིན་པའི་གཞི་བཅུ་ལྟ་བུ་སེལ་བ་དང་། རབ་གནས་སོགས་བཀྲ་ཤིས་པའི་དུས་དང་། གནོད་པ་དབྱུང་བའི་གསོ་སྦྱོང་ནི། ནད་ཡམས་སོགས་ཞི་བའི་ཆེད་དང་། བསྡུམ་པའི་གསོ་སྦྱོང་ནི་དགེ་འདུན་བྱེ་ན་བསྡུམ་པ་སོགས་ཀྱི་ཚེ་བྱ་ཞིང་། ལས་བྱེད་པའི་ཚེ་ནའང་འདིའང་དགེ་འདུན་གྱི་བཀྲ་ཤིས་པའི་གསོ་སྦྱོང་ལགས་ལ་ཞེས་བརྗོད་དོ། །གཉིས་པ་ནི་བཅུ་བཞི་པ་དང་། བཅོ་ལྔ་པ་ཡིན་པས་འདི་ལ་དྲུག་སྟེ། གནས་གང་དུ། དགེ་འདུན་གང་དག་གིས། དུས་ནམ་གྱི་ཚེ། ཆོ་ག་ཇི་ལྟ་བུས། དགོས་པ་གང་གི་ཕྱིར་གསོ་སྦྱོང་བྱ་བ་དང་། གསོ་སྦྱོང་གི་དམིགས་བསལ་ལོ། །དང་པོ་ནི། མཚམས་གང་དུ་དགེ་འདུན་གསོ་སྦྱོང་སྔོན་དུ་བྱེད་པར་གསོལ་བ་དང་གཉིས་ཀྱི་ལས་ཀྱིས་བློ་མཐུན་པར་བྱས་པ་དེར་གསོ་སྦྱོང་བྱེད། གསོལ་གཉིས་ཀྱི་ལས་ནི་འོག་ནས་སྟོན། གཉིས་པ་དགེ་འདུན་ནི་མཚམས་ནང་ན་ཡོད་པ་ཇི་སྙེད་འདུས་སམ་འདུན་པས་འདུ་དགོས་ལ། བཞི་ཡན་ཆད་ཚང་བའི་མཚན་ཉིད་གསུམ་དང་ལྡན་པས་སོ། །གསུམ་པ་དུས་ནམ་གྱི་ཚེ་བྱ་བ་ནི་འདིར་དུས་ཚིགས་ཀྱི་རྣམ་གཞག་ཤེས་དགོས་པས། རྒྱས་པར་ནི་གཞན་དུ་འཆད་ལ་སྐབས་སུ་མཁོ་བ་ནི་སྨིན་དྲུག་གི་ཉ་བའི་ཕྱི་དེ་ཉིན་བར་མར་ངོའི་ཚེས་གཅིག་ནས་བཟུང་སྟེ་མགོའི་ཉ་བའི་ཟླ་བ་ནི་དུས་ཚིགས་རྣམས་ཀྱི་ཟླ་བའི་དང་པོ་ཡིན་ལ། དེ་ནས་རྒྱལ་དང་། མཆུ་དང་། དབོ་དང་། ནག་པ་དང་། ས་ག་དང་། སྣྲོན་དང་། གྲོ་ཞུན་དང་། ཆུ་སྟོད་དང་། ཁྲུམས་སྨད་དང་། ཐ་སྐར་དང་། སྨིན་དྲུག་ཟླ་བ་སྟེ་བཅུ་གཉིས་ལ་གཉིས་ཚན་དྲུག་ཏུ་བྱས་པའི་ཟླ་བ་ཕྱེད་དང་གཉིས་འདས་ནས་ཕྱེད་ལུས་པ་དྲུག་ལ་གསོ་སྦྱོང་བཅུ་བཞི་པ་འབྱུང་ལ། ཉ་ཤི་གཞན་བཅོ་བརྒྱད་ལ་བཅོ་ལྔ་པ་འབྱུང་སྟེ། དཔེར་མཚོན་ན་སྔར་གྱི་མགོའི་ཟླ་བ་རྫོགས་ནས་རྒྱལ་གྱི་ཟླ་བའི་ཕྱེད་ལུས་པའི་མར་ངོ་ལ་བཅུ་བཞི་པ་འབྱུང་བ་ལྟ་བུའོ། །བཞི་པ་ཆོ་ག་གང་གིས་གསོ་སྦྱོང་བྱེད་པ་ལ་སྦྱོར་བ། དངོས་གཞི། མཇུག་གསུམ་ལས། དང་པོ་ནི། རང་དང་། གཞན་དང་། གཉིས་ཀའི་ལྟུང་བ་ཕྱིར་བཅོས་པ་གསུམ་སྔོན་དུ་བཏང་ནས་གཙུག་ལག་ཁང་ཆག་ཆག་དང་། ཕྱག་དར་དང་། ལྕི་བ་གསར་པའི་བྱུག་པ་སོགས་ཀྱིས་གཙང་བར་བྱས་ནས། སྐུ་གསུང་ཐུགས་ཀྱི་རྟེན་ཚང་ཞིང་མཆོད་པ་ཅི་འབྱོར་པ་ཡང་བཤམས་ནས། དགེ་བསྐོས་པས་གནས་མལ་ཤོམ་པ་དང་། གྷཎྜི་བརྡུང་བར་བྱས་ནས་དྲིས་པའི་ཚིག་གིས་དགེ་སློང་རྣམས་ལ་བསྒོས་ཏེ། མཚམས་ནང་དེར་གནས་པའི་དགེ་འདུན་ཚོགས་པར་བྱ་ཞིང་། ནད་པ་སོགས་འདུ་བར་མི་ནུས་པ་རྣམས་ལས་འདུན་པ་དང་ཡོངས་དག་བླང་བར་བྱའོ། །བླ་མ་དག་སྐབས་འདིར་ཐོག་མར་སྟོན་པ་སངས་རྒྱས་ལ་སྤྱི་ཕྱག་དང་། དེ་ནས་དགེ་འདུན་རྣམས་ཟིངས་ཕྱག་བྱས་ནས་ཕན་ཚུན་ཙོག་པུར་འདུག་སྟེ། སྤྱི་བཤགས་ཚར་གསུམ་གྱི་རྗེས་སུ། ཐོག་མར་དགེ་སློང་གཅིག་གིས་གནས་བརྟན་ལ་མཐོང་སྡོམ་དྲིས་ནས་དེ་ནས་གནས་བརྟན་གྱིས་ཀུན་ལ་མཐོང་སྡོམ་དྲི་བའི་ཕྱག་ལེན་མཛད་པ་ནི་འདུལ་བར་ལས་གྲལ་དུ་མ་འདུས་པའི་གོང་དུ་རང་གཞན་གྱི་ལྟུང་བ་ཕྱིར་བཅོས་གྲུབ་པའི་དབང་དུ་བྱས་ནས་འདི་མ་བཤད་ཀྱང་དེ་མ་གྲུབ་ན་འདི་ཙམ་ལ་ཡང་ངེས་པར་བརྟེན་དགོས་པ་འདྲའོ། །དེ་ནས་གནས་བརྟན་གྱིས་བཅོམ་ལྡན་འདས་ཀྱིས་གསོ་སྦྱོང་བྱའོ། །ཟླ་བ་ཕྱེད་ཕྱེད་ཀྱི་ཚེས་བཅོ་ལྔ་ལའོ་ཞེས་གསུངས་པ་ལྟར་ཕྱག་ལེན་དུ་བགྱིད་པ་ལ། སྦྱོར་དངོས་རྗེས་གསུམ་ལས། སྦྱོར་བ་ལ་རང་གཞན་གྱི་ལྟུང་བ་ཕྱིར་བཅོས་པ། གྷཎྜི་བརྡུང་བ། དགེ་འདུན་བསྡུ་བ། དྲིས་པའི་ཚིག་གིས་ལན་གདབ་པ། སྟན་ཐབས་མི་ཉམས་པར་བྱ་བ་རྣམས་སྔོན་དུ་སོང་ནས། མདོ་རྩ་བར། ཚེས་བརྒྱད་དང་། བཅུ་བཞི་དང་། བཅོ་ལྔའི་ནུབ་མོ་ཆོས་ཉན་པ་སྦྱིན་པར་བྱ་ཞེས་བཤད་པས། བཤད་ཉན་མ་བྱས་པའི་ཉེས་པ་སྤོང་བའི་ཆེད་དུ་མདོ་ཐུང་གཅིག་འདོན་པར་བགྱི་བས་གསན་འཚལ་ཞེས་བརྗོད་ལ། འདུལ་བ་རྒྱལ་པོ་རྗེ་ཡི་རིགས་སུ་འཁྲུངས། །སློབ་མ་འདུལ་མཛད་ཉེས་པ་རབ་ཐུལ་བ། །སངས་རྒྱས་འདུལ་བའི་གཙོ་ལ་ཕྱག་འཚལ་ཏེ། །འདུལ་བའི་བསྔགས་པ་ཅུང་ཟད་བརྗོད་པར་བྱ། །ལྷ་དང་ཀླུ་དང་ལྷ་མིན་མིའམ་ཅི་ཡི་དབང་པོ་དང་། །བརྒྱ་བྱིན་ལ་སོགས་ཆོས་ཀྱི་མཆོག་ལ་བྱ་བ་བྱས་པ་རྣམས། །སངས་རྒྱས་གསུངས་པ་རབ་ཏུ་ཞི་ཞིང་བདེ་བའི་རྒྱུར་གྱུར་པ། །འདི་དག་བཤད་ཀྱིས་དམ་པའི་ཆོས་ཉན་ཕྱིར་ནི་འདིར་གཤེགས་ཤིག །གང་ཞིག་གསེར་མཆོག་རི་རབ་ལ་གནས་ལྷ་དང་མནྡཱ་རར་བཅས་གནོད་སྦྱིན་གང་ཡིན་དང་། །གདེངས་ཀའི་ནོར་བུའི་འོད་ཀྱིས་མུན་པ་སེལ་མཛད་ས་འོག་གནས་པའི་ཀླུ་རྣམས་གང་ཡིན་དང་། །གངས་ཅན་རི་ནི་དཔལ་གྱིས་རོལ་ཞིང་རབ་ཏུ་ཡིད་དགའ་རིག་པ་འཛིན་པ་གང་ཡིན་པ། །དེ་དག་ཐམས་ཅད་ཐར་པ་དམ་པའི་སྒོར་གྱུར་ཐུབ་པའི་གསུང་ཉན་ཕྱིར་ནི་འདིར་གཤེགས་ཤིག །དེ་བས་རྒྱ་ཆེན་ཡོན་ཏན་རིན་ཆེན་གཏེར་གྱུར་པ། །དོན་གཞན་བྱེད་པ་འདི་ལ་དད་ཅིང་གུས་པར་གྱིས། །འདི་བས་ལྷག་པའི་མཉན་བྱ་གཞན་དག་ཡོད་མིན་པས། །དབང་པོའི་རྟ་ནི་ལེགས་པར་ཐུལ་ལ་ཐུབ་པའི་གསུང་ཉན་གྱིས། །སྟོན་པའི་ཞལ་ནས་བྱུང་བའི་སྐྱེ་བོའི་མིག་ནི་བཀྲ་ཤིས་ཀྱི། །འབྱུང་གནས་སེམས་ལ་ཞོག་ཅིག་གང་ཕྱིར་འདི་ནི་ལུས་ཅན་ཀུན་གྱི་རྣ་བའི་བདུད་རྩི་དང་། །ཉོན་མོངས་པ་ཡི་ནད་ཀུན་སེལ་བར་མཛད་པ་ཡིན་པས་འདི་དོན་ཡང་དག་བསམ་པར་གྱིས། །འཇིག་རྟེན་སངས་རྒྱས་འབྱུང་བ་བརྒྱ་ལམ་ན། །མི་ཡི་ལུས་ནི་ཚོགས་ཀྱིས་རྙེད་པ་ཡིན། །ཀྱེ་མ་དད་པ་དང་ནི་ཆོས་ཉན་པ། །འདི་འདྲ་བསྐལ་པ་བརྒྱར་ཡང་རྙེད་པར་དཀའ། །མཁས་པ་རྟག་ཏུ་དགོས་པ་བག་ཡོད་ཅིང་། །བསོད་ནམས་ཡིད་ལ་བྱ་བ་དེ་བརྩོན་བྱ། །རྒྱུ་འདི་རྣམས་ཀྱིས་སངས་རྒྱས་ཀྱི་ནི་གསུང་ངག་མཉན་པར་བྱ་བའི་རིགས། །སྟོབས་བཅུ་ཏིང་འཛིན་སོགས་དང་། མི་མཆོག་འདུལ་བ་སོགས་དང་། ཉི་མའི་འོད་ཟེར་སོགས་དང་། ཁམས་གསུམ་པ་ཡི་སོགས་དང་། གང་གིས་འཆིང་རྣམས་སོགས་དང་། ཡོན་ཏན་རིན་ཆེན་སོགས་ཀྱིས་སྟོན་པ་ལ་ཕྱག་བྱས་ནས།། ༈ །།འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་མཉན་དུ་ཡོད་པ་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་རྭ་བ་ན་དགེ་སློང་བརྒྱ་ཕྲག་ཕྱེད་དང་བཅུ་གསུམ་གྱི་དགེ་སློང་གི་དགེ་འདུན་ཆེན་པོ་དང་ཐབས་གཅིག་ཏུ་བཞུགས་ཏེ། དེའི་ཚེ་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་དག་ཤེས་པ་ནི་འགྲིབ། སྲོག་ནི་ཆད། ཚེའི་འདུ་བྱེད་ནི་ངེས་པར་འཇོམས་པར་འགྱུར་ན། ཅིའི་ཕྱིར་བརྩོན་འགྲུས་དང་བརྟུལ་བ་བརྟན་པོས་སྒྲུབ་པར་མི་བྱེད། མིའི་ལུས་ནི་ཤིན་ཏུ་རྙེད་པར་དཀའ་ན་དེ་ཐོབ་ནས་རྙེད་པའི་རྒྱལ་བའི་བསྟན་པ་ལ་རབ་ཏུ་བྱུང་བ་ཡང་རྙེད་ནས་ཐར་པའི་དོན་དང་མི་མཐུན་པ་དག་གིས་བསླུས་ཏེ་སྡུག་བསྔལ་བར་གྱུར་ཏ་རེ། སྲོག་དང་བྲལ་ཞིང་ཤི་བ་ནི་སླའི་ཚུལ་ཁྲིམས་ཉམས་ཤིང་ཞིག་པ་ནི་དེ་ལྟར་མ་ཡིན་ནོ། །དེ་ཅིའི་ཕྱིར་ཞེ་ན། སྲོག་དང་བྲལ་བ་ནི་ཚེ་འདི་ཉིད་ཀྱི་སྐྱེ་བ་ཟད་པར་གྱུར་གྱི། ཚུལ་ཁྲིམས་ཉམས་ཤིང་ཞིག་པས་ནི་སྐྱེ་བ་འབུམ་ཕྲག་བརྒྱའི་བར་དུ་རིགས་དང་བྲལ་ཞིང་བདེ་བ་སྤངས་ཏེ། རྣམ་པར་ལྟུང་བ་ཆེན་པོ་ཉམས་སུ་མྱོང་བར་འགྱུར་རོ། །དེ་ཕྱིར་སྟོན་པས་ཚུལ་ཁྲིམས་རབ་བསྔགས་བཤད། །ཚུལ་ཁྲིམས་བསྲུངས་པས་སངས་རྒྱས་འབྱུང་དང་ཕྲད། །ཚུལ་ཁྲིམས་ལྡན་པ་རྒྱན་རྣམས་ཀུན་གྱི་མཆོག །ཚུལ་ཁྲིམས་ལྡན་པ་དྲི་དང་བྱུག་པ་ཡིན། །ཚུལ་ཁྲིམས་ལྡན་པ་དགའ་བ་ཀུན་གྱི་གནས། །ཚུལ་ཁྲིམས་གདུང་བ་སེལ་བ་བསིལ་བའི་ཆུ། །ཚུལ་ཁྲིམས་ལྡན་པ་འཇིག་རྟེན་ཀུན་གྱིས་བསྟོད། །ཚུལ་ཁྲིམས་དག་གིས་འགྲོ་བ་དམ་པ་མནོས། །ཇི་ལྟར་སྦྲུལ་གདུག་ཀླུ་ཆེན་ནག་པོ་ཡང་། །ཚུལ་ཁྲིམས་ཅན་ལ་གནོད་མེད་གཞན་ཅི་སྨོས། །ཚུལ་ཁྲིམས་ལྡན་པའི་དགེ་སློང་འོད་དང་ལྡན། །ཚུལ་ཁྲིམས་ལྡན་པ་གྲགས་འགྱུར་བདེ་བ་ཐོབ། །ཚུལ་ཁྲིམས་དག་གིས་མཐོ་རིས་སྐྱེ་བའི་རྒྱུ། །ཚུལ་ཁྲིམས་ལྡན་པས་མྱ་ངན་འདས་ཐོབ་འགྱུར། །ཇི་ལྟར་མིག་མེད་གཟུགས་མཐོང་མི་རུང་ལྟར། །དེ་བཞིན་ཚུལ་ཁྲིམས་མེད་ན་ཆོས་མི་མཐོང་། །ཇི་ལྟར་རྐང་མེད་ལམ་འཇུག་ག་ལ་ནུས། །དེ་བཞིན་ཚུལ་ཁྲིམས་མེད་ན་ཐར་མི་འགྱུར། །ཇི་ལྟར་བུམ་པ་བཟང་པོ་རིན་ཆེན་སྣོད། །དེ་བཞིན་ཚུལ་ཁྲིམས་ཆོས་ཀུན་སྐྱེ་བའི་གཞི། །ཇི་ལྟར་བུམ་ཆག་རིན་ཆེན་སྣོད་མི་རུང་། །དེ་བཞིན་ཚུལ་ཁྲིམས་རལ་པས་ཆོས་ཀུན་གཏུགས། །དང་པོ་ཚུལ་ཁྲིམས་མེད་པར་གྱུར་པ་དེ། །ཕྱིས་ནས་མྱ་ངན་འདས་པ་ཐོབ་སྙམ་མམ། །སྣ་མེད་སྣ་རྡུམ་ལ་སོགས་གང་ཡིན་པ། །དེ་ལ་མེ་ལོང་དག་ནི་དགོས་མི་འགྱུར། །རྣ་བས་མ་ཐོས་མིག་སྔར་མ་མཐོང་ཡང་། །བསྟན་བསྲུང་མི་དེ་མཐོ་རིས་འགྲོ་བར་འགྱུར། །ཐོས་མང་ཐོས་ལྡན་ཐོས་བསྲུང་མཐོ་རིས་ཉིད། །བུད་མེད་བསྟེན་དུ་ག་ལ་རུང་། །རྒྱལ་པོའི་ཕོ་བྲང་ག་ལ་དགའ། །ལྦུ་བ་སྙིང་པོ་ག་ལ་ཡོད། །ལོངས་སྤྱོད་རྟག་པ་ག་ལ་ཡིན། །བུད་མེད་དག་ལ་རུང་བ་མེད། །རྒྱལ་སྲིད་དག་ལ་དགའ་བ་མེད། །ལྦུ་བ་དག་ལ་སྙིང་པོ་མེད། །ལོངས་སྤྱོད་དག་ལ་རྟག་པ་མེད། །ལོངས་སྤྱོད་དག་ནི་འབབ་ཆུ་བཞིན། །གྲུ་དེ་ཅི་འདྲ་ཁྱིམ་དེ་འདྲ། །མེ་ཏོག་ཅི་འདྲ་གཟུགས་དེ་བཞིན། །སྲོག་ནི་ཆུ་བུར་འདྲ་བ་ཡིན། །བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས་ཉེ་བ་འཁོར་ལ་སོགས་པའི་དགེ་སློང་དེ་དག་ཡི་རངས་ཏེ་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །ཞེས་ཚུལ་ཁྲིམས་ཀྱི་ཆེ་བའི་ཡོན་ཏན་ལན་གཅིག་བརྗོད་པར་བྱ། དེའི་འོག་ཏུ་ཐམས་ཅད་ཀྱིས། བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཐོབ་ནས་ཉེས་པའི་དགྲ་རྣམས་ཕམ་བྱས་ནས། །སྐྱེ་རྒ་ན་འཆིའི་རྦ་ཀློང་འཁྲུགས་པ་ཡི། །སྲིད་པའི་མཚོ་ལས་འགྲོ་བ་འདོན་པར་ཤོག །ཅེས་བསྔོ་བ་རྣམ་པར་དག་པས་རྒྱས་གདབ་པར་བྱའོ། །དགེ་ཚུལ་གྱི་གསོ་སྦྱོང་བྱེད་པ་མདོ་རྩ་བ་ནས་མ་བསྟན་ཀྱང་སློབ་དཔོན་ཤཱཀྱ་འོད་ཀྱིས་དགག་དབྱེ་གསུངས་ཕྱིར་འདིར་ནི་གསོ་སྦྱོང་ཡོད་ཅེས་གསུངས་པ་དང་། མདོ་རྩ་བ་ནས་སྡེ་པ་ལྔ་ཆར་གྱིས་དབྱར་གནས་པར་ཁས་བླང་བར་བྱའོ། །དེའི་འོག་ཏུ་དགེ་ཚུལ་རྣམས་ལ་དགག་དབྱེ་བྱའོ། །ཞེས་གསུངས་པ་དང་བསླབ་པ་ཡོངས་སུ་སྦྱང་བའི་གཞི་གསུམ་པོས་རྒྱུད་དག་པར་བྱེད་པར་མཚུངས་པས། དགེ་ཚུལ་གྱིས་ཀྱང་གསོ་སྦྱོང་བྱེད་དགོས་པས། དེའི་འོག་ཏུ་གནས་བརྟན་གྱིས་དགེ་ཚུལ་རྣམས་གསོ་སྦྱོང་བཅུ་བཞི་པའམ་བཅོ་ལྔ་པ་མཛོད་ཅིག་ཅེས་སྐབས་དང་སྦྱར་ལ་བརྗོད། དགེ་ཚུལ་རྣམས་ཀྱིས་ཀྱང་མདོ་འདོན་པ་པོ་མཁན་པོ་སློབ་དཔོན་གནས་བརྟན་ལ་སོགས་གང་ཡིན་སྐབས་དང་སྦྱར་ནས་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅུ་བཞི་པའམ་བཅོ་ལྔ་པ་ལགས་ལ་བདག་དགེ་ཚུལ་མིང་འདི་ཞེས་བགྱི་བའི་ཡང་གསོ་སྦྱོང་བཅུ་བཞི་པའམ་བཅོ་ལྔ་པ་ལགས་ཏེ། བདག་དགེ་ཚུལ་མིང་འདི་ཞེས་བགྱི་བའི་བར་ཆད་ཀྱི་ཆོས་རྣམས་ཡོངས་སུ་དག་གོ་ཞེས་བདག་མཆིའོ། །བདག་ཡོངས་སུ་དག་པར་མཁན་པོས་གཟུང་དུ་གསོལ། ཞེས་པ་ལྟ་བུ་ལན་གསུམ་བརྗོད་པའི་རྗེས་ལ། ཡུལ་གྱིས་ཐབས་ཡིན་ནོ། །དགེ་ཚུལ་གྱིས་ལེགས་སོ་ཞེས་བརྗོད། དགེ་ཚུལ་རྣམས་ཕྱག་བྱས་ཏེ་སོང་བའི་འོག་ཏུ་དགེ་སློང་རྣམས་སོ་སོའི་རྒྱུད་ལ་ཡོད་པའི་ལྟུང་བ་སོ་སོའི་མིང་རིགས་ཀྱི་སྒོ་ནས་ཕྱིར་བཅོས་ལེགས་པར་གྲུབ་ན་སྡེ་ལྔའི་བཤགས་པ་དང་ལྟུང་བ་སྤྱིའི་བྱིན་རླབས་མི་དགོས་མོད་ཀྱི་འོན་ཀྱང་ལག་ལེན་དོག་མཐའ་ལ་བརྟེན་པ་སངས་རྒྱས་པའི་ཕྱག་བཞེས་ལགས་པས་དགེ་སློང་རྣམས་ཀྱིས་སྡེ་ལྔའི་བཤགས་པ་ལན་གསུམ་མཐོང་སྡོམ་དང་བཅས་པ་བྱ་ཞིང་དགེ་འདུན་རྣམས་ལྟུང་བ་སྤྱིའི་བྱིན་རླབས་ལ་ཐུགས་གཏད་པར་ཞུ་བྱས་ནས། གནས་བརྟན་གྱིས་དགེ་འདུན་བཙུན་པ་རྣམས་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅོ་ལྔ་པ་ལགས་ལ། བདག་ཅག་དགེ་སློང་ཐམས་ཅད་ནི་ལྟུང་བ་དག་དང་བཅས་པར་གྱུར་ན་གང་གི་མདུན་དུ་བདག་ཅག་གི་ལྟུང་བ་དེ་ཆོས་བཞིན་དུ་སླར་བགྱི་བ་བདག་ཅག་ལས་དགེ་སློང་གནས་གཞན་དུ་མཆིས་ཏེ་དགེ་སློང་གི་མདུན་དུ་ལྟུང་བ་དེ་དག་ཆོས་བཞིན་དུ་སླར་བགྱིད་པའི་དགེ་སློང་སུ་ཡང་སྤྲོ་བ་མ་མཆིས་ན་གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང་། དེང་དགེ་འདུན་གྱིས་ལྟུང་བ་དེ་དག་བྱིན་གྱིས་རླབས་ཏེ་གསོ་སྦྱོང་མཛད་ལ། སླད་ཀྱི་དགེ་སློང་གི་མདུན་དུ་ལྟུང་བ་དེ་དག་ཆོས་བཞིན་དུ་སླར་བགྱིའོ། །འདི་ནི་གསོལ་བའོ་ཞེས་ལན་གཅིག་བརྗོད། དེའི་འོག་ཏུ་སྔར་བློ་མཐུན་མེད་དམ་ཡོད་ཀྱང་ཞིག་ན་གནས་ཀྱི་བློ་མཐུན་གཅིག་ཀྱང་བགྱི་བྱས་ནས་དགེ་འདུན་བཙུན་པ་རྣམས་དགོངས་སུ་གསོལ། གནས་ཐམས་ཅད་བགྱིས་པའམ་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱིད་ན་གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང་དགེ་འདུན་གྱིས་གནས་ཐམས་ཅད་བགྱིས་པའམ་ལགས་པ་ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་བགྱིའོ། །འདི་ནི་གསོལ་བའོ། །ལས་བྱ་བ་ནི། གསོལ་བའི་ལས་ཐལ་ནས་བརྗོད་པའི་ལས་ལ་ཐུགས་གཏད་པར་ཞུ་འཚལ་བྱས་ལ། དགེ་འདུན་བཙུན་པ་རྣམས་དགོངས་སུ་གསོལ། གནས་ཐམས་ཅད་བགྱིས་པའམ་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམས་གང་དང་བཅས་པ་འདི་དགེ་འདུན་གྱིས་གསོ་སྦྱོང་གི་གནས་སུ་བློ་མཐུན་པར་བཞེད་དེ། དེའི་སླད་དུ་དགེ་འདུན་གྱིས་གནས་ཐམས་ཅད་བགྱིས་པའམ་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་མཛད་ན། ཚེ་དང་ལྡན་པ་གང་དག་གནས་ཐམས་ཅད་བགྱིས་པའམ་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་མཛད་པར་བཟོད་པ་དེ་དག་ནི་ཅང་མ་གསུངས་ཤིག གང་དག་མི་བཟོད་པ་དེ་དག་ནི་གསུངས་ཤིག དགེ་འདུན་གྱིས་བཟོད་ཅིང་གནང་ནས་དགེ་འདུན་གྱིས་གནས་ཐམས་ཅད་བགྱིས་པའམ་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་གསོ་སྦྱོང་གི་གནས་སུ་བློ་མཐུན་པར་མཛད་ལགས་ཏེ་འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ་ཞེས་བརྗོད་པར་བྱའོ། །གསོ་སྦྱོང་གི་གནས་སུ་བློ་མཐུན་བྱས་ལ་མ་ཞིག་པ་དེར་ལས་གཞན་བྱེད་ན་བློ་མཐུན་བསྐྱར་མ་ནི་བྱེད་མི་དགོས་ཏེ། མདོ་རྩར་ལས་གཞན་གྱི་གནས་ཀྱང་དེ་ཡིན་ནོ་ཞེས་བཤད་པས་སོ། །དེའི་འོག་ཏུ་དགེ་སློང་གཞོན་པ་གཅིག་གིས་མདོ་འདོན་པ་ལ་མེ་ཏོག་དབུལ་ཞིང་ཕྱག་བྱས་ལ་གནས་བརྟན་ཐུགས་བརྩེ་བ་ཅན་ཐུགས་བརྩེ་བས་ཉེ་བར་དགོངས་ལ་བདག་ཅག་དགེ་འདུན་འདིར་འདུས་པ་རྣམས་ལ་སོ་སོར་ཐར་པའི་མདོ་བཀས་གནང་བ་ཞུ་ཞེས་ལན་གསུམ་གསོལ་བ་གདབ་བོ། །དེ་དག་ནི་སྦྱོར་བའི་ཆོ་གའོ། །གཉིས་པ་དངོས་གཞིའི་ཆོ་ག་ནི། མདོ་འདོན་པ་པོས་རང་ལ་དགེ་སློང་གི་འདུ་ཤེས། སོ་སོར་ཐར་པ་ལ་སྟོན་པ་སངས་རྒྱས་ཀྱི་འདུ་ཤེས། སངས་རྒྱས་ཀྱི་བསྟན་པ་ཡུན་རིང་དུ་གནས་པའི་འདུ་ཤེས་གསུམ་བཞག་ནས་གསན་འཚལ་ཞེས་བརྗོད་ལ། སོ་སོར་ཐར་པའི་མདོ། ཐམས་ཅད་མཁྱེན་པ་ལ་ཕྱག་འཚལ་ལོ། །སྙན་པའི་བ་དན་འཇིག་རྟེན་གསུམ་དུ་གྲགས། །ཞེས་པ་ནས། འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ་ཞེས་པའི་བར་གླེང་གཞི་དང་། གསོལ་བ་དང་རྣམ་གཞག་འཛིན་དུ་གཞུག་པ་རྣམས་ནི་ངེས་པར་འདོན་དགོས་ལ་དེའི་སྟེང་དུ་ཕམ་པའི་སྡེ་དང་། ལྷག་མའི་སྡེ་དང་། མ་ངེས་པའི་སྡེ་ཅི་ཙམ་འདོན་ནུས་པ་བཏོན་ནས་ལྷག་མ་ཐོས་པ་བསྒྲགས་པས་ཀྱང་རུང་ངོ་། །ལྟུང་བྱེད་ལ་རེག་ན་རིལ་གྱིས་འདོད་པར་བྱའོ། །དེ་ལ་དང་པོའི་རྗེས་སུ་ཐོས་པ་བསྒྲགས་ན་སླད་མ་ཕམ་པ་འདོན་པ་དང་། ལྷག་མ་འདོན་པ་དང་། མ་ངེས་པ་འདོན་པ་དང་། རིལ་གྱིས་འདོན་པ་རྣམས་ནི་སྔར་གསན་པའམ་སླད་ཀྱིས་གསན་པར་འགྱུར་བ་ལ་ལྟོས་པ་ལགས་སོ་ཞེས་ལན་གཅིག་བརྗོད་པར་བྱའོ། །སྔར་སོ་ཀ་རྣམས་ཀྱི་འདས་པ་དང་ལྷག་མ་ཅི་ཙམ་པ་དེ་ཙམ་མོ་ཞེས་པའི་སྐབས་སུ་དགུན་སྟོད་དང་། དགུ་སྨད་དང་། དཔྱིད་དང་། སོས་ཀ་དང་། དབྱར་དང་། སྟོན་ཏེ་དུས་ཚིགས་དྲུག་ཏུ་བྱས་ནས་དྲུག་པོ་རང་རང་གི་འདས་པ་དང་། འབྱུང་བར་འགྱུར་བ་བརྗོད་དགོས་ཏེ། སྨིན་དྲུག་གིས་ཉ་བའི་ཟླ་བ་རྫོགས་པའི་འོག་ཟླ་བ་ཕྱེད་འདས་པའི་དུས་སུ་དགུན་སྟོད་ཀྱི་དུས་ཟླ་བ་གཉིས་ལས་ཕྱེད་ནི་འདས་ལ། ཕྱེད་དང་གཉིས་ནི་སླད་དུ་ལུས་པ་ལགས་སོ་ཞེས་པ་དང་། མགོའི་ཉ་བའི་ཚེ། དགུན་སྟོད་ཀྱི་དུས་ཟླ་བ་གཉིས་ལས་གཅིག་ཉིད་འདས་ཏེ། གཅིག་ཉིད་སླད་དུ་ལུས་པ་ལགས་སོ་ཞེས་དང་། དེ་ནས་ཟླ་བ་ཕྱེད་འདས་པ་ན་དགུན་སྟོད་ཀྱི་དུས་ཟླ་བ་གཉིས་ལས། ཕྱེད་དང་གཉིས་ནི་འདས་ཏེ་ཕྱེད་ནི་སླད་དུ་ལུས་པ་ལགས་སོ་ཞེས་པ་དང་། རྒྱལ་གྱི་ཟླ་བའི་ཚེ་དགུན་སྟོད་ཀྱི་དུས་ཟླ་བ་གཉིས་ནི་འདས་ཏེ་སླད་དུ་མ་ལུས་པ་ལགས་སོ་ཞེས་བརྗོད། གསོལ་བའི་སྐབས་སུ་བཅུ་བཞི་པའམ་བཅོ་ལྔ་གང་རུང་སྐབས་དང་བསྟུན་ནས་སྦྱར་ནས་བརྗོད་དོ། །གསུམ་པ་མཇུག་གི་ཆོ་ག་ནི་གནས་བརྟན་གྱིས། སོ་སོར་ཐར་པ་འདོན་པ་ཡི། །ཞེས་བརྗོད་པ་དང་། ཉན་པ་པོ་རྣམས་ཀྱིས། སོ་སོར་ཐར་པ་མཉན་པ་ཡི། །ཞེས་སོགས་ཚིགས་བཅད་གཅིག་གིས་བསྔོ་བ་རྣམ་པར་དག་པས་རྒྱས་གདབ། དེའི་འོག་ཏུ་བརྩམས་པར་བྱ་ཞིང་དབྱུང་བར་བྱ། །ཞེས་སོགས་ཚིགས་བཅད་གཉིས་བརྗོད་ནས། ཁྲིམས་ཀྱི་ཚུལ་ཁྲིམས་སྐྱོན་མེད་ཅིང་། །ཞེས་སོགས་སྨོན་ལམ་དང་། འབྱུང་པོ་གང་དག་འདིར་ནི་ལྷགས་གྱུར་ཏེ། །ཞེས་སོགས་བརྗོད་པར་བྱའོ། །ལྔ་པ་དགོས་པ་ནི། དངོས་སུ་གསོ་སྦྱོང་མ་བྱས་པའི་ཉེས་པ་སྤོང་། བརྒྱུད་ནས་བསླབ་པ་གསུམ་གསོ་ཞིང་སྦྱོང་བའི་དགོས་པ་ཡོད་དོ། །དྲུག་པ་དེ་དག་གི་དམིགས་བསལ་ནི། གནས་དེ་ན་སོ་སོར་ཐར་པའི་མདོ་འདོན་པ་མེད་པའི་ཚེ་དང་། ཚོགས་སུ་མ་ཚང་བ་དང་། སྒྲ་མི་འདོད་པའི་ཚེ་ན་གསོ་སྦྱོང་བྱིན་གྱིས་བརླབ་སྟེ། དེ་ལ་སྦྱོར་བ། དངོས་གཞི། རྗེས་གསུམ་ལས། དང་པོ་ནི། ཡུལ་དགེ་སློང་ཆོས་དགུ་ལྡན་གཅིག་གི་མདུན་དུ། བདག་ཉིད་སྡེ་ལྔའི་སྡོམ་པ་གསོ་རུང་བ་ལ་ཞུགས་པ་ཡན་ཆད་དང་ལྡན་པ། བསམ་པ་རང་བཞིན་དུ་གནས་ཤིང་རྐྱེན་དང་ལྡན་པ། ཉ་ཤིའི་ཚེ་བྱིན་གྱིས་བརླབ་པའི་ཡུལ་དགེ་འདུན་དང་གང་ཟག་རང་བས་རྒན་པ་ལ་ཕྱག་བྱ། གཞོན་ན་ཐུགས་གཏད་པར་ཞུ་བ་དབུལ། གཉིས་པ་དངོས་གཞི་ནི། དགེ་འདུན་བཙུན་པ་རྣམས་དགོངས་སུ་གསོལ། ཞེས་པའམ་གང་ཟག་གི་མདུན་དུ་བྱིན་གྱིས་བརློབ་ན་རྒན་ན་བཙུན་པ། གཞོན་ན་ཚེ་དང་ལྡན་པ་དགོངས་སུ་གསོལ། དེང་དགེ་འདུན་གྱི་གསོ་སྦྱོང་བཅོ་ལྔ་པ་ལགས་ལ། བདག་དགེ་སློང་མིང་འདི་ཞེས་བགྱི་བའི་ཡང་གསོ་སྦྱོང་བཅོ་ལྔ་པ་ལགས་ཏེ། བདག་དགེ་སློང་མིང་འདི་ཞེས་བགྱི་བའི་བར་ཆད་ཀྱི་ཆོས་རྣམས་ཡོངས་སུ་དག་གོ་ཞེས་བདག་མཆིའོ། །བདག་ཡོངས་སུ་དག་པར་བཙུན་པས་གཟུང་དུ་གསོལ། བདག་དགེ་སློང་མིང་འདི་ཞེས་བགྱི་བའི་ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་པར་བགྱི་བའི་སླད་དུ། དེང་གསོ་སྦྱོང་བྱིན་གྱིས་བརླབ་བོ། །གང་གི་ཚེ་དགེ་འདུན་མཐུན་པ་ཚོགས་པ་རྙེད་པ་དེའི་ཚེ་དགེ་འདུན་དང་ལྷན་ཅིག་གསོ་སྦྱོང་རྒྱ་ཆེར་ཉམས་སུ་མྱོང་བར་བྱ་ཞིང་། སོ་སོར་ཐར་པའི་མདོ་འདོན་པ་ཡང་གདོན་པར་བགྱིའོ་ཞེས་ལན་གསུམ་བརྗོད། མཇུག་ཏུ་ཐབས་ཡིན་ནོ། །ལན་དུ་ལེགས་སོ་ཞེས་བརྗོད། དགེ་འདུན་ནམ་གང་ཟག་མེད་ན་སྦྱོར་བ་གོང་དང་འདྲ། དངོས་གཞི་ལ་ལྷ་རྣམས་དགོངས་སུ་གསོལ། དེང་དགེ་འདུན་ཞེས་ཆོ་ག་སྔར་བཞིན་བརྗོད། དེ་དག་གིས་དུས་ཅིག་ཅར་བ་དང་འབྲེལ་བ་གསོ་སྦྱོང་གི་སྒོ་ནས་སྦྱོང་བ་བསྟན་ཏོ།། ༈ །།གཉིས་པ་དགག་དབྱེའི་རྒྱུར་གྱུར་པ་དབྱར་གྱི་གཞི་ནི། དབྱར་ཟླ་བ་གསུམ་མཚམས་ནང་གཅིག་ཏུ་ཁས་བླངས་དམ་བཅའ་བརྟན་པོའི་ལྕགས་ཀྱུས་བཟུང་ནས་གནས་པས་རང་གཞན་གྱི་ལུས་སྲོག་གི་བར་ཆད་བསྲུང་གཞན་མ་དད་པ་སྤོང་། གནས་རལ་གྲུམས་འཆོས་ཤིང་། དགག་དབྱེ་དང་། སྲ་བརྐྱང་འབྱུང་། ཐོས་བསམ་སྒོམ་གསུམ་གྱི་ཤེས་རབ་གོང་ནས་གོང་དུ་འཕེལ་བར་བྱེད་པའི་ཐབས་ཅིག་ཡིན། དེ་ལ་གསུམ་སྟེ། སྦྱོར་བ། དངོས་གཞི། མཇུག་གོ །དང་པོ་ནི། དབྱར་ཟླ་འབྲིང་པོའི་ཐ་ཆུང་གི་ཚེས་བཅོ་ལྔ་ལ་གསོ་སྦྱོང་ཟིན་པའི་མཐར་དགེ་སློང་གནས་མལ་སྟོབ་པར་འོས་པ་ལག་ལེན་ཤེས་པ་གཅིག་གིས་དགེ་འདུན་ལ་བསྟབ་རྒྱུའི་གནས་མལ་དང་ཚུལ་ཤིང་གི་བམ་པོ་ཁྲུ་གང་ཡན་ཆད་ཀྱི་ཚད་དང་ལྡན་པ་སྟ་གོན་བྱ། དེ་ལ་དྲི་བཟང་གི་ཆུས་བྱུགས་ལ་རས་དཀར་པོ་དྲི་མ་མེད་པས་དཀྲིས་ཤིང་། གཟེབ་ཀྱི་སྤྲོག་མར་བཅུག དགོང་མོ་རྒྱུ་སྐར་རྣམས་མ་ཤར་ཅིང་མུན་པ་མ་བྱུང་བ་ལ། དགེ་སློང་རྣམས་ཕྱོགས་གཅིག་ཏུ་ཚོགས་རྒན་རིམ་བཞིན་དུ་འཁོད་དེ། དེ་ནས་དགེ་སློང་ལས་མཁན་གཅིག་གིས་དགེ་སློང་མིང་འདི་ཞེས་བྱ་བ་ཁྱོད་དབྱར་གྱི་གནས་མལ་སྟོབ་པར་སྤྲོའམ་ཞེས་དྲི། ཡུལ་དེས་སྤྲོ་ལགས་ཞེས་བརྗོད་པར་བྱའོ། །དེའི་རྗེས་ལ་གསོལ་བ་དང་། གཉིས་ཀྱི་ལས་ཀྱིས་གནས་མལ་སྟོབ་པར་བསྐོ་བ་ཡིན་ཏེ། དགེ་འདུན་བཙུན་པ་རྣམས་དགོངས་སུ་གསོལ། དགེ་སློང་མིང་འདི་ཞེས་བགྱི་བ་དབྱར་གྱི་གནས་མལ་སྟོབ་པ་སྤྲོ་ན་གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང་། དགེ་འདུན་གྱིས་དགེ་སློང་མིང་འདི་ཞེས་བགྱི་བ་དགེ་འདུན་ལ་གནས་མལ་སྟོབ་པར་བསྐོས་ཏེ། དགེ་སློང་གནས་མལ་སྟོབ་པ་མིང་འདི་ཞེས་བྱ་བ་དགེ་འདུན་ལ་གནས་མལ་སྟོབ་བོ། །འདི་ནི་གསོལ་བའོ། །དེས་གསོལ་བའི་ལས་ཐལ། བརྗོད་པའི་ལས་ལ་ཐུགས་གཏད་པར་ཞུ་བྱས་ལ། དགེ་འདུན་བཙུན་པ་རྣམས་དགོངས་སུ་གསོལ། དགེ་སློང་མིང་འདི་ཞེས་བགྱི་བ་འདི་དགེ་འདུན་ལ་དབྱར་གྱི་གནས་མལ་སྟོབ་པར་སྤྲོ་སྟེ། དེའི་སླད་དུ་དགེ་འདུན་གྱིས་དགེ་སློང་མིང་འདི་ཞེས་བགྱི་བ་དགེ་འདུན་ལ་གནས་མལ་སྟོབ་པར་བསྐོ་ན། ཚེ་དང་ལྡན་པ་གང་དག་དགེ་སློང་མིང་འདི་ཞེས་བགྱི་བ་དགེ་འདུན་ལ་གནས་མལ་སྟོབ་པར་བསྐོ་བར་བཟོད་པ་དེ་དག་ནི་ཅང་མ་གསུངས་ཤིག གང་དག་མི་བཟོད་པ་དེ་དག་ནི་གསུངས་ཤིག དགེ་འདུན་གྱིས་བཟོད་ཅིང་གནང་ནས་དགེ་འདུན་གྱིས་དགེ་སློང་མིང་འདི་ཞེས་བགྱི་བ་གནས་མལ་སྟོབ་པར་བསྐོས་ལགས་ཏེ། འདི་ལྟར་ཅང་མི་གསུངས་པས་དེ་དེ་བཞིན་དུ་འཛིན་ཏོ། །ཞེས་ལན་གཅིག་བརྗོད། དེའི་རྗེས་ལ་གནས་མལ་སྟོབ་པའི་དགེ་སློང་དེས་ཚུལ་ཤིང་གི་བམ་པོ་སྟ་གོན་བྱས་པ་དེ་རྒན་པའི་མཐར་བཞག་ལ་དབྱར་གྱི་ནང་དུ་ཁྲིམས་སུ་བཅའ་བ་གང་དང་གང་བྱེད་པ་དགེ་འདུན་གྲོས་བྱས་པ་དེ། གནས་མལ་སྟོབ་པ་པོས་ཁོང་དུ་ཆུད་པར་བྱས་ལ། འགྲེང་སྟེ་འདུད་པ་དང་བཅས་པའི་སྒོ་ནས་དགེ་འདུན་བཙུན་པ་རྣམས་དགོངས་སུ་གསོལ། དགོན་པའམ་གཙུག་ལག་ཁང་འདི་ཉིད་ན་ཁྲིམས་སུ་བཅའ་བ། ཁྱེད་ཅག་ལས་སུས་ཀྱང་དབྱར་དགེ་འདུན་གྱི་ནང་དུ་འཁྲུག་ལོང་བསྐྱེད་པར་མི་བྱའོ། །ཁྱེད་ཅག་ལས་གང་གིས་འགའ་ཞིག་ལ་ཅུང་ཟད་ཤེས་པ་དེ་ད་སྨྲོས་ཤིག ཁྱེད་ཅག་ལས་གང་དབྱར་གྱི་ནང་དུ་དགེ་འདུན་ལ་འཁྲུག་ལོང་བསྐྱེད་པར་འགྱུར་བ་དེ་ལ། དགེ་འདུན་གྱིས་ཕྱིས་ཉེ་བར་བརྟག་པར་དགོངས་སོ་ཞེས་བྱ་བ་འདི་དང་། བསྟན་པ་སྤྱི་ལ་ཕན་པ་དགོང་མོར་ཆོས་སྤྱོད་ལ་སྟབས་གཅིག་ཏུ་ཚོགས་པ་དང་། ཆོས་ཐོས་བསམ་སྒོམ་གསུམ་ལ་བརྩོན་པར་བྱ་བ་དང་། ཡུལ་མི་སྤྱི་ལ་ཕན་པ་ལོ་ཐོག་ལ་སད་སེར་བ་ལ་སོགས་པའི་གནོད་པ་བྱུང་ན་སྔགས་གདབ་པ་དང་། མཚམས་ནང་ན་ཡོད་པ་སྤྱི་ལ་ཕན་པ་ཆུ་འགོར་ཟག་པ་མི་འདོར་བ་དང་། བྲེ་སྲང་ལ་སོགས་པ་མཁོ་ཞིང་སྤྱད་པའི་དངོས་པོ་སྤྱིའི་སར་མྱུར་དུ་བསྐྱལ་བ་འདི་ཡོད་དེ། ཁྱེད་ཅག་ལས་གང་ཁྲིམས་སུ་བཅས་པ། ཁྱེད་ཅག་ལས་གང་སུས་ཀྱང་དབྱར་དགེ་འདུན་གྱི་ནང་དུ་འཁྲུག་ལོང་བསྐྱེད་པར་མི་བྱའོ། །ཁྱེད་ཅག་ལས་གང་གིས་འགའ་ཞིག་ལ་ཅུང་ཟད་ཤེས་པ་དེ་ད་སྨྲོས་ཤིག ཁྱེད་ཅག་ལས་གང་དབྱར་གྱི་ནང་དུ་དགེ་འདུན་ལ་འཁྲུག་ལོང་བསྐྱེད་པར་འགྱུར་བ་དེ་ལ་དགེ་འདུན་གྱིས་ཕྱིས་ཉེ་བར་བརྟག་པར་དགོངས་སོ་ཞེས་བྱ་བ་འདི་དང་། བསྟན་པ་སྤྱི་ལ་ཕན་པ་དགོང་མོ་ཆོས་སྤྱོད་ལ་སྟབས་གཅིག་ཏུ་ཚོགས་པ་འདི་དང་། ཆོས་ཐོས་བསམ་སྒོམ་གསུམ་ལ་བརྩོན་པར་བྱ་བ་དང་། ཡུལ་མི་སྤྱི་ལ་ཕན་པ་ལོ་ཐོག་ལ་སད་སེར་བ་ལ་སོགས་པའི་གནོད་པ་བྱུང་ན་སྔགས་གདབ་པ་དང་། མཚམས་ནང་ན་ཡོད་པ་སྤྱི་ལ་ཕན་པ་ཆུ་འགོར་ཟག་པ་མི་འདོར་བ་དང་། བྲེ་སྲང་ལ་སོགས་པ་མཁོ་ཞིང་སྤྱད་པའི་དངོས་པོ་སྤྱིའི་སར་མྱུར་དུ་བསྐྱལ་བ་འདིས་གནས་འདིར་གནས་པར་སྤྲོ་བ་དེ་དག་ཚུལ་ཤིང་བཞེས་ཤིག ཁྱེད་ཅག་ལས་སུས་ཀྱང་དབྱར་དགེ་འདུན་གྱི་ནང་དུ་འཁྲུག་ལོང་བསྐྱེད་པར་མི་བྱའོ། །ཁྱེད་ཅག་ལས་གང་གིས་འགའ་ཞིག་ལ་ཅུང་ཟད་ཤེས་པ་དེ་ད་སྨྲོས་ཤིག ཁྱེད་ཅག་ལས་གང་དབྱར་གྱི་ནང་དུ་དགེ་འདུན་ལ་འཁྲུག་ལོང་བསྐྱེད་པར་འགྱུར་བ་དགེ་འདུན་གྱི་ཕྱིས་ཉེ་བར་བརྟག་པར་དགོངས་སོ་ཞེས་ལན་གཅིག་བརྗོད། དེ་ནས་དགེ་སློང་གནས་མལ་སྟོབ་པར་འོས་པ་དེ་སྟན་ལ་འདུག་ནས། དགེ་སློང་ལས་མཁན་དེས། དབྱར་ཁས་བླངས་པ་དང་ཚུལ་ཤིང་བླང་བའི་དོན་དུ་གསོལ་བ་འབའ་ཞིག་གི་ལས་བྱ་སྟེ། དེ་ཡང་དགེ་འདུན་བཙུན་པ་རྣམས་དགོངས་སུ་གསོལ། དེང་དགེ་འདུན་གྱི་དབྱར་ཉེ་བར་སྒྲུབ་པ་དབྱར་ཟླ་འབྲིང་པོའི་གྲལ་ཚེས་བཅོ་ལྔ་ལགས་ལ། གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང་། དགེ་འདུན་གྱིས་དེང་ཚུལ་ཤིང་བཞེས་ཏེ། སང་ནངས་པར་དབྱར་གནས་པར་ཁས་བླང་ངོ་། །འདི་ནི་གསོལ་བའོ་ཞེས་ལན་གཅིག་བརྗོད། དེའི་རྗེས་ལ་ཚུལ་ཤིང་བྲིམས་པ་ཡིན་ཏེ། དགེ་འདུན་གྱི་གནས་བརྟན་གྲལ་འགོ་མ་དེས། དང་པོར་སྟོན་པ་སངས་རྒྱས་ཀྱི་ཚུལ་ཤིང་བླངས། དེ་ནས་དགེ་སློང་ཐམས་ཅད་ཀྱིས་རང་རང་གི་ཚུལ་ཤིང་ལེན་པ་ན་སྟན་ལས་ཕྱེད་འཕགས་ཏེ། ལག་པ་གཉིས་ཀས་མ་འཕྲོགས་པར་གུས་པས་བླངས། དེ་ནས་དགེ་སློང་རྣམས་ཀྱི་ཚུལ་ཤིང་བྲིམས་པ་རྣམས་བསྡུས་ལ་དེའི་འོག་ཏུ་དགེ་ཚུལ་རྣམས་ཀྱི་ཚུལ་ཤིང་རང་གི་མཁན་པོའམ། སློབ་དཔོན་གྱིས་བླང་ངོ་། །དེའི་འོག་ཏུ་དགེ་སློང་གྲལ་འགོ་བ་དེས་གཉུག་མར་གནས་པ་ཆོས་སྐྱོང་གི་ཚུལ་ཤིང་བླངས་ལ་དགེ་སློང་གི་གསེབ་ཏུ་བགྲང་། དེ་ནས་དགེ་སློང་དང་དགེ་ཚུལ་རྣམས་ཀྱི་ཚུལ་ཤིང་སོ་སོར་བགྲངས་ནས་རྒན་པའི་མཐའ་ལོགས་སུ་འགྲེང་སྟེ་འདུད་པ་དང་བཅས་པས་དགེ་འདུན་བཙུན་པ་རྣམས་དགོངས་སུ་གསོལ། གནས་འདིར་དགེ་སློང་གྲངས་འདི་སྙེད་ཅིག་དང་། དགེ་ཚུལ་འདི་སྙེད་ཅིག་གི་དབྱར་གནས་པའི་སླད་དུ་ཚུལ་ཤིང་བཞེས་སོ་ཞེས་ལན་གཅིག་གོ་བར་བྱའོ། །དེ་ནས་རྒན་རིམ་བཞིན་དུ་བྲང་ཁང་གི་སྒོ་ལྕགས་དང་། ལྡེ་མིག་ཀུན་ལག་ཏུ་བླངས་ནས། གནས་ཁང་ཤིན་ཏུ་ཡངས་པ། བདེ་བ་བསིལ་བ་གཅིག་གདའ་ཡིས་བཞེས་ཤིག་ཅེས་བརྗོད་དོ། །དེ་ཁོ་ན་བཞིན་དུ་སྟན་ཆའི་ཟུར་ནས་བཟུང་ནས། གནས་ལམ་འདི་ནི་རྒྱུ་རུང་བ་ཁ་དོག་རུང་བ། དབྱིབས་ལེགས་པ་གཅིག་གདའ་ཡིས་བཞེས་ཤིག་ཅེས་ཡོན་ཏན་ཅི་རིགས་པར་བརྗོད། དེའི་རྗེས་ལ་རྒན་པའི་མཐར་འགྲེང་སྟེ་འདུད་པ་དང་བཅས་པས་དགེ་འདུན་བཙུན་པ་རྣམས་དགོངས་སུ་གསོལ། ཁྱེད་ཅག་ལས་གང་གིས་ཀྱང་དགེ་འདུན་གྱི་གནས་མལ་ལ་གདིང་བ་མེད་པར་ལོངས་སྤྱོད་པར་མི་བྱའོ། །གདིང་བ་རུང་བ་མ་ཡིན་པས་ལོངས་སྤྱོད་པར་མི་བྱའོ། གདིང་བ་དྲི་མ་ཅན་གྱིས་ལོངས་སྤྱོད་པར་མི་བྱའོ་ཞེས་ལན་གཅིག་གོ་བར་བྱ། དེའི་རྗེས་ལ་དགེ་འདུན་རྣམས་ཀྱིས། སང་སྦྱིན་བདག་དང་། ཞལ་ཏ་བ་དང་། བྲོ་གཡོག་པ་དང་། སྤྱོད་ཡུལ་གྱི་གྲོང་ཁྱེར་སོ་སོར་སྨོས་པས་དབྱར་གནས་པར་ཞལ་གྱིས་བཞེས་པར་འགྱུར་རོ་ཞེས་ལན་གཅིག་གོ་བར་བྱ། །གཉིས་པ་དངོས་གཞིའི་ཆོ་ག་ནི། གྲལ་ཚེས་བཅུ་དྲུག་གི་ཉིན་པར་གནས་སྟེང་གཡོགས་དང་བཅས་པའི་སར། ཡུལ་དགེ་སློང་མཚན་ཉིད་དང་ལྡན་པ་གཅིག་ལ། རང་བས་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་དབུལ། སྤྱོད་ལམ་ཙོག་པུར་འདུག་སྟེ་ཐལ་མོ་སྦྱར་ལ། དབྱར་ཟླ་བ་གསུམ་དུ་འདི་ཉིད་དུ་གནས་པར་བྱས་ལ། དབྱར་གྱི་དམ་ཚིག་ཇི་ལྟར་ཡིན་པ་བཞིན་དུ་བསྲུང་སྙམ་དུ་བསམས་ལ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ནང་མཚམས་དང་བཅས་པའི་གནས་འདིར་འདི་ལྟ་སྟེ། གནས་རལ་བ་དང་གྲུམས་པ་བཅོས་པའི་སླད་དུ་སྦྱིན་བདག་མིང་འདི་ཞེས་བགྱི་བ་དང་། ཞལ་ཏ་བ་མིང་འདི་ཞེས་བགྱི་བ་དང་། སྤྱོད་ཡུལ་གྱི་གྲོང་ཁྱེར་མིང་འདི་ཞེས་བགྱི་བ་དང་། བྲོ་གཡོག་པ་མིང་འདི་ཞེས་བགྱི་བ་ལ་བརྟེན་ནས་དབྱར་སྔ་མའམ་ཕྱི་མ་ཟླ་བ་གསུམ་གནས་པར་ཁས་བླང་པར་བགྱིའོ། བདག་དབྱར་འདི་ན་མཆིས་ཤིང་བདག་གི་དབྱར་གྱི་གནས་ནི་འདི་ལགས་སོ་ཞེས་ལན་གསུམ་བརྗོད། མཇུག་ཐབས་ཡིན་ནོའི་ལན་དུ་ལེགས་སོ་ཞེས་བརྗོད། ཆོ་ག་འདི་མ་བྱས་ཀྱང་དབྱར་ཟླ་བ་གསུམ་འདི་ཉིད་དུ་གནས་པར་བྱའོ་སྙམ་དུ་ཡིད་ཀྱིས་དམ་བཅས་ན། དབྱར་གནས་པར་ནི་འགྱུར་ཏེ། མདོ་རྩ་ལས་དམ་བཅས་པས་གནས་མི་བཏང་ན་གནས་པ་ཉིད་ཡིན་ནོ་ཞེས་བཤད། འོན་ཀྱང་ཆོ་ག་མ་བྱས་ན་ཉེས་བྱས་སུ་འགྱུར། དེ་ལྟར་དབྱར་གནས་པར་ཁས་བླངས་པས་མཚམས་ཀྱི་ཕྱི་རོལ་དུ་མཐའི་ཞག་དྲུག་མ་གཏོགས་པར་ཆོས་ལྡན་གྱི་དོན་དུ་ཞག་གཅིག་འགྲོ་དགོས་པ་བྱུང་ན་ཞག་གཉིས་སུ་བྱིན་གྱིས་རློབ་ཅིང་། ཞག་དྲུག་གི་བར་དུ་མཚམས་ཀྱི་ཕྱི་རོལ་དུ་འགྲོ་དགོས་ཡོད་ན་ཞག་བདུན་དུ་བྱིན་གྱིས་རློབ་དགོས་པ་ཡིན་ཏེ། ཆོ་ག་ལས་དེ་ཚུན་ཆད་སླར་འཁོར་བར་བྱིན་གྱིས་བརླབ་པར་བགྱིའོ་ཞེས་འབྱུང་། ཞག་བཞི་བཅུའི་གནང་བ་ཐོབ་པས་ཀྱང་ཞག་བཞི་བཅུའི་ནང་རོལ་དུ་མཚམས་ནང་དུ་སླེབ་པར་བྱེད་དགོས། འདིས་ཀྱང་བྱིན་གྱིས་རློབ་པའི་ཆོ་ག་ནི་བྱེད་དགོས་ཏེ། སྔགས་སྟོབས་ཀྱིས་ཆོ་ག་སྦྱར་བས་སོ། །ཞག་བདུན་དུ་བྱིན་གྱིས་བརླབ་པ་དེ་ལ་གསུམ་སྟེ། སྦྱོར་བ། དངོས་བཞི། མཇུག་གི་ཆོ་གའོ། །དང་པོ་ནི། སྟེང་གཡོགས་དང་བཅས་པའི་གནས་སུ་དགེ་སློང་རྒན་གཞོན་གང་ཡང་རུང་བ་ལ་སྒྲུབ་ཚུལ་དང་རང་གི་སྤྱོད་ལམ་སྔར་དང་འདྲ། གཉིས་པ་དངོས་གཞི་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ནང་མཚམས་དང་བཅས་པའི་གནས་འདིར་དབྱར་སྔ་མའམ་ཕྱི་མ་ཟླ་བ་གསུམ་གནས་པར་ཁས་བླངས་པ་ལས་བགྱི་བ་ཆོས་དང་ལྡན་པ་ཞིག་གི་སླད་དུ། མཚམས་ཀྱི་ཕྱི་རོལ་དུ་དགུང་བདུན་མཆི་བ་དང་། དེ་ཚུན་ཆད་སླར་འཁོར་བར་བྱིན་གྱིས་བརླབ་པར་བགྱིའོ། །བདག་དབྱར་འདི་ན་མཆིས་ཤིང་བདག་གི་དབྱར་གྱི་གནས་ནི་འདི་ལགས་སོ་ཞེས་ལན་གསུམ་བརྗོད། གསུམ་པ་མཇུག་ཐབས་ཡིན་ནོའི་ལན་དུ་ལེགས་སོ་ཞེས་བརྗོད། འདིས་ཞག་བཞི་བཅུར་བྱིན་གྱིས་བརླབ་པའི་ཆོ་ག་ཡང་མཚོན། གསུམ་པ་མཇུག་གི་ཆོ་ག་ནི་དབྱར་ཁས་བླངས་པ་རྣམས་ཀྱིས་ཐུན་མོང་དང་ཐུང་མོང་མ་ཡིན་པའི་དམ་ཚིག་ཇི་ལྟ་བ་བཞིན་དུ་བསྲུང་ཞིང་གནས་པར་བྱེད་དགོས་པ་ཡིན་ནོ།། ༈ །།གསུམ་པ་དུས་རེས་འགལ་བ་དང་འབྲེལ་པ་དགག་དབྱེའི་ཆོ་ག་ནི་དབྱར་རྣམས་ཀྱི་ཐ་མའི་ཉི་མ་སྟེ་དབྱར་སྔ་མ་ཁས་བླངས་ན་སྟོན་ཟླ་འབྲིང་པོའི་ཉ་དང་། ཕྱི་མ་ཁས་བླངས་ན་སྟོན་ཟླ་ཐ་ཆུང་གི་ཉ་ལ་བྱེད་དེ། དེ་ཡང་དབྱར་ཟླ་བ་གསུམ་དུ་ལྟུང་བ་གླེང་དྲན་བྱེད་པ་བཀག་པ་ཡིན་པས་དེ་རིང་ཕྱོགས་བཅུ་ན་བཞུགས་པའི་དགེ་འདུན་མཐའ་དག་གམ་དེ་དག་གིས་བསྐོས་པའི་དགེ་སློང་གིས་བདག་གི་རྒྱུད་ལ་མཐོང་ཐོས་དོགས་གསུམ་གྱིས་གླེང་དྲན་བྱ་རྒྱུ་འདུག་ན་གླེངས་ཤིག་ཅེས་སྐབས་ཕྱེ་བའི་སྒོ་ནས་ཆོས་དང་ཚུལ་ཁྲིམས་རྣམ་པ་དག་པར་འགྱུར་བའི་ཐབས་ཅིག་ཡིན་ཏེ། འདི་ལ་གཉིས་ཏེ། ཆོ་ག་དངོས་དང་། དམིགས་བསལ་ལོ། །དང་པོ་ལ་གསུམ་སྟེ། སྦྱོར་བ། དངོས་གཞི། མཇུག་གི་ཆོ་གའོ། །དང་པོ་ནི། སྤྱོད་ཡུལ་དུ་བརྗོད་པ་གཙུག་ལག་ཁང་པ་རྒྱན་ཅིང་བྱི་དོར་བྱ་བ་སྔོན་དུ་བཏང་སྟེ། དགེ་འདུན་ཐམས་ཅད་ཀྱིས་ཕྱག་བྱས་ནས་དབྱར་གྱི་ནང་དུ་སོ་སོ་ནས་ཐུགས་དང་འགལ་བ་གདའ་ན་བཟོད་པ་མཛད་པ་ཞུ་ཞེས་ཀུན་གྱིས་བརྗོད་དེ། ཚོགས་པ་ཐམས་ཅད་ཀྱིས་ཕན་ཚུན་ཀུན་དགའ་བར་བྱ། བཅུ་བཞི་མཚན་ཐོག་ཐག་དང་བཅོ་ལྔ་ལས་ཀྱི་མདུན་རོལ་ཚུན་ཆད་ཆོས་ཉན་པ་དང་བཤད་པས་དུས་འདའ་བར་གསུངས་པས་དེ་དག་གྲུབ་རྗེས་གསོ་སྦྱོང་གི་སྦྱོར་བའི་སྐབས་ཀྱི་ཚུལ་ཁྲིམས་ཡོངས་དག་གི་མདོ་འདོན་པ་ཡན་ཆད་སྔོན་དུ་བཏང་ནས་གསོ་སྦྱོང་དངོས་ནི་བྱེད་མི་དགོས་ཏེ། དགག་དབྱེ་བྱས་ན་འདི་མ་གྲུབ་པ་ཉིད་མ་ཡིན་ཞེས་བཤད་དོ། །དགེ་སློང་ལས་མཁན་གྱིས་ལྟུང་བ་སྤྱིའི་བྱིན་རླབས་དང་གནས་ལ་བློ་མཐུན་གཉིས་དགོས་ན་བྱ། དགག་དབྱེ་བྱེད་པའི་དགེ་སློང་གཅིག་གམ་གསུམ་མན་ཆད་ཚོགས་པ་དང་སྦྱར་ནས་བསྐོ་བ་ཡིན་ཏེ། དེ་ཡང་དགེ་སློང་མིང་འདི་ཞེས་བྱ་བ་ཁྱོད་དབྱར་གནས་པའི་དགེ་འདུན་ལ་དགག་དབྱེ་བྱེད་པ་སྤྲོའམ་དྲིས་ལ། ཡུལ་དེས་ཀྱང་སྤྲོ་ལགས་ཞེས་བརྗོད། དེའི་འོག་ཏུ་ཁོང་སྤྲོ་བར་གདའ་བས་དགག་དབྱེ་བྱེད་པ་བསྐོ་བའི་གསོལ་གཉིས་ཀྱི་ལས་ཀྱི་ཐོག་མར་གསོལ་བའི་ལས་ལ་ཐུགས་གཏད་པར་ཞུ་བྱས་ལ། དགེ་འདུན་བཙུན་པ་རྣམས་དགོངས་སུ་གསོལ། དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་སྤྲོ་ན་གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང་། དགེ་འདུན་གྱིས་དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བྱེད་པར་བསྐོ་སྟེ། དགེ་སློང་དགག་དབྱེ་བགྱིད་པ་མིང་འདི་ཞེས་བྱ་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་བསྐོ་བར་བགྱིའོ། །འདི་ནི་གསོལ་བའོ། །གསོལ་བའི་ལས་ཐལ། བརྗོད་པའི་ལས་ལ་ཐུགས་གཏད་པར་ཞུ་འཚལ་བྱས་ལ། དགེ་འདུན་བཙུན་པ་རྣམས་དགོངས་སུ་གསོལ། དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་སྤྲོ་ན། དེའི་སླད་དུ་དགེ་འདུན་གྱིས་དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་བསྐོ་ན། ཚེ་དང་ལྡན་པ་གང་དག་དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་བསྐོ་བར་བཟོད་པ་དག་ནི་ཅང་མ་གསུངས་ཤིག གང་དག་མི་བཟོད་པ་དེ་དག་ནི་གསུངས་ཤིག དགེ་འདུན་གྱིས་བཟོད་ཅིང་གནང་ནས་དགེ་འདུན་གྱིས་དགེ་སློང་མིང་འདི་ཞེས་བགྱི་བ་འདི་དབྱར་གནས་པའི་དགེ་འདུན་ལ་དགག་དབྱེ་བགྱིད་པར་བསྐོས་ལགས་ཏེ། འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ་ཞེས་ལན་གཅིག་བརྗོད་པར་བྱའོ། །དེའི་རྗེས་ལ་དགེ་འདུན་བཙུན་པ་རྣམས་དགག་དབྱེ་བྱ་བའི་དོན་དུ་གསོལ་བ་འབའ་ཞིག་པའི་ལས་བྱ་བ་ནི། དགེ་འདུན་བཙུན་པ་རྣམས་དགོངས་སུ་གསོལ། དེང་དགེ་འདུན་གྱི་དགག་དབྱེ་བཅོ་ལྔ་པ་ལགས་ལ། གལ་ཏེ་དགེ་འདུན་གྱིས་དུས་ལ་བབ་ཅིང་བཟོད་ན་དགེ་འདུན་གྱིས་གནང་བར་མཛོད་ཅིག་དང་། དེང་དགེ་འདུན་གྱི་དགག་དབྱེ་མཛད་དོ། །འདི་ནི་གསོལ་བའོ་ཞེས་ལན་གཅིག་བརྗོད། གཉིས་པ་དངོས་གཞི་ནི། དེའི་རྗེས་ལ་དགེ་སློང་དགག་དབྱེ་བྱེད་པ་བསྐོས་པ་དེས། དགེ་སློང་རྣམས་ལ་རྩྭ་དར་བྷར་ཁྱེད་པར་བྲིམས། ལུང་འགྲེལ་ལས། རྩྭ་ཀུ་ཤ་འདི་དག་འདུད་པར་བྱེད་པ་བཞིན་དུ་བདག་ཀྱང་ལྟུང་བ་ཆོས་བཞིན་དུ་ཕྱིར་བཅོས་པའི་ཕྱིར་དགེ་སློང་རྣམས་ལ་འདུད་པར་བྱེད་དོ་ཞེས་བཤད་པས་དགེ་སློང་རྣམས་ཀྱིས་རྩྭའི་ཆུན་པོ་ལེགས་པར་སྒྲིལ་བ་རྩ་བ་དང་རྩེ་མོ་གཉིས་སུ་ཡོད་པ་སྐེད་པ་ཕན་ཚུན་མདུད་པ་བྱ། དགག་དབྱེ་བྱེད་པར་བསྐོས་པ་དེ་རང་ལས་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་ཕུལ་ལ་སྤྱོད་ལམ་ཙོག་པུར་འདུག་སྟེ། ཡུལ་དང་རང་གི་རྐང་པའི་འོག་ཏུ་རྩྭའི་རྩ་བ་དང་། གཉིས་ཀ་ཐལ་མོ་སྦྱར་བའི་བར་དུ་རྩེ་མོ་གཉིས་སོ་སོར་ཡོད་པར་བྱ། བསྐོས་པས་དགག་དབྱེ་བྱས་ཟིན་གྱི་བར་དུ་དགེ་སློང་རེ་རེའི་མདུན་དུ་འདུག་པར་བྱའོ་ཞེས་གསུངས་ཀྱང་དུ་མ་མཁན་པོ་གཅིག་པ་གསུམ་མན་ཆད་ཅེས་པའི་ཆོ་གའི་རུང་མཐུན་སྦྱར་ནས་དགེ་སློང་གསུམ་གསུམ་ལ་བྱེད་པ་ཡིན་ཅེས་བརྗོད་ལ། དགོངས་གསོལ་སྐབས་དང་སྦྱར་ཏེ། གནས་བརྟན་དགོངས་སུ་གསོལ། དེང་དགེ་འདུན་གྱི་དགག་དབྱེ་བཅོ་ལྔ་པ་ལགས་ལ། བདག་དགེ་སློང་མིང་འདི་ཞེས་བགྱི་བའི་དགག་དབྱེ་ཡང་བཅོ་ལྔ་པ་ལགས་ཏེ། བདག་དགེ་སློང་མིང་འདི་ཞེས་བགྱི་བ་ལ་མཐོང་བ་དང་ཐོས་པ་དང་དོགས་པའི་གནས་གསུམ་གྱིས་དབྱར་གནས་པའི་དགེ་འདུན་ལ་དགག་དབྱེ་བགྱིད་ཀྱི། དགེ་འདུན་བཙུན་པ་རྣམས་ཀྱིས་བདག་ལ་རྗེས་སུ་གདམས་སུ་གསོལ། དགེ་འདུན་བཙུན་པ་རྣམས་ཀྱིས་བདག་ལ་རྗེས་སུ་གཟུང་དུ་གསོལ། དགེ་འདུན་བཙུན་པ་རྣམས་ཀྱིས་བདག་ལ་རྗེས་སུ་བསྟན་དུ་གསོལ། ཐུགས་བརྩེ་བ་ཅན་དགེ་འདུན་བཙུན་པ་རྣམས་ཀྱིས་ཐུགས་བརྩེ་བའི་སླད་དུ་བདག་ལ་ཐུགས་བརྩེ་བར་མཛད་དུ་གསོལ། ལྟུང་བ་ཤེས་ཤིང་མཐོང་ན་ཆོས་བཞིན་འདུལ་བ་བཞིན་སླར་བགྱིའོ་ཞེས་ལན་གསུམ་བརྗོད་ཐབས་ལེགས་དང་བཅས་པ་བྱ། འདིའི་དམིགས་བསལ་ནད་པ་ངལ་བ་དང་གནས་མལ་ཕན་ཕུན་དུ་འགྱུར་ན་ལན་གཉིས་སམ་ལན་གཅིག་ཆོ་ག་བརྗོད་པས་ཀྱང་རུང་ངོ་། །བསྐོས་པའི་དགེ་སློང་གིས་ཟླ་ཡོད་ན་ཟླ་ལ་དགག་དབྱེ་བྱ་ཞིང་མེད་ན་གྲལ་ན་འདུག་པའི་དགེ་སློང་གང་ཡང་རུང་བ་ལ་བྱ། དེ་རྗེས་རྩྭ་རྣམས་ལེགས་པར་བསྡུས་ལ་ཡིད་ཀྱིས་གྲངས་གཟུང་། བསྐོས་པ་ཐང་ལ་འདུག་སྟེ་རང་གིས་རྫས་ཁ་ཟས་ལས་གཞན་ཁབ་ལྟ་བུ་ལག་ཏུ་བཟུང་ནས་དགེ་འདུན་བཙུན་པ་རྣམས་དགོངས་སུ་གསོལ། བདག་གིས་རྫས་ཀྱི་དངོས་པོ་ཁབ་འདི་ལྟ་བུས་ཀྱང་དབྱར་གནས་པའི་དགེ་འདུན་ལ་དགག་དབྱེ་བགྱིད་རུང་ངོ་ཞེས་ལན་གཅིག་གོ་བར་བྱའོ། །དེའི་རྗེས་ལ་དགེ་སློང་རྣམས་ཀྱིས་ལེགས་པར་རུང་ངོ་ཤིན་ཏུ་རུང་ངོ་ཞེས་བརྗོད་པར་བྱའོ། །དེའི་འོག་ཏུ་དགེ་སློང་རྣམས་ཀྱིས་རྙེད་པ་ཐམས་ཅད་ཕྱོགས་གཅིག་ཏུ་བསྡུས་ལ་བཞག དེའི་འོག་ཏུ་དགེ་ཚུལ་རྣམས་བོས་ལ། རྩྭ་དར་བྷར་བྲིམས། ཕྱག་བྱ་བ་སྔོན་དུ་བཏང་བའི་ཆོ་ག་བྱེད་དུ་གཞུག་རྩྭ་དེ་རྣམས་ཀྱང་བསྡུས་ལ་གྲངས་བཟུང་སྟེ་དགེ་འདུན་གྱི་དབུས་སུ་སྤྱོད་ལམ་འགྲེང་སྟེ་འདུད་པ་དང་བཅས་པས་དགེ་འདུན་བཙུན་པ་རྣམས་དགོངས་སུ་གསོལ། གཙུག་ལག་ཁང་ཆེ་གེ་མོ་ཞེས་བགྱི་བ་འདིར་དགེ་སློང་འདི་སྙེད་དང་། དགེ་ཚུལ་འདི་སྙེད་ཀྱིས་དབྱར་གནས་པའི་དགེ་འདུན་ལ་དགག་དབྱེ་མཛད་ལགས་སོ་ཞེས་ལན་གཅིག་བརྗོད། དགེ་སློང་གྲལ་ལ་འཁོད་པ་རྣམས་ཀྱིས་ལེགས་པར་མཛད་དོ། །ཤིན་ཏུ་མཛད་དོ་ཞེས་ཀུན་གྱིས་བརྗོད་པར་བྱའོ། །དེ་ནས་རྙེད་པ་རྣམས་དགེ་འདུན་གྱི་གནས་བརྟན་ནས་བཟུང་སྟེ་གསར་བུའི་བར་ལ་ཁྱེད་པར་དབུལ་ལོ། །གསུམ་པ་མཇུག་གི་ཆོ་ག་ནི། བསྔོ་བ་རྣམ་པར་དག་པས་རྒྱས་གདབ་པར་བྱའོ། །གཉིས་པ་དམིགས་བསལ་ནི། འདི་དག་ལ་གཞིའམ་གང་ཟག་གཉིས་བཞག་ནས་དགག་དབྱེ་བྱེད་དུ་རུང་བ་དངོས་པོའི་དམིགས་བསལ། བྱིན་གྱིས་བརླབས་ཏེ་སོང་བས་སྔར་དགག་དབྱེ་བྱེད་པ་དག་དང་ལྷན་ཅིག་དགག་དབྱེ་བྱ་བ། དབྱར་གྱི་ནང་དུ་བྱ་བས་འགྲོ་དགོས་པས་ཉ་ཤི་དང་བསྟུན་ཏེ་བྱ་བ། འཐབ་དཀྲོལ་ཅན་གྱི་རྐྱེན་གྱིས་སྔོན་རོལ་དུ་བྱ་བ། གནས་པར་མི་ནུས་པས་ཚོགས་པའི་དགག་དབྱེ་དུས་ཀྱི་སྔོན་རོལ་དུ་བྱ་བ། འཐབ་དཀྲོལ་ཅན་གྱི་རྐྱེན་གྱིས་དུས་ཀྱི་འོག་རོལ་དུ་དགག་དབྱེ་བྱར་རུང་བའི་དམིགས་བསལ་ཡོད་དོ། །ཚོགས་པའི་དགག་དབྱེ་མ་གཏོགས་པ་རྣམས་ནི་དེང་དགེ་འདུན་གྱི་དགག་དབྱེ་བཅུ་བཞི་པའམ་བཅོ་ལྔ་པ་ལགས་ལ་ཞེས་སྔར་བཞིན་ཆོ་ག་སྦྱོར་དངོས་རྗེས་ཚང་བར་བརྗོད་པ་ཡིན། ཚོགས་པའི་དགག་དབྱེ་ནི་ཉ་ཤིའི་དུས་ལ་མི་ལྟོས། སྦྱོར་རྗེས་སྔར་དང་འདྲ་བས་དངོས་གཞི། བཙུན་པ་དགོངས་སུ་གསོལ། དེང་དགེ་འདུན་གྱི་དགག་དབྱེ་ལགས་ལ། བདག་དགེ་སློང་མིང་འདི་ཞེས་བགྱི་བའི་ཡང་དགག་དབྱེ་ལགས་ཏེ། བདག་དགེ་སློང་མིང་འདི་ཞེས་བགྱི་བས་དེང་དགག་དབྱེ་བྱིན་གྱིས་བརླབ་པར་བགྱིའོ། །གང་གི་ཚེ་དགེ་འདུན་མཐུན་པ་ཚོགས་པ་རྙེད་པ་དེའི་ཚེ་བདག་ལ་མཐོང་བ་དང་། ཐོས་པ་དང་། དོགས་པའི་གནས་གསུམ་གྱིས་དབྱར་གནས་པའི་དགེ་འདུན་ལ་དགག་དབྱེ་བགྱིད་དོ་ཞེས་ལན་གསུམ་བརྗོད། དེ་དག་གིས་དུས་རེས་འགའ་བ་དང་འབྲེལ་པ་དགག་དབྱེའི་གཞི་སྟེ་དེ་རྣམས་ཀྱིས་དགེ་བ་ཉམས་སུ་ལེན་པ་བསླབ་པ་ཡོངས་སུ་སྦྱང་བའི་སྒོ་ནས་བསྲུང་བ་བསྟན་ནོ། །ལྔ་པ་བདེ་བར་གནས་པའི་རྐྱེན་ལ་བརྟེན་ནས་བསྲུང་བ་ལ་གསུམ་སྟེ། བདེ་བར་གནས་པའི་རྐྱེན་གོས་ལ་བརྟེན་ནས་བསྲུང་བ། ཟས་ལ་བརྟེན་ཏེ་བསྲུང་བ། གནས་མལ་ལ་བརྟེན་ཏེ་བསྲུང་བའོ། །དང་པོ་ལ་གསུམ་སྟེ། གོས་གཞན་འབྱུང་བ་གཏེར་ལྟ་བུ་སྲ་བརྐྱང་གི་གཞི། གོས་དངོས་ཀྱི་གཞི། མི་རུང་བ་ཕལ་ཆེ་བ་ཀོ་ལྤགས་ཀྱི་གཞིའོ། །དང་པོ་ལ་གསུམ་སྟེ། གདིང་བ་དང་། བཅང་བ་དང་། དབྱུང་བའོ། །གདིང་བ་ལ་སྤྱི་དོན་བརྒྱད་དེ། དགོས་པ་དང་། གང་ཟག་དང་། གནས་དང་། དངོས་པོ་དང་། བྱེད་པ་བསྐོས་པ་དང་། དུས་ནམ་གྱི་ཚེ་དང་། ཡུན་ཇི་སྲིད་དུ་དང་། ཆོ་ག་གང་གིས་གདིང་བའོ། །དང་པོ་དགོས་པ་ལ་གསུམ་སྟེ། གནས་བསྡུ་བའི་དགོས་པ་དང་། ལྟུང་བ་བཅུ་གནང་བས་དགེ་སློང་རྣམས་བདེ་བ་ལ་རེག་པར་གནས་པའི་དགོས་པ་དང་། སྦྱིན་པར་བྱ་བའི་ཆོས་བཤམ་པ་ལ་ལོངས་སྤྱོད་པའི་དགོས་པའོ། །ཚུལ་དབང་ཞལ་ནས་དགོས་པ་དེ་གསུམ་སྲ་བརྐྱང་བཏིང་བའི་ཕན་ཡོན་བཅུ་པོ་འདི་ལས་ཚོལ་ཏེ། འདི་ལྟར་གནས་བསྡུ་བའི་དགོས་པ་ནི་གསུམ་སྟེ། འདུས་ཤིང་ཟ་བ་དང་། མ་སྨྲས་པར་གྲོང་དུ་འགྲོ་བ་དང་། ལྷག་མ་རྣམས་དང་རྙེད་པ་ཐུན་མོང་དུ་འགྱུར་བའོ། བདེ་བ་ལ་རེག་པའི་དགོས་པ་ནི་ལྔ་སྟེ། འཆང་བ་དང་། འབྲལ་བ་དང་། འཇོག་པ་དང་། གོས་རུང་བར་མ་བྱས་པར་ཇི་སྲིད་འདོད་པར་འཆང་བ་དང་། སྟོད་གཡོགས་སྨད་གཡོགས་དང་བཅས་པས་ལྗོངས་རྒྱུ་བའོ། །ཐ་མ་ལ་གཉིས་ཏེ། ཡང་ཡང་ཟ་བ་དང་། གོས་སློང་བའོ། །དེ་དག་ལས་བརྒྱད་ནི་དངོས་སུ་བཤད་ལ། གཉིས་ནི་ཤུགས་ལའོ་ཞེས་འདོད་དོ། །གང་ཟག་ལ་བཅུ་སྟེ། བསྙེན་པར་རྫོགས་པའི་སྡོམ་པ་རྣམ་པར་དག་པ་དང་ལྡན་པ་དང་། ལྟ་བ་མཐུན་པ་དང་། མཚན་མཐུན་པ་དང་། རང་བཞིན་དུ་གནས་པ་དང་། དབྱར་འདི་ཉིད་དུ་ཁས་བླངས་པ་དང་། དབྱར་སྔ་མ་ཁས་བླངས་པ་དང་། དབྱར་མ་རལ་བ་དང་། ས་གཞན་ན་གནས་པ་མ་ཡིན་པ་དང་། དེ་ཉིད་ཐོབ་པ་མ་ཡིན་པ་དང་། བྱེ་བ་དག་ན་ཆོས་གཞན་པའི་རྗེས་སུ་སོང་བ་མ་ཡིན་པའོ། །གནས་ནི་དབྱར་གནས་པའི་སའམ་འདིངས་ཀར་གཅིག་ཏུ་བྱས་པའོ། །དངོས་པོ་ལ་དྲུག་སྟེ། དབྱར་བཏུས་པའི་རྒྱུ་ལས་བྱུང་བའི་གོས་ཀྱི་རྙེད་པར་བགྲང་བ་དང་། དགག་དབྱེའི་དངོས་གཞིའི་དུས་ཀྱི་མཐའ་འམ་ཚེས་བཅུ་དྲུག་གི་གདིང་བའི་ཉི་མའི་མཐར་གྲུབ་པ་དང་། བདག་པོ་དགེ་འདུན་མཚན་ཉིད་དང་ལྡན་པའི་ཡིན་པ་དང་། རུང་བ་དང་། ཚད་དང་ལྡན་པ་དང་། གྲངས་ཚང་བའོ། །རུང་བ་ལ་བཞི་སྟེ། རྒྱུའི་སྒོ་ནས་དང་། དབྱིབས་ཀྱི་སྒོ་ནས་དང་། ཁ་དོག་གི་སྒོ་ནས་དང་། རུང་བའི་ཆོ་གའི་སྒོ་ནས་རུང་བའོ། །ལྔ་པ་ནི། ཆོས་བཅུ་དྲུག་དང་ལྡན་པ་བསྐོ་བ་སྟེ། བཅུ་དྲུག་ནི་སྔར་གྱི་བཅུའི་ཐོག་ཏུ་བདུན་པས་མི་འགྲོ་བ་ལ་སོགས་པ་བཞི་དང་། བསྐོས་པ་དང་མ་བསྐོས་པའི་བྱེ་བྲག་ཤེས་པ་དང་། འདིངས་པའི་ཆོ་ག་ལ་མཁས་པའོ། །དུས་ནི་སྟོན་ཟླ་འབྲིང་པོའི་ཚེས་བཅུ་དྲུག་ལའོ། །ཡུན་ནི་དེ་ཉིད་ནས་ཟླ་བ་ལྔའོ། །ཆོ་ག་ལ་གསུམ་སྟེ། སྦྱོར་བ་དང་། དངོས་གཞི་དང་། མཇུག་གོ །སྦྱོར་བ་ལ་གཉིས། དགེ་འདུན་གྱི་དང་། བསྐོས་པའི་འོ། །དགེ་འདུན་གྱི་ལ་བཞི་སྟེ། ཞག་མ་ལོན་པར་ཚོགས་པས་མོས་པར་བྱ་བ་དང་། མཚམས་ཀྱི་ནང་དུ་བློ་མཐུན་པར་བྱ་བ་དང་། འདིངས་མཁན་བསྐོ་བ་དང་། གསོལ་བ་བྱས་ཏེ་དེ་ལ་གཏད་པའོ། །བསྐོས་པའི་ལ་བཞི་སྟེ། མནོད་པ་ལ་སོགས་པའི་ཚེ་བསམ་པ་རྣམ་པ་གསུམ་བསྐྱེད་པ་དང་། དྲུབ་པ་ལ་སོགས་པ་ལ་དེས་སྔོན་དུ་འགྲོ་བར་བྱ་བ་དང་། དགག་དབྱེའི་ཉིན་མོ་འདིངས་པར་གོ་བར་བྱ་བ་དང་། ཉི་མ་དེ་ཉིད་ལ་འདུ་བའི་སྐབས་རྗེས་སུ་སྒྲུབ་པའོ། །དངོས་གཞིའི་ཆོ་ག་ནི་བསྐོས་པའི་གང་ཟག་གིས་སྲ་བརྐྱང་གཟེབ་ཀྱི་སྐྲོག་མར་རས་དཀར་པོས་དཀྲིས་ཤིང་དྲི་དག་གིས་བརྒྱན་པ་ཐོགས་ཏེ་རྒན་ལོགས་སུ་འདུག་ནས་ལན་གསུམ་བརྗོད་པའོ། །མཇུག་ཏུ་བརྗོད་པའི་ཆོ་ག་ལ་གཉིས་ཏེ། བསྐོས་པའི་གང་ཟག་གིས་རེ་རེའི་མདུན་དུ་གོ་བར་བྱ་བ་དང་། དགེ་འདུན་གྱིས་མ་དད་པ་སྤང་བའི་ཕྱིར་ལེགས་པར་བཏིང་ངོ་། །ཤིན་ཏུ་བཏིང་ངོ་། །འདི་ལས་བྱུང་བའི་རྙེད་པ་དང་ཕན་ཡོན་བདག་གི་ཡང་ཡིན་ནོ་ཞེས་བརྗོད་པའོ། །བཅང་བ་ལ་གསུམ་སྟེ། ཆུད་ཟ་བ་སྤང་བ་དང་། མ་གུས་པ་སྤང་བ་དང་། འབྲལ་བ་སྤང་བའོ། །དབྱུང་བ་ལ་གཉིས་ཏེ། རང་འཇུག་པ་དང་བྲལ་བ་དང་། བཅོས་མས་དབྱུང་བའོ། །རང་འཇུག་པ་དང་བྲལ་བ་ལ་གཉིས་ཏེ། དགེ་འདུན་མཐའ་དག་གི་དང་། གང་ཟག་སྒོས་ཀྱིའོ། །དགེ་འདུན་གྱི་ལ་དྲུག་སྟེ། སྲ་བརྐྱང་གིས་མཚམས་གཞན་དུ་ཕྱིན་པ་དང་། བྱིན་གྱིས་རློབ་པ་པོ་མེད་པར་མཚམས་ནང་དུ་སྐྱ་རེངས་ཤར་བ་དང་། དུས་ཀྱི་འཕེན་པ་ཟད་པ་དང་། དུས་མ་ཡིན་པར་བཏིང་བ་ལ་དེར་ཤེས་པ་དང་། རྟེན་ཞིག་པ་སྟེ་སྲ་བརྐྱང་བརླག་པ་དང་། བྱེད་པ་པོ་ཉམས་པ་སྟེ། འདིངས་མཁན་དགེ་སློང་མ་ཡིན་པར་སོང་བའོ། །གང་ཟག་སྒོས་ཀྱི་ལ་བཞི་སྟེ། སྦྱོར་བས་འགྲོ་བ་དང་། ངེས་པར་བྱེད་པ་དང་། ཡིད་གཉིས་དང་། ཐོས་པ་ལས་བྱུང་བའོ། །སྦྱོར་བས་འགྲོ་བ་ནི་མཚམས་ལས་ཕྱིས་མི་འོང་བའི་བསམ་པས་འགྲོ་བ་སྟེ། དེ་ལ་བཞི་སྟེ། གོས་ལ་རེ་བ་མེད་པ་ན་མཚམས་ལས་འདས་ན་འབྲེལ་མེད་ཀྱི་ལ་གཅིག་གོ །འབྲེལ་བཅས་གསུམ་ནི་གོས་ལ་རེ་བ་ཡོད་ན་བྱེད་པར་འགྱུར་བ་མཐར་ཐུག་པ་དང་། བརྩམ་པ་ཞིག་པ་དང་། བསམ་པ་རྒྱུན་ཆད་པ་སྟེ་གསུམ་མོ། །ངེས་པར་བྱེད་པ་ལ་བཞི་སྟེ། མཚམས་ཀྱི་ཕྱི་རོལ་དུ་ཕྱིར་མི་འོང་བའི་སེམས་སྐྱེས་སམ་གོས་ལ་རེ་བ་མེད་ན་འབྲེལ་མེད་ཀྱི་ལ་གཅིག་གོ །གོས་ལ་རེ་བ་ཡོད་ན་སྔ་མ་བཞིན་དུ་གསུམ་མོ། །ཡིད་གཉིས་ལ་མཚམས་ཀྱི་ནང་ན་དང་མཚམས་ཀྱི་ཕྱི་རོལ་དུའོ། །ནང་ལ་དྲུག་སྟེ། གོས་ལ་ངེས་པ་སྐྱེས་ནས་མཚམས་ལ་ཡིད་གཉིས་དང་། མཚམས་ལ་ངེས་པ་སྐྱེས་ནས་གོས་ལ་ཡིད་གཉིས་དང་། གཉི་ག་ལ་ཡིད་གཉིས་ཟ་བ་སྟེ་འབྲེལ་མེད་གསུམ་མོ། །འབྲེལ་བཅས་ནི་གོས་ལ་རེ་བ་ཡོད་ན་སྔ་མ་བཞིན་གསུམ་མོ། །མཚམས་ཀྱི་ཕྱི་རོལ་དུ་ཡང་དེ་བཞིན་ཏེ་དྲུག་གོ །ཐོས་པ་ལས་བྱུང་བ་ལ་གཉིས་ཏེ། མཚམས་ནང་དུ་ཐོས་པ་སྦྱོར་འགྲོ་དང་བསྟུན་པ་བཞིའོ། །ཕྱི་རོལ་དུ་ཐོས་པ་ངེས་བྱེད་དང་བསྟུན་པ་དང་བཞི་སྟེ་བརྒྱད་དོ། །བཅོས་མས་དབྱུང་བ་ནི་གཉིས་ཏེ། དུས་སུ་དབྱུང་བ་དང་། གོང་རོལ་དུའོ། །དེ་ལྟར་ན་མ་ལྟ་བུའི་ཚིགས་སུམ་ཅུ་རྩ་དྲུག་གོ །གཉིས་པ་གོས་དངོས་ཀྱི་གཞི་ལ། འཚོ་བའི་ཡོ་བྱད། ཁོ་བའི་ཡོ་བྱད། ལྷག་པའི་ཡོ་བྱད། ཡོ་བྱད་ཕྲན་ཚེགས་དང་བཞི་ཡིན། དེ་དག་ཀྱང་ཧ་ཅང་བཟང་ཆེས་པ་དང་། ངན་ཆེས་པ་ལོངས་སྤྱོད་དུ་མི་རུང་། དེའི་ས་མཚམས་བྱིན་རླབས་ཀྱིས་འཛིན་ཏེ་བྱིན་རླབས་འཚགས་སུ་རུང་བ་ནི་ལོངས་སྤྱད་བྱའོ། །དང་པོ་འཚོ་བའི་ཡོ་བྱད་ལ་བཅུ་གསུམ་སྟེ། སྣམ་སྦྱར་དང་། བླ་གོས་དང་། མཐོང་གོས་དང་། ཤམ་ཐབས་དང་། ཤམ་ཐབས་ཀྱི་གཟན་དང་། རྔུལ་གཟན་དང་། རྔུལ་གཟན་གྱི་གཟན་དང་། གདོང་ཕྱིས་དང་། གཡན་པ་དགབ་པ་དང་། རྣག་གཟན་དང་། སྐྲ་བཟེད་དང་། གདིང་བ་དང་། རས་ཆེན་ནོ། །དེ་རྣམས་གང་ཡང་རུང་བ་བྱིན་གྱིས་རློབ་པ་ལ། སྦྱོར་དངོས་རྗེས་གསུམ་ལས། དང་པོ་སྦྱོར་བ་ལྷྭམ་ཕུད། བླ་གོས་ཕྲག་པར་བཀལ། ཡུལ་དགེ་སློང་སྟེ་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་དབུལ། ཡུལ་རྟེན་འགྲེངས་ཏེ་བདུད་པ་དང་བཅས་པའི་སྒོ་ནས་ཆོས་གོས་ཀྱི་གྲྭ་ནས་བཟུང་སྟེ། དངོས་གཞི་གང་བྱིན་གྱིས་རློབ་པ་དེར་བརླབ་པར་བགྱིའོ་སྙམ་དུ་སེམས་བསྐྱེད་ལ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་ཆོས་གོས་བགྱིས་ལགས་པ་རུང་བ་སྤྱད་པར་འོས་པ་འདི་བདག་གི་ཆོས་གོས་སྣམ་སྦྱར་དུ་བྱིན་གྱིས་བརླབ་པར་བགྱིའོ་ཞེས་ལན་གསུམ་བརྗོད། མཇུག་ཐབས་ཡིན་ནོ་ཞེས་པའི་ལན་དུ་ལེགས་སོ་ཞེས་བརྗོད། དེས་མཚོན་ནས་བླ་གོས་ལ་སོགས་བཅུ་གཉིས་པོ་ཀུན་ལ་མིང་བརྗེས་པས་ཆོག་པ་ཡིན་ཏེ། དེ་ནི་ཡོངས་སུ་རྫོགས་པའི་བྱིན་རླབས་ཡིན་ནོ། །ཆོས་གོས་སྣམ་སྦྱར་སོགས་གསུམ་གྱི་རྒྱུ་བྱིན་གྱིས་རློབ་ན་སྦྱོར་བ་དང་མཇུག་གོང་དང་འདྲ། དངོས་གཞི་བདག་དགེ་སློང་མིང་འདི་ཞེས་བགྱི་བའི་གོས་འདི་བདག་གི་ཆོས་གོས་སྣམ་སྦྱར་དུ་བྱིན་གྱིས་བརླབ་བོ། །འཚལ་ལ་བར་ཆད་མ་བྱུང་ན་སྣམ་ཕྲན་དགུ་པ་ལ་སོགས་པར་བགྱིས་ཏེ་གླེགས་བུ་ཕྱེད་དང་གསུམ་པ་ལ་སོགས་པར་བགྱིའོ། །བཀྲུའོ། །བཅང་ངོ་། །དྲའོ། །སྡེབ་བོ། །ཟུང་གདབ་བོ། །དྲུབ་བོ། །ཁ་བསྒྱུར་རོ། །ཡང་ན་འདི་ལ་ལྷན་ཐབས་སུ་གླན་ནོ། །རྐྱེན་ཇི་ལྟ་བ་བཞིན་དུ་བགྱིས་ཏེ། ཆོས་གོས་འདི་ནི་རུང་བར་སྤྱོད་པར་འོས་པའོ་ཞེས་ལན་གསུམ་བརྗོད། །བླ་གོས་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་འདི་བདག་གི་ཆོས་གོས་བླ་གོས་སུ་བྱིན་གྱིས་བརླབ་བོ། །འཚལ་ལ་བར་ཆད་མ་བྱུང་ན་སྣམ་ཕྲན་བདུན་པར་བགྱིས་ཏེ། གླེགས་བུ་ཕྱེད་དང་གསུམ་པར་བགྱིའོ། །བཀྲུའོ་ལ་སོགས་པ་བདུན་གོང་དང་འདྲ། ཡང་ན་འདི་ལ་ལྷན་ཐབས་སུ་གླན་ནོ། །རྐྱེན་ཇི་ལྟ་བ་བཞིན་དུ་བགྱིས་ཏེ། ཆོས་གོས་འདི་ནི་རུང་བ་སྤྱོད་པར་འོས་པའོ་ཞེས་ལན་གསུམ་བརྗོད། མཐང་གོས་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་འདི་བདག་གི་ཆོས་གོས་མཐང་གོས་སུ་བྱིན་གྱིས་བརླབ་བོ། །འཚལ་ལ་བར་ཆད་མ་བྱུང་ན་སྣམ་ཕྲན་ལྔ་པར་བགྱིས་ཏེ། གླེགས་བུ་ཕྱེད་དང་གཉིས་པར་བགྱིའོ། །བཀྲུའོ་ལ་སོགས་གོང་དང་འདྲ། གཉིས་པ་མཁོ་བའི་ཡོ་བྱད་ཀྱི་གོས་བྱིན་གྱིས་བརླབ་པ་ནི་དཀར་པོ་དང་། ཁ་ཚར་ཅན་དང་། ཕུན་ཚར་ཅན་ཁྲུ་གང་ཡན་ཆད་ལའང་བྱིན་རླབས་འཆགས་པ་ཡིན་ཏེ། དེ་བྱིན་གྱིས་བརླབ་པ་ནི། སྦྱོར་བ་དང་མཇུག་གོང་དང་འདྲ། དངོས་གཞི་བསམ་པས་རུང་བ་མ་ཡིན་པའི་དངོས་པོ་འདི་བདག་དང་གྲོགས་ཚངས་པར་མཚུངས་པར་སྤྱོད་པའི་རུང་བའི་དངོས་པོར་བསྒྲུབ་པར་བགྱིའོ་སྙམ་དུ་བསམས་ལ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་འདི་བདག་དང་གྲོགས་ཚངས་པ་མཚུངས་པར་སྤྱོད་པའི་མཁོ་བའི་ཡོ་བྱད་དུ་བྱིན་གྱིས་བསླབ་པར་བགྱིའོ། །རྐྱེན་ཇི་ལྟ་བ་བཞིན་དུ་བགྱིའོ་ཞེས་ལན་གསུམ་བརྗོད། གསུམ་པ་ལྷག་པའི་ཡོ་བྱད་ཀྱི་གོས་བྱིན་གྱིས་བརླབ་པ་ནི། གང་ཟག་སྐྱིད་དེ་བ་དང་། ཤིག་སྲོ་མང་བ་དང་། ཡུལ་ངན་པར་གནས་པ་དང་། རྔུལ་དང་དྲི་མ་ཆེ་བ་དང་། ཐོབ་པ་ཉུང་བ་དང་། ལྷ་ལས་ཚེ་འཕོས་པ་དང་། གོས་ཟས་ཀྱི་འདུན་པ་ཆུང་བ་སྟེ། བདུན་པོ་དེ་ལ་འཚོ་བའི་ཡོ་བྱད་གཉིས་པ་གནང་བ་ཡིན་པས་བྱིན་གྱིས་བརླབ་པ་ནི། སྦྱོར་བ་དང་མཇུག་གོང་དང་འདྲ། དངོས་གཞི་ལ་གོས་དེ་མཁན་པོའམ་སློབ་དཔོན་གྱི་ཡིན་པར་བཅང་བར་བྱའོ་སྙམ་དུ་བསམས་ཏེ། དེ་གཉིས་མ་ཡིན་པ་གཅིག་གི་དྲུང་དུ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་ལྷག་མ་རུང་བ་མ་བགྱིས་པ་རུང་བ་བགྱི་བར་འོས་པ་འདི་མཁན་པོའི་ལགས་པར་རུང་བར་བགྱིའོ། །མཁན་པོ་ལ་ཡིད་གཏད་དེ་བཅང་བར་བགྱིའོ། །རྐྱེན་ཇི་ལྟ་བ་བཞིན་དུ་བགྱིའོ་ཞེས་ལན་གསུམ་བརྗོད། བཞི་པ་ཡོ་བྱད་ཕྲན་ཚེགས་པ་ནི། འཚོ་བའི་ཡོ་བྱད་ཕྲན་ཚེགས་གཏུར་བུ་དང་། ཞྭ་དང་། སྐེ་རགས་དང་། ཆུ་ཚགས་དང་། ཚད་དུ་མ་ཆོག་པའི་གདོང་ཕྱིས་དང་། སྟན་དང་། ལྷྭམ་དང་། བྱིས་ཆིངས་དང་། ལྷྭམ་འབོབ་དང་། ལྷྭམ་སྒྲོག་དང་། པར་པུར་གྱི་སྣོད་དང་། ལྷུང་བཟེད་ཀྱི་སྣོད་དང་། ལྷུང་བཟེད་ཀྱི་ཁ་གཡོགས་སོགས་རང་རང་གི་ཚད་དུ་ལོངས་པ་རྣམས་ཡིན་ལ་དེ་རྣམས་བྱིན་གྱིས་བརླབ་པ་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་འདི་གཏུར་བུར་བྱིན་གྱིས་བརླབ་པར་བགྱིའོ་ཞེས་ལན་གསུམ་དུ་བརྗོད་དོ། །སྦྱོར་བ་དང་འཇུག་གོང་དང་འདྲ། ཞྭ་ལ་སོགས་པ་གཞན་ལའང་དེ་དང་འདྲ་ཞིང་མིང་བརྗེ། ཚད་དུ་མ་ལོངས་པའི་རས་རོས་ལ་ངག་ཏུ་བརྗོད་པའི་བྱིན་རླབས་མི་དགོས། རང་རང་གི་མིང་གིས་ལན་གཅིག་སེམས་བསྐྱེད་པས་ཆོག ལྷག་པའི་ཡོ་བྱད་ཀྱི་གོས་ཕྲན་ཚེགས་གཏུར་བུ་སོགས་གཉིས་པ་ལྟ་བུ་དང་། མཁོ་བའི་ཡོ་བྱད་ཀྱི་གོས་ཕྲན་ཚེགས་ནི་གོས་ཁྲུ་གང་བས་ཆུང་བ་ལྟ་བུ་ནི་རང་རང་གི་མིང་དུ་སེམས་བསྐྱེད་པས་བྱིན་གྱིས་བརླབ་པར་བགྱིའོ། །དེ་རྣམས་ཀྱིས་དངོས་ཀྱི་དོན་བྱིན་གྱིས་བརླབ་པའོ། །ཞར་ལ་དེ་དག་གི་བྱིན་རླབས་དབྱུང་བ་ནི། འཚོ་བའི་ཡོ་བྱད་ཀྱི་གོས་བྱིན་རླབས་འབྱིན་ན། མངོན་སུམ་དུ་གྱུར་པ་དང་། མ་གྱུར་ཀྱང་རང་གི་ལག་ན་འདུག་པར་བསམས་ལ། སྦྱོར་བ་དང་མཇུག་བྱིན་གྱིས་རློབ་པ་དང་འདྲ། དངོས་གཞི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་ཆོས་གོས་བགྱིས་ལགས་པ་རུང་བར་སྤྱད་པར་འོས་པ་འདི་བདག་གི་ཆོས་གོས་སྣམ་སྦྱར་དུ་བྱིན་གྱིས་བརླབས་པ་ལས། དེ་ལྟ་བས་ན་དངོས་པོ་དེ་སླར་དབྱུང་བར་བགྱིའོ་ཞེས་ལན་གསུམ་བརྗོད། བླ་གོས་དང་མཐང་གོས་གཉིས་ཀྱང་དེ་དང་མིང་བརྗེས་པས་ཆོག ལྷག་པའི་ཡོ་བྱད་ཀྱི་བྱིན་རླབས་འབྱིན་པའི་ཆོ་ག་མེད། འཚོ་བའི་ཡོ་བྱད་ཀྱི་གོས་ཕྲན་ཚེགས་ལ་ཚད་དུ་ལོངས་པ་གཏུར་བུ་ལྟ་བུའི་བྱིན་རླབས་འབྱིན་ན། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་གོས་འདི་གཏུར་བུར་བྱིན་གྱིས་བརླབས་པ་ལས། དེ་ལྟ་བས་ན་དངོས་པོ་དེ་སླར་དབྱུང་བར་བགྱིའོ། །ཞེས་ལན་གསུམ་བརྗོད། ཚད་དུ་མ་ལོངས་པ་ལ་འདིའི་བྱིན་རླབས་དབྱུང་བར་བྱའོ་སྙམ་དུ་སེམས་བསྐྱེད་པས་ཆོག་གོ །ལྷག་པའི་ཡོ་བྱད་ཀྱི་གོས་ཕྲན་ཚེགས་ཀྱང་སེམས་བསྐྱེད་པའི་དབྱུང་བས་ཆོག མཁོ་བའི་ཡོ་བྱད་ཀྱི་གོས་ཕྲན་ཚེགས་ལ་དབྱུང་བ་མེད་དོ། །གསུམ་པ་མི་རུང་བ་ཕལ་ཆེ་བ་ཀོ་ལྤགས་ཀྱི་གཞི་ནི། ཡུལ་མཐའ་འཁོབ་ཏུ་དགེ་སློང་ལྔས་བསྙེན་པར་རྫོགས་པ་དང་། ཞྭ་དང་། མཆིལ་ལྷྭམ་དང་། ཀོ་ལྤགས་སྤྱི་དང་། ཐ་གུའི་ལྷྭམ་གནང་ལ་ཡུལ་དབུས་སུ་བཀག་གོ །དབུས་དང་མཐའ་འཁོབ་ཀྱི་ཁྱད་པར་ནི་ཆོས་ཚིགས་ཀྱིས་ཕྱེ་བ་དང་། ས་ཚིགས་ཀྱིས་ཕྱེ་བ་གཉིས་ལས། འདིར་ཕྱི་མ་སྟེ། མ་ག་དྷ་རྡོ་རྗེའི་གདན་ནས་ཤར་དུ་ལི་ཁ་ར་ཤིང་འཕེལ། ལྷོར་གྲོང་ཁྱེར་འདམ་བུ་ཅན། ནུབ་ཏུ་བྲམ་ཟེ་ཀ་བ་དང་ཉེ་བའི་ཀ་བའི་གྲོང་། བྱང་དུ་རི་བོ་མུན་པ་ཅན་གྱི་བར་རྣམས་ནི་ཡུལ་དབུས་ཡིན་ལ། དེའི་ཕྱི་རོལ་ནི་མཐའ་འཁོབ་ཡིན་ནོ། ཀོ་ལྤགས་ཀྱི་བྱེ་བྲག་སེང་གེ་དང་། སྟག་དང་། གུང་ལ་སོགས་པ་ཡུལ་མཐའ་འཁོབ་ཏུ་ཡང་བཀག་ལ། ནད་པ་ལ་ནི་ཞྭ་དང་། མཆིལ་ལྷྭམ་དང་། ཀོ་ལྤགས་ཀྱི་བྱེ་བྲག་ཡུལ་དབུས་སུ་ཡང་གནང་ངོ་། །དེ་དག་གིས་ནི་བདེ་བར་གནས་པའི་རྐྱེན་གོས་ལ་བརྟེན་ནས་བསྲུང་བ་བཤད་ཟིན་ཏོ།། །།གཉིས་པ་བདེ་བར་གནས་པའི་རྐྱེན་ཟས་ལ་བརྟེན་ནས་བསྲུང་བ་ལ་གསུམ་སྟེ། ཟས་དངོས་ཇི་ལྟར་བསྟེན་པ། ཟས་ཀྱི་སྣོད་སྤྱད་ཅི་ལྟར་བསྟེན་པ། ཟས་ཀྱི་གནས་རུང་ཁང་ཅི་ལྟར་བྱ་བའི་ཚུལ་ལོ། །དང་པོ་ལ་བདུན་ཏེ། དབྱེ་བ། ངོ་བོ། མཚན་ཉིད། མིང་འདོགས་པའི་རྒྱུ། དགོས་པ། བསྟེན་ཚུལ། བྱིན་གྱིས་རློབ་པའི་ཚུལ་ལོ། །དང་པོ་ནི། དུས་སུ་རུང་བ། ཐུན་ཚོད་དུ་རུང་བ། ཞག་བདུན་པ། འཚོ་བའི་བར་དུ་བཅང་བའོ། །གཉིས་པ་ལ་དུས་སུ་རུང་བ་ནི། བཟའ་བ་ལྔ་དང་། བཅའ་བ་ལྔ་ལ་སོགས་པ་རང་གླིང་གི་སྐྱ་རེངས་ཤར་ནས་གུང་ཚིགས་ཚུན་ཆད་བསྟེན་དུ་རུང་བའོ། །ཐུན་ཚོད་དུ་རུང་བ་ནི་ཙོ་ཚྭ་དང་། ཆུ་ཤིང་གི་འབྲས་བུ་དང་། རྒྱ་ཤུག་དང་། ཨ་ཤྭ་ཀ་དང་། ཨུ་དུམ་ཝཱ་ར་དང་། པ་རུ་ཤ་ཀ་དང་། རྒུན་འབྲུམ་དང་། འབྲ་གོའི་བཏུང་བ་སོགས་དང་། བཅོས་པའི་ཚྭ་དང་། འབྲུའི་ཚྭ་དང་། ཞོའི་ཁ་ཆུ་དང་། དར་བའི་དྭངས་མ་དང་། རྩབས་མོ་སྟེ་སྐྱུར་པོ་ལྔ་རུང་ཆུས་བཏབ་པ། ཚགས་ཀྱིས་བཙགས་པ། ཤིན་ཏུ་སླ་བ་བཞིན་སྣང་བ། འདམ་བུ་ཉག་མའི་མདོག་ལྟ་བུའི་བཏུང་བ་དེ་རྣམས་བྱིན་གྱིས་མ་བརླབས་པ་ནི་ཐམས་ཅད་ཀྱིས་བཏུང་དུ་རུང་ཞིང་། བྱིན་གྱིས་བརླབས་པ་ནི་ནད་པས་བཏུང་བར་བྱ་བ་ཡིན་ནོ། །རྒྱུ་དུས་རུང་ཡིན་ན་དེ་སྔ་དྲོ་ནས་མཚན་མོའི་ཐུན་དང་པོའི་བར་དུ་བསྟེན་དུ་རུང་བའོ། །ཞག་བདུན་པ་ནི་ཞུན་མར་དང་། འབྲུ་མར་དང་། སྦྲང་རྩི་དང་། བུ་རམ་གྱི་དབུ་བ་ལྟ་བུ་བྱིན་གྱིས་མ་བརླབས་པ་དུས་ཐམས་ཅད་དུ་ཐམས་ཅད་ཀྱིས་བསྟེན་དུ་རུང་ཞིང་། བྱིན་གྱིས་བརླབས་པ་ནད་པ་དང་། ལམ་ཞུགས་དང་། དགེ་སྐོས་དང་། ལག་གི་གླ་རྣམས་ཀྱིས་བསྟེན་དུ་རུང་ལ། གཞན་གྱིས་བསྟེན་དུ་མི་རུང་ངོ་། །འཚོ་བའི་བར་དུ་བཅང་བ་ནི་རྩ་བ་དང་། སྡོང་བུ་དང་། མེ་ཏོག་དང་། འདབ་མ་དང་། འབྲས་བུའི་སྨན་ཏེ་ཨར་བར་སྐྱུར་གསུམ་ལ་སོགས་པ་དང་། ཚྭ་ལྔ་དང་། འགྱུར་བྱེད་ལྔ་ལ་སོགས་པའོ། །གསུམ་པ་ལ་དུས་རུང་གི་མཚན་ཉིད། བཀྲེས་པ་སེལ་བ་གཙོ་བོར་གྱུར་ཅིང་། སྤྱིར་བཏང་དུ་ཕྱི་དྲོ་མི་རུང་བའོ། །ཐུན་ཚོད་དུ་རུང་བའི་མཚན་ཉིད། རབ་བྱུང་ལ་གནང་ཞིང་སྐོམ་པ་སེལ་བ་གཙོ་བོར་གྱུར་པའི་བཏུང་བའོ། །ཞག་བདུན་པའི་མཚན་ཉིད། བཀྲེས་པ་དང་འདུས་ནད་སེལ་བ་གཙོ་བོར་གྱུར་ཅིང་བྱིན་གྱིས་མ་བརླབས་ན་དུས་ཐམས་ཅད་དུ་རུང་ཞིང་ཞག་བདུན་ལས་མ་འདས་པར་བྱིན་གྱིས་བརླབ་པའོ། །འཚོ་བའི་བར་དུ་བཅང་བའི་མཚན་ཉིད། འདུས་ནད་སེལ་བ་ལ་གཙོ་བོར་གྱུར་ཅིང་། ནད་ཞི་བའི་མཐའ་ཚུན་ཆད་དུ་བཅང་དུ་རུང་བའོ། །བཞི་པ་ནི་སྔ་དྲོའི་དུས་ཁོ་ནར་རུང་བས་དུས་རུང་། ཐུན་ཚོད་ཀྱི་མཐར་རུང་བས་ཐུན་ཚོད་རུང་བ། བྱིན་གྱིས་བརླབ་ན་ཞག་བདུན་ཁོ་ནར་རུང་བས་ཞག་བདུན་པ། ནད་སོས་ཀྱི་བར་དུ་རུང་བས་འཚོ་བའི་བར་དུ་བཅང་བའོ། །ལྔ་པ་དགོས་པ་ནི། བཀྲེས་པ་སེལ་བ་སོགས་གོང་བཞིན་ནོ། །དྲུག་པ་ནི་ནད་པས་ནི་མིག་སྨན་དང་དོམ་ལྤགས་སོགས་ལུས་ཀྱིས་བསྟེན་པ་དང་། དུས་རུང་དུས་མ་ཡིན་པར་བསྟེན་པ་དང་། དུས་མ་ཡིན་པར་རུང་བ་བྱིན་གྱིས་བརླབས་པའི་མཐའ་ཚུན་ཆད་དུ་བསྟེན་པ་ལ་སོགས་པའོ། །མི་ན་བས་དུས་རུང་དུས་དེ་ཉིད་དུ་བསྟེན་པ་དང་། དུས་མ་ཡིན་པ་རུང་བ་བྱིན་གྱིས་མ་རླབས་པ་དུས་ཐམས་ཅད་དུ་བསྟེན་དུ་རུང་ངོ་། །བདུན་པ་སྨན་བྱིན་གྱིས་བརླབ་ཚུལ་ནི་ཐུན་ཚོད་དུ་རུང་བ་ལ་སྔ་དྲོ་རུང་ཆུ་གཏོར། བྱིན་ལེན་བྱས་ནས་ཡུལ་དང་བརྟེན་གཉིས་ཀ་འགྲེང་སྟེ། ལག་པ་གཡོན་དུ་བཞག་གཡས་པས་བཀབ་ནས། དགོངས་གསོལ། བདག་མིང་འདི་ཞེས་བགྱི་བའི་ཐུན་ཚོད་དུ་རུང་བའི་སྨན་འདི་བདག་དང་ཚངས་པར་མཚུངས་པར་སྤྱོད་པ་རྣམས་ཀྱིས་བགྱི་བ། ཐུན་ཚོད་དུ་རུང་བར་བྱིན་གྱིས་བརླབ་བོ་ཞེས་ལན་གསུམ་དང་ཐབས་ལེགས་བྱའོ། །ཞག་བདུན་པ་དང་འཚོ་བའི་བར་དུ་བཅང་བ་ལ་ཡང་དེ་བཞིན་ནོ། །ལྷག་པ་བྱིན་གྱིས་བརླབ་ན་དགོངས་གསོལ། བདག་མིང་འདི་ཞེས་བགྱི་བའི་སྨན་ལྷག་པ་རུང་བ་མ་བགྱིས་པ་རུང་བར་བགྱི་བར་འོས་པ་འདི། མཁན་པོའི་ལགས་པར་རུང་བར་བགྱིའོ། །མཁན་པོ་ལ་ཡིད་གཏད་དེ་བཅང་བར་བགྱིའོ། །རྐྱེན་ཇི་ལྟ་བ་བཞིན་དུ་བགྱིའོ་ཞེས་ལན་གསུམ་དང་ཐབས་ལེགས་བྱའོ། །སྨན་ཕྲན་ཚེགས་བྱིན་གྱིས་བརླབ་པ་ནི་སྣར་བླུགས་པ་དང་། རྐང་ལག་བཀྲུ་བ་དང་། ཤུ་བ་དང་། བོལ་ཐོག་ལ་སོགས་པ་ལ་བྱུག་པའི་དོན་དུ་བཅང་བར་བགྱིའོ་སྙམ་དུ་སེམས་བསྐྱེད་པས་ཆོག་གོ །བྱིན་རླབས་དབྱུང་བ་ནི། དགོངས་གསོལ། བདག་མིང་འདི་ཞེས་བགྱི་བའི་སྨན་འདི་གང་གི་ཚེ་ཐུན་ཚོད་དུ་རུང་བར་བྱིན་གྱིས་བརླབས་པ་ལས། དེ་ལྟ་བས་ན་དངོས་པོ་དེ་ཉིད་སླར་དབྱུང་བར་བགྱིའོ་ཞེས་ལན་གསུམ་ཐབས་ལེགས་བྱའོ། །གཞན་གྱི་མིང་ཡིན་ན་མིང་བརྗེའོ། །ལྷག་པའི་དབྱུང་བ་ནི། དགོངས་གསོལ་བདག་མིང་འདི་ཞེས་བགྱི་བའི་སྨན་ལྷག་པ་འདི་གང་གི་ཚེ་མཁན་པོའི་ལགས་པར་རུང་བར་བགྱིས་པ་ལས་དེ་ལྟ་བས་ན་དངོས་པོ་དེ་ཉིད་སླར་དབྱུང་བར་བགྱིའོ་ཞེས་ལན་གསུམ་དང་ཐབས་ལེགས་བྱའོ། །བྱིན་རླབས་འཇིག་པའི་རྒྱུ་ནི་བྱིན་ལེན་ཞིག་པ་དང་། རོ་འགྱུར་བ། ཆོ་གས་ཕྱུང་བ་དང་། རང་རང་གི་དུས་ལས་འདས་པའོ། །གཉིས་པ་སྨན་གྱི་སྣོད་སྤྱད་ཇི་ལྟར་བསྟེན་པའི་ཚུལ་ནི། སྣོད་སྤྱད་ཀྱང་མཐའ་གཉིས་སྤངས་ཏེ། རུང་བ་ཚད་ལྡན་བྱིན་གྱིས་བརླབས་ཏེ་ལོངས་སྤྱད་པ་ཡིན་པས། དེའི་སྦྱོར་བ་ནི་ཡུལ་དགེ་སློང་དེ་རྒན་ན་ཕྱག་འཚལ། གཞོན་ན་ཐུགས་གཏད་པར་ཞུ་བ་དབུལ། གཉིས་ཀ་སྤྱོད་ལམ་འགྲེང་སྟེ། གཉིས་ཀའི་ལག་པ་གཡོན་པའི་སྟེང་དུ་ལྷུང་བཟེད་བཞག གཡས་པས་ཁ་དགབ། དངོས་གཞི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་ལྷུང་བཟེད་ཟས་ལ་སྤྱད་པར་འོས་པ་དྲང་སྲོང་གི་སྣོད་འདི་སློང་བའི་སྣོད་དུ་བྱིན་གྱིས་བརླབ་པར་བགྱིའོ་ཞེས་ལན་གསུམ་བརྗོད། མཇུག་ཐབས་ཡིན་ནོ་ཞེས་པའི་ལན་དུ་ལེགས་སོ་ཞེས་བརྗོད། སྣོད་སྤྱད་ཕྲན་ཚེགས་པ་ནི། ལྷུང་བཟེད་ཆུང་ངུ་དང་། འཕུལ་བའི་བཏུང་ཕོར་དང་། སྨན་ཕོར་དང་། སྡེར་སྤྱད་དང་། རིལ་བ་སྤྱི་བླུགས་དང་། ཡོ་བྱད་ཕྲན་ཚེགས་པ་ནི། ཁབ་དང་། གྲི་གུ་དང་། སྤུ་གྲི་དང་། སེན་མོ་གཅོད་པའི་ལག་ཆ་དང་། སྙུང་བུ་ལ་སོགས་པ་ཡིན་ཏེ། དེ་དག་གི་བྱིན་རླབས་ནི། རང་རང་གི་མིང་གིས་སེམས་བསྐྱེད་པས་ཆོག་གོ །ལྷུང་བཟེད་ཀྱི་བྱིན་རླབས་འབྱིན་པ་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བའི་ལྷུང་བཟེད་ཟས་ལ་སྤྱད་པར་འོས་པ་དྲང་སྲོང་གི་སྣོད་འདི་སློང་བའི་སྣོད་དུ་བྱིན་གྱིས་བརླབས་པ་ལས། དེ་ལྟ་བས་ན་དངོས་པོ་དེ་སླར་དབྱུང་བར་བགྱིའོ་ཞེས་ལན་གསུམ་བརྗོད། གསུམ་པ་ཟས་ཀྱི་གནས་རུང་ཁང་ཇི་ལྟར་བྱ་བའི་ཚུལ་ལ་ལྔ་སྟེ། གཞི་གང་ལ་རུང་ཁང་བཅད་པ་དང་། གང་ཟག་གང་གི་དང་། དུས་ནམ་གྱི་ཚེ་དང་། དགོས་པ་གང་གི་ཆེད་དང་། བཅད་པའི་ཆོ་གའོ། །དང་པོ་ནི། རང་ངམ་རང་དང་འདྲ་བའི་མཚམས་ཀྱི་ནང་སྲ་བ་དང་འབྲེལ་བ། བླ་གབ་མེད་པ་དང་། ཀུན་ལ་མཁོ་བ་དང་། ཤིང་དྲུང་དང་། གླང་པོ་ཆེའི་རྭ་བ་སོགས་སངས་རྒྱས་ཀྱིས་བཀག་པ་མ་ཡིན་པའོ། །གཉིས་པ་ནི། ལག་གི་གླ་འབའ་ཞིག་གིས་དང་། ལག་གི་གླ་དང་། དུ་མས་དང་། དགེ་འདུན་གྱིས་དང་། དེ་དག་མེད་པ་ན་གནས་པའི་ཕྱིར་དགེ་སློང་ཇི་སྙེད་ཕྱིན་པའོ། །གསུམ་པ་ནི། དང་པོ་སོ་ཕག་འགྲེམས་པའི་དུས་དང་། ཕྱིས་ལས་གསར་པ་དང་བཅས་པའི་དུས་དང་། གཞན་གྱི་ཚེ་དགེ་སློང་གནས་པ་དང་མ་བྲལ་བའི་དུས་དང་། དེ་དག་མེད་པ་ན་གནས་པའི་ཕྱིར་དགེ་སློང་དག་ཕྱིན་པའོ། །བཞི་པ་ནི་མཚམས་བཙོས་དང་། ཞག་ལོན་ལ་སོགས་པའི་ཉེས་པ་མཚམས་ནང་ན་གནས་པའི་དགེ་སློང་ཀུན་ལ་མི་འབྱུང་བའོ། །ལྔ་པ་ཆོ་ག་ལ་གསུམ་ལས། དང་པོ་གཉིས་ལ་ནི་ལག་གི་གླས་སོ་ཕག་ལྟ་བུ་གཅིག་བཟུང་ནས་གཞི་འདི་ནི་དགེ་འདུན་གྱི་རུང་བའི་ཁང་པར་འགྱུར་བའོ། །ཞེས་སེམས་བསྐྱེད་པར་བྱ་ཞིང་ངག་ཏུ་ཡང་བརྗོད་པའོ། །གསུམ་པ་ལ་ནི་དགེ་སློང་བཞི་ཡན་ཆད་ཀྱིས་མཆིལ་ལྷྭམ་ཕུད། སྤྱོད་ལམ་ཐང་ལ་འདུག་ནས་ལས་མཁན་གཅིག་གིས་ལྟུང་བ་ཐུན་མོང་བ་བྱིན་གྱིས་བརླབས་པ་དང་། གནས་ཀྱི་བློ་མཐུན་བྱས་ནས་དགོངས་གསོལ། གནས་ཐམས་ཅད་བགྱིས་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་རུང་བའི་ཁང་པར་བཞེད་ན། གལ་ཏེ་དགེ་འདུན་གྱིས་དུས་ལ་བབས་ཅིང་བཟོད་ན། དགེ་འདུན་གྱིས་གནང་བར་མཛོད་ཅིག་དང་། དགེ་འདུན་གྱིས་གནས་ཐམས་ཅད་ལགས་པ་ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི། དགེ་འདུན་གྱི་རུང་བ་ཁང་པར་བློ་མཐུན་པར་བགྱིའོ། །འདི་ནི་གསོལ་བའོ་ཞེས་ལན་གཅིག་བརྗོད། བརྗོད་པའི་ལས་ལ་ཐུགས་གཏད་པར་ཞུ་བྱས་ལ། དགེ་འདུན་བཙུན་པ་རྣམས་དགོངས་སུ་གསོལ། གནས་ཐམས་ཅད་ལགས་པ་ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པའི་འདི་དགེ་འདུན་གྱི་རུང་བའི་ཁང་པར་བཞེད་དེ། དེའི་སླད་དུ་དགེ་འདུན་གྱིས་གནས་ཐམས་ཅད་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་རུང་བའི་ཁང་པར་བགྱི་ན། ཚེ་དང་ལྡན་པ་གང་དག་གནས་ཐམས་ཅད་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི། དགེ་འདུན་གྱི་རུང་བའི་ཁང་པར་བློ་མཐུན་པར་བགྱི་བར་བཟོད་པ་དེ་དག་ནི་ཅང་མ་གསུངས་ཤིག གང་དག་མི་བཟོད་པ་དེ་དག་ནི་གསུངས་ཤིག དགེ་འདུན་གྱིས་བཟོད་ཅིང་གནང་ནས་དགེ་འདུན་གྱིས་གནས་ཐམས་ཅད་ལགས་པ། ནང་མཚམས་དང་ཕྱི་རོལ་ཉེ་འཁོར་འདོམ་གང་དང་བཅས་པ་འདི་དགེ་འདུན་གྱི་རུང་བའི་ཁང་པར་བགྱིས་ལགས་ཏེ། འདི་ལྟར་ཅང་མི་གསུང་བས་དེ་དེ་བཞིན་དུ་འཛིན་ཏོ་ཞེས་ལན་གཅིག་བརྗོད། བཞི་པ་ལ་ནི་སེམས་བསྡུས་པས་བྱིན་གྱིས་བརླབས་ཏེ། གནས་ཁང་དེར་དགེ་འདུན་ཕྱིན་པ་ཐམས་ཅད་ཀྱིས་གཞི་འདི་ནི་དགེ་འདུན་གྱི་རུང་བའི་ཁང་པར་སེམས་སྡུས་ཤིག་ཅེས་ལན་གསུམ་བརྗོད་དོ། །རུང་ཁང་བྱིན་གྱིས་བརླབས་པའི་རྐྱེན་དེ་དག་མ་འབྱོར་ཞིང་། ཟས་བཙོ་བ་དང་། འཇོག་པ་དང་། རེག་པ་སོགས་བྱེད་དགོས་བྱུང་ན་འདི་ཙམ་དྲན་པར་བྱ་སྟེ། བདག་ནི་བསླབ་པ་རྣམས་ལ་མི་གུས་པ་མ་ཡིན་ནོ། །ཇི་ལྟར་སངས་རྒྱས་བཅོམ་ལྡན་འདས་མཁྱེན་པ་དང་ལྡན། གཟིགས་པ་དང་ལྡན་པ་དག་གི་རུང་བའི་ཁང་པ་དང་། ཟས་ཀྱི་ཁང་པར་ལོངས་སྤྱོད་ཅིང་། མཁྱེན་ཅིང་གཟིགས་པ་དེ་ལྟ་ན་འདི་བདག་གི་ཕྱིར་དྲན་པ་ཉེ་བར་འཇོག་གོ །དེས་བདག་གི་ཚངས་པར་སྤྱོད་པ་རྗེས་སུ་འཛིན་པར་གྱུར་ཅིག་ཅེས་སེམས་བསྐྱེད་པར་བྱ་ཞིང་ངག་ཏུ་ཡང་བརྗོད་པར་བྱའོ། །དེ་ལྟར་རབ་བྱུང་གི་གཞི་ནས་སྨན་གྱི་གཞིའི་བར་གཞི་བརྒྱད་སོང་ནས་སྐབས་འདིར་སློབ་དཔོན་ཡོན་ཏན་འོད་ཀྱིས་ལས་ཀྱི་གཞི་གསུངས་པ་ནི་གོང་འོག་ཐམས་ཅད་ལས་ལ་རག་ལས་པ་ལ་དགོངས་ལ་ལས་ལ་རྣམ་པ་མང་ཡང་། ཕྱི་རབས་ཀྱི་གང་ཟག་རྣམས་ལ་ཉེ་བར་མཁོ་བའི་ལས་རྣམས་བསྡུས་ནས་བརྒྱ་རྩ་གཅིག་སྟེ་ལུང་གཏམ་གྱི་གཞི་ལས། བཙུན་པ་ལས་དུ་དག་ཏུ་མཆིས། ཉེ་བར་འཁོར་བརྒྱ་རྩ་གཅིག་གོ །བཙུན་པ་ལས་དུ་དག་གིས་ལས་ཐམས་ཅད་བསྡུས། ཉེ་བར་འཁོར་གསུམ་གྱིས་ཏེ་གསུམ་གང་ཞེ་ན། གསོལ་བའི་ལས་དང་། གསོལ་བ་དང་གཉིས་ཀྱི་ལས་དང་། གསོལ་བ་དང་བཞིའི་ལས་སོ། །དང་པོ་ནི་ཉེར་བཞིའོ། །གཉིས་པ་ནི་བཞི་བཅུ་རྩ་བདུན་ནོ། །གསུམ་པ་ནི་སུམ་ཅུའོ་ཞེས་གསུངས་པ་ལྟར་ཤེས་པར་བྱའོ། །གསུམ་པ་བདེ་བར་གནས་པའི་རྐྱེན་གནས་མལ་ལ་བརྟེན་ནས་བསྲུང་བ་ནི། དང་པོར་གཞུང་ལས་འབྱུང་བ་བཞིན་བསྒྲུབ་པར་བྱ་ཞིང་། དེའང་དགེ་འདུན་གྱི་གནས་མལ་དང་། གང་ཟག་གི་ཁྲ་བོ་དང་དཀར་པོ་ཕལ་ཆེར་མ་ཉམས་པ་ལ། གདིང་བ་མཚན་ཉིད་དང་ལྡན་པས་བསྐྱབ་པ་སོགས་ཚུལ་བཞིན་ལོངས་སྤྱོད་དགོས་པ་ཡིན་ནོ། །མཐུན་པའི་རྐྱེན་དེ་དག་ཀྱང་རང་གི་ནོར་དང་། གཞན་གྱི་རྙེད་པ་ལ་ལྟོས་དགོས་ཏེ། དེ་དག་ཇི་ལྟར་སྒྲུབ་པའི་ཚུལ་དང་། བྱིན་གྱིས་བརླབ་པ་གཉིས་ཡིན། ཇི་ལྟར་སྒྲུབ་པ་ལ། དུས་རྒྱུན་དང་གློ་བུར་གྱི་རྙེད་པ་དང་། ཤི་བའི་ཡོ་བྱད་ཀྱི་རྙེད་པ་གཉིས་ཡིན། དང་པོ་ལའང་གནས་ཀྱིས་བསྒྲུབ་པ། དབྱར་གྱིས་བསྒྲུབ་པ། མཚམས་ཀྱིས་བསྒྲུབ་པ། ཆོས་ཀྱིས་བསྒྲུབ་པ། ཁྲིམས་སུ་བཅའ་བས་བསྒྲུབ་པའོ། །གཉིས་པ་ཤི་བའི་ཡོ་བྱད་ལའང་ངོ་བོའི་སྒོ་ནས་དགེ་འདུན་སྤྱིར་དབང་བ་དང་། གཞན་སེལ་བའི་སྒོ་ནས་དགེ་འདུན་ལ་མི་དབང་བ་གཉིས་ཡིན། དེ་དག་གཞན་གྱི་འཕྱས་སྨད་མེད་ཅིང་། རང་གིས་བསམ་ན་ཡིད་མི་བརློང་པ། དགེ་འདུན་ནམ་གྲོགས་དང་བཅས་པས་ཆོས་ལྡན་གྱི་རྙེད་པ་གྲུབ་ན། སྤུ་ས་ལིའི་འདབ་མ་ཙམ་དང་། མར་མེའི་སྙིང་པོ་ཙམ་གྱི་ཚད་ཀྱིས་ཀྱང་སྙོམས་པར་བགོ་བཤའ་བྱའོ། །དེའང་རྙེད་པ་ལ་ལྔ་བྱའོ། །དེང་རྙེད་པ་འགྱེད་པར་འགྱུར་གྱི་དེར་ཁྱེད་ཅག་ཚོགས་པར་བྱའོ་ཞེས་དགེ་འདུན་ལ་བརྗོད་པར་བྱ་བ་དང་། གཎྜི་བརྡུང་བ་དང་། ཚུལ་ཤིང་འགྲིམ་པ་དང་། བགྲངས་པ་དང་། སོ་སོའི་སྐལ་བ་བྲིམ་པའོ་ཞེས་པ་ལྔ་པོ་རྙེད་པ་བགོ་བ་ཀུན་ལ་བྱའོ། །གཉིས་པ་བྱིན་གྱིས་བརླབ་པ་ནི་ཤི་བའི་ནོར་རྫས་དང་། ནོར་འདྲ་བྱིན་གྱིས་བརླབ་པར་འདོད་ན་རོ་དབྱུང་བ་དང་། རིམ་གྲོ་དང་། ཆོས་ཉན་དུ་གཞུག་པ་དག་བྱས་ནས་གསོལ་བ་འབའ་ཞིག་གིས་བྱིན་གྱིས་བརླབ་པ་ཡིན་ནོ། །རིན་པོ་ཆེ་གསེར་དངུལ་ལ་སོགས་པ་བྱིན་གྱིས་བརླབ་པ་ནི། སྦྱིན་བདག་གམ་ཞལ་ཏ་བས་མཐུན་པའི་རྐྱེན་བསྒྲུབ་ན་ལེགས་མོད་ཀྱི་དེ་དག་མེད་པ་རང་གིས་བྱིན་གྱིས་བརླབ་ན། སྦྱོར་བ་ནི་བསྙེན་པར་མ་རྫོགས་པ་གཅིག་ལ་ཟུར་གྱིས་བསྒོས་ནས་ཡུལ་དགེ་སློང་དང་། རང་གི་མདུན་དུ་འཇོག་ཏུ་བཅུག་ལ་ཡུལ་དེ་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་དབུལ། ཡུལ་དང་བདག་ཉིད་གཉིས་ཀས་སྤྱོད་ལམ་འགྲེང་སྟེ། གཉིས་ཀའི་ལག་པ་རིན་པོ་ཆེ་ལ་མ་རེག་པ། མེ་འདེ་བའི་ཕྱག་རྒྱས་དགབ། དངོས་གཞི་ནི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བས་དངོས་པོ་རུང་བ་མ་ཡིན་པ་འདི་རྙེད་དེ། བདག་དགེ་སློང་མིང་འདི་ཞེས་བགྱི་བའི་དངོས་པོ་རུང་བ་མ་ལགས་པ་འདི་བྱིན་གྱིས་བརླབ་བོ། །དངོས་པོ་རུང་བ་མ་ལགས་པ་འདིས་དངོས་པོ་རུང་བ་བསྒྲུབ་པར་བགྱིའོ། །ཞེས་ལན་གསུམ་བརྗོད། མཇུག་ཏུ་ཐབས་ལེགས་བྱ། གོས་ཟས། སྣོད་སྤྱད། གནས་ཁང་། གནས་མལ་རུང་བ་ཚད་ལྡན་རྣམས་བྱིན་གྱིས་བརླབས་ནས་ལོངས་སྤྱད་དུ་རུང་བ་ཡིན་ན། དེ་དག་མི་རུང་བ་དང་། ཚད་དུ་མ་ཆོག་པ་རྣམས་ལ་རྐྱེན་དང་ལྡན་པའི་དུས་སུ་ལོངས་ཇི་ལྟར་སྤྱད། བཅས་པའི་ཁ་ན་མ་ཐོ་བ་བསྲུང་པས་རང་གཞན་གྱི་ལུས་དང་ལོངས་སྤྱོད་ཚངས་པར་སྤྱོད་པའི་བར་ཆད་དུ་འགྱུར་ན་ཇི་ལྟར་སྤང་སྙམ་ན་དུས་དྲན་བྱེད་པ་ཡིན་ཏེ། མདོ་རྩ་ལས། སྟོན་པ་དང་། ཆོས་དང་། དགེ་འདུན་དང་། ཚངས་པ་མཚུངས་པར་སྤྱོད་པ་རྣམས་ཀྱི་ཆོས་དང་ལྡན་པའི་དོན་ཉིད་དང་། ལྷུང་བཟེད་དང་། ཚོན་གྱི་ལས་ལ་བརྟག་པ་ནི་དུས་བྱིན་གྱིས་བརླབ་པ་ཡིན་ནོ་ཞེས་གསུངས། དེ་ལ་བདུན་ཡོད་པའི་དུས་དྲན་གྱི་བྱེད་པ་ནི་ཉེས་བྱས་འགོག་བྱེད་ཡིན་ཏེ། གནང་བའི་རྐྱེན་ཉེ་བར་གནས་པའི་ཚེ་དུས་དྲན་མ་བྱས་ཀྱང་དངོས་གཞི་མི་འབྱུང་སྟེ། དགག་བཅས་དང་འགལ་བ་མེད་ཅིང་སྒྲུབ་པའི་བཅས་པ་ཡལ་བར་དོར་བ་མེད་པས་སོ། །དེས་ན་ཉེས་བྱས་འགོག་བྱེད་ཀྱང་གནང་བའི་དུས་དྲན་པར་མ་བྱས་པའི་ཉེས་བྱས་འགོག་པར་བྱེད་དོ། །གཉིས་པ་དུས་དྲན་གྱི་གཞི་ནི་བཀག་པ་དེ་རྐྱེན་ལ་ལྟོས་ཏེ་གནང་བ་སྟེ། དེ་ཡང་ངེས་པ་ལྔ་དང་བྲལ་བའོ། །གསུམ་པ་གང་གི་ཚེ་བྱ་བ་ནི། མ་ཞུགས་པ་འཇུག་པར་འདོད་པའི་ཚེའོ། །བཞི་པ་དུས་ཇི་སྙེད་དུ་བྱ་བ་ནི། བྱ་བ་དེ་མ་ཟིན་གྱི་བར་དུ་ཡིན་ལ། དེ་ཡང་སྦྱོར་བ་ཐ་དད་པ་དང་། ཉིན་མཚན་ཐ་དད་པ་གཉིས་ནི་མ་ཡིན་ནོ། །ལྔ་པ་ངོ་བོ་ནི། དགེ་སྦྱོང་གིས་བརྟག་པའི་ཚུལ་བཞིན་ཡིད་བྱེད་དང་བཅས་པའི་ས་མཚམས་འཛིན་པར་བྱེད་པ་དང་། དགག་བྱ་འགོག་པར་བྱེད་པའོ། །དྲུག་པ་དབྱེ་བ་ནི། དགག་བྱ་ཉེས་དམིགས་འགོག་པ་དང་། བརྒྱུད་པ་རྒྱུར་འགྲོ་འགོག་པའོ། །བདུན་པ་དུས་དྲན་གྱི་དགོས་པ་ལ་གཉིས་ཏེ། དངོས་ཀྱི་དགོས་པ་ནི་ཆོ་ག་མ་བྱས་པའི་ཉེས་པ་འགོག་པའོ། །བརྒྱུད་པའི་དགོས་པ་ནི། གནང་བའི་དུས་དྲན་བྱས་པས་མ་གནང་བའི་དུས་སེལ་བར་བྱེད། དེས་བཅས་པ་རྣམ་གཞག་མཚམས་བསྲུང་བའི་དགོས་པ་འགྲུབ་པ་དང་། དགག་བྱ་ཉེས་དམིགས་ཁེགས་པའོ། །དེ་དག་གིས་ཐོབ་པ་མི་ཉམས་པར་བསྲུང་བའི་ཐབས་བསྟན་ཟིན་ཏོ།། །།གསུམ་པ་ཉམས་ན་ཕྱིར་བཅོས་པའི་ཐབས་ལ་གཉིས་ཏེ། ལྟུང་བ་ཕྱིར་བཅོས་པ་དང་། རྩོད་པ་ཕྱིར་བཅོས་པའོ། །དང་པོ་ལ་གཉིས་ཏེ། མོས་པ་བཤགས་པའི་སྒོ་ནས་ཕྱིར་བཅོས་པ་དང་། མི་མོས་པ་གླེང་ཞིང་བསྐུལ་བའི་སྒོ་ནས་ཕྱིར་བཅོས་པའོ། །དང་པོ་ལ་གཉིས་ཏེ། ཕྱིར་བཅོས་དངོས་དང་། དེའི་ཆ་རྐྱེན་ནོ། །དང་པོ་ལ་གཉིས་ཏེ། བདག་ཉིད་མི་སྤྲོ་བ་ལ་ནན་ཏུར་གྱིས་ཕྱིར་བཅོས་པ་དང་། སྤྲོ་བ་མཐོལ་བ་ལ་སོགས་པའི་སྒོ་ནས་ཕྱིར་བཅོས་པའོ། །དང་པོ་ལ་གསུམ་སྟེ། ནན་ཏུར་སྤྱིར་བཏང་བ་དང་། ནན་ཏུར་བྱས་པ་ལ་བཟོད་པ་བླང་བ་དང་། ནན་ཏུར་སོ་སོའི་མཚན་ཉིད་དོ། །དང་པོ་ལ་དྲུག་སྟེ། གཞི་གང་ལ་བྱ་བ། དགེ་འདུན་གང་གིས་བྱ་བ། ཆོ་ག དགོས་པ། སའི་ཁྱད་པར། སྒྲ་དོན་ནོ། །དང་པོ་ནི། གཞི་མ་ཞི་བར་ཤེས་པ་ལ་མཐོང་ཐོས་ཀྱིས་ནན་ཏུར་བྱེད་དོ། །གཉིས་པ་ནི། དགེ་འདུན་མཚན་ཉིད་གསུམ་ལྡན་གྱིས་སོ། །གསུམ་པ་ནི། སྦྱོར་བ་གླེང་དྲན་བཞམས་བསྒོ་སྔོན་དུ་སོང་ནས། དངོས་གཞི་གསོལ་བཞིའི་ལས་དང་། མཇུག་གནས་འདིའམ་དགེ་འདུན་འདི་ཉིད་ཀྱིས་ཁྱོད་བག་ཡངས་སུ་བྱེད་པར་འགྱུར་རོ་ཞེས་པའོ། །བཞི་པ་ནི། རྒྱུ་མ་བཏང་བ་ལ་བཤགས་པ་བྱས་ཀྱང་མི་འཆགས་པས་བྱ་བ་ངན་པ་འཕྲོ་གཅོད་པ་དང་། ལམ་ངན་པ་ལས་བཟློག་ནས་ལམ་དུ་གཞུག་པ་དང་། དགེ་སློང་རྣམས་ཡིད་ཆེས་པའི་དགོས་པའོ། །ལྔ་པ་ནི། ནན་ཏུར་གྱི་ནང་ནས་ས་གཞན་ན་གནས་པའི་ཁྱད་པར་ནི་མཉམ་པ་དང་ཁྱད་པར་ཅན་གྱིས་སྤྱོད་པ་དོར་བའོ། །དྲུག་པ་ནི། འགྲེལ་པས་འོག་ཏུ་གཞུག་ཅིང་བཤུང་བའི་དོན་གྱིས་ནན་ཏུར་ཞེས་སོ། །གཉིས་པ་ལ་དྲུག་སྟེ། ཡུལ་གང་ལ་དང་། དགེ་འདུན་གང་གིས་དང་། མཚམས་གང་དུ་དང་། བསམ་པ་ཅི་ལྟ་བུས་དང་། ཆོ་ག་གང་གིས་དང་། དགོས་པ་གང་གི་ཆེད་དུའོ། །ཡུལ་ལ་བཅུ་གཅིག་སྟེ། འཁོན་གྱི་བསམ་པས་མི་འཛིན། རྟེན་ཕྱིན་ཅི་ལོག་ལ་མི་བརྟེན། རྟགས་ཕྱིན་ཅི་ལོག་མི་འཆང་། བསླབ་པ་ཕྱིན་ཅི་ལོག་མི་སློབ། ང་རྒྱལ་དང་རྒྱགས་པ་སྤང་བ་དང་། དམན་པ་ནས་འབྱུང་བ་བསྐྱོད་པ་དང་། མཉམ་པའི་སྤྱོད་པ་ལ་སློབ་པ་དང་། རྒྱུ་ལས་ལོག་པ་དང་། བཟོད་པར་གསོལ་བ་དང་། རང་བཞིན་དུ་གནས་པ་དང་། ཚོགས་སུ་མ་ལོངས་པ་དང་། གཟུགས་མ་བསྒྱུར་བའོ། །དགེ་ཚུལ་ལ་དགེ་སློང་གི་བསླབ་པ་ལ་སློབ་པ་དབྲིའོ། །ཁྱིམ་པ་ལ་བཟོད་པ་བླང་བ་ལ་དགེ་སློང་གི་བསླབ་པ་ལ་སློབ་པ་དང་། ཆོ་ག་མ་ཡིན་པ་མི་སྤྱོད་པ་དང་། ཁྱིམ་པའི་རྟགས་མི་འཆང་བ་བོར་བའི་མཚན་ཉིད་གཞན་དགོས་པའོ། །དགེ་འདུན་ནི་མཚན་ཉིད་གསུམ་དང་ལྡན་པ་དང་། ནན་ཏུར་བྱེད་མཁན་གྱིས་བསྐོས་པའོ། །གནས་ནི་མཚམས་ནང་ནའམ། དེ་ཉིད་བསྐོས་པའི་མཚམས་ནང་ནའོ། །བསམ་པ་འདུ་ཤེས་མ་འཁྲུལ་བ། ཀུན་སློང་མྱ་ངན་ལས་འདས་པའི་བསམ་པས་བསམ་པ་ཐག་པས་བཟོད་པ་གསོལ་བར་འདོད་པའོ། །ཆོ་ག་ལ་གསུམ་ལས་སྦྱོར་བ་ནི་ལན་གསུམ་གསོལ་བ་བཏབ་པའོ། །དངོས་གཞི་གསོལ་བ་དང་བཞིས་སྦྱིན་པའོ། །མཇུག་སྤྲོ་བ་བསྐྱེད་པའོ། །དགོས་པ་ནི་རང་བཞིན་དུ་གནས་པ་ཐོབ་པའོ། །གསུམ་པ་ནན་ཏུར་སོ་སོའི་མཚན་ཉིད་ལས་དང་པོ་བསྡིག་པ་ནན་ཏུར་ལ་སྤྱི་དོན་དྲུག་སྟེ། གཞི་གང་ལ་བྱ་བ་དང་། དགེ་འདུན་གང་གིས་དང་། ཆོ་ག་དང་། དགོས་པ་དང་། སའི་ཁྱད་པར་དང་། མིང་གདགས་པའི་རྒྱུ་མཚན་ནོ། །གཞི་ནི་དོན་ཡོད་རུང་མེད་རུང་ཆེ་རུང་ཆུང་རུང་འཐབ་དཀྲོལ་རྒྱུན་དུ་བྱེད་པའོ། །དགེ་འདུན་མཚན་ཉིད་གསུམ་ལྡན་གྱིས་སོ། །ཆོ་ག་ལ་གསུམ་ལས་སྦྱོར་བ་གླེང་དྲན་བཞམས་བསྒོ་སྔོན་དུ་སོང་བའོ། །དངོས་གཞི་གསོལ་བ་དང་བཞིའི་ལས་ཀྱིས་སོ། །མཇུག་ཏུ་བརྗོད་པ་གནས་འདིའམ་དགེ་འདུན་འདི་ཉིད་ཀྱིས་ཁྱོར་བག་ཡངས་སུ་བྱེད་པར་འགྱུར་རོ་ཞེས་བརྗོད་པའོ། །དགོས་པ་ནི་བྱ་བ་ངན་པ་འཕྲོ་གཅོད་དུ་གཞུག་པ་དང་། ལམ་ངན་པ་ལས་བཟློག་ནས་ལམ་དུ་གཞུག་པའི་ཕྱིར་རོ། །སའི་ཁྱད་པར་ནི་ཁྱད་པར་ཅན་གྱིས་སྤྱོད་པ་སྤངས་པའོ། །མིང་གདགས་པའི་རྒྱུ་མཚན་ནི་འཐབ་དཀྲོལ་ཅན་ལ་ལས་ཀྱིས་བསྡིགས་པས་ནའོ། །དེ་བཞིན་དུ་ནན་ཏུར་གྱི་ལས་ཐམས་ཅད་ལ་ཡང་སྤྱི་དོན་དྲུག་ཏུ་ཤེས་པར་བྱའོ། །བསྡིགས། སྨད། བསྐྲད། ཕྱིར་འགྱེད་བཞི་ནི་ཁྱད་པར་ཅན་གྱི་སྤྱོད་པ་སྤོང་བའོ། །གནས་དབྱུང་བདུན་ནི་དེའི་ཐོག་ཏུ་ཆོས་དང་ཟང་ཟིང་གིས་སྤོང་བའོ། །གནས་དབྱུང་བདུན་ནི་མ་མཐོང་བ་གནས་ནས་དབྱུང་བ། ཕྱིར་མི་འཆོས་པ། སྡིག་ལྟ་མི་གཏོང་བ། འཐབ་དཀྲོལ་བྱེད་པ། རྣམ་པར་གཏན་ལ་འབེབས་པ་ལས་གྱུར་པ་ཉེ་བར་མ་ཞི་བ། འཐབ་དཀྲོལ་གྱི་རྒྱུ་ཉེ་བར་བསྒྲུབ་པ། དགེ་སློང་མ་དང་སྡེ་ཞིང་གནས་པ་དབྱུང་བའོ། །བཅུ་གཅིག་པོ་དེའི་སྟེང་དུ་གསོ་སྦྱོང་བཞག་པ། དགག་དབྱེ་བཞག་པ་སྟེ་རབ་བྱུང་ལ་ནན་ཏུར་བཅུ་གསུམ་ཡིན་ལ། ཁྱིམ་པ་ལ་ལྷུང་བཟེད་ཁས་སྦུབ་པ་དང་བཅུ་བཞིའོ། །བསྡིགས་པ་སོགས་བཞི་ནི་རིམ་པ་ལྟར་འཐབ་དཀྲོལ་བྱེད་པ་དང་། ལྷག་མའི་ལྟུང་བ་ཕྱིར་མི་འཆོས་པར་རྒྱུན་དུ་བྱེད་པ་དང་། ཁྱིམ་སུན་འབྱིན་པ་དང་། ཁྱིམ་པ་ལ་བརྙས་ཐབས་བྱེད་པ་རྣམས་ལ་བྱའོ། །གཉིས་པ་བདག་ཉིད་སྤྲོ་བ་མཐོལ་བ་ལ་སོགས་པའི་སྒོ་ནས་ཕྱིར་བཅོས་པ་ལ་གཉིས་ཏེ། ཕྱིར་བཅོས་པའི་རྒྱུ་མཐོལ་བ་དང་། བཤགས་པ་དངོས་སོ། །དང་པོ་ལ་ལྔ་སྟེ། ཡུལ་དང་། གང་ཟག་དང་། བསམ་པ་དང་། ཆོ་ག་དང་། དགོས་པའོ། །ཡུལ་ནི་བསྒོ་བ་ལས་གྱུར་པ་རྣམས་ནི་ཆོས་དྲུག་ལྡན་མཚམས་ཀྱི་ཁོངས་སུ་གཏོགས་པ་ཐམས་ཅད་ལའོ། །སོ་སོར་བཤགས་པ་རྣམས་ནི་གནས་དེར་གཏོགས་པའི་ཆོས་དྲུག་དང་ལྡན་པའོ། །དེ་ལས་གཞན་པ་རྣམས་ནི་ཆོས་དྲུག་ལྡན་པ་གཅིག་ལའོ། །ཆོས་དྲུག་ལྡན་ནི་བསྙེན་པར་རྫོགས་པའི་སྡོམ་པ་རྣམ་པར་དག་པ་དང་ལྡན་པ་དང་། ལྟ་བ་མཐུན་པ་དང་། མཚན་མཐུན་པ་དང་། ཐ་སྙད་དང་ལྡན་པ་དང་། མཚམས་ཀྱི་ནང་ན་གནས་པ་དང་། ས་རང་བཞིན་དུ་གནས་པའོ། །གང་ཟག་ལ་ལྔ་སྟེ། བསྙེན་པར་རྫོགས་པའི་སྡོམ་པ་རྣམ་པར་དག་པ་དང་ལྡན་པ། གནས་ནས་མ་ཕྱུང་བ་དང་། ལྟུང་བ་དྲན་པར་ནུས་པ་དང་། བསམ་པ་རང་བཞིན་དུ་གནས་པ་དང་། བཤགས་པའི་རྐྱེན་མ་རྫོགས་པའོ། །བསམ་པ་ལ་གསུམ་སྟེ། མྱ་ངན་ལས་འདས་པའི་བསམ་པ་བརྟན་པོ་དང་ལྡན་པ་དང་། སྔ་མ་ལ་འགྱོད་ཅིང་ཕྱིན་ཆད་སྡོམ་སེམས་དང་ལྡན་པ་དང་། བསམ་པ་ཐག་པ་ནས་མཐོལ་བར་འདོད་པའོ། །ཆོ་ག་ལ་གཉིས་ཏེ། དངོས་གཞི་ཉེས་པ་མཐོལ་བ་དང་། བཅབ་པའི་ཉེས་པ་མཐོལ་བའོ། །དང་པོ་ལ་གཉིས་ཏེ། སྤྱིར་བཏང་བ་དང་། དམིགས་ཀྱིས་བསལ་བའོ། །སྤྱིར་བཏང་བ་ནི་དེས་དེའི་མདུན་དུ་མཆིལ་ལྷྭམ་གཉིས་ཕུད་བླ་གོས་ཕྲག་པ་གཅིག་ཏུ་གཟར་ནས་རྒན་ན་ཕྱག་བྱས་ལ་ལན་གསུམ་གྱི་བར་དུ་བྱའོ། །དམིགས་བསལ་ཐ་ན་མིང་གོ་བར་བྱའོ། །འཆབ་པའི་ཉེས་པ་མཐོལ་བ་ལ་ཞག་གྲངས་ལ་སོགས་པ་མི་ཤེས་ན་དཔག་ཏུ་མེད་པ་བརྗོད། ལྔ་ནས་གྲངས་ཀྱིས་ཆོད་ཀྱི་བར་ལ་ཚད་ཤིན་ཏུ་མང་པོ་ཞེས་བརྗོད་དོ། །མཐོལ་བ་ལ་མ་བཅབས་པ་མཐོལ་བ་དང་། བཅབས་པ་མཐོལ་བའོ། །མ་བཅབས་པ་ལ་སྤྱིར་བཏང་། དམིགས་བསལ་གཉིས་སོ། །བཅབས་པ་མཐོལ་བ་ལ་ཕྱུར་ན་རེ། མུ་དགུ་སྟེ། ལྟུང་བ་གཅིག་ཞག་གཅིག་དང་། ལྟུང་བ་གཅིག་ཞག་ཚད་མང་པོ་དང་། ལྟུང་བ་གཅིག་ཞག་དཔག་ཏུ་མེད་པ་དང་གསུམ། ལྟུང་བ་ཚད་ཤིན་ཏུ་མང་པོ་ཞག་གཅིག་དང་། ཞག་མང་པོ་དང་། ཞག་དཔག་ཏུ་མེད་པ་དང་གསུམ་མོ། །ལྟུང་བ་དཔག་ཏུ་མེད་པ་ཞག་གཅིག་དང་། ཞག་མང་པོ་དང་། ཞག་དཔག་དུ་མེད་པ་བཅབ་པ་དང་གསུམ་མོ། །འདི་དག་གི་སྐབས་སུ་སློབ་དཔོན་རྒྱ་ནི། འཆབ་པ་ལ་མཐོལ་བ་བྱ་ལ་ཕྱིས་འཆབ་པའི་ཉེས་པ་དང་། ཡོད་ལ་ཕྱིར་མི་འཆོས་པ་གཉིས་སྡོངས་པ་ལ་མཐོལ་བཤགས་དུས་གཅིག་པ་བྱ། དངོས་གཞི་ཉེས་པ་ནི་བཤགས་རྐྱང་བྱ་གསུངས། སློབ་དཔོན་རྨ་ཚོ་ནི། འཆབ་པ་ལ་མཐོལ་བས་ཆོག་གི་བཤགས་མི་དགོས། ཡོད་ན་ཕྱིར་མི་འཆོས་པ་ལ་མཐོལ་བཤགས་དུས་གཅིག་པ་བྱ། དངོས་གཞི་གཞན་གྱིས་བསྐུལ་ན་ཉེས་པ་ལ་བཤགས་རྐྱང་བྱ་ཞེས་གསུངས། མཁས་པ་བྱ་ནི། ཊཱིཀྐ་ལས། མཐོལ་བཤགས་དུས་གཅིག་པའི་ཆོ་ག་མ་སྦྱར་བས་འཆབ་པའི་ཉེས་པ་བྱུང་ཟིན་གྱི་ཆ་ནས་མིང་འཕེལ་བར་མ་ཟད་རིགས་ཀྱང་འཕེལ་བས་དུས་གཅིག་པ་བྱ་ལ། སྔར་འཆབ་པའི་ཉེས་པ་བྱུང་མ་ཟིན་ན་ཕྱིས་མིང་དང་རིགས་མི་འཕེལ་བར་བྱ་བའི་ཕྱིར་མཐོལ་རྐྱང་འབའ་ཞིག་བྱ། དངོས་གཞི་ལ་བཤགས་རྐྱང་བྱ་ཞིང་ཡོད་ལ་ཕྱིར་མི་འཆོས་པ་ལ་དུས་གཅིག་ཏུ་བྱའོ་ཞེས་གསུངས། དེའི་རྗེས་སུ་འབྲངས་ཏེ་དང་པོ་མཐོལ་བཤགས་དུས་གཅིག་པ་ནི་བརྫུན་སྨྲའི་ལྟུང་བྱེད་འཆབ་པ་དང་བཅས་པ་བྱུང་ན་ཡུལ་དགེ་སློང་ལྟུང་བ་མིང་རིགས་མི་མཐུན་པས་ཁྱད་པར་དུ་བྱས་པའི་ཆོས་བདུན་ལྡན་གྱི་དྲུང་དུ་རྒན་ན་ཕྱག་འཚལ་བ་དང་། གཞོན་ན་ཐུགས་གཏད་པར་ཞུ་བ་ཕུལ་ཏེ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ལྟུང་བྱེད་ཀྱི་སྡེ་ཚན་ལས། ཤེས་བཞིན་དུ་བརྫུན་དུ་སྨྲ་བའི་ལྟུང་བྱེད་འཆབ་པ་དང་བཅས་པ་བྱུང་སྟེ། བདག་དགེ་སློང་མིང་འདི་ཞེས་བྱ་བའི་ལྟུང་བ་དེ་བཙུན་པའི་སྤྱན་སྔར་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་ནི་བདག་བདེ་བ་ལ་རེག་པར་གནས་པར་གྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ། །ཞེས་ལན་གསུམ་མཐོང་སྡོམ་དང་། ཐབས་ལེགས་དང་བཅས་པར་བྱ། བརྫུན་སྨྲའི་ལྟུང་བྱེད་འཆབ་མེད་ཀྱི་མཐོལ་བ་འབའ་ཞིག་པ་ནི་ཡུལ་དང་སྦྱོར་བ་སྔར་དང་འདྲ་བ་ལ་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བྱེད་ཀྱི་སྡེ་ཚན་ལས་ཤེས་བཞིན་དུ་བརྫུན་དུ་སྨྲ་བའི་ལྟུང་བྱེད་བྱུང་སྟེ། བདག་དགེ་སློང་མིང་འདི་ཞེས་བྱ་བའི་ལྟུང་བ་དེ། བཙུན་པའི་སྤྱན་སྔར་མཐོལ་ལོ། །མི་འཆབ་བོ། །མཐོལ་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་ན་དེ་ལྟར་མི་འགྱུར་བ་ལགས་སོ། །ཞེས་ལན་གསུམ། མཐོང་སྡོམ། ཐབས་ཡིན་ནོ། །ལེགས་སོ་དང་བཅས་པ་བྱ། འདིས་མཐོལ་བ་དངོས་བསྟན་ཅིང་། ལྟུང་བ་གཞན་རྣམས་ཀྱི་མཐོལ་བ་ཡང་འདིས་མཚོན་ནོ། །གཉིས་པ་བཤགས་པས་ལྟུང་བ་ཕྱིར་བཅོས་པ་ནི་ཡིད་ཀྱི་ཁ་ན་མ་ཐོ་བ་ནི་སྔ་མ་ལ་འགྱོད་ཅིང་ཕྱིན་ཆད་སྡོམ་པའི་བློས་འདག་ལ། ལུས་ངག་གི་རིག་བྱེད་དུ་གྲུབ་པ་རྣམས་སྔར་བྱས་ལ་འགྱོད་པ་ཁོང་དུ་དུག་སོང་བ་སྐྱུག་པར་འདོད་པ་ལྟ་བུ་ཕྱིན་ཆད་སྡོམ་པ་སྲོག་ལ་བབ་ཀྱང་མི་བྱ་སྙམ་དུ་ཞེ་མནའ་སྐྱེལ་ཕོད་པ་གཅིག་དགོས་ཏེ། མདོ་རྩ་བ་ལས། བསམ་པས་ལྟུང་བ་ལས་ལྡང་གི་ཆད་པའི་ལས་ཀྱིས་ནི་མ་ཡིན་ནོ་ཞེས་བཤད། དེ་ལྟར་དངོས་སུ་ལྟུང་བའི་མིང་རིགས་བརྗོད་པ་མགོ་ལ་མེ་ཤོར་བར་གསོད་པར་འདོད་པ་ལྟ་བུའི་བརྩོན་འགྲུས་དང་ལྡན་པ་གཅིག་དགོས་ཏེ། མདོ་རྩ་བ་ལས། མིང་དང་རིགས་དང་ལྡན་པར་བརྗོད་ན་ལྟུང་བ་ལས་སོ་ཞེས་བཤད། དེ་ལ་ཕམ་པ་དངོས་གཞི་སྦོམ་པོ་ལྕི་ཡང་ཆ་ཤས་དང་བཅས་པ་ཕྱིར་བཅོས་པའི་ཆོ་ག ལྷག་མ་དངོས་གཞི་སྦོམ་པོ་ལྕི་ཡང་ཆ་ཤས་དང་བཅས་པ་ཕྱིར་བཅོས་པའི་ཆོ་ག སྤང་ལྟུང་དངོས་གཞི་ཆ་ཤས་དང་བཅས་པ་ཕྱིར་བཅོས་པའི་ཆོ་ག སོ་སོར་བཤགས་པ་དངོས་གཞི་ཆ་ཤས་དང་བཅས་པ་ཕྱིར་བཅོས་པའི་ཆོ་ག བསླབ་བྱ་ཉེས་བྱས་ཕྱིར་བཅོས་པའི་ཆོ་ག གཞི་སྟོད་སྨད་ཀྱི་སྦོམ་པོ་དང་ཉེས་བྱས་ཕྱིར་བཅོས་པའི་ཆོ་ག གང་ཟག་ཁྱད་པར་ཅན་ལྔའི་ལྷག་མ་དངོས་གཞི་ཕྱིར་བཅོས་པའི་ཆོ་ག་དང་བདུན་ཡིན་ནོ། །དང་པོ་ཕམ་པ་དངོས་གཞི་འཆབ་སེམས་དང་བཅས་པས་རྒྱུད་ལ་གོས་ན་ཕྱིར་བཅོས་པའི་ཐབས་མེད་དེ། ལུང་ལས། དེའི་དགེ་སྦྱོང་ཚུལ་ནི་ཕྱིར་བླང་དུ་མེད་པར་འགྱུར་རོ་ཞེས་དང་། མདོ་རྩ་བ་ལས་ཀྱང་། ཚུལ་ཁྲིམས་འཆལ་བ་བསྐྲད་པར་བྱའོ། །ཞེས་གསུངས་པས་སོ།། །།ཕམ་པ་འཆབ་སེམས་མ་སྐྱེས་པས་རྒྱུད་ལ་གོས་ན་དགེ་འདུན་ལ་གསོལ་བ་ལན་གསུམ་བཏབ་སྟེ། དགེ་འདུན་གྱིས་གསོལ་བ་དང་བཞིའི་ལས་ཀྱི་ཆད་པ་ལས་ཀྱི་བསླབ་པ་དང་། སྡོམ་པ་ལས་ཀྱི་བསླབ་པ་བྱིན་ནས་སྤོ་སྤྱོད་མགུ་སྤྱོད་ཀྱི་སྐབས་སུ་འཆད་པ་ལྟར་རང་བཞིན་དུ་གནས་པ་རྣམས་ལས་ཁྱད་པར་གྱི་སྤྱོད་པ་དང་། མཉམ་པའི་སྤྱོད་པ་སྤངས་ཏེ། དམན་པའི་སྤྱོད་པས་ཇི་སྲིད་འཚོའི་བར་རམ་དགྲ་བཅོམ་པ་མ་ཐོབ་བར་དུ་གུས་པས་ཞབས་ཏོག་བསྒྲུབས་པས་ཆད་པ་ལས་ཀྱི་བསླབ་པས་ཕམ་པའི་སྡིག་པ་དག་ཅིང་། སྡོམ་པ་ལས་ཀྱི་བསླབ་པས་སྡོམ་པ་སོར་ཆུད་པར་འགྱུར་བ་ཅིག་ཡིན། བྱེ་བྲག་ཏུ་སྨྲ་བ་ཕམ་པ་བྱུང་བས་སྡོམ་པ་མི་བཏང་བར་འདོད་པས་སྡོམ་པ་སོར་ཆུད་ཅེས་མ་བརྗོད་ཀྱང་རུང་། ཕམ་པར་གཏོགས་པའི་སྦོམ་པོ་ལྕི་བ་ཕྱིར་བཅོས་པའི་སྦྱོར་བ་ནི་དགེ་སློང་མཚམས་ཀྱི་ཕྱི་ནང་དུ་མ་བཅད་པ་དྲུག་གི་མདུན་དུ་ཕྱག་འཚལ། ཙོག་པུར་འདུག་ནས་དགེ་འདུན་བཙུན་པ་རྣམས་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ཕམ་པར་འགྱུར་བའི་སྡེ་ཚན་ལས་མི་ཚངས་པར་སྤྱོད་པའི་དངོས་གཞིའི་རྣམ་པའི་སྦོམ་པོ་ལྕི་བ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་སྦོམ་པོ་དེ། དགེ་འདུན་བཙུན་པ་རྣམས་ཀྱི་མདུན་དུ་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་ནི་བདག་བདེ་བ་ལ་རེག་པར་གནས་པར་འགྱུར་གྱི་མ་མཐོལ་མ་བཤགས་ན་ནི་དེ་ལྟར་མི་འགྱུར་རོ། །ཞེས་ལན་གསུམ་བརྗོད། མཇུག་མཐོང་སྡོམ་ཐབས་ལེགས་དང་བཅས་པ་བྱ། དེ་ནི་རྨ་ཉམས་པའི་ནང་དུ་བདེ་བ་ཉམས་སུ་མྱོང་བ་ལྟ་བུའོ། །ཕམ་པར་གཏོགས་པའི་སྦོམ་པོ་ཡང་བ་ཕྱིར་བཅོས་པའི་སྦྱོར་རྗེས་སྔར་དང་འདྲ། དངོས་གཞི་ནི། ཡུལ་དགེ་སློང་བཞིའི་མདུན་དུ་འདུག་སྟེ། དགེ་འདུན་བཙུན་པ་རྣམས་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ཕམ་པར་འགྱུར་བའི་སྡེ་ཚན་ལས་མི་ཚངས་པར་སྤྱོད་པའི་དངོས་གཞི་ཕམ་པའི་སྦོམ་པོ་ཡང་བ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་སྦོམ་པོ་དེ། དགེ་འདུན་བཙུན་པ་རྣམས་ཀྱི་མདུན་དུ་མཐོལ་ལོ། །བཤགས་སོ། །མི་འཆབ་བོ། །མཐོལ་ཞིང་བཤགས་ན་ནི་བདག་བདེ་བ་ལ་རེག་པར་གནས་པར་འགྱུར་གྱི་མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ། །ཞེས་ལན་གསུམ་བརྗོད་དོ། །ཕམ་པའི་ཆ་ཤས་ཀྱི་ལྟུང་བ་ཕྱིར་བཅོས་ན་བསམ་པ་སེམས་བསྐྱེད་པའི་གནས་སྐབས་ཀྱི་ཉེས་བྱས་ནི་སྔར་བཞིན་བསྡོམས་པས་འདག སྦྱོར་བའི་སྦྱོར་བའི་ཉེས་བྱས་ནི་སྦྱོར་རྗེས་སྔར་བཞིན། དངོས་གཞི་ནི་དགེ་སློང་རྣམ་དག་གཅིག་གིས་མདུན་དུ་འདུག་སྟེ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ཕམ་པར་འགྱུར་བའི་སྡེ་ཚན་ལས་མི་ཚངས་སྤྱོད་ཀྱི་ཕམ་པའི་སྦྱོར་བའི་སྦྱོར་བའི་ཉེས་བྱས་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ཉེས་པ་དེ། བཙུན་པའི་མདུན་དུ་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ། །ཞེས་ལན་གསུམ། སྦྱོར་བའི་སྦོམ་པོའི་ཕྱིར་བཅོས་ནི་སྦྱོར་རྗེས་སྔར་དང་འདྲ། དངོས་གཞི་ལྟུང་བ་མིང་རིགས་མི་མཐུན་པས་ཁྱད་པར་དུ་བྱས་པའི་དགེ་སློང་རྣམ་དག་གི་མདུན་དུ་འདུག་སྟེ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ཕམ་པར་འགྱུར་བའི་སྡེ་ཚན་ལས་མི་ཚངས་སྤྱོད་ཀྱི་ཕམ་པའི་སྦྱོར་བའི་སྦོམ་པོ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་སྦོམ་པོ་དེ། བཙུན་པའི་མདུན་དུ་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་ནི་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་ཞིང་མ་བཤགས་ན་ནི་དེ་ལྟར་མི་འགྱུར་བ་ལགས་སོ་ཞེས་ལན་གསུམ། ཕམ་པའི་བསླབ་བྱའི་ཉེས་བྱས་ཀྱི་གོས་ན་སྦྱོར་མཇུག་གོང་བཞིན། དངོས་གཞི་ནི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ཕམ་པར་གྱུར་པའི་སྡེ་ཚན་ལས་མི་ཚངས་པར་སྤྱོད་པའི་བསླབ་བྱ་ལས་འདས་པའི་ཉེས་བྱས་མ་བསྲུངས་པར་ཉིན་མོ་གློ་ས་ཕབ་སྟེ་གཉིད་ལོག་པའི་ལྟུང་བ་ཞིག་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ལྟུང་བ་དེ། བཙུན་པའི་མདུན་དུ་མཐོལ་ལོ། །བཤགས་སོ། །མི་འཆབ་བོ། །མཐོལ་ཞི་བཤགས་ན་ནི་བདག་བདེ་བ་ལ་རེག་པར་གནས་པར་འགྱུར་གྱི་མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ། །ཞེས་ལན་གསུམ། འདིས་ལྷག་མ་མན་ཆད་ཀྱི་ལྟུང་བ་རྣམས་ཀྱི་ཡང་ཆ་ཤས་དང་བསླབ་བྱའི་ཉེས་པ་ཕྱིར་བཅོས་པ་ལ་མིང་རིགས་སྐབས་དང་སྦྱར་ཏེ་ཤེས་པར་བྱའོ། །གཉིས་པ་ལྷག་མ་དངོས་གཞི་སྦོམ་པོ་ལྕི་ཡང་ཆ་ཤས་དང་བཅས་པ་ཕྱིར་བཅོས་པའི་ཆོ་གའི་དངོས་གཞི་ཕྱིར་བཅོས་ཚུལ་ལ། སྤོ་བའི་སྒོ་ནས་འཆབ་པ་ཕྱིར་བཅོས་པ་དང་། མགུ་བ་དང་དབྱུང་བའི་སྒོ་ནས་ལྷག་མ་དངོས་གཞི་ཕྱིར་བཅོས་པའི་ཚུལ་གཉིས་ཡིན། སྤྱིར་ལྟུང་བ་ཐམས་ཅད་ཀྱི་འཆབ་པའི་ཉེས་པ་སྔོན་དུ་ཕྱིར་བཅོས་དགོས་ཏེ། ཊཱིཀྐ་ལས་སྔར་འཆབ་པའི་ཉེས་པ་ཕྱིར་བཅོས་ཤིང་། ཕྱི་ནས་ལྟུང་བ་ཕྱིར་བཅོས་པར་བྱའོ་ཞེས་པ་ཀུན་ལ་མཚུངས།། །།འཆབ་པའི་ཉེས་པ་འབྱུང་ཚུལ་ཡང་བསྙེན་པར་རྫོགས་པ་གནས་ནས་མ་ཕྱུང་ཞིང་། ལས་དང་པོ་པ་མིན་པ་ལྟུང་བ་དྲན་ཤེས་དང་ལྡན་པའི་རང་བཞིན་དུ་གནས་པས་རང་རྒྱུད་ཀྱི་ལྟུང་བ་མཐོལ་བའི་ཡུལ་མཚན་ཉིད་དང་ལྡན་པ་ཡོད་ཀྱང་མ་མཐོལ་བར་འཆབ་པའི་སེམས་ཀྱིས་མཚན་མོའི་མཐའ་འདས་པས་བཅབ་པར་འགྱུར་རོ། །དེ་ཡང་དུས་དང་དུས་མ་ཡིན་པ་བསྡུས་པ་འབྱུང་བའི་གཞི་ལས་བསྟན་ནོ། །དང་པོ་སྤོ་བའི་སྒོ་ནས་འཆབ་པ་ཕྱིར་བཅོས་པ་ལ་སྤོ་བ་སྦྱིན་པ་དང་། སྤྱད་པ་གཉིས་ཡིན། དང་པོ་སྤོ་བ་སྦྱིན་པ་ནི་མཚན་ཉིད་གསུམ་ལྡན་གྱི་དགེ་འདུན་གྱིས་ཡུལ་བསྙེན་པར་རྫོགས་པའི་སྡོམ་པ་གསོ་རུང་ཡན་ཆད་དང་ལྡན་པ། ལྷག་མའི་ལྟུང་བ་དྲན་ཤིང་དམན་པའི་གང་ཟག་ཡིན་ཞིང་། འཆབ་པའི་ཉེས་པ་དང་ལྡན་པ་ཚོགས་སུ་མ་ཚང་བས་གསོལ་བ་ལན་གསུམ་དུ་འདེབས་པ་དེ་ལ་སྤོ་བ། གཞི་ནས་སྤོ་བ། ཡང་གཞི་ནས་སྤོ་བ་གསུམ་ཇི་སྲིད་བཅབ་པའི་དུས་དེ་སྲིད་དུ་གསོལ་བཞིའི་ལས་ཀྱིས་བྱིན་པས་སྤོ་བ་སྤྱད་པ་ཆགས་ཤིང་། སྒྲ་དོན་ཡང་དམན་པའི་སར་སྤོ་བ་དེ་ཡིན། གཉིས་པ་སྤོ་བ་སྤྱད་པ་ནི་གང་ཟག་སྤོ་བ་མནོས་ལ་ཆགས་པ་དེས་ཡུལ་མཚན་ཉིད་གསུམ་ལྡན་གྱི་དགེ་སློང་མཚམས་ནང་ན་གནས་པ་གུད་དུ་མ་བཅད་པ། གནས་བརྟན་དང་བཅས་སོ་སོར་ཐར་པ་དང་བཅས་པར་བསམ་པ་མྱ་ངན་ལས་འདས་པའི་བསམ་པ་བརྟན་པོ་སྔར་བྱས་ཀྱི་ལྟུང་བ་ལ་འགྱོད་པ། གུས་པའི་སྒོ་ནས་ཇི་སྲིད་བླངས་པའི་དུས་དེ་སྲིད་དུ་སྤོ་བ་སྤྱོད་པར་འདོད་པས་ཁྱད་པར་ཅན་གྱི་སྤྱོད་པ་ལྔ་དང་། གྲོགས་ཚངས་པ་མཚུངས་པར་སྤྱོད་པ་དང་མཉམ་པའི་སྤྱོད་པ་སྤངས་ཏེ། དམན་པའི་སྤྱོད་པ་ལྔ་དང་དུ་བླངས་ཏེ་ཇི་སྲིད་བླངས་པའི་དུས་དེ་སྲིད་དུ་འདུས་པའི་དགེ་འདུན་ལ་འདས་པ་དང་འབྱུང་བར་འགྱུར་བ་བརྗོད་ཅིང་གནས་པས་མགུ་བ་སྤྱོད་པའི་རྟེན་དུ་རུང་བ་གཅིག་ཡིན། ཁྱད་པར་ཅན་གྱི་སྤྱོད་པ་ལྔ་ནི་ཕྱག་ལ་སོགས་པ་བསྙེན་བཀུར་བདག་གིར་བྱེད་པ་སྤོང་། ཆོས་དང་ཟང་ཟིང་གི་ལོངས་སྤྱོད་སྟབས་གཅིག་ཏུ་བྱེད་པ་ལ་སོགས་མཉམ་པའི་སྤྱོད་པ་སྤོང་། མཁན་སློབ་བྱེད་པ་ལ་སོགས་པ་དགེ་སྦྱོང་བླ་མའི་གནས་ལྟ་བུ་སྤོང་། དགེ་སྦྱོང་ཉམས་པ་ལ་ལྟུང་བ་གླེང་བ་ལ་སོགས་པ་ནན་ཏུར་གྱི་ལས་བྱེད་པ་སྤོང་། ཁྱོད་ནི་ཕྱིར་མི་འཆོས་པ་ཡིན་ནོ་ཞེས་མཐོ་བའམ་ང་རྒྱལ་གྱི་བསམ་པ་སྤོང་བ་ཡིན་ནོ། །མཉམ་པའི་སྤྱོད་པ་ནི་རང་བཞིན་དུ་གནས་པ་དང་ལྷན་ཅིག་གཡོགས་མ་གཅིག་ཏུ་ཉལ་བ་སྤོང་བ་དང་། སྤོ་མགུ་སྤྱོད་པ་དང་ལྷན་ཅིག་ཉལ་བ་སྤོང་བ་དང་། ཚངས་པ་མཚུངས་པར་སྤྱོད་པ་རྣམས་དང་གོམ་པ་མཉམ་དུ་འདོར་བ་དང་། འཇིང་སྒྲིལ་བ་སོགས་སྤོང་བའོ། །དམན་པའི་སྤྱོད་པ་ལྔ་དྭང་དུ་བླང་བ་ནི་གཙུག་ལག་ཁང་གི་སྒོ་དབྱེ་བ་ལ་སོགས་པ་ནངས་པར་གྱི་དུས་སུ་ཇི་ལྟར་སྒྲུབ་པ་དང་། གཎྜི་བརྡུང་བ་ལ་སོགས་པ་ཆོས་སྟོན་གྱི་དུས་སུ་ཇི་ལྟར་བསྒྲུབ་པ་དང་། དགེ་འདུན་གྱི་གདན་ཆ་བཤམ་པ་ལ་སོགས་པ་འདུ་བའི་དུས་སུ་ཇི་ལྟར་བསྒྲུབ་པ་དང་། མར་མེ་བཤམ་པ་ལ་སོགས་པ་དགོང་མོའི་དུས་སུ་ཇི་ལྟར་བསྒྲུབ་པ་དང་། དགེ་སློང་རྣམས་ཀྱི་འོག་དགེ་ཚུལ་རྣམས་ཀྱི་གོང་དུ་བསྡད་ནས་རྙེད་པའི་ཐ་མ་ལེན་པ་ལ་སོགས་པ་དུས་ཐམས་ཅད་དུ་ཇི་ལྟར་བསྒྲུབ་པའོ། །ལྷག་མ་དངོས་གཞི་ཕྱིར་བཅོས་པའི་ཐབས་མགུ་བ་ལའང་སྦྱིན་པ་དང་། སྤྱད་པ་གཉིས་ཡིན། སྦྱིན་པ་ནི་དམན་པའི་གང་ཟག་སྤོ་བ་སྤྱད་ཟིན་དེའམ། འཆབ་པ་དང་མི་ལྡན་པའི་ལྷག་མ་བྱུང་བ་མགུ་བ་ནོད་པའི་དོན་དུ་གསོ་བ་ལན་གསུམ་འདེབས་ལ། མཚན་ཉིད་གསུམ་ལྡན་གྱི་དགེ་འདུན་གྱིས་ཞག་དྲུག་གི་བར་དུ་གསོལ་བཞིའི་ལས་ཀྱི་མགུ་བ་སྦྱིན་པ་བཅུ་གཉིས་གང་འོས་བྱིན་པས་དགེ་འདུན་ཡིད་མགུ་བར་བྱེད་པ་སྟེ། མགུ་བ་ཆགས་པའི་ཐབས་ཤིག་ཡིན། གཉིས་པ་མགུ་བ་སྤྱད་པ་ནི། སྤོ་སྤྱོད་ཀྱི་སྐབས་བཞིན་བསླབས་པས་དབྱུང་བའི་རྟེན་དུ་རུང་བ་ཞིག་ཡིན། སྤོ་སྤྱོད་མགུ་སྤྱོད་ཀྱི་ཚུལ་དེ་དག་ནི་ས་གཞན་ན་གནས་པའི་གཞི་ལས་བསྟན་ནོ། །དབྱུང་བ་སྦྱིན་པ་ནི་མགུ་བ་སྤྱད་པའི་གང་ཟག་དབྱུང་པའི་དོན་དུ་གསོལ་བ་ལན་གསུམ་འདེབས་པ་དེ་ལ། རྩྭ་བཀྲམ་པའི་སྟེང་དུ་ཁ་བུབ་ཏུ་བསྙལ་བ་ལ་གྲངས་ཉི་ཤུའམ། མཐའ་འཁོབ་ཏུ་བཅུར་ཚང་བས་ཁྱད་པར་དུ་བྱས་པའི་མཚན་ཉིད་གསུམ་ལྡན་གྱི་དགེ་འདུན་གྱིས་ཡུལ་དེ་ལ་ཁྱོད་ཀྱིས་ལྟུང་བ་འདི་སྤྱད་པས་ཁྱོད་ཀྱི་འགྲོ་བ་ནི་གཉིས་ཏེ། དམྱལ་བ་དང་། བྱོལ་སོང་གི་སྐྱེ་གནས་སོ་ཞེས་པ་སྔོན་དུ་བཏང་ནས་གསོལ་བཞིའི་ལས་ཀྱིས་ཡུལ་དབུས་སུ་དབྱུང་བ་སྦྱིན་པ་བཅུ་གཉིས་པོ་སྐབས་དང་སྦྱར་ཏེ་གང་ཡིན་བྱ། བརྗོད་པའི་ལས་ཚར་བ་དང་། ཡུལ་དེ་བསླང་སྟེ། ཁྱེད་ཀྱིས་ལྟུང་བ་འདི་བཤགས་པས་ཁྱེད་ཀྱི་འགྲོ་བ་ནི་གཉིས་ཏེ། ལྷ་དང་མིའོ་ཞེས་དང་། གང་ཟག་དམ་པ་ནི་གཉིས་ཏེ། ལྟུང་བ་མ་བྱུང་བ་དང་། བྱུང་བ་ཕྱིར་འཆོས་པའོ་ཞེས་པ་ལ་སོགས་ཀྱིས་གཟེངས་བསྟོད་ལ། སྤོ་སྤྱོད་མགུ་སྤྱོད་གཉིས་ཀ་ཡང་དམན་པའི་ས་ན་གནས་པ་ཡིན་པ་ལ་དེ་ནས་དབྱུང་བས་ན་སྒྲ་དོན་ཡང་དབྱུང་བའོ། །ལྷག་མའི་སྦོམ་པོ་ལྕི་བའི་ཕྱིར་འཆོས་ཀྱི་སྦྱོར་བ་ནི། ལྟུང་བ་མིང་རིགས་མི་མཐུན་པས་ཁྱད་པར་དུ་བྱས་པའི་དགེ་སློང་ལྔའི་མདུན་དུ་ཕྱག་འཚལ་ཙོག་པུར་འདུག་སྟེ། དགེ་འདུན་བཙུན་པ་རྣམས་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་དགེ་འདུན་ལྷག་མའི་སྡེ་ཚན་ལས་ཁུ་བ་འབྱིན་པའི་ལྷག་མའི་དངོས་གཞིའི་སྦོམ་པོ་ལྕི་བ་བྱུང་སྟེ་བདག་དགེ་སློང་མིང་འདི་ཞེས་བགྱི་བའི་སྦོམ་པོ་དེ་དགེ་འདུན་གྱི་མདུན་དུ་མཐོལ་ལོ། །མི་འཆབ་བོ། །བཤགས་སོ། །མཐོལ་ཞི་བཤགས་ན་བདག་བདེ་བ་ལ་རེག་པར་གནས་པར་གྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ་ཞེས་ལན་གསུམ་མོ། །ལྷག་མའི་སྦོམ་པོ་ཡང་བ་ནི། ཡུལ་ལྟུང་བ་མིང་རིགས་མི་མཐུན་པས་ཁྱད་པར་དུ་བྱས་པའི་དགེ་སློང་རྣམ་དག་གཅིག་གི་མདུན་དུ་འདུག་ལ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་དགེ་འདུན་ལྷག་མའི་སྡེ་ཚན་ལས། ཁུ་བ་འབྱིན་པའི་ལྷག་མའི་དངོས་གཞིའི་སྦོམ་པོ་ཡང་བ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་སྦོམ་པོ་དེ་བཙུན་པའི་སྤྱན་སྔར་ཞེས་སྔར་བཞིན་ཆོ་ག་ལན་གསུམ་མཐོང་སྡོམ་དང་བཅས་པས་འདག་གོ །འཆབ་པའི་ཉེས་པའི་མཐོལ་ཚུལ་ཙམ་སྔར་བསྟན་མོད་ཀྱི་རྣམ་གྲངས་བརྗོད་ཚུལ་ཙམ་བྱས་ན་ལྟུང་བ་གཅིག་ཞག་གཅིག་བཅབ་པ་ལྟ་བུ་ཡིན་ན་ཡུལ་དགེ་སློང་རྣམ་དག་ལ་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་ཕུལ་ཏེ། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་དགེ་འདུན་ལྷག་མའི་སྡེ་ཚན་ལས་བསམ་བཞིན་དུ་ཁུ་བ་ཕྱུང་བའི་དགེ་འདུན་ལྷག་མ་གཅིག་དགུང་གཅིག་བཅབ་པ་འཆབ་པའི་ཉེས་པ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ལྟུང་བ་དེ་བཙུན་པའི་སྤྱན་སྔར་མཐོལ་ལོ། །མི་འཆབ་བོ། །མཐོལ་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་ན་དེ་ལྟར་མི་འགྱུར་བ་ལགས་སོ་ཞེས་ལན་གསུམ། ལྟུང་བ་ཞག་གཉིས་བཅབ་པ་ལའང་དེས་མཚོན། ལྟུང་བ་ཞག་གསུམ་ཡན་ཆད་ནས་བརྒྱ་སྟོང་འབུམ་ལ་སོགས་པ་བཅབ་པ་མཐོལ་བའི་སྦྱོར་ཆོག་སྔར་བཞིན། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་བསམ་བཞིན་དུ་ཁུ་བ་ཕྱུང་བའི་ལྷག་མའི་ལྟུང་བ་ཚད་ཤིན་ཏུ་མང་པོ་དང་ལྡན་པ་དགུང་ཚད་ཤིན་ཏུ་མང་པོ་བཅབ་པའི་འཆབ་པའི་ཉེས་པ་ཚད་ཤིན་ཏུ་མང་པོ་བྱུང་སྟེ་ཞེས་སྔར་བཞིན་བརྗོད། གྲངས་གཏན་ནས་མི་ཤེས་པ་མཐོལ་བའི་སྦྱོར་བ་སྔར་དང་འདྲ། དངོས་གཞི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་བསམ་བཞིན་དུ་ཁུ་བ་ཕྱུང་བའི་ལྟུང་བ་དཔག་ཏུ་མ་མཆིས་པ། དགུང་དཔག་དུ་མ་མཆིས་པ་བཅབ་པའི་ཉེས་པ་དཔག་ཏུ་མ་མཆིས་པ་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ཞེས་སྔར་བཞིན་མཐོལ། མཇུག་ཐབས་ཡིན་ནོ་ལེགས་སོ་དང་བཅས་པ་བྱ། དེ་དག་གིས་ནི་ལྟུང་བ་གཞན་རྣམས་ཀྱི་བཅབ་པ་བརྗོད་ཚུལ་ལའང་མཚོན་ཏེ་ཤེས་པར་བྱ་ཞིང་། ལྟུང་བ་དང་ཞག་གི་གྲངས་མི་མཉམ་པ་ལའང་བརྗོད་ཚུལ་རྣམས་ཤེས་པར་བྱའོ། །གསུམ་པ་སྤང་ལྟུང་དངོས་གཞི་ཆ་ཤས་དང་བཅས་པ་ཕྱིར་འཆོས་པའི་ཆོ་ག་ལ་གཉིས་ཏེ། སྤང་བའི་ལྟུང་བྱེད་དངོས་གཞི་ཕྱིར་བཅོས་པ་དང་། ལྟུང་བྱེད་འབའ་ཞིག་པའི་དངོས་གཞི་ཕྱིར་བཅོས་པའོ། །དང་པོ་ནི་ཞག་བཅུ་པའི་སྤང་ལྟུང་ལྟ་བུ་ལ་མཚོན་ན། སྤང་བའི་ལྟུང་བ་བྱུང་བའི་གོས་དེ་གནས་ཁང་ཐ་དད་པའི་དགེ་སློང་གཞན་གཅིག་ལ་དོ་ནུབ་ལྟ་བུ་སྤང་ལ། སང་ལྟ་བུ་ཡུལ་དགེ་སློང་རྒན་ན་ཕྱག་བྱ། གཞོན་ན་ཐུགས་གཏད་པར་ཞུ་བ་དབུལ། སྤྱོད་ལམ་ཙོག་པུར་འདུག་སྟེ། དངོས་གཞི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་སྤང་བ་ལྟུང་བྱེད་ཀྱི་སྡེ་ཚན་ལས་ཞག་བཅུ་འཆང་བའི་ལྟུང་བ་གཅིག་བྱུང་སྟེ། ལྟུང་བ་དེ་བཙུན་པའི་མདུན་དུ་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ་ཞེས་ལན་གསུམ། མཇུག་མཐོང་སྡོམ་ཐབས་ཡིན་ནོ་ལེགས་སོ་དང་བཅས་པ་བྱ། དེས་སྤང་ལྟུང་གཞན་གྱི་ཕྱིར་བཅོས་ཀྱང་མཚོན། གཉིས་པ་ལྟུང་བྱེད་འབའ་ཞིག་པའི་ཕྱིར་བཅོས་ནི་ཞག་གཅིག་སྤངས་པའི་ཆད་པ་མི་དགོས་ཀྱང་ཁབ་རལ་བཅག་པ་དང་། ཁྲི་རྐང་བཅད་པ་དང་། ཤིང་བལ་བསྡུས་པ་ལ་སོགས་ཀྱི་ཆད་པ་སྔོན་དུ་གཏོང་དགོས་པ་ནི་ཡོད་དོ། །ཤེས་བཞིན་དུ་བརྫུན་དུ་སྨྲ་བ་ལྟ་བུའི་ཕྱིར་བཅོས་ཀྱི་སྦྱོར་རྗེས་སྔར་དང་འདྲ། དངོས་གཞི་བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་ལྟུང་བྱེད་ཀྱི་སྡེ་ཚན་ལས་ཤེས་བཞིན་དུ་བརྫུན་དུ་སྨྲ་བའི་ལྟུང་བྱེད་བྱུང་སྟེ། བདག་དགེ་སློང་མི་འདི་ཞེས་བགྱི་བའི་ལྟུང་བ་དེ་བཙུན་པའི་སྤྱན་སྔར་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་རོ་ཞེས་ལན་གསུམ། མཐོང་སྡོམ་ཐབས་ལེགས་དང་བཅས་པར་བྱ། ལྟུང་བྱེད་གཞན་རྣམས་ལའང་དེས་མཚོན་ཏེ་ཤེས་པར་བྱའོ། །བཞི་པ་མཐོལ་བ་ལ་བཤགས་པའི་མིང་གིས་བཏགས་པ་སོ་སོར་བཤགས་པའི་དངོས་གཞི་ཆ་ཤས་དང་བཅས་པ་ཕྱིར་བཅོས་པའི་ཆོ་ག་ནི་མཐོལ་བའི་ཡུལ་གནས་ཁང་དེར་འདུས་པའི་དགེ་འདུན་ཐམས་ཅད་ལ་ཕྱག་འཚལ་བ་སྔོན་དུ་བཏང་སྟེ། དགེ་འདུན་བཙུན་པ་རྣམས་ཞེས་པའམ་ཚེ་དང་ལྡན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་སོ་སོར་བཤགས་པའི་སྡེ་ཚན་ལས་སྨད་པའི་གནས་མི་རིགས་པ་དགེ་སློང་མ་ལས་ཟས་ལེན་པའི་སོ་སོར་བཤགས་པར་བྱ་བ་བྱུང་གིས་ཆོས་དེ་ཚེ་དང་ལྡན་པའི་སྤྱན་སྔར་སོ་སོར་བཤགས་སོ་ཞེས་ལན་གཅིག་བརྗོད། སོར་བཤགས་གཞན་ལའང་དེས་མཚོན། ལྔ་པ་བསླབ་བྱ་ཉེས་བྱས་ཕྱིར་བཅོས་པའི་ཆོ་ག་ནི། སྦྱོར་རྗེས་སྔར་བཞིན་དངོས་གཞི་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་ལྟུང་བ་བསླབ་བྱ་ཉེས་བྱས་ཀྱི་སྡེ་ཚན་ལས་ཤམ་ཐབས་ཟླུམ་པོར་མ་བགོས་པའི་ཉེས་བྱས་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ལྟུང་བ་དེ་བཙུན་པའི་སྤྱན་སྔར་མཐོལ་ལོ། །མི་འཆབ་བོ། །གཤགས་སོ། །མཐོལ་ཞིང་བཤགས་ན་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་རོ་ཞེས་ལན་གསུམ། མཐོང་སྡོམ་ཐབས་ལེགས་དང་བཅས་པ་བྱ། བསླབ་བྱའི་ཉེས་བྱས་གཞན་ལའང་དེས་མཚོན་ཏེ་ཤེས་པར་བྱའོ། །ལྷག་མ་མན་ཆད་ཀྱི་སེམས་བསྐྱེད་པ་སྦྱོར་བའི་སྦྱོར་བ། སྦྱོར་བའི་ཁ་ན་མ་ཐོ་བ་བསླབ་བྱའི་ཉེས་བྱས་དང་བཅས་པ་ཕྱིར་བཅོས་པའི་ཐབས་ནི་ཕམ་པ་དང་པོའི་སྐབས་སུ་བསྟན་པས་མཚོན་ཏེ་ཤེས་པར་བྱའོ། །དྲུག་པ་གཞི་སྟོད་སྨད་ཀྱི་སྦོམ་པོ་དང་ཉེས་བྱས་ཕྱིར་བཅོས་པའི་ཆོ་ག་ནི་སྦྱོར་རྗེས་སྔར་བཞིན། དངོས་གཞི་ནི། བཙུན་པ་དགོངས་སུ་གསོལ། བདག་དགེ་སློང་མིང་འདི་ཞེས་བགྱི་བ་ལ་གཞིས་བསྡུས་པའི་སྡེ་ཚན་ལས། གཞན་གྱི་འཁོར་ཆད་པས་བཅད་པ་ལེན་པའི་ཉེས་པ་སྦོམ་པོ་བྱུང་སྟེ་ཞེས་པའམ་གནས་ལ་མ་བརྟེན་པའི་ཉེས་བྱས། སྣམ་སྦྱར་དང་མི་ལྡན་པའི་ཉེས་བྱས། གསོ་སྦྱོང་དང་དགག་དབྱེ་མ་བྱས་པའི་ཉེས་བྱས་བྱུང་སྟེ། བདག་དགེ་སློང་མིང་འདི་ཞེས་བགྱི་བའི་ལྟུང་བ་དེ་བཙུན་པའི་སྤྱན་སྔར་མཐོལ་ལོ། །མི་འཆབ་བོ། །བཤགས་སོ། །མཐོལ་ཞིང་བཤགས་ན་ནི་བདག་བདེ་བ་ལ་རེག་པར་གནས་པར་འགྱུར་གྱི། མ་མཐོལ་མ་བཤགས་ན་ནི་དེ་ལྟར་མི་འགྱུར་བ་ལགས་སོ། །ཞེས་ལན་གསུམ་མཐོང་སྡོམ་ཐབས་ལེགས་དང་བཅས་པ་བྱ། གཞི་སྟོད་སྨད་ཀྱི་སྦོམ་པོ་དང་ཉེས་བྱས་གཞན་དག་ཕྱིར་བཅོས་པ་ཡང་དེས་མཚོན་ཏེ་ཤེས་པར་བྱའོ། །བདུན་པ་གང་ཟག་ཁྱད་པར་ཅན་ལྔའི་ལྷག་མའི་དངོས་གཞི་ཕྱིར་བཅོས་པའི་ཆོ་ག་ནི། ངོ་ཚ་དང་ལྡན་པ་དང་། འདུལ་བ་དང་། མདོ་སྡེ་དང་། མ་མོ་འཛིན་པ་དང་། ཤེས་པས་ནི་གཅིག་གི་མདུན་དུ་བཤགས་པས་དགེ་འདུན་ལྷག་མ་ལས་འདག་གོ་ཞེས་པ་མདོ་རྩ་བ་ནས་བཤད་པས། སྤོ་སྤྱོད། མགུ་སྤྱོད་ཀྱི་སྤྱད་པ་ལ་མི་ལྟོས། མིང་རིགས་ཀྱི་ཕྱིར་བཅོས་བྱེད་ཐབས་ནི་སྦྱོར་བ་ལྟུང་བ་མིང་རིགས་མི་མཐུན་པས་ཁྱད་པར་དུ་བྱས་པའི་དགེ་སློང་གཅིག་གི་མདུན་དུ་སྦྱོར་བ་རྒན་ན་ཕྱག་བྱ་བ་སོགས་འདྲ། དངོས་གཞི་སྔར་གྱི་མཐོལ་བཤགས་དུས་གཅིག་པའི་ཆོ་ག་ལ་དགེ་འདུན་ལྷག་མ་གང་ཡིན་པ་དེའི་མིང་རིགས་སྦྱར་བའོ། །དེ་དག་གིས་ནི་ཕྱིར་བཅོས་པ་དངོས་བསྟན་ཟིན་ཏོ།། །།གཉིས་པ་དེའི་ཆ་རྐྱེན་ལ་དུས་དང་དུས་མ་ཡིན་པ་བསྡུས་པ་འབྱུང་བའི་གཞི་དང་། ས་གཞན་ན་གནས་པའི་སྤྱོད་པའི་གཞི་གཉིས་ལས། དང་པོ་ནི། དགེ་འདུན་ལྷག་མའི་ལྟུང་བ་ལས་དབྱུང་བ་ལ་མགུ་བ་དགོས་ལ། མགུ་བ་ལ་འཆབ་པའི་ཉེས་བྱས་མེད་པ་དགོས་པ་དང་། ཕམ་པ་འཆབ་སེམས་མ་སྐྱེས་ན་མཐའ་ལས་ལྡང་ཞེས་དང་། ལྟུང་བ་གཞན་ཡང་འཆབ་པ་དངོས་ལ་བཤགས་པ་དགོས་པས་འཆབ་པ་འབྱུང་བའི་དུས་དང་དུས་མ་ཡིན་པ་བསྡུས་པ་འབྱུང་བའི་གཞི་འབྱུང་སྟེ། འདི་ལ་ལུང་ལས་གང་ཟག་གི་གཞི་ཞེས་འབྱུང་ངོ་། །དེ་ཡང་དགེ་འདུན་ལྷག་མ་རྣམས་མི་ཤེས་པ་ཉིད་དང་བྱས་སམ་མ་བྱས་ཅི་ཞིག་ཇི་ལྟ་བུ་ཞིག་ཅེས་དྲན་པར་མི་ནུས་པ་ལ་འཆབ་པ་མི་འབྱུང་སྟེ། དཔེར་ན་ས་ལ་བྱེ་མར་ཤེས་པ་ལ་ཀུན་སློང་གི་བསམ་པ་མེད་པ་བཞིན་ནོ། །བསྙེན་པར་མ་རྫོགས་པ་ལ་ནི་སྤོ་བ་སྤྱོད་དགོས་ཀྱི་འཆབ་པ་མི་འབྱུང་སྟེ་ལྷག་མ་མེད་པའི་ཕྱིར་རོ། །བསྡམ་བྱ་ནི་འབྱུང་ངོ་། །གནས་ནས་ཕྱུང་བ་ལ་ནི་འཆབ་པ་མི་འབྱུང་སྟེ། མཐོལ་བའི་ཡུལ་མེད་པའི་ཕྱིར་རོ། །ཐ་སྙད་དུ་རུང་བའི་འདུ་ཤེས་ཉམས་པ་སོགས་མདོ་གཉིས་ནི་རྣམ་འབྱེད་ཀྱི་བརྗོད་བྱ་ཡིན་ཡང་ཚིག་ཚོགས་ཆུང་བའི་ཕྱིར་འདིར་མ་སྨོས་སོ། །ཅི་ལྟ་བུ་ཞིག་ཅེས་པ་ནི་ཉོན་མོངས་པས་ཀུན་ནས་བསླང་ངམ་མ་བསླང་སྙམ་དུ་རྒྱུད་ལ་ཡིད་གཉིས་ཟ་བ་ཡིན་ལ། དགེ་འདུན་ལྷག་མ་ལ་ཡིད་གཉིས་ཟ་བ་ནི་རང་གི་ངོ་བོ་ལ་ཡིད་གཉིས་ཟ་བ་ཡིན་པས་འཆབ་པའི་ཉེས་པ་འབྱུང་ངོ་། །དེ་ལྟར་འཆབ་པ་མི་འབྱུང་བའི་དུས་དངོས་སུ་སྨོས་པས་འབྱུང་བའི་དུས་ཤུགས་ལ་རྟོགས་པ་ནི་དུས་དང་དུས་མ་ཡིན་པ་བསྡུས་པའོ། །གཉིས་པ་ས་གཞན་ན་གནས་པའི་སྤྱོད་པའི་གཞི་ལ་གཉིས་ཏེ། སྤོ་སྤྱོད་གསུམ་དང་། མགུ་སྤྱོད་གསུམ་སྟེ་དྲུག་དང་། སྤོ་ལྡན་གསུམ། མགུ་ལྡན་གསུམ་སྟེ་དྲུག བསླབ་པ་བྱིན་པ་དང་། ངོ་བོ་ཉིད་ཚོལ་བ་གཉིས་དང་། བསྡིག་པ་ལ་སོགས་པ་བཞི་དང་། གནས་ནས་ཕྱུང་བ་བདུན་དང་ཉི་ཤུ་རྩ་ལྔའོ། །བསྡུ་ན་གསུམ་སྟེ། སྤང་བའི་ས་གཞན་ན་གནས་པ་ནི་གནས་ནས་ཕྱུང་བ་བདུན་ཏེ། ཆོས་དང་ཟང་ཟིང་གིས་སྤངས་པའི་ཕྱིར་རོ། །སྨད་པའི་ས་གཞན་ན་གནས་པའི་གཞི་བསྡིག་པ་ལ་སོགས་པ་བཞིའོ། །རྣམ་པར་དག་པའི་ས་གཞན་ན་གནས་པ་ནི་སྤོ་སྤྱོད་མགུ་སྤྱོད་དྲུག་དང་། སྤོ་ལྡན་མགུ་ལྡན་དྲུག བསླབ་པ་བྱིན་པ། ངོ་བོ་ཉིད་ཚོལ་བ་སྟེ་བཅུ་བཞིའོ། །ཡང་ན་བསྡུ་བ་ནི་གཉིས་ཏེ། ས་གཞན་ན་གནས་པ་ཆེན་པོ་པ་དང་། ཆུང་ངུ་པའོ། །ཆུང་ངུ་པ་ནི་བཅུ་བདུན་ཏེ། གནས་ནས་ཕྱུང་བ་བདུན་དང་། བསྡིག་པ་ལ་སོགས་པ་བཞི་དང་། སྤོ་ལྡན་མགུ་ལྡན་དྲུག་སྟེ་དེ་རྣམས་ནི་ཆུང་ངུ་པའོ། །ཆེན་པོ་པ་ནི་བརྒྱད་དེ། སྤོ་སྤྱོད་མགུ་སྤྱོད་དྲུག་དང་། བསླབ་པ་བྱིན་པ་དང་། ངོ་བོ་ཉིད་ཚོལ་བ་སྟེ་བརྒྱད་དོ། །ཆུང་ངུ་པ་བཅུ་བདུན་གྱིས་ནི་ཁྱད་པར་ཅན་གྱི་སྤྱོད་པ་སྤངས་པས་ཆོག་ལ་དམན་པའི་སྤྱོད་པ་དྭང་དུ་བླང་མི་དགོས་སོ། །ཁྱད་པར་ཅན་གྱི་སྤྱོད་པ་ལྔ་ནི་བླ་མའི་གནས་ལྟ་བུ་དང་། མཉམ་པའི་སྤྱོད་པ་དང་། རང་བཞིན་དུ་གནས་པ་ལ་ནན་ཏུར་གྱི་ལས་དང་། ང་རྒྱལ་དང་རྒྱགས་པ་དང་། ཆད་པ་དེའི་རྒྱུ་སྤང་བའོ། །དེ་ལ་བླ་མའི་གནས་ལྟ་བུའི་སྤྱོད་པ་སྤང་བ་ནི་རབ་ཏུ་བྱུང་བའི་གཞི་ནས་མདོ་འདོན་པར་མི་བྱ་བའི་བར་རོ། །གསོལ་བ་དང་བརྗོད་པ་ཁས་མི་བླང་བ་ནི་ཁ་བསྐང་ལ་བཤད་དོ། །མཉམ་པའི་སྤྱོད་པ་སྤང་བ་ནི་ཕྱག་དང་ལྡང་བ་ལ་སོགས་པ་བདག་གིར་མི་བྱ་བ་ལ་སོགས་པའོ། །ནན་ཏུར་གྱིས་ལས་སྤང་བ་ནི་དགེ་སློང་ལ་ཉམས་པས་གླེང་བར་མི་བྱ་བ་ལ་སོགས་པའོ། །དེ་རྣམས་ཆུང་ངུ་པ་བཅུ་བདུན་གྱིས་ཀྱང་སྤང་དགོས་ལ། ཆེན་པོ་པས་ནི་དེ་རྣམས་ཀྱི་ཐོག་ཏུ་ནངས་པར་སྔ་བར་ལངས་ཏེ་སྒོ་དབྱེ་བ་ལ་སོགས་པ་ལྔའོ། །དེ་རྣམས་ལ་ནན་ཏུར་གྱིས་ཁྱབ་བམ་མ་ཁྱབ་པ་ནི་ས་གཞན་ན་གནས་པ་ཡང་ཡིན་ལ་ནན་ཏུར་ཡང་ཡིན་པ་ནི་གནས་ནས་ཕྱུང་བ་བདུན་དང་། བསྡིགས་པ་ལ་སོགས་པ་བཞི་སྟེ་བཅུ་གཅིག་སྟེ་རང་མི་དགའ་བཞིན་བྱེད་པས་སོ། །ནན་ཏུར་ཡིན་ལ་ས་གཞན་ན་གནས་པ་མ་ཡིན་པ་ནི་གསོ་སྦྱོང་བཞག་པ་དང་དགག་དབྱེ་བཞག་པའོ། །ས་གཞན་ན་གནས་པ་ཡིན་ལ་ནན་ཏུར་མ་ཡིན་པ་ནི་སྤོ་སྤྱོད་མགུ་སྤྱོད་དྲུག སྤོ་ལྡན་མགུ་ལྡན་དྲུག བསླབ་པ་བྱིན་པ་དང་ངོ་བོ་ཉིད་ཚོལ་བ་སྟེ་བཅུ་བཞི་སྟེ། དེ་རྣམས་ནི་རང་དགའ་བཞིན་དུ་བྱེད་པས་སོ། །དེ་གཉིས་ཀ་མ་ཡིན་པ་ནི་རང་བཞིན་དུ་གནས་པ་ལྟ་བུའོ། །དེ་ལྟར་ན་མུ་བཞི་སྲིད་དོ།། །།གཉིས་པ་མི་མོས་པ་ལ་གླེང་ཞིང་བསྐུལ་བས་ཕྱིར་བཅོས་པ་ནི་ཡོངས་སུ་སྦྱང་བའི་གཞི་ཡིན་ལ་འདི་ལ་བརྒྱད་དེ། དངོས་པོ་གང་གིས་གླེང་བ་དང་། ཡུལ་གང་ལ་དང་། གང་ཟག་གང་གིས་དང་། བསམ་པ་གང་གིས་དང་། དུས་དང་གནས་གང་དུ་དང་། ཆོ་ག་གང་གིས་དང་། དགོས་པ་གང་གི་ཕྱིར་དང་། གླེང་ནས་ཇི་ལྟར་བསྒྲུབ་པའོ། །དང་པོ་ལ་བཞི་སྟེ། ཚུལ་ཁྲིམས་དང་། ཆོ་ག་དང་། འཚོ་བ་དང་། ལྟ་བ་ཉམས་པ་སྟེ། དེ་དག་ཀྱང་གཞི་དང་བཅས་པས་གླེང་བའོ། །ཡུལ་ལ་དྲུག་སྟེ། བསྙེན་པར་རྫོགས་པའི་སྡོམ་པ་དང་ལྡན་པ་དང་། གནས་ནས་མ་ཕྱུང་བ་དང་། ཆོས་གཞན་པའི་ཕྱོགས་སུ་མ་སོང་བ་དང་། ནད་པ་མིན་པ་དང་། རང་བཞིན་དུ་གནས་པ་དང་། ཞེ་འགྲས་པ་མིན་པའོ། །གང་ཟག་གང་གིས་གླེང་བ་ལ་བདུན་ཏེ། བསྙེན་རྫོགས་ཀྱི་སྡོམ་པ་རྣམ་པར་དག་པ་དང་ལྡན་པ་དང་། ས་གཞན་ན་གནས་པ་ལ་ཡང་དེ་གནང་ངོ་། །ཆོས་གཞན་པའི་ཕྱོགས་སུ་མ་སོང་བ་དང་། གནས་ནས་ཕྱུང་བ་མ་ཡིན་པ་དང་། ནད་པ་མ་ཡིན་པ་དང་། སྐྱེས་པའི་མཚན་དང་ལྡན་པ་དང་། བྱས་པ་དང་བྱ་བའི་རང་གི་ངོ་བོ་ལེགས་པར་ཤེས་པ་ཡིན་པའོ། །བསམ་པ་གང་གིས་གླེང་བ་ནི་བྱམས་པ་དང་སྙིང་རྗེ་སྔོན་དུ་གཏང་ཞིང་། གནས་དང་དུས་དང་གླེང་བྱ་གླེང་བྱེད་ལ་སོགས་མཚན་ཉིད་དང་ལྡན་མི་ལྡན་སྔོན་དུ་བཏང་བས་གླེང་བའོ། །ཆོ་ག་གང་གིས་གླེང་བ་ནི་གཉིས་ཏེ། གླེང་བྱེད་ཀྱི་དང་། གླེང་བྱའོ། །གླེང་བྱེད་ཀྱི་ལ་གཉིས་སྟེ། ཚེ་དང་ལྡན་པ་ཁོ་བོ་ནི་ཤེས་བཞིན་དུ་སྨྲའི་མི་ཤེས་པས་མ་ཡིན་ནོ་ཞེས་བྱ་བ་ལ་སོགས་པས་རྣམ་པར་བརྟག་པ་དང་། སྐབས་འབྱེད་དུ་གཞུག་པའོ། །གླེང་བྱ་ལ་གསུམ་སྟེ། གླེང་བྱ་གླེང་བྱེད་དང་། གནས་དང་དུས་སོགས་མཚན་ཉིད་དང་ལྡན་མི་ལྡན་བརྟག་པའོ། །མཚན་ཉིད་དང་ལྡན་ན་དགའ་བ་བསྐྱེད་དེ་སྐབས་དབྱེའོ། །མཚན་ཉིད་དང་མི་ལྡན་ན་སྐབས་མི་དབྱེའོ། །དུས་དང་གནས་ལ་གསུམ་སྟེ། དབྱར་གྱི་ནང་མ་ཡིན་པ་དང་། འབྲེལ་པ་མ་ཡིན་པ་དང་། མང་པོ་ཚོགས་པ་མ་ཡིན་པའོ། །དགོས་པ་ནི་ལྟུང་བ་ལས་ལྡང་བར་བྱེད་པའོ། །གླེང་ནས་ཇི་ལྟར་བསྒྲུབ་པ་ནི་གཉིས་ཏེ། རྣལ་དུ་ཕེབ་ན་ཕྱིར་བཅོས་ཀྱི་གཞིའི་རྒྱུར་འགྲོའོ། །མ་ཕེབ་ན་གཉིས་ཏེ། འབྱེད་པ་དང་། མི་འབྱེད་པའོ། །མི་འབྱེད་པ་ལ་གཉིས་ཏེ། དགེ་འདུན་མཐའ་དག་དང་བསླབ་པའི་གཞི་མཐའ་དག་ལ་སྐབས་མི་འབྱེད་ན་བཀའ་བློ་མི་བདེ་བར་འགྲོའོ། །ཡན་གར་བ་ལ་མི་འབྱེད་ན་སྐབས་ཕྱེས་ཤིག་ཁོ་བོ་ལ་དགེ་འདུན་གྱི་བརྗོད་པའི་ཕྱིར་བསྡོགས་པ་ཡོད་དོ་ཞེས་བརྗོད་པས་སོ། །དེས་མ་ཞི་ན་གདམས་ངག་བཞག་གོ །དེས་མ་ཞི་ན་གསོ་སྦྱོང་བཞག་གོ །དེས་ཀྱང་མ་ཞི་ན་དགག་དབྱེའོ། །དེས་ཀྱང་མ་ཞི་ན་གནས་ནས་དབྱུང་ངོ་། །གསོ་སྦྱོང་དང་དགག་དབྱེ་གཉིས་སུ་ངེས་པ་མེད་དེ། སྔོན་ལ་གསོ་སྦྱོང་ལ་བབ་ན་གསོ་སྦྱོང་འཇོག་ལ། དགག་དབྱེ་ལ་བབ་ན་དགག་དབྱེ་འཇོག་གོ །དབྱར་གྱི་ནང་དུ་ལྟུང་བ་གླེང་དུ་མི་རུང་བས་དགག་དབྱེ་འཇོག་པ་འགལ་ལོ་སྙམ་ན་མི་འགལ་ཏེ། དགག་དབྱེའི་གོང་རོལ་ཟླ་བ་ཕྱེད་ཙམ་ནས་གླེང་དུ་རུང་སྟེ། དབྱར་གྱི་སྦྱོར་བ་ཀློད་དགོས་པས་སོ། །སྐབས་འབྱེད་པ་ལ་གཉིས་ཏེ། མཉན་ན་ཕྱིར་བཅོས་ཀྱི་གཞིར་འགྲོ་ལ་མི་མཉན་པ་ཉིད་དང་སྐབས་མི་འབྱེད་པ་ཉིད་ན་ཕུར་བཅས་སོ། །དེས་ཀྱང་མ་ཞི་ན་གདམས་ངག་འཇོག་གོ །དེས་ཀྱང་མ་ཞི་ན་གསོ་སྦྱོང་ངོ་། །དེས་ཀྱང་མ་ཞི་ན་དགག་དབྱེའོ། །དེས་ཀྱང་མ་ཞི་ན་ཕྱིར་མི་བཅོས་པ་གནས་ནས་དབྱུང་བའོ། །ལྟུང་བ་གླེང་བ་ལས་ལྟུང་བ་ཁས་བླངས་ནས་ཕྱིར་མི་འཆོས་ན་དེའི་གནས་ནས་དབྱུང་བའི་ལས་བྱེད་དོ། །གླེང་བ་ལ་བརྟེན་ནས་གླེང་བྱ་གླེང་བྱེད་མ་མཐུན་ན། གླེང་བྱེད་གཟུ་བོས་ཞལ་ལྕེ་བཅད་ནས་ངོ་བོ་ཉིད་འཚོལ་དུ་མི་འདོད་ན་གནས་ནས་དབྱུང་སྟེ། གནས་ནས་དབྱུང་བ་བྱེད་པའི་སེམས་ཀྱིས་ལས་ལོགས་གཅིག་ཏུ་བྱས་ན་ལས་བྱེ་བར་ཡང་འགྲོའོ། །དེ་བཞིན་དུ་ལྟུང་བ་གླེང་བ་ལ་བརྟེན་ནས་ཁོ་བོ་ཅག་ལྷས་བྱིན་པའི་ལུགས་དེ་ལྟ་བུ་ལ་ལྟུང་བ་མི་འབྱུང་བར་འདོད་ཟེར་ནས་སྙོན་པ་ཐ་དད་དུ་བཟུང་བ་ལ་བརྟེན་ནས་འཁོར་ལོ་བྱེ་བའི་གཞི་དང་། ལྟུང་བ་མ་ཡིན་ཟེར་བ་ལ་བརྟེན་ནས་གཞན་དུ་ཡང་འགྲོའོ། །གཉིས་པ་རྩོད་པ་ཕྱིར་བཅོས་པ་ལ་གསུམ་སྟེ། གནས་ནས་དབྱུང་བ་ལས་འཕྲོས་པ་ལས་བྱེ་བའི་གཞི། ལྟུང་ཕྱིར་རྩོད་པ་ལས་འཕྲོས་པ་འཁོར་ལོ་བྱེ་བའི་གཞི། རྩོད་པ་ཞི་བར་བྱེད་པའི་ཆོས་དངོས་སོ། །དང་པོ་ལ་ལྔ་སྟེ། ལས་བྱེ་བའི་རྒྱུ་དང་། གནས་དང་། གླིང་དང་། གྲངས་དང་། བྱེ་བའི་མཚན་ཉིད་དོ། །དང་པོ་ནི་ཆོས་ལས་ཐ་དད་པའི་དངོས་པོ་ལ་ཞེན་པའོ། །གཉིས་པ་ནི་མཚམས་གཅིག་པར་འབྱུང་གི་ཐ་དད་པ་ནི་མ་ཡིན་ནོ། །གསུམ་པ་ནི་གླིང་གསུམ་དུ་སྟེ། སངས་རྒྱས་བཞུགས་པ་ལ་རག་ལས་པའི་ཕྱིར་རོ། །བཞི་པ་ནི་གང་ཟག་བརྒྱད་ཡན་ཆད་དོ། །ལྔ་པ་ནི་མཚམས་ནང་གཅིག་ཏུ་ལས་ཐ་དད་པར་བྱས་པ་ཙམ་གྱི་བྱེ་བ་ཡིན་ནོ། །བཀྲ་ཤིས་པ་དང་གནོད་པ་དབྱུང་བའི་གསོ་སྦྱོང་གི་ཁྱད་པར་ལ། རྒྱ་ཤེའི་ཞལ་ནས་གནོད་པ་བྱུང་དུ་དོགས་པ་ལ་དང་པོ་བྱ་ལ། བྱུང་ཟིན་པ་ལ་ཕྱི་མ་བྱ་ཞེས་ཟེར་རོ། །ཁྲི་ལྡེའི་ཞལ་ནས་གཉིས་ཀ་ཡང་བྱུང་ཟིན་ལ་བྱ་སྟེ། ཕྱིའི་ཡམས་ལ་སོགས་པ་བྱུང་བ་ལ་བཀྲ་ཤིས་པའི་གསོ་སྦྱོང་དང་། ནང་གི་རིམས་ནད་ལ་སོགས་པ་བྱུང་བ་ལ་གནོད་པ་དབྱུང་བའི་གསོ་སྦྱོང་བྱེད་པ་ཡིན་ཏེ། འགྲེལ་པ་ལས། སྔ་མ་ལ་ཡམས་ལ་སོགས་པ་ཕྱིའི་གནོད་པ་ལ་བཤད་ལ། ཕྱི་མ་ལ་རིམས་ཉིན་གཅིག་པ་ལ་སོགས་པ་ནང་གི་གནོད་པ་ལ་ཞེས་བཤད་པས་སོ་ཞེས་ཟེར་རོ། །བྱའི་ཞལ་ནས། ལུང་ལས་ནི་ཚུལ་ཁྲིམས་དང་ལྟ་བ་ལ་གནོད་པ་བྱུང་ན་བཀྲ་ཤིས་ཀྱི་གསོ་སྦྱོང་བྱ་ལ། ལུས་དང་ལོངས་སྤྱོད་ལ་གནོད་པ་བྱུང་ན་གནོད་པ་དབྱུང་བའི་གསོ་སྦྱོང་བྱ་ཞེས་གསུངས་པས་སོ་ཞེས་བཞེད་དོ། །གཉིས་པ་འཁོར་ལོ་བྱེ་བའི་གཞི་ལ་བཅུ་གཅིག་སྟེ། དབྱེན་ཆགས་པའི་གཞི་དང་། བསམ་པ་དང་། སྦྱོར་བ་དང་། མཐར་ཐུག་དང་། དབྱེན་འབྱུང་བའི་དུས་དང་། གནས་པའི་ཚད་དང་། ཉེས་དམིགས་དང་། ཁ་ན་མ་ཐོ་བ་གང་དུ་གཏོགས་པ་དང་། དབྱེན་དེ་གང་ཟག་གང་ལ་ལྡན་པ་དང་། ཕྱིར་བཅོས་པའི་ཐབས་དང་། འཁོར་ལོ་ཞེས་སྒྲ་འཇུག་པའི་རྒྱུ་མཚན་ཏེ་རྒྱས་པར་གཞན་དུ་ཤེས་པར་བྱའོ། །གསུམ་པ་རྩོད་པ་ཞི་བྱེད་དངོས་ལ་ལྔ་སྟེ། རྩོད་པའི་རྒྱུ། འབྲས་བུ་རྩོད་པའི་དབྱེ་བ། རྩོད་པའི་ངོ་བོ། ཞི་བར་བྱེད་པའི་ཆོས། རྩོད་པའི་བསླབ་བྱའོ། །དང་པོ་ལ་གཉིས་ཏེ། ནང་ན་གནས་པ་དང་། ཕྱི་ན་གནས་པའོ། །དང་པོ་ནི། བདག་ཏུ་འཛིན་པའི་ཕྲ་རྒྱས་ལ་སོགས་པ་སྟེ་སྐབས་འདིའི་བརྗོད་བྱ་མ་ཡིན་ནོ། །གཉིས་པ་ལ་བཞི་སྟེ། དངོས་པོའི་དེ་བཞིན་ཉིད་ལ་ལོག་པར་བསྒྲུབ་པ་དང་། གདམས་ངག་ལ་སོགས་པ་འཇོག་པ་སྤོང་བ་དང་། ལྟུང་བ་དང་བཅས་པ་དང་། ལས་ལ་མཐུན་པ་མི་སྦྱིན་པའོ། །གཉིས་པ་ལ་བཞི་སྟེ། འབྱེད་ཕྱིར་རྩོད་པ་དང་། མི་གདམས་པའི་ཕྱིར་རྩོད་པ་དང་། ལྟུང་ཕྱིར་རྩོད་པ་དང་། བྱ་བའི་ཕྱིར་རྩོད་པའོ། །གསུམ་པ་ནི། འཁྲུག་ལོང་གི་ཕྱིར་སེམས་གཞོལ་བ་སྟེ། འཛིན་ཅིང་སེམས་པའོ། །ཞི་བྱེད་ལ་གཉིས་ཏེ། ནང་ན་གནས་པའི་ཞི་བྱེད་དང་། ཕྱི་རོལ་ན་གནས་པའི་ཞི་བྱེད་དོ། །དང་པོ་ནི་བདག་མེད་བསྒོམ་པ་ལ་སོགས་པས་ཞི་བར་བྱེད་པ་སྟེ་ཞི་གནས་ཀྱི་གསོ་སྦྱོང་ལ་སོགས་པ་སྐབས་གཞན་ནས་སྟོན་ནོ། །གཉིས་པ་ནི། མངོན་སུམ་དྲན་པ་མ་སྨྱོས་དང་། །དེ་བཞིན་གང་མང་ངོ་བོ་ཉིད། །རྩྭ་རྣམས་བཀྲམ་པ་ལྟ་བུ་དང་། །ཁས་བླངས་པར་ཡང་བྱ་བའོ། །ཞེས་བདུན་དུ་གསུངས་པ་བསྡུ་ན་བཞི་སྟེ། འབྱེད་ཕྱིར་གྱི་རྩོད་པ་ཇི་ལྟར་ཞི་བར་བྱ་བ་དང་། མི་གདམས་པའི་ཕྱིར་གྱི་རྩོད་པ་ཇི་ལྟར་ཞི་བར་བྱ་བ་དང་། ལྟུང་ཕྱིར་གྱི་རྩོད་པ་ཇི་ལྟར་ཞི་བར་བྱ་བ་དང་། བྱ་ཕྱིར་གྱི་རྩོད་པ་ཇི་ལྟར་ཞི་བར་བྱ་བའོ། །དང་པོ་ལ་གཉིས་ཏེ། མངོན་སུམ་བརྒྱད་ཀྱིས་ཞི་བར་བྱ་བ་དང་། ཚུལ་ཤིང་གང་མང་གིས་ཞི་བར་བྱ་བའོ། །དང་པོ་ལ་རྒོལ་ཕྱིར་རྒོལ་གྱི་མངོན་སུམ་དང་། གཟུ་བོའི་དང་། དགེ་འདུན་གཞི་པོའི་དང་། གསལ་བའི་དང་། ཡང་གསལ་གྱི་དང་། གནས་བརྟན་དང་སོ་སོར་ཐར་པ་དང་བཅས་པའི་དང་། སྡེ་སྣོད་འཛིན་པའི་དང་། གནས་བརྟན་མཐུ་དང་ལྡན་པའི་མངོན་སུམ་མོ། །དེས་མ་ཞི་ན་གང་མང་ངོ་། །གང་མང་ལ་སྤྱི་དོན་དྲུག་སྟེ། གཞི་གང་ལ་བྱ་བ་དང་། དུས་ནམ་གྱི་ཚེ་དང་། དགེ་འདུན་གང་གིས་དང་། བྱེད་པ་པོ་དང་། ཆོ་ག་དང་། དགོས་པའོ། །གཞི་ལ་གསུམ་སྟེ། ཆོས་རྣམ་པར་གཏན་ལ་དབབ་པ་དང་། རྒོལ་ཕྱིར་རྒོལ་གྱིས་གཅེས་པར་བཟུང་བ་དང་། བསྡམ་པར་བྱ་བ་མ་ཡིན་པའི་དོན་ཏོ། །དུས་ལ་གཉིས་ཏེ། མངོན་སུམ་གྱིས་མཐར་ཐུག་པ་དང་། དགེ་འདུན་བྱེ་བར་དོགས་པའི་དགག་བྱ་ཡོད་པས་སོ། །དགེ་འདུན་མཚན་ཉིད་དང་ལྡན་པས་སོ། །བྱེད་པ་པོ་བསྐོས་པས་སོ། །ཆོ་ག་སྦྱོར་བ་དང་། དངོས་གཞིའི་འོ། །སྦྱོར་བ་ལ་བཞི་སྟེ། གང་ཟག་བསྐོ་བ་དང་། དེས་ཚུལ་ཤིང་སྟ་གོན་བྱ་བ་དང་། འདུ་བའི་སྐབས་བསྒྲུབ་པ་དང་། ཚོགས་ལ་བརྗོད་པའོ། །དངོས་གཞི་ལ་གཉིས་ཏེ། འགྲིམ་པའི་དང་། ལེན་པའི་འོ། འགྲིམ་པའི་ལ་བཞི་སྟེ། ཆོས་མ་ཡིན་པའི་ལེན་པ་མང་ན་མི་བྲིམས་པ་དང་། ཆོས་ཀྱི་ཚུལ་ཤིང་གཡོགས་པའམ་ཕྱེ་བ་གང་གིས་ལེན་པ་མང་བར་འགྱུར་བ་དེ་ལྟར་བྲིམས་པ་དང་། གསར་བུས་ཆོས་མ་ཡིན་པའི་ལེན་ན་རྣ་དྲུང་དུ་བཤུབ་པ་དང་། ཆོས་མ་ཡིན་པའི་ལེན་ན་ཚིག་གཉིས་པ་ལ་མི་སྦྱིན་ཞིང་གསུམ་པ་ལ་སྦྱིན་པའོ། །ལེན་པའི་ལ་བཞི་སྟེ། སྡེ་སྣོད་འཛིན་པ་ལ་མ་དྲིས་པར་མི་བླང་བ་དང་། ཆོས་མ་ཡིན་པའི་མི་བླང་བ་དང་། དབྱེན་དུ་འགྱུར་བའི་བཟོད་པས་མི་བླང་བ་དང་། མཉམ་ན་ཉན་ཐོས་ཆེན་པོའི་བླང་བའོ། །དགོས་པ་དགེ་འདུན་མཐུན་པ་དང་། ཁ་ན་མ་ཐོ་བ་མེད་པའོ། །གང་མང་ནི་འབྱེད་པའི་ཕྱིར་རྩོད་པ་ལ་འོང་ལ་གཞན་ལ་མི་བཏུབ་བོ། །གཞན་ཞི་བྱེད་ཐམས་ཅད་འཁྲུལ་མར་འོང་ངོ་། །དེས་མ་ཞི་ན་རྣམ་པར་གཏན་ལ་འབེབས་པས་ཉེ་བར་མ་ཞི་བ་ཆོས་མ་ཡིན་པར་སྨྲ་བ་གནས་ནས་འབྱིན་ནོ། །འགྱེད་པའི་ཕྱིར་རྩོད་པ་ལ་ཁས་བླངས་ཀྱི་ཞི་བའོ། །འདི་རྒོལ་ཕྱིར་རྒོལ་དང་ཁྱད་ཅི་ཡོད་སྙམ་ན། རྒོལ་ཕྱིར་རྒོལ་གྱིས་ནི་ལན་མེད་པར་རྡུགས་པའོ། །ཁས་བླངས་ནི་རིགས་པས་རྡུགས་པར་བྱེད་མ་ནུས་ཀྱང་ཁས་བླངས་པས་མངོན་སུམ་དུ་རྡུགས་པར་བྱ་བ་ཙམ་དུ་ཟད་དོ། །མི་གདམས་པའི་ཕྱིར་རྩོད་པ་ལ་གཉིས་ཏེ། རྒྱུ་དང་བཅས་པ་དང་། རྒྱུ་མེད་པའོ། །རྒྱུ་དང་བཅས་པ་ལ་མངོན་སུམ་གྱིས་ཞི་བར་བྱེད་པའོ། །འདི་ལ་ཡང་མངོན་སུམ་བརྒྱད་ཀ་འོང་ངོ་། །དེས་མ་ཞི་ན་མ་མཐོང་བ་གནས་ནས་འབྱིན་ནོ། །རྒྱུ་མེད་པ་ལ་བཞི་སྟེ། གཞི་མེད་པ་དང་། གཞན་རྗེས་སུ་སྒྲུབ་པ་དང་། ཕྱིར་བཅོས་པ་ལ་མི་ལྟོས་པ་དང་། སྨྱོན་པས་བྱས་པའོ། །དང་པོ་གསུམ་ལ་དྲན་པས་འདུལ་བ་སྟེར་ཏེ། དེའི་གོ་བ་ནི་དགེ་འདུན་གྱིས་གསོལ་བ་དང་གཞིའི་ལས་ཀྱིས་དྲན་པ་བྱིན་ནས་འདི་ད་ལྟ་དྲན་པར་འདུག་པས་ལྟུང་བ་མེད་ཞེའམ་མི་དྲན་པར་འདུག་པས་དགེ་འདུན་གྱིས་ལྟུང་བ་མེད་པར་འཛིན་པའོ། །སྨྱོན་པས་བྱས་པ་ལ་ནི་མ་སྨྱོས་པས་འདུལ་བ་སྟེར་བའོ། །དེའི་གོ་བ་ནི་འདི་ད་ལྟ་རང་བཞིན་དུ་གནས་པར་འདུག་པས་ལྟུང་བ་མི་དྲན་པར་འདུག་པས་རང་བཞིན་དུ་མི་གནས་པའི་དུས་སུ་བྱས་པས་ལྟུང་བ་མེད་པར་འཛིན་པའོ། །དེ་ལྟར་དག་རྒྱ་སྦྱིན་དུ་རུང་ན་གླེང་བྱེད་ཉན་དུ་མི་འདོད་ན་བརྙས་ཐབས་བྱེད་པ་ཡིན་པས་དེ་ལ་ཕྱིར་འགྱེད་པའོ། །དེས་མ་ཞི་ན་བརྙས་ཐབས་བྱེད་པ་ལ་འབད་པས་མ་ལོག་པ་གནས་ནས་དབྱུང་བའོ། །གླེང་བྱ་གླེང་བྱེད་ལ་མི་རིགས་པ་བྱ་སྙམ་ན་བརྙས་ཐབས་ལ་སོགས་པའི་ཚད་དུ་ཡང་འགྲོའོ། །གླེང་བྱ་དག་རྒྱ་གསོལ་དུ་མི་འདོད་ན་ཕྱིར་མི་བཅོས་པའི་ཆ་ལག་ཡིན་པས་ཕྱིར་མི་འཆོས་པ་གནས་ནས་འབྱིན་པའོ། །ལྟུང་བའི་ཕྱིར་རྩོད་པ་ལ་གཉིས་ཏེ། ཉེས་པ་རང་གི་ངོ་བོ་ཤེས་པ་དང་། མི་ཤེས་པའོ། །ཤེས་པ་ལ་གསུམ་སྟེ། འཕྲོས་པ་མེད་པ་དང་། འཕྲོས་པ་དང་བཅས་པ་རྣམ་པ་གཉིས་པོ་ཉི་ཚེ་བ་དང་། དགེ་འདུན་མཐའ་དག་དང་འབྲེལ་བའོ། །དང་པོ་ནི་རྒོལ་ཕྱིར་རྒོལ་ཁོ་ན་ལ་ཡོད་ཀྱི་གཞན་དུ་མ་འཕྲོས་པའོ། །དེས་མ་ཞི་བ་ལ་མ་མཐོང་བ་གནས་ནས་དབྱུང་བའོ། །འཕྲོས་པ་དང་བཅས་པ་ཉི་ཚེ་བ་ལ་ནི་མངོན་སུམ་གྱིས་ཞི་བར་བྱ་བ་དང་། དེས་མ་ཞི་ན་མ་མཐོང་བ་གནས་ནས་དབྱུང་ངོ་། །དགེ་འདུན་མཐའ་དག་དང་འབྲེལ་པ་ལ་ནི་རྩྭ་བཀྲམ་པས་ཞི་བར་བྱའོ། །དེ་ལ་གནས་ནས་དབྱུང་བ་ནི་མེད་དེ་དགེ་འདུན་བྱེ་བའི་དགག་བྱ་ཡོད་པས་སོ། །ཉེས་པ་རང་གི་ངོ་བོ་མི་ཤེས་ན་ངོ་བོ་ཉིད་ཚོལ་བ་སྟེར་ཏེ། མི་འདོད་ན་ཕྱིར་མི་འཆོས་པ་གནས་ནས་འབྱིན་ནོ། །ངོ་བོ་ཉིད་མ་རྙེད་ན་རྙེད་རྙེད་དུ་སྡོད་དོ། །རྙེད་ནས་གཞན་ན་གནས་པར་བྱེད་དོ། །བྱ་བའི་ཕྱིར་གྱི་རྩོད་པ་ཞི་བྱེད་ནི། ཞི་བྱེད་ཐམས་ཅད་ནི་བྱ་བའི་ཕྱིར་གྱི་རྩོད་པ་ལ་འཇུག་སྟེ། ལས་ཀྱི་གནས་ནས་འོངས་པ་ལ་རྟག་མི་རྟག་ལ་སོགས་པའམ། གདམས་ངག་བཞག་མ་བཞག་གམ། ལྟུང་བ་བྱུང་མ་བྱུང་ལ་རྩོད་པའི་དུས་སུའོ། །རྩོད་པའི་བསླབ་བྱ་ནི་ཉེ་བར་ཞི་བའི་མཐུ་ཡོད་པ་ལྟར་ན་མི་འབད་པར་མི་བྱ་སྟེ་འབད་དགོས་སོ། །བཞི་པ་དེ་དག་གི་དོན་གྱི་འབྲེལ་བརྩི་བ་ནི། རྣམ་གྲོལ་དོན་གཉེར་བྱང་ཆུབ་གསུམ་ཐོབ་པར་བྱེད་པའི་ཐབས་ནི་ལམ་བསླབ་པ་གསུམ་ཡིན་ལ། བསླབ་པ་གཞན་གཉིས་ཀྱི་རྩ་བ་ཡང་ཚུལ་ཁྲིམས་ཀྱི་བསླབ་པ་ཡིན་པས་བསྟན་པའི་རྩ་བ་སོ་སོར་ཐར་པ་ཡིན་ཏེ། སོ་སོར་ཐར་པའི་མདོ་ལས། འདི་ནི་ཐར་པའི་གྲོང་འཇུག་པའི། །ཐེམ་སྐས་བཞིན་དུ་འདྲ་བར་གནས། །ཞེས་དང་། བཤེས་པའི་སྤྲིང་ཡིག་ལས། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་གསུངས་པས་སོ། །ལྷག་པ་ཚུལ་ཁྲིམས་ཀྱི་བསླབ་པ་ཉམས་སུ་ལེན་པའི་ལག་ལེན་ཐམས་ཅད་མདོར་བསྡུ་ན། མ་ཐོབ་པ་ཐོབ་པར་བྱེད་པ། ཐོབ་པ་མི་ཉམས་པར་བསྲུང་བ། ཉམས་ན་ཕྱིར་བཅོས་པ་དང་གསུམ་ཡིན་པ་ལས། ཐོག་མར་མ་ཐོབ་པ་ཐོབ་པར་བྱེད་པའི་ཆོ་ག་དགོས་ཏེ། བསྲུང་བ་ལ་ཐོབ་པ་སྔོན་དུ་འགྲོ་དགོས་པའི་ཕྱིར་རོ། །དེ་ཡང་འགལ་བའི་རྐྱེན་སྤང་ཞིང་མཐུན་པའི་རྐྱེན་ཚང་བ་ལ་བརྟེན་ནས་སྐྱེ་བ་ལས། འགལ་རྐྱེན་ཡང་བསྡུ་ན་བཞིར་འདུས་ཏེ། མཚམས་མེད་ཅན་ལ་སོགས་པ་སྡོམ་པ་སྐྱེ་བའི་བར་ཆད། བྲན་རྗེ་དཔོན་གྱི་དབང་དུ་གྱུར་པ་སོགས་གནས་པའི་བར་ཆད། ནད་པ་སོགས་གཉེན་པོ་ཁྱད་པར་དུ་འགྲོ་བའི་བར་ཆད། ལག་རྡུམ་སོགས་མཛེས་པའི་བར་ཆད་དེ། རྣམ་པ་བཞི་སྤངས་པ་དགོས་སོ། །མཐུན་པའི་རྐྱེན་ནི་རྣམ་པ་ལྔ་དགོས་ཏེ། ཡུལ་དང་། བསམ་པ་དང་། རྟགས་དང་། རྒྱུད་དང་། ཆོ་ག་མཐུན་པའི་རྐྱེན་ཏེ་ལྔ་ཚང་བ་ལས་སྐྱེའོ། །དཔེར་ན་འཇིག་རྟེན་པ་སོ་ནམ་གྱིས་སྟོན་ཐོག་སྒྲུབས་པའི་དཔེས་བསྟན་ན་འགལ་རྐྱེན་སྤངས་པ་ནི་ཞིང་ས་བཟང་པོ་ལྟ་བུ་ཡིན་ལ། མཐུན་རྐྱེན་ཚང་བ་ནི་རྐྱེན་ཆུ་ལུད་འཛོམ་པ་ལྟ་བུ་ཡིན་ཏེ། ས་བོན་གྲུང་པོ་ཞིང་ས་བཟང་བ་ལ་གདབ། རྐྱེན་ཆུ་ལུད་འཛོམ་འགལ་རྐྱེན་སད་སེར་སོགས་དང་མི་ལྡན་ན་སྟོན་ཐོག་འབྱུང་བ་བཞིན། གང་ཟག་གི་རྒྱུད་ལ་སོ་ཐར་གྱི་སྡོམ་པ་སྐྱེ་ནུས་ཀྱི་ས་བོན་གང་རུང་ཡོད་པ་དེ་ཞིང་བཟང་དང་འདྲ་བའི་བར་ཆད་ཀྱི་ཆོས་དང་མི་ལྡན་པའི་དལ་འབྱོར་གྱི་ཞིང་ལ་གདབ། རྐྱེན་ཆུ་ལུད་དང་འདྲ་བའི་མཐུན་རྐྱེན་ལྔ་ཚང་། སད་སེར་དང་འདྲ་བའི་ལྟུང་བས་རྒྱུད་ལ་མ་གོས་ན་འབྲས་བུ་སྟོན་ཐོག་དང་འདྲ་བའི་སྡོམ་པ་སྐྱེ་བ་ཡིན་ནོ། །འོ་ན་སྡོམ་པ་དེ་ཐོབ་པ་ཙམ་གྱིས་ཆོག་གམ་སྙམ་ན་མི་ཆོག་སྟེ། ཐོབ་ནས་མ་བསྲུངས་ན་འཇིག་རྟེན་ན་མཚོན་ཐང་ལ་འཁྱམ་པ་རང་གི་ལུས་ལ་བསྣུན་པ་དང་འདྲ་བའི་ཉེས་དམིགས་ཡོད་པས་ན་ཐོབ་ནས་བསྲུང་བ་གལ་ཆེའོ། །འདི་ལ་ལྔ་ཡོད་པ་ལས། དང་པོར་ཕྱིའི་རྐྱེན་ནི་གང་ཟག་གཞན་ལ་བརྟེན་ནས་བསྲུང་དགོས་ཏེ། ལས་དང་པོ་པ་སྡོམ་པ་བསྲུང་བ་ལ་ཉེ་བར་མཁོ་ཞིང་བསྲུང་ཐབས་གཞན་དག་ཀྱང་དེ་ལ་བརྟེན་ནས་འབྱུང་བས་དང་པོར་བསྟན་ཏེ། ཉེ་བར་མཁོ་ལུགས་གསར་དུ་བསྙེན་པར་རྫོགས་མ་ཁད་ཀྱི་གང་ཟག་དེ་དཔེར་ན་འཇིག་རྟེན་ན་བུ་ཆུང་བཙས་མ་ཁད་དང་འདྲ་བ་ཡིན་ཏེ། བུ་ཆུང་བཙས་མ་ཁད་དེ་མ་མ་ཐབས་ལ་མཁས་པ་ཞིག་གིས་མ་བསྐྱངས་ན་ཆེ་སྟེ་སྲོག་གི་བར་ཆད་དམ། ཆུང་སྟེ་རྐང་ལག་ཞ་གྲུམ་དུ་སོང་ནས་ཕུན་སུམ་ཚོགས་པ་གཅིག་མི་འབྱུང་བ་ཡིན། དེ་ལས་གཞན་མ་མ་ཐབས་ལ་མཁས་པའི་གང་ཟག་གཅིག་གིས་མཐུན་རྐྱེན་ཚང་ཞིང་འགལ་རྐྱེན་སྤངས་པའི་སྒོ་ནས་བསྐྱངས་ན་དུས་ཚོད་ལས་ཕུན་སུམ་ཚོགས་པ་གཅིག་འབྱུང་ཟེར་ཏེ། ཅི་ལ་བཏང་ཡང་ཐོགས་པ་མེད་པ། ཕ་མ་རང་བས་ཀྱང་ལྷག་པ་སྐད་ཟེར་བ་གཅིག་འབྱུང་བ་ཡིན། དཔེ་དེ་བཞིན་དུ་གསར་དུ་བསྙེན་པར་རྫོགས་མ་ཁད་ཀྱི་གང་ཟག་དེ་དགེ་བའི་བཤེས་གཉེན་གང་གིས་མ་བསྐྱངས་ན་ཆེ་སྟེ་སྲོག་གི་བར་ཆད་དང་མཚུངས་པར་རྩ་བའི་ལྟུང་བ་འཆབ་སེམས་དང་བཅས་པས་རྒྱུད་ལ་གོས་པའམ། ཆུང་སྟེ་རྐང་ལག་ཞ་གྲུམ་དང་མཚུངས་པར་ལྷག་མ་མན་ཆད་ཀྱི་བདུད་ཀྱིས་ནོན་ནས་ཕུན་སུམ་ཚོགས་པོ་གཅིག་མི་འབྱུང་བ་ཡིན་ལ། དེ་ལ་གཞན་དགེ་བའི་བཤེས་གཉེན་གང་གིས་བསྐྱངས་ནས་འདི་རྣམས་ཁྱོད་ཀྱིས་སྤང་བྱ་ཡིན་པས་སྤོངས་ཤིག འདི་རྣམས་ཁྱོད་ཀྱིས་ཉམས་སུ་བླང་བྱ་ཡིན་པས་ལོངས་ཤིག་ཅེས་ལུང་འབོགས་རྗེས་སུ་བསྟན་ནས་གང་ཟག་དེས་དེའི་རྗེས་སུ་ཞུགས་ནས་ལྡོག་འཇུག་བྱས་པ་ལ་བརྟེན་ནས་ཚུལ་ཁྲིམས་རྣམ་པར་དག དེ་གཞི་མར་བཞག་སྟེ་དུས་ཚོད་ལ་བརྗོད་བྱེད་སྡེ་སྣོད་རིན་པོ་ཆེ་གསུམ་ལ་མཁས་པ། བརྗོད་བྱ་བསླབ་པ་གསུམ་ལ་འདྲིས་པ། མཁས་བཙུན་སྐྱེས་བུ་དམ་པ་གཞུ་མོའི་རྒྱུད་དང་འདྲ་བ་སྦྲིང་ཐག་ཆོད་པ་གཞན་གྱི་དམིགས་པའི་ཡུལ་བཏུབ་པ། མཁན་སློབ་རང་བས་ཀྱང་མཁས་བཙུན་ང་རང་འཛོམ་མམ་སྙམ་པ་གཅིག་འབྱུང་བ་ཡིན། བསྲུང་ཐབས་གཞན་དག་ཀྱང་འདི་ལ་བརྟེན་ནས་འབྱུང་བར་ལུང་ལས། བླ་མ་དང་ནི་འགྲོགས་པ་དང་། །མཁན་པོས་རྗེས་སུ་བསྟན་པ་ལས། །འཇིགས་པས་སྐལ་ལྡན་གུས་བྱེད་པ། །དྲན་པ་བདེ་བླགས་སྐྱེ་བར་འགྱུར། །ཞེས་གསུངས་པས། དེ་ལྟར་ཕྱིའི་རྐྱེན་དགེ་བའི་བཤེས་གཉེན་ལ་བསྟེན་པ་དེས་རང་གི་བསམ་པ་ཕུན་སུམ་ཚོགས་པས་བསྲུང་དགོས་ཏེ། ནང་གི་ཉེར་ལེན་མེད་ན་ཕྱིའི་རྐྱེན་གྱིས་འབྲས་བུ་ཕུན་ཚོགས་མི་འབྱུང་བའི་ཕྱིར་རོ། །དེ་ལ་རང་རིགས་དང་། ཡོན་ཏན་དང་རྟགས་ཆ་ལུགས་འདི་ལྟ་བུ་དང་ལྡན་པས་ཉེས་སྤྱོད་ལ་འཇུག་པ་ངོ་ཚ་སྙམ་པའི་ངོ་ཚ་ཤེས་པ་དང་བདག་གིས་ཉེས་སྤྱོད་འདི་ལྟ་བུ་བྱས་ན་མཁན་སློབ་དང་གྲོགས་ཚངས་པ་མཚུངས་པར་སྤྱོད་པ་སོགས་ཀྱིས་ཁྲེལ་ནས་འགྲོ་བས་མི་བྱ་སྙམ་པའི་ཁྲེལ་ཡོད་ཁྱད་པར་ཅན་དགོས་ཏེ། ངོ་ཚ་ཁྲེལ་ཡོད་ནི་ཁ་ན་མ་ཐོ་བ་སྤང་བའི་རྒྱུའི་གཙོ་བོ་ཡིན་པའི་ཕྱིར་རོ། །ཆོས་རང་དང་སྤྱིའི་མཚན་ཉིད་གང་ཡིན་ཀྱང་འདྲིས་པ་ལ་མི་བརྗེད་པ་གལ་ཆེ་བ་ཡིན་ཏེ། མདོ་རྩ་བ་ལས། ལྟུང་བའི་སྒོར་གྱུར་པའི་འཇུག་པ་ཐམས་ཅད་ལ་དྲན་པས་ཉེ་བར་བསྒྲུབ་པར་བྱའོ། །ཞེས་བཤད་པས་སོ། །ལུས་ངག་གི་བྱ་བ་གང་དང་གང་བྱེད་པ་ལ་འདི་བྱར་རུང་ངམ་མི་རུང་སྙམ་དུ་སོ་སོར་རྟོག་པ་དང་། བྱ་བ་རྩོམ་པའི་ཚེ་ཉིད་ལ་འདི་རུང་བར་འདུག་གམ་མི་རུང་བར་འདུག་སྙམ་དུ་འཕྲལ་ལ་རྟོག་པ་ཡིན་ཏེ། མདོ་རྩ་ལས། ཤེས་བཞིན་དུ་བྱའོ་ཞེས་བཤད་པས་སོ། །སྤང་བྱ་ཉོན་མོངས་པ་དྲག་ལ་ཡུན་རིང་བ་སྐྱེས་པའི་དུས་སུ་གཉེན་པོ་དྲག་ལ་ཡུན་རིང་བའི་བག་ཡོད་པ་བསྟེན་དགོས་ཏེ། སོ་སོར་ཐར་པ་ལས། ཚེ་དང་ལྡན་པ་དག་བག་ཡོད་པས་རྣལ་འབྱོར་དུ་བྱའོ་ཞེས་བཤད་པས་སོ། །དེ་ལྟར་ནང་གི་ཉེར་ལེན་དང་ལྡན་པ་དེས་སྤང་བྱ་མི་མཐུན་པའི་ཕྱོགས་ངོ་ཤེས་པའི་སྒོ་ནས་བསྲུང་དགོས་ཏེ། ཕྱིའི་རྐྱེན་དགེ་བའི་བཤེས་གཉེན་ལ་བརྟེན། ནང་གི་ཉེར་ལེན་བསམ་པ་ཕུན་སུམ་ཚོགས་པ་དང་ལྡན་ཀྱང་སྤང་བྱ་མི་མཐུན་པའི་ཕྱོགས་ངོ་མ་ཤེས་ན་འཇིགས་རྟེན་ན་དགྲ་ལ་ཟོན་བྱེད་པ་ལ་དགྲ་ངོ་མི་ཤེས་པའམ། ནད་པ་ལ་སྨན་གཏོང་བ་ལ་ནད་ངོ་མི་ཤེས་པ་དང་འདྲ་བས་སྤང་བྱས་རྒྱུད་ལ་གོས་ཀྱང་མི་ཚོར་བ་འབྱུང་བས་སོ། །དེས་ན་མི་མཐུན་ཕྱོགས་ངོ་ཤེས་པར་བྱ་དགོས་ལ་དེ་ལ་ཡང་སྡོམ་པ་སྤྱི་དང་འགལ་བའི་མི་མཐུན་པའི་ཕྱོགས་དང་། སྡོམ་པ་སོ་སོ་དང་འགལ་བའི་མི་མཐུན་ཕྱོགས་གཉིས་ཡོད་པ་ཐམས་ཅད་ཤེས་པར་བྱས་ནས་སྤོང་དགོས་པ་ཡིན་ནོ། །དེ་ལྟར་ཡང་མི་མཐུན་པའི་ཕྱོགས་ངོ་ཤེས་པར་བྱས་སུ་ཟིན་ཀྱང་དགེ་བ་ཉམས་སུ་མ་བླངས་ན་ཚུལ་ཁྲིམས་ཀྱི་བསོད་ནམས་རྒྱུན་ཆགས་སུ་གོང་ནས་གོང་དུ་འཕེལ་དུ་མི་བཏུབ་པས་དགེ་བ་ཉམས་སུ་ལེན་པར་བྱེད་པ་གལ་ཆེ་བ་ཡིན་ཏེ། དགེ་བ་ཉམས་སུ་བླངས་པས་ཚུལ་ཁྲིམས་ཀྱི་བསོད་ནམས་ཟླ་བ་ཡར་གྱི་ངོ་བཞིན་དུ་གོང་ནས་གོང་དུ་རྒྱས་པར་འགྱུར་བའི་ཕྱིར་ཏེ། འོད་ལྡན་ལས། ཇི་སྲིད་དུ་ནི་དགེ་བའི་རྒྱུན་འཕེལ་བ་ཞེས་བཤད་པས་སོ། །དེ་ལ་ཡང་གསུམ་སྟེ། དུས་གཅིག་ཆར་བ་དང་འབྲེལ་པ་གསོ་སྦྱོང་གི་གཞི། དགག་དབྱེའི་རྒྱུར་གྱུར་པ་དབྱར་གྱི་གཞི། དུས་རེས་འགའ་བ་དང་འབྲེལ་བ་དགག་དབྱེའི་གཞིའོ། །དང་པོ་ནི། ཟླ་བ་ཕྱེད་ཕྱེད་ཀྱི་དུས་སུ་སྔར་སྐྱེས་ཀྱི་ལྟུང་བ་ཐམས་ཅད་ཕྱིར་བཅོས། ཕྱིས་འབྱུང་གི་ལྟུང་བ་རྒྱུན་བསྡམས་ནས་རང་གི་ཤེས་རྒྱུད་འདི་ཉེས་ལྟུང་གི་དབང་དུ་མ་སོང་བས་སྤང་བྱ་རང་གི་མཚན་ཉིད་འཛིན་པའི་ཆོས་ཉོན་མོངས་པ་སྤངས་ནས་ཚུལ་ཁྲིམས་དག་པར་བྱེད་པའི་ཐབས་ཡིན་ནོ། །གཉིས་པ་ནི། དབྱར་ཟླ་བ་གསུམ་མཚམས་ནང་གཅིག་ཏུ་ཁས་བླངས་བརྟན་པོའི་ལྕགས་ཀྱུས་བཟུང་ནས་གནས་པས་རང་གཞན་གྱི་ལུས་སྲོག་གི་བར་ཆད་བསྲུང་། གཞན་མ་དད་པ་སྤངས། གནས་རལ་བ་དང་། གྲུམས་པ་འཆོས་ཤིང་དགག་དབྱེ་དང་སྲ་བརྐྱང་འབྱུང་། ཐོས་བསམ་སྒོམ་གསུམ་གྱི་ཤེས་རབ་གོང་ནས་གོང་དུ་འཕེལ་བར་བྱེད་པའི་ཐབས་ཅིག་ཡིན་ནོ། །གསུམ་པ་ནི། དབྱར་གྱི་ནང་དུ་འཁྲུག་ལོང་བསྐྱེད་ཀྱི་དོགས་ནས་དགེ་འདུན་རྣམས་ལྟུང་བ་གླེང་བ་དགག་པ་དེ་ཉིད་ཕྱོགས་བཅུའི་དགེ་འདུན་ཐམས་ཅད་ལ་དབྱེ་སྟེ། ཆོས་དང་ཚུལ་ཁྲིམས་ཕུན་སུམ་ཚོགས་པར་བྱེད་པའི་ཐབས་ཅིག་ཡིན་ནོ། །དེ་ལྟར་དགེ་བ་ཉམས་སུ་ལེན་པ་དེས་ཀྱང་བདེ་བར་གནས་པའི་རྐྱེན་ལ་བརྟེན་ནས་བསྲུང་དགོས་ཏེ། རབ་ཏུ་བྱུང་བ་ལ་མ་བཀག་ཅིང་རྗེས་སུ་གནང་ལ་ཉེ་བར་འཆམས་པའི་རྐྱེན་མཐའ་གཉིས་སུ་མ་ལྷུང་བ་ལ་མ་བརྟེན་ན་བསྲུང་མི་ནུས་པས་དེ་ལ་བརྟེན་ནས་བསྲུང་བ་ལ་གསུམ་སྟེ། བདེ་བར་གནས་པའི་རྐྱེན་གོས་ལ་བརྟེན་དེ་བསྲུང་བ། ཟས་ལ་བརྟེན་དེ་བསྲུང་བ། གནས་མལ་ལ་བརྟེན་ཏེ་བསྲུང་བ་བའོ། །དང་པོ་གོས་ལ་བརྟེན་ཏེ་བསྲུང་བ་ལ་གསུམ་ལས། དང་པོ་ནི་གོས་གཞན་འབྱུང་བའི་རྒྱུ་ཡིན་ལ། གཉིས་པ་ནི་གོས་དངོས་ཁ་དོག་དང་དབྱིབས་ལ་སོགས་པའི་སྒོ་ནས་ཇི་ལྟར་རུང་བ་དང་། བཟོ་འཚེམས་ལ་སོགས་པའི་སྒོ་ནས་ཇི་ལྟར་བསྒྲུབ་པ་དང་། ཆོ་གའི་ཚིག་གིས་ཇི་ལྟར་བྱིན་གྱིས་བརླབས་པ་དང་། སྟོད་གཡོགས་སྟོད་དང་། སྨད་གཡོགས་སྨད་དུ་སོགས་ཇི་ལྟར་ལོངས་སྤྱོད་པའི་ཚུལ་ཡིན་ནོ། །གསུམ་པ་ནི་གོས་ཀྱི་བྱེ་བྲག་ཀོ་ལྤགས་ཡུལ་དང་གང་ཟག་གི་དབང་གིས་རུང་བ་དང་མི་རུང་པའི་ཚུལ་ཡིན་ནོ། །གཉིས་པ་ཟས་ལ་བརྟེན་ཏེ་བསྲུང་བ་ནི། ཟས་ཀྱང་ཧ་ཅང་བཟང་ཆེས་པ་དང་། ངན་ཆེས་པ་སྤངས་ནས་རུང་བ་ཚད་ལྡན་བྱིན་གྱིས་བརླབས་པར་འོས་པ་བྱིན་གྱིས་བརླབས་ཏེ་ལོངས་སྤྱོད་པས་བཀྲེས་པ་དང་། སྐོམ་པ་དང་། འདུ་བ་དང་། འདུས་པའི་ནད་རྣམས་བསལ་ནས། བདེ་བ་ལ་རེག་པར་གནས་པར་བྱེད་པས་ཚུལ་ཁྲིམས་རྣམ་པར་དག་པའི་ཐབས་ཡིན་ཏེ། རིམ་པ་ལྟར་དུས་སུ་རུང་བ་དང་། ཐུན་ཚོད་དུ་རུང་བ་དང་། ཞག་བདུན་པ་དང་། འཚོ་བའི་བར་དུ་བཅང་བར་བྱ་བ་རྣམས་མཐའ་གཉིས་སྤངས་པ་ཡིན་ནོ། །གསུམ་པ་བདེ་བར་གནས་པའི་རྐྱེན་གནས་མལ་ལ་བརྟེན་པ་ནི་དེ་ལྟར་གོས་དང་ཟས་མཐའ་གཉིས་སྤངས་པ་ལ་བརྟེན་པ་དེས་གནས་མལ་ཡང་ཚུལ་བཞིན་བསྒྲུབ་ནས་དགེ་འདུན་གྱི་རྩྭ་དང་ལོ་མའི་གདན་མ་གཏོགས་པའི་གནས་མལ་དང་གང་ཟག་གི་ཁྲ་བོ་དང་། ཁྱིམ་པའི་དཀར་པོ་ཕལ་ཆེར་མ་ཉམས་པ་ལ་གདིང་བ་མཚན་ཉིད་དང་ལྡན་པས་བསྐྱབས་པ་སོགས་ཀྱི་སྒོ་ནས་ལོངས་སྤྱོད་པས་གཞན་གྱི་རྫས་ཆུད་ཟ་བ་སྤངས་ཤིང་། རང་ཉིད་ཀྱང་འདོད་པ་བསོད་ཉམས་ཀྱི་མཐའ་དང་ངལ་ཞིང་དུབ་པའི་མཐའ་གཉིས་སྤངས་ནས་ཚུལ་ཁྲིམས་རྣམ་པར་དག་པའི་ཐབས་ཡིན་ནོ། །གསུམ་པ་ཉམས་ན་ཕྱིར་བཅོས་པའི་ཐབས་ནི། དེ་ལྟར་བསྲུང་ཐབས་རྣམ་པ་ལྔའི་སྒོ་ནས་བསྲུངས་པས་ཉེས་པས་རྒྱུད་ལ་མ་གོས་ན་དེ་ལས་ལྷག་པ་མེད་མོད་ཀྱི། གལ་ཏེ་ལྟུང་བས་གོས་ན་ཡང་ཕྱིར་བཅོས་བྱེད་དགོས་པ་ཡིན་ཏེ། ལུང་ལས་སྐྱེས་བུ་དམ་པ་ནི་གཉིས་ཏེ། དང་པོ་ལྟུང་བ་མི་འབྱུང་བ་དང་། བྱུང་བ་ཕྱིར་བཅོས་པའོ་ཞེས་བཤད་པས་སོ། །དེ་ལ་ཡང་སྐབས་དོན་ལྟུང་བ་ཕྱིར་བཅོས་པ་དང་། ལྟུང་བ་ལ་བརྟེན་པའི་རྩོད་པ་ཕྱིར་བཅོས་པའི་ཐབས་གཉིས་ལས། དང་པོ་ལ། ཕྱིར་བཅོས་པ་དངོས་བསྟན་པ་ཕྱིར་བཅོས་ཀྱི་གཞི་དང་། དེ་དག་གི་སྐབས་སུ་ཕམ་པ་ལ་འཆབ་པ་ཡོད་མེད་ཀྱིས་ཕྱིར་བཅོས་སུ་རུང་མི་རུང་། ལྷག་མ་འཆབ་པ་ཡོད་མེད་ཀྱིས་སྤོ་བ་སྤྱོད་དགོས་མི་དགོས་དང་། ལྟུང་བྱེད་མན་ལ་འཆབ་པ་ཡོད་མེད་ཀྱིས་མཐོལ་བ་དགོས་མི་དགོས་ཀྱི་ཁྱད་པར་གསུངས་པའི་འཆབ་པ་གང་ལ་འབྱུང་བ་དང་མི་འབྱུང་བའི་ཚད་བཟུང་བ་དུས་དང་དུས་མ་ཡིན་པ་བསྡུས་པ་འབྱུང་བའི་གཞི་དང་། ཕྱིར་བཅོས་ཀྱི་གཞིའི་སྐབས་སུ་སྤོ་མགུ་བསླབ་པ་སྤྱོད་པ་སོགས་ས་གཞན་ན་གནས་པ་གསུངས་པའི་སྤྱོད་པའི་ཁྱད་པར་སྟོན་པ་ས་གཞན་ན་གནས་པའི་སྤྱོད་པའི་གཞི་དང་། རང་ཉིད་བཤགས་པར་མི་མོས་པ་ལ་ལྟུང་བ་གླེང་བའི་སྒོ་ནས་འཆགས་སུ་གཞུག་པ་ཡོངས་སུ་སྦྱོང་བའི་གཞི་དང་རྣམ་པ་བཞིའོ། །གཉིས་པ་ལྟུང་བ་ལ་བརྟེན་པའི་རྩོད་པ་ཕྱིར་བཅོས་པ་ལ་ཡང་རྩོད་པའི་འབྲས་བུ་ལས་བྱེ་བ་དང་། འཁོར་ལོ་བྱེ་བའི་གཞི་དང་། རྩོད་པའི་གཉེན་པོ་ཞི་བྱེད་ཀྱི་ཆོས་བདུན་སྟོན་པ་རྩོད་པའི་གཞི་དང་གསུམ་མོ། །དེ་ལྟར་ན་ལྷག་པ་ཚུལ་ཁྲིམས་ཀྱི་བསླབ་པའི་གཙོ་བོ་དགེ་སློང་གི་སྡོམ་པ་རྣམ་པར་དག་པ་ཐོག་མར་འགལ་རྐྱེན་སྤོང་ཞིང་མཐུན་རྐྱེན་ཚང་བའི་སྒོ་ནས་ཐོབ་པར་བྱས་ནས། ཐོབ་ཟིན་པ་བསྲུང་ཚུལ་ལྔ་ཡི་སྒོ་ནས་ཚུལ་བཞིན་དུ་བསྲུང་ཏེ་གལ་ཏེ་ཉམས་ན་གང་འོས་ཀྱིས་ཕྱིར་བཅོས་ཀྱི་སྒོ་ནས་ཕྱིར་བཅོས་པར་བྱས་ནས་དགེ་སློང་གི་སྡོམ་པ་ཕུན་སུམ་ཚོགས་པར་འགྱུར་བ་ནི། ལྷག་པའི་སེམས་དང་། ལྷག་པའི་ཤེས་རབ་ཀྱི་གཞི་ཡིན་ཅིང་བསླབ་པ་གསུམ་པོ་ཐེག་པ་ཆེན་པོའི་སེམས་བསྐྱེད་ཀྱིས་ཟིན་པར་བྱས་ནས་བསྐལ་པ་གྲངས་མེད་གསུམ་དུ་སྦྱངས་ན་བླ་ན་མེད་པའི་བྱང་ཆུབ་ཐོབ་པར་འགྱུར་བ་ནི་ལུགས་འདིའི་ཡང་ལམ་གྱི་གཙོ་བོ་ཡིན་ཅིང་དེ་ཉིད་སེམས་ཅན་མ་ལུས་པའི་སྐྱོབ་པར་འགྱུར་བ་ནི་སངས་རྒྱས་པ་ཀུན་ཀྱང་འདོད་པའོ། །ཆོས་འདུལ་རྒྱ་མཚོ་གཏིང་མཐའ་མི་མངོན་ཞིང་། །ཚིག་དོན་རྦ་རླབས་ཕྲེང་བས་འཇིགས་པ་རྣམས། །བསྟན་བཅོས་འདི་ཡི་གྲུ་གཟིངས་ལ་བརྟེན་ནས། །བཅས་མཚམས་རིན་ཆེན་གླིང་དུ་འཇུག་པར་རིགས། །འདི་སྦྱར་དགེ་བ་དབང་གི་རྒྱལ་པོ་གང་། །མཐུ་ལྡན་དྲི་མེད་ཅི་སྙེད་ཐོབ་པ་དེས། །མར་གྱུར་འགྲོ་བ་དལ་འབྱོར་ལུས་བཟང་ལ། །ཚུལ་ཁྲིམས་རྒྱན་གྱིས་མཛེས་པ་ཐོབ་པར་ཤོག །བདག་ཀྱང་དེང་ནས་ཚེ་རབས་ཐམས་ཅད་དུ། །རྣམ་དཀར་ཚུལ་ཁྲིམས་བསླབ་པས་གཞི་བཟུང་ནས། །ཞི་ལྷག་ཟུང་འབྲེལ་གསལ་བའི་ཉི་འོད་ཀྱིས། །སངས་རྒྱས་ཡེ་ཤེས་སྣང་བ་ཐོབ་པར་ཤོག །དགེ་སློང་གི་བསླབ་བྱ་གསལ་བར་སྟོན་པ་འདུལ་བ་རྒྱ་མཚོའི་སྙིང་པོ་ཞེས་བྱ་བ་འདི་ནི་དད་པ་དང་ལྡན་ཞིང་དོན་དུ་གཉེར་བ་དུ་མས་ཡང་ཡང་བསྐུལ་བའི་ངོར། སྡེ་སྣོད་འཛིན་པ་བསོད་ནམས་སེང་གེས་ལྕགས་མོ་གླང་གི་ལོ་སྣྲོན་གྱི་ཟླ་བའི་ཡར་ཚེས་བརྒྱད་ལ་ཐུབ་བསྟན་རྣམ་པར་རྒྱལ་བའི་དགོན་པར་སྦྱར་བའི་ཡི་གེ་པ་ནི་གཞོན་ནུ་བཟང་པོའོ།། །།བཀྲ་ཤིས། འདི་བསྒྲུབས་པ་ལས་བྱུང་བ་ཡི། །དགེ་བ་གང་དང་གང་ཐོབ་པ། །དེས་ནི་སྐྱེ་བོ་ཐམས་ཅད་ཀྱིས། །བདེ་གཤེགས་ཤེས་རབ་ཐོབ་པར་ཤོག །འགྲོ་བའི་སྡུག་བསྔལ་སྨན་གཅིག་པུ། །བདེ་བ་ཐམས་ཅད་འབྱུང་བའི་གནས། །བསྟན་པ་རྙེད་དང་བཀུར་སྟི་དང་། །བཅས་ཏེ་ཡུན་རིང་གནས་གྱུར་ཅིག །དགེའོ། །དགེའོ། །དགེའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།